(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΔ΄

Τρίτη, 13 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023»., σελ.

ΠΡΟΕΔΡΕΥΟΝΤΕΣ

 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΜΠΟΥΡΑΣ Α. , σελ.
 ΤΣΑΚΑΛΩΤΟΣ Ε. , σελ.
 ΦΑΜΕΛΛΟΣ Σ. , σελ.

Β. Επί του σχεδίου νόμου του Υπουργείου Οικονομικών:
 ΑΡΒΑΝΙΤΙΔΗΣ Γ. , σελ.
 ΑΡΣΕΝΗΣ Κ. , σελ.
 ΑΧΤΣΙΟΓΛΟΥ Ε. , σελ.
 ΒΙΛΙΑΡΔΟΣ Β. , σελ.
 ΓΚΟΚΑΣ Χ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΕΛΕΤΣΗΣ Σ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΛΟΓΙΑΔΗΣ Γ. , σελ.
 ΜΑΝΩΛΑΚΟΥ Δ. , σελ.
 ΜΠΑΚΑΔΗΜΑ Φ. , σελ.
 ΞΕΝΟΓΙΑΝΝΑΚΟΠΟΥΛΟΥ Μ. , σελ.
 ΠΑΠΑΔΗΜΗΤΡΙΟΥ Χ. , σελ.
 ΣΚΑΝΔΑΛΙΔΗΣ Κ. , σελ.
 ΤΣΑΒΔΑΡΙΔΗΣ Λ. , σελ.
 ΥΨΗΛΑΝΤΗΣ Β. , σελ.
 ΦΑΜΕΛΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΔ΄

Τρίτη 13 Δεκεμβρίου 2022

Αθήνα, σήμερα στις 13 Δεκεμβρίου 2022, ημέρα Τρίτη και ώρα 18.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-12-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΓ΄ συνεδριάσεώς του, της Δευτέρας 12 Δεκεμβρίου 2022, σε ό,τι αφορά την ψήφιση στο σύνολο του σχεδίου νόμου: «Δημοτική Αστυνομία, Φορείς Λαϊκών Αγορών, απλούστευση διαδικασιών μεταξύ Ο.Τ.Α. και Αποκεντρωμένων Διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις».)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

Αγαπητοί συνάδελφοι, η συζήτηση επί του προϋπολογισμού του κράτους θα διεξαχθεί σύμφωνα με το άρθρο 123 του Κανονισμού της Βουλής μέσα σε πέντε συνεχείς συνεδριάσεις. Οι ομιλητές θα εγγραφούν με το ηλεκτρονικό σύστημα έως το τέλος της ομιλίας του έκτου γενικού εισηγητή και θα καταρτιστεί ενιαίος κατάλογος με εναλλαγή των ομιλητών. Η σειρά των ομιλητών θα οριστεί κατ’ εφαρμογή των κύκλων των ομιλητών, έξι, τρία, ένα, ένα.

Σύμφωνα με την από 7 Δεκεμβρίου του 2022 απόφαση της Διάσκεψης των Προέδρων προτείνω μετά τις ομιλίες των γενικών και ειδικών εισηγητών, που θα ολοκληρωθούν σήμερα, να υπάρξει ένας πρώτος κύκλος ομιλητών κατά προτεραιότητα με ομιλητές έναν Βουλευτή από κάθε Κοινοβουλευτική Ομάδα, έξι εναλλασσόμενους Βουλευτές, με χρόνο ομιλίας επτά λεπτά.

Στη συνέχεια και για να τηρηθεί κατά το δυνατόν η κατ’ αναλογία βουλευτικών εδρών εκπροσώπηση των κομμάτων, προτείνω να καταρτιστεί ένας ενιαίος κατάλογος ομιλητών, που θα περιλαμβάνει όλους τους εγγεγραμμένους Βουλευτές με το ηλεκτρονικό σύστημα. Η εναλλαγή των ομιλητών θα γίνεται κατ’ αναλογία της κοινοβουλευτικής δύναμης των κομμάτων.

Οι κύκλοι των ομιλητών θα είναι ως εξής: Κάθε κύκλος θα απαρτίζεται από δώδεκα Βουλευτές, δηλαδή, έξι Βουλευτές από τη Νέα Δημοκρατία, τρεις Βουλευτές από τον ΣΥΡΙΖΑ, έναν Βουλευτή από το ΠΑΣΟΚ - Κίνημα Αλλαγής, έναν Βουλευτή από το Κομμουνιστικό Κόμμα Ελλάδας. Ο δωδέκατος ομιλητής θα προέρχεται είτε από την Ελληνική Λύση είτε από το ΜέΡΑ25 εναλλάξ, ούτως ώστε να διασφαλίζεται η παρουσία των δύο μικρότερων Κοινοβουλευτικών Ομάδων σε περισσότερους κύκλους. Επίσης, εάν εγγραφούν οι τέσσερις ανεξάρτητοι Βουλευτές, θα ενσωματωθούν σε κάποιους από αυτούς τους κύκλους.

Επισημαίνεται ότι η αναλογία αυτή θα τηρείται μέχρι εξαντλήσεως του αριθμού των εγγεγραμμένων από κάθε κόμμα, που σημαίνει ότι στους τελευταίους κύκλους εκ των πραγμάτων η εναλλαγή θα περιορίζεται στις μεγαλύτερες μόνο Κοινοβουλευτικές Ομάδες.

Τυχόν αλλαγές της σειράς των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγκριση του Προεδρείου και μόνο, με έγγραφο του Γενικού Γραμματέα της Κοινοβουλευτικής Ομάδας, που θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής έως τη λήξη της δεύτερης συνεδρίασης, δηλαδή, έως το βράδυ αργά της Τετάρτης 14 Δεκεμβρίου.

Θα καταβάλλουμε και φέτος κάθε προσπάθεια, όπως γίνεται τα τελευταία χρόνια, ώστε να μιλήσουν όλοι οι εγγεγραμμένοι συνάδελφοι. Αυτό θα καταστεί δυνατόν, αν περιοριζόμαστε όλοι στον χρόνο που δικαιούται ο καθένας και αν οι συνεδριάσεις μας αρχίζουν ακριβώς την ώρα που έχει καθοριστεί από την ημερήσια διάταξη.

Όλες οι επόμενες συνεδριάσεις θα αρχίζουν 9.00΄ το πρωί ακριβώς και θα διαρκούν έως το βράδυ χωρίς διακοπή.

Η τελευταία συνεδρίαση του Σαββάτου, θα αρχίσει επίσης 9.00΄ το πρωί. Ο χρόνος ομιλίας των γενικών εισηγητών θα είναι είκοσι λεπτά, των ειδικών εισηγητών δώδεκα λεπτά, του Προέδρου της Κοινοβουλευτικής Ομάδας της Νέας Δημοκρατίας και Πρωθυπουργού τριάντα λεπτά, του Προέδρου της Κοινοβουλευτικής Ομάδας του ΣΥΡΙΖΑ και Αρχηγού της Αξιωματικής Αντιπολίτευσης τριάντα λεπτά, των Προέδρων των Κοινοβουλευτικών Ομάδων του Κινήματος Αλλαγής, του Κομμουνιστικού Κόμματος, της Ελληνικής Λύσης και του ΜέΡΑ25 είκοσι πέντε λεπτά, του αρμόδιου Υπουργού Οικονομικών είκοσι πέντε λεπτά, του αρμόδιου Αναπληρωτή Υπουργού Οικονομικών δεκαπέντε λεπτά, του αρμόδιου Υφυπουργού δέκα λεπτά, των Υπουργών των άλλων Υπουργείων δέκα λεπτά, των Αναπληρωτών Υπουργών των άλλων Υπουργείων οκτώ λεπτά, των Υφυπουργών των άλλων Υπουργείων επτά λεπτά, κατ’ ανάλογη εφαρμογή των άρθρων 97 και 123 του Κανονισμού της Βουλής.

Οι Κοινοβουλευτικοί Εκπρόσωποι δικαιούνται να μιλήσουν για δώδεκα, έξι και τρία λεπτά με τη γνωστή επιφύλαξη του άρθρου 167 παράγραφος 2 του Κανονισμού της Βουλής.

Τέλος, ο χρόνος ομιλίας για τους κατά προτεραιότητα, καθώς και για τους εγγεγραμμένους στον κατάλογο ομιλητές θα είναι επτά λεπτά.

Η συνεδρίαση του Σαββάτου, όπως προανέφερα θα αρχίσει 9.00΄ το πρωί και θα διατεθεί αποκλειστικά για έναν κύκλο δευτερολογιών των Κοινοβουλευτικών Εκπροσώπων στην αρχή της συνεδρίασης και στη συνέχεια για τις ομιλίες των πολιτικών Αρχηγών με την αντίστροφη σειρά της δύναμης των κομμάτων.

Η ψήφιση του κρατικού προϋπολογισμού θα γίνει με την κάρτα ηλεκτρονικά και του προϋπολογισμού των δημοσίων επενδύσεων και προσαρτημένων προϋπολογισμών και των προϋπολογισμών των αποκεντρωμένων διοικήσεων με ανάταση ή έγερση, σύμφωνα με το άρθρο 123 παράγραφος 7 του Κανονισμού.

Η προσπάθεια είναι, η ψηφοφορία είναι να αρχίσει γύρω στις 19.00΄ το απόγευμα του Σαββάτου.

Τέλος, προτείνω η σημερινή συνεδρίαση να λήξει μετά τις ομιλίες των γενικών και των ειδικών εισηγητών. Υπολογίζουμε περίπου γύρω στα μεσάνυχτα.

Επί αυτής της βασικής εισήγησης, υπάρχει κάποια αντίρρηση;

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε συνάδελφε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ πολύ.

Κύριε Πρόεδρε, είναι μια δύσκολη μέρα σήμερα, γιατί ζούμε σε μια χώρα που όλες …

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσακαλώτο, για την εισήγηση κατ’ αρχάς.

**ΕΥΚΛΕΙΔΗΣ ΤΣΑΚΑΛΩΤΟΣ:** Για την εισήγηση θα πω. Θα ήθελα να μπορώ να πω μια πρόταση, πριν με διακόψετε.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά η εισαγωγή σας δεν μου απαντάει.

Συνεχίστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Έλεγα, λοιπόν, ότι είναι μια δύσκολη μέρα γιατί έχει αποδειχθεί ότι στη χώρα μας όλες οι ζωές έχουν ίδια σημασία, αλλά κάποιες ζωές έχουν λιγότερη σημασία και ήθελα αυτό να το έχουμε.

(Θόρυβος από την πτέρυγα της Νέας Δημοκρατίας)

Ξέρω ότι δεν δίνετε σημασία σε αυτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσακαλώτο, αυτό δεν έχει καμμία σχέση με τη διαδικασία. Έχετε δικαίωμα σαν Κοινοβουλευτικός να μιλήσετε αύριο και να πείτε ό,τι θέλετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Σχολιάστε το, δεν δείχνετε πάντως καλό σήμα ούτε οι συνάδελφοι της Νέας Δημοκρατίας ούτε εσείς σαν Προεδρείο, όταν βάζω σε μία πρόταση ένα σοβαρό ζήτημα, που αφορά όλη την ελληνική κοινωνία. Εσείς θα το κρίνετε αν η αντίδρασή σας πραγματικά είναι αυτή που χρειάζεται μια τέτοια μέρα. Εσείς θα το κρίνετε, δεν θα το κρίνω εγώ.

Επί της ουσίας τώρα για τη διαδικασία. Κάθε χρόνο έχω κάνει την ίδια παρέμβαση. Κάνετε τη σύσταση σε όλους και όλες να κρατούν τους χρόνους, αλλά οι Υπουργοί δεν έχουν την ίδια πίεση. Έχουμε μια διαδικασία που οι Υπουργοί μιλάνε πολύ πέρα από αυτό που ανακοινώσατε, γίνεται συστηματικά και γίνεται μια κατάσταση που η Αντιπολίτευση είναι σε μια πολύ μειονεκτική θέση.

Θα σας παρακαλούσα, όπως σας παρακάλεσα -νομίζω και εσείς ήσασταν Πρόεδρος- και πέρυσι και πρόπερσι πάρα, μα πάρα πολύ, αυτή τη φορά το Προεδρείο να έχει μια άλλη αντιμετώπιση ισονομίας ανάμεσα στους Υπουργούς -δεν λέω για τους Βουλευτές της Νέας Δημοκρατίας, λέω για τους Υπουργούς της Κυβέρνησης- και για την Αντιπολίτευση.

**ΠΡΟΕΔΡΕΥΩΝ (Νικήτας Κακλαμάνης):** Ωραία!

Σε ό,τι αφορά το πρώτο, ο εισηγητής του κάθε κόμματος μπορεί ένα-δύο λεπτά να πει αυτό που θέλει να πει για το θλιβερό γεγονός στο οποίο αναφερθήκατε. Είναι στη διάθεση του εισηγητού από κάθε κόμμα να πει ή να μην πει.

Σε ό,τι αφορά το δεύτερο, μιλάτε σε έναν άνθρωπο στον οποίο μάλλον δεν θα έπρεπε να το πείτε και όχι μόνο τώρα, αλλά και επί των ημερών σας. Και σε εσάς έκανα παρατηρήσεις, γιατί κι εσείς μιλούσατε παραπάνω χρόνο.

(Στο σημείο αυτό εισέρχεται στην Αίθουσα ο Πρόεδρος της Κυβέρνησης κ. Κυριάκος Μητσοτάκης)

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Δεν λέω για εσάς προσωπικά, κύριε Τσακαλώτο. Μιλάω για τους Υπουργούς της κυβέρνησης ΣΥΡΙΖΑ. Δεν λέω «ο Τσακαλώτος». Απευθύνομαι σε εσάς, επειδή είστε ο Κοινοβουλευτικός Εκπρόσωπος, κάτι που ξέρετε πολύ καλά. Είναι ένα πρόβλημα το οποίο τριάντα χρόνια που είμαι στη Βουλή, τριάντα χρόνια το θυμάμαι. Θα καταβληθεί, πάντως, στο μέγιστο δυνατόν αυτή η προσπάθεια, όπως έγινε και πέρυσι.

Επομένως, η Βουλή συνεφώνησε ομοφώνως επί της διαδικασίας.

Καλείται τώρα στο Βήμα ο γενικός εισηγητής της Νέας Δημοκρατίας κ. Λάζαρος Τσαβδαρίδης.

Να ανοίξει το σύστημα της ηλεκτρονικής εγγραφής.

Ορίστε, κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Αξιότιμε κύριε Πρωθυπουργέ, κύριοι Υπουργοί, κυρίες και κύριοι συνάδελφοι, ξεκινώντας την εισήγησή μου, θα ήθελα να δηλώσω τη λύπη μου για τον θάνατο του δεκαεξάχρονου παιδιού που έχασε τη μάχη για τη ζωή και να εκφράσω τα ειλικρινή μου συλλυπητήρια στους οικείους του.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, όποιος δεν θέλει να ακούει τους εισηγητές των κομμάτων, ας βγει έξω.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Εδώ και μια τριετία, κύριοι συνάδελφοι, η οικουμένη διέρχεται μια περίοδο πρωτοφανών κρίσεων σε υγειονομικό, στρατιωτικό, ενεργειακό και πληθωριστικό επίπεδο, που κλονίζουν βαθιά διαχρονικές πολιτικές κρατών και συνεχίζουν να ταράζουν συθέμελα παγιωμένους τρόπους ζωής των κοινωνιών.

Σε αυτή τη δυσμενή διεθνή συγκυρία, όπου σύμφωνα με τις εκτιμήσεις της Παγκόσμιας Τράπεζας η παγκόσμια οικονομία αναμένεται να παρουσιάσει τον τρίτο χαμηλότερο ρυθμό ανάπτυξης των τελευταίων είκοσι ετών, η ελληνική οικονομία με την Κυβέρνηση της Νέας Δημοκρατίας στο τιμόνι επιδεικνύει μεγάλες αντοχές και διαθέτει ισχυρή δυναμική, όπως αναγνωρίζουν όλες οι εκθέσεις των επίσημων φορέων του εξωτερικού. Πρόκειται για μια οικονομία που την τελευταία τριετία αναβαθμίστηκε έντεκα φορές, με τέσσερις από αυτές να γίνονται κατά τη διάρκεια της ενεργειακής κρίσης, φτάνοντας πλέον μία θέση κάτω από την πολυπόθητη επενδυτική βαθμίδα, που αποτελεί έναν εθνικό στόχο κεφαλαιώδους σημασίας για την εκτόξευση των προοπτικών της.

Πρόκειται για μια οικονομία η οποία έχοντας ρυθμό οικονομικής μεγέθυνσης 5,6% για το 2022 και 1,8% για το 2023 αναμένεται να αναπτυχθεί με διπλάσιο ρυθμό έναντι του ευρωπαϊκού μέσου όρου το 2022 και τριπλάσιο αριθμό το 2023.

Πρόκειται για μια οικονομία που βλέπει τον πληθωρισμό να υποχωρεί περαιτέρω τον Νοέμβριο στο 8,5% και να βρίσκεται πλέον μιάμιση μονάδα κάτω από τον μέσο όρο της Ευρωζώνης όντας χαμηλότερος από πολλές χώρες, όπως η Πορτογαλία, το Βέλγιο, η Ολλανδία, η Γερμανία και η Αυστρία.

Πρόκειται για μια οικονομία η οποία επανέρχεται το 2023 σε πρωτογενές πλεόνασμα γενικής κυβέρνησης 0,7% του ΑΕΠ από πρωτογενές έλλειμμα 1,6% τη φετινή χρονιά.

Πρόκειται για την ανθεκτική και αναπτυσσόμενη ελληνική οικονομία με ΑΕΠ, που αναμένεται να υπερβεί τα 224 δισεκατομμύρια ευρώ το 2023, αλλά και με δημόσιο χρέος που αναμένεται να μειωθεί στο τέλος του 2022 κατά είκοσι πέντε μονάδες ως ποσοστό του ΑΕΠ σε σχέση με το 2021, με τάσεις περαιτέρω μείωσης κατά σχεδόν δέκα ποσοστιαίες μονάδες για το 2023, για να διαμορφωθεί στο χαμηλότερο επίπεδο από το 2010 καταγράφοντας τη μεγαλύτερη μείωση δημοσίου χρέους σε ολόκληρη την Ευρώπη.

Πρόκειται για μια ρωμαλέα και ποιοτικά διαφορετική ελληνική οικονομία στην οποία οι ξένες επενδύσεις ξεπερνούν πια τα 5 δισεκατομμύρια ευρώ με την Ευρωπαϊκή Επιτροπή να εκτιμά ότι η Ελλάδα θα είναι πρωταθλήτρια στον ρυθμό αύξησης των επενδύσεων στην Ευρώπη την επόμενη τριετία και τον σχετικό δείκτη του «Economist Intelligence Unit» να καταγράφει άλμα δεκαέξι θέσεων για τη χώρα μας στο επιχειρηματικό περιβάλλον.

Πρόκειται για την εξωστρεφή και αξιόπιστη ελληνική οικονομία, η οποία μόλις πριν μια εβδομάδα είδε το Eurogroup να ελαφραίνει το χρέος της κατά 6 δισεκατομμύρια ευρώ και να αποσύρει μόνιμα το πρόσθετο επιτόκιο που επιβάλλονταν στα δάνεια του Ευρωπαϊκού Ταμείου Χρηματοπιστωτικής Σταθερότητας, γιατί η Ελλάδα πέτυχε όλους τους στόχους που είχαν τεθεί και μάλιστα υπό πολύ αντίξοες συνθήκες.

Μιλάμε για μια Ελλάδα που βλέπει πλέον τις νέες θέσεις εργασίας να πληθαίνουν διαρκώς με σχεδόν εκατό χιλιάδες περισσότερες θέσεις σε σχέση με πέρυσι, τις εξαγωγές της να έχουν εκτιναχθεί στα 74 δισεκατομμύρια ευρώ εξάγοντας ως ποσοστό του ΑΕΠ περισσότερο από την Ιταλία, τη Γερμανία και την Ισπανία, ο τουρισμός να έχει διαγράψει ανοδική πορεία ρεκόρ τη φετινή χρονιά και τα μη εξυπηρετούμενα δάνεια στις τράπεζες να έχουν μειωθεί 60 δισεκατομμύρια ευρώ σε σχέση με τον Ιούνιο του 2019 και να κινούνται πλέον σε μονοψήφιο ποσοστό του συνόλου των δανείων.

(Θόρυβος στην Αίθουσα)

Κύριε Πρόεδρε, δεν γίνεται έτσι. Όλοι οι συνάδελφοι μιλάνε. Παιδιά, όποιος δεν μπορεί, να βγει έξω.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ:** Όμως, για τη Νέα Δημοκρατία η ευημερία των αριθμών δεν αρκεί. Αντίθετα, ο διττός στόχος είναι η εστίαση στον άνθρωπο και στις πραγματικές ανάγκες του για να ανθίσει η οικονομία, αλλά και η εστίαση στην πραγματική οικονομία, για να μπορεί να ανθίσει ο άνθρωπος και οι ελπίδες του.

Μέσα σε αυτό το πλαίσιο ο προϋπολογισμός του 2023, ο πρώτος κρατικός προϋπολογισμός τα τελευταία δώδεκα χρόνια που καταρτίζεται εκτός του πλαισίου ενισχυμένης εποπτείας, αποτυπώνει ξεκάθαρα τους στόχους της Κυβέρνησης: η χώρα να αναπτύσσεται και όλοι οι πολίτες να ευημερούν, το εθνικό εισόδημα να αυξάνεται, αλλά κυρίως -και αυτή θα είναι η μεγάλη πρόκληση γι’ αυτή την Κυβέρνηση τα επόμενα χρόνια- δίκαιο μερίδιο σε αυτή την ανάπτυξη να έχουν όλοι, χωρίς κανείς στην κοινωνία να μένει πίσω και μάλιστα σε συνθήκες υψηλής διεθνούς αβεβαιότητας, αβεβαιότητας που πυροδότησε τόσο η ρωσική εισβολή στην Ουκρανία όσο και οι εντεινόμενες ανιστόρητες απειλές της Τουρκίας, που αναγκάζουν τη χώρα μας να ενισχύει περαιτέρω την αμυντική της θωράκιση.

Μπροστά σε αυτά τα αχαρτογράφητα νερά το καράβι της χώρας δεν πλέει ούτε ακυβέρνητο ούτε απροετοίμαστο. Αντιθέτως, η σημαντική ανάπτυξη και οι αξιόπιστες δημοσιονομικές επιδόσεις της Ελλάδας κατά το έτος 2022 πολλαπλασιάζουν την ανθεκτικότητα της οικονομίας μπροστά στους διεθνείς κλυδωνισμούς, ενώ παράλληλα αποτελούν το εφαλτήριο για ένα κράτος ακόμα πιο αναβαθμισμένο, πιο καινοτόμο και πιο έτοιμο που θα απλώνει γερά δίχτυα κοινωνικής προστασίας απέναντι στις επερχόμενες δυσκολίες.

Μέσα σε αυτό το πλαίσιο η Κυβέρνηση δίνει προτεραιότητα πρώτον, στην αύξηση των επενδύσεων με σημείο αιχμής τις δημόσιες επενδύσεις που πρόκειται να ξεπεράσουν τα 15 δισεκατομμύρια ευρώ χάριν και στους πόρους του Ταμείου Ανάκαμψης, δεύτερον, στην ενίσχυση της εθνικής άμυνας με αυξημένες δαπάνες για αγορές οπλικών συστημάτων ύψους 6 περίπου δισεκατομμυρίων ευρώ για τα έτη 2022 και 2023 έναντι ετήσιων δαπανών μόλις 500 εκατομμυρίων ευρώ κατά το πρόσφατο παρελθόν και, τρίτον, στην υλοποίηση έκτακτων και μόνιμων δημοσιονομικών μέτρων ύψους 4,2 δισεκατομμυρίων ευρώ, που αφορούν όσα εξαγγέλθηκαν από τον Πρωθυπουργό Κυριάκο Μητσοτάκη στη Διεθνή Έκθεση Θεσσαλονίκης. Πρόκειται για μέτρα στα οποία θα έρθει να προστεθεί άλλο 1 δισεκατομμύριο ευρώ για την αντιμετώπιση της ενεργειακής κρίσης, της ακρίβειας και του αυξημένου πληθωρισμού, που ροκανίζει το διαθέσιμο εισόδημα των επιχειρήσεων και των νοικοκυριών. Διότι όσα θετικά και πρωτόγνωρα καταφέραμε ως Κυβέρνηση σε επίπεδο δημοσιονομικών στόχων, τα κατορθώσαμε χάρη στην αταλάντευτη στήριξη και στις μεγάλες θυσίες των Ελλήνων πολιτών.

Χάρη στους Έλληνες πολίτες αντέξαμε, προσαρμοστήκαμε και πρωταγωνιστούμε και στους Έλληνες πολίτες δόθηκαν, δίνονται και θα συνεχίσουν να δίνονται οι καρποί της επιτυχημένης αυτής προσπάθειας. Χάρη στους Έλληνες πολίτες η Κυβέρνηση της Νέας Δημοκρατίας πέτυχε υψηλότερο ΑΕΠ κατά 25% σε σχέση με το 2018, φέρνοντας αυξημένο πλούτο 45 δισεκατομμύρια ευρώ σε σχέση με την τελευταία χρονιά διακυβέρνησης του ΣΥΡΙΖΑ.

Και τους Έλληνες πολίτες η Κυβέρνηση της Νέας Δημοκρατίας έμπρακτα θωράκισε την περίοδο των αλλεπάλληλων κρίσεων, με μέτρα στήριξης άνω των 50 δισεκατομμυρίων ευρώ, από τα υψηλότερα πακέτα στήριξης σε ευρωπαϊκό επίπεδο για το 2022 και το 2023, μέτρα στήριξης που έδωσαν πολύτιμες ανάσες στην κοινωνία και την ελληνική οικονομία, όπως η διπλή αύξηση του κατώτατου μισθού σχεδόν κατά 10% συνολικά μέσα στο 2022, η μόνιμη και σημαντική μείωση του ΕΝΦΙΑ, η μονιμοποίηση των μειωμένων κατά τρεις ποσοστιαίες μονάδες ασφαλιστικών εισφορών, η κατάργηση της ειδικής εισφοράς αλληλεγγύης για όλους, η οικονομική ενίσχυση 250 ευρώ τις προσεχείς εβδομάδες σε δύο εκατομμύρια τριακόσιους χιλιάδες συμπατριώτες μας, σε συνδυασμό με την αντίστοιχη σχετική παρέμβαση που είχε γίνει τον περασμένο Απρίλιο, η στοχευμένη επιδότηση γεωργών και κτηνοτρόφων μας λόγω του δυσβάστακτου κόστους των λιπασμάτων και των ζωοτροφών, η εισαγωγή προγράμματος χαμηλότοκου δανεισμού για αγορά πρώτης κατοικίας από νέους και νέα ζευγάρια μέχρι τριάντα εννέα ετών, η περαιτέρω επέκταση από το 2023 του επιδόματος μητρότητας στον ιδιωτικό τομέα από τους έξι στους εννέα μήνες, η χορήγηση αυξημένου επιδόματος στέγασης για τη στήριξη των φοιτητών μας και τα σημαντικά κίνητρα για την επέκταση της πλήρους απασχόλησης.

Όλα αυτά έδωσαν και θα συνεχίσουν να δίνουν μεγάλη ώθηση στην κοινωνία μας. Μια κοινωνία που βλέπει τις καταθέσεις των νοικοκυριών αλλά και των επιχειρήσεων να αυξάνονται κατά 46 δισεκατομμύρια ευρώ τους τελευταίους σαράντα μήνες, το διαθέσιμο εισόδημα των νοικοκυριών να έχει διαμορφωθεί το δεύτερο τρίμηνο του 2022 σε επίπεδα πολύ υψηλότερα από το δεύτερο τρίμηνο του 2019 και την ανεργία να συρρικνώνεται τον Οκτώβριο σε ποσοστό μόλις 11,6%.

Μπροστά σε όλα αυτά ο ΣΥΡΙΖΑ παραμένει εμμονικά πιστός στη μηδενιστική κριτική, στους οικονομικούς τυχοδιωκτισμούς, στην ανέξοδη πλειοδοσία παροχών, επαναλαμβάνει μοιραία για τη χώρα λάθη του παρελθόντος, παραλυτικά προσκολλημένο σε αυταπάτες και στην πολιτική ανευθυνότητα και αναμένει χαιρέκακα να μπει σε ύφεση η Ευρωζώνη για να ρίξει την ευθύνη και γι’ αυτό στον Κυριάκο Μητσοτάκη. Χύνει κροκοδείλια δάκρυα ως Αξιωματική Αντιπολίτευση για τη φτωχοποίηση δήθεν της κοινωνίας, όταν την ίδια στιγμή ο κ. Τσίπρας δηλώνει ότι αν είχε 50 δισεκατομμύρια ευρώ, τότε θα κυβερνούσε μέχρι να βαρεθεί.

Δηλαδή με απλά λόγια, από τη μια, ο ΣΥΡΙΖΑ κραυγάζει ότι δήθεν εγκαταλείπουμε την κοινωνία στη μοίρα της και από την άλλη, ζηλόφθονα ομολογεί ότι κυβερνούμε επειδή έχουμε ενισχύσει και μάλιστα γενναία νοικοκυριά και επιχειρήσεις.

Κυρίες και κύριοι συνάδελφοι του ΣΥΡΙΖΑ, γιατί εκτίθεστε τόσο πολύ; Θέλετε να σας θυμίσω τι γινόταν επί των ημερών σας; Το 2018 η καταναλωτική δαπάνη των νοικοκυριών ήταν όση ήταν και το 2014, χρονιά που εσείς αλαλάζατε για την ανάγκη αντιμετώπισης μιας τάχα ανθρωπιστικής κρίσης στη χώρα η οποία έπληττε, όπως λέγατε, βαριά την αξιοπρέπεια του λαού μας, ενώ συνολικά στα τέσσερα χρόνια της διακυβέρνησής σας τα ελληνικά νοικοκυριά έκοψαν δαπάνες συνολικά 7,5 δισεκατομμυρίων ευρώ και το διαθέσιμο εισόδημα των πολιτών ήταν κάτι παραπάνω από 9.000 ευρώ.

Και έχετε το θράσος να ισχυρίζεστε ότι η συντριπτική πλειονότητα της ελληνικής κοινωνίας τάχα βιώνει το εκρηκτικό μίγμα της ακρίβειας Μητσοτάκη, που δήθεν λεηλατεί καθημερινά το εισόδημα των εργαζομένων. Τι χειρότερο θα λέγατε άραγε αν η Κυβέρνηση της Νέας Δημοκρατίας είχε τις τραγικές οικονομικές επιδόσεις της δικής σας διακυβέρνησης;

Οι πολίτες όμως ευτυχώς θυμούνται, κυρίες και κύριοι του ΣΥΡΙΖΑ, όλα όσα προσπαθείτε απεγνωσμένα και ανεπιτυχώς να σβήσετε από τη συλλογική μνήμη. Θυμούνται ότι εσείς που φαντασιωνόσασταν εικονικές ευμάρειες σοσιαλιστικών παραδείσων, κλείσατε τις τράπεζες και φέρατε τα capital controls. Θυμούνται ότι εσείς που υποσχεθήκατε με το πρόγραμμα της Θεσσαλονίκης 10 δισεκατομμύρια ευρώ, αντί γι’ αυτά, φέρατε ένα τρίτο αχρείαστο μνημόνιο, κάνοντας διαπραγμάτευση με αυταπάτες.

Θυμούνται ότι εσείς που υποκριτικά κατηγορείτε εμάς γιατί μειώσαμε πενήντα δύο φόρους, επί δικής σας διακυβέρνησης επιβάλατε είκοσι εννέα νέους φόρους, στραγγίξατε φορολογικά τη μικρομεσαία τάξη, μειώσατε δύο φορές το αφορολόγητο, εκτοξεύσατε τις ασφαλιστικές εισφορές. Θυμούνται ότι ενώ τώρα μας λέτε με κακεντρέχεια για τη μόνιμη και οριζόντια αύξηση μετά από δώδεκα χρόνια στο σύνολο των συντάξεων που θα ισχύσει από τις αρχές του έτους, εσείς επί των ημερών σας περικόψατε δεκαεπτά φορές τις συντάξεις, πετσοκόψατε το ΕΚΑΣ και επιβάλατε ή αυξήσατε τις εισφορές υγείας.

(Θόρυβος στην Αίθουσα - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Στις επόμενες πέντε ημέρες θα έχετε τη δυνατότητα να απαντήσετε. Ηρεμήστε.

**ΛΑΖΑΡΟΣ ΤΣΑΒΔΑΡΙΔΗΣ:** Ενοχλείστε, βλέπω, πολύ από τα επιτεύγματα της διακυβέρνησή σας. Ας τα κάνατε καλύτερα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσαβδαρίδη, απευθύνεστε στο σύνολο. Μην απαντάτε σε προσωπικό επίπεδο.

**ΛΑΖΑΡΟΣ ΤΣΑΒΔΑΡΙΔΗΣ:** Προκαλούν όμως, κύριε Πρόεδρε, και δεν μπορώ να αφήσω αναπάντητα τα όσα δέχομαι.

(Χειροκροτήματα από την πτέρυγα της Νέας Δημοκρατίας - γέλωτες από τη πτέρυγα του ΣΥΡΙΖΑ)

Θυμούνται επίσης οι Έλληνες πολίτες -για να πούμε και άλλα και να συνεχίσει μάλλον η ενόχλησή σας- ότι εσείς που υποσχεθήκατε κατώτατο μισθό 751 ευρώ, δημιουργήσατε τη γενιά των 300 ευρώ, ότι εσείς που υποσχόσασταν με ύφος χιλίων καρδιναλίων…

(Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τώρα θέλετε όταν θα ανέβει η κ. Αχτσιόγλου στο Βήμα να έχει ανάλογη αντιμετώπιση από την άλλη πλευρά; Είναι ο προϋπολογισμός. Θα ακούτε τον εισηγητή χωρίς να διαμαρτύρεστε. Όταν ανέβετε στο Βήμα, θα απαντήσετε. Δηλαδή θα του υποβάλετε τι θα πει; Ούτε εσείς στον κ. Τσαβδαρίδη ούτε η Νέα Δημοκρατία στην κ. Αχτσιόγλου. Ηρεμήστε. Συνεχίστε, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ:** Όταν θα ανέβουν, να πούνε, κύριε Πρόεδρε, γιατί δεν κάνανε πράξη την υπόσχεση για 751 ευρώ και ο κ. Βίτσας.

Θυμούνται λοιπόν, για να το επαναλάβω και να ακουστεί άλλη μια φορά, ότι εσείς που υποσχεθήκατε πριν έρθετε στην εξουσία κατώτατο μισθό στα 751 ευρώ, τελικά δημιουργήσατε τη γενιά των 300 ευρώ, ότι εσείς που υποσχόσασταν με ύφος χιλίων καρδιναλίων ότι θα φέρνατε υψηλή ανάπτυξη, τελικά επί διακυβέρνησής σας ο μέσος όρος της ανάπτυξης ήταν μηδέν, επαναλαμβάνω μηδέν, σε μια εποχή που η Ευρώπη έτρεχε με πολύ υψηλότερους ρυθμούς, με 2,1% και χωρίς μάλιστα να έχουν «σκάσει» οι τεράστιες διεθνείς κρίσεις.

Θυμούνται ότι ενώ είχατε δεσμευθεί για μείωση του ειδικού φόρου κατανάλωσης στα καύσιμα, εν τέλει τον αυξήσετε, ότι αντί να περιορίσετε, όπως διατεινόσασταν τα κόκκινα δάνεια, εσείς τα διογκώσατε και άλλο, ότι ενώ είχατε κάνει παντιέρα την κατάργηση των πλειστηριασμών, στο τέλος επιβάλατε τους ηλεκτρονικούς πλειστηριασμούς από το 2017 δήθεν για αναπτυξιακούς και κοινωνικούς λόγους, ότι ενώ υποσχεθήκατε πως θα προστατεύσετε την πρώτη κατοικία, τελικά νομοθετήσατε την οριζόντια κατάργηση της προστασίας της το 2019.

Σε κάθε περίπτωση όμως, αντιπροσωπεύετε, κυρίες και κύριοι του ΣΥΡΙΖΑ, ένα παρελθόν παροιμιώδους ανεπάρκειας που ο λαός μας έκρινε, στάθμισε και απέρριψε. Η πορεία σας σφραγίστηκε από το πνίξιμο της παραγωγικής Ελλάδας, τη δέσμευση της χώρας σε υπερπλεονάσματα, αλλά και την υποθήκευση της χώρας για ενενήντα εννέα χρόνια στο Υπερταμείο.

Και τώρα ως Αξιωματική Αντιπολίτευση ξαναρχίσατε πάλι τα ίδια: όχι σε όλα, στείρα κριτική, τοξικότητα, λαϊκισμός. Τι είχες Γιάννη, τι είχα πάντα. Οδύρεστε ότι και η βοήθεια προς τους πολίτες για την ενεργειακή κρίση δήθεν δεν είναι αρκετή. Δυστυχώς όμως για εσάς σας διαψεύδει η Ευρωπαϊκή Επιτροπή η οποία υπογραμμίζει ότι η Ελλάδα το 2022 δαπανά τους περισσότερους δημοσιονομικούς πόρους μεταξύ όλων των κρατών μελών στην Ευρωπαϊκή Ένωση για τη στήριξη της ελληνικής κοινωνίας.

Και σύμφωνα με τα μηνιαία στοιχεία του Ευρωπαϊκού Δείκτη Τιμών Ενέργειας, για τον Οκτώβριο του 2022, η τιμή λιανικής στην Ελλάδα ήταν η δεύτερη φθηνότερη ανάμεσα σε δεκαπέντε ευρωπαϊκές χώρες στα κυμαινόμενα τιμολόγια.

Γκρινιάζετε ότι οι Έλληνες πολίτες πληρώνουμε σε εταιρείες ηλεκτρικής ενέργειας τα περισσότερα από οποιουσδήποτε άλλους στην Ευρώπη και ανεβαίνετε στα «κάγκελα», επειδή δήθεν η Κυβέρνηση δεν παρεμβαίνει ρυθμιστικά στην αγορά ενέργειας ώστε -όπως λέτε- να παταχθεί η ανεξέλεγκτη κερδοσκοπία και η αισχροκέρδεια.

Όμως, δυστυχώς για εσάς πάλι σάς διαψεύδει καθημερινά η πραγματικότητα. Διότι αυτή η Κυβέρνηση αποφάσισε τη φορολόγηση με 90% των υπερεσόδων των παραγωγών ηλεκτρικής ενέργειας, διότι η πατρίδα μας έχει θέσει σε λειτουργία -πρώτη απ’ όλες τις χώρες της Ευρώπης- από τον Ιούλιο, έναν εθνικό μηχανισμό ανάκτησης των συγκυριακών εσόδων των εταιρειών ενέργειας, από τον οποίο έχουμε εισπράξει μέχρι σήμερα περισσότερα από 3 δισεκατομμύρια ευρώ. Ο μηχανισμός αυτός ήδη αποτελεί μοντέλο και πρότυπο ανάκτησης των υπερεσόδων. Υιοθετήθηκε από την Ευρωπαϊκή Ένωση και από την Ευρωπαϊκή Επιτροπή και γίνεται πια υποχρεωτικός για όλες τις ευρωπαϊκές χώρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τρία λεπτά, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το ίδιο ισχύει για όλους τους εισηγητές. Ολοκληρώστε, σας παρακαλώ.

**ΛΑΖΑΡΟΣ ΤΣΑΒΔΑΡΙΔΗΣ:** Πάει πολύ, λοιπόν, να δίνετε ως ΣΥΡΙΖΑ συμβουλές για αποτελεσματικές πολιτικές στην ενέργεια, όταν επί των ημερών σας η ΔΕΗ ναυαγούσε και χρεοκοπούσε, με συσσωρευμένες ζημιές 1,7 δισεκατομμύριο ευρώ το 2019, ενώ επί των ημερών της δικής μας διακυβέρνησης την εξυγιάναμε πολλαπλασιάζοντας την αξία της και κλείνοντας οριστικά την πληγή που προκαλούσε στην ελληνική οικονομία και στις τσέπες των Ελλήνων καταναλωτών.

Να πω και κάτι ακόμη. Την ώρα που η Κυβέρνηση της Νέας Δημοκρατίας πετύχαινε την έγκριση, από την Ευρωπαϊκή Επιτροπή, του Εθνικού Στρατηγικού Σχεδίου της χώρας μας για τη νέα Κοινή Αγροτική Πολιτική 2023-2027, διασφαλίζοντας πόρους ύψους 19,3 δισεκατομμυρίων ευρώ για τους αγρότες μας, ο κ. Τσίπρας από την Πέλλα μιλώντας σε αγρότες μπέρδεψε τους παγετούς που έπληξαν τις αγροτικές μας καλλιέργειες με τους παγετώνες των Άλπεων και των Ιμαλαΐων.

Οι αγρότες μας, όμως, γνωρίζουν ότι η εγκατάλειψη του αγροκτηνοτροφικού τομέα έχει ονοματεπώνυμο και σφραγίδα ΣΥΡΙΖΑ. Επίσης, γνωρίζουν ότι η Κυβέρνηση της Νέας Δημοκρατίας, που στέκεται παραδοσιακά δίπλα στον κόσμο της πρωτογενούς παραγωγής, από την αρχή του έτους μέχρι σήμερα έχει δώσει συνολικά ενισχύσεις στους αγρότες που ξεπερνούν τα 500 εκατομμύρια ευρώ. Όπως, επίσης, από τον Ιανουάριο του 2021 μέχρι σήμερα έχουν δοθεί μέσω ΕΛΓΑ αποζημιώσεις άλλων 500 εκατομμυρίων ευρώ.

Κυρίες και κύριοι συνάδελφοι, η Κυβέρνηση της Νέας Δημοκρατίας σε αντίθεση με τη διακυβέρνηση του ΣΥΡΙΖΑ δεν συνδέει την επίτευξη πρωτογενών πλεονασμάτων με την αφαίμαξη της μικρομεσαίας τάξης και το κυνήγι της υγιούς επιχειρηματικότητας. Δεν συνδέει το γέμισμα των ταμείων με τη διόγκωση της φορολογίας και με την εκτόξευση των ασφαλιστικών εισφορών. Δεν συνδέει την αναπτυξιακή προοπτική της χώρας με την αναβίωση του κρατισμού και το κανάκεμα των συνδικαλιστών. Δεν καταρτίζει προϋπολογισμούς και προγραμματικές δηλώσεις, όπως εσείς, ερήμην στοιχείων και δεδομένων και αποκλειστικά με βάση ιδεοληψίες, αυταπάτες, αόρατα λεφτόδεντρα, νταούλια που θα βαρούσατε και ρίσκα που τάχα θα παίρνατε ενάντια στους προκλητικούς εξ ανατολών γείτονες.

Αντιθέτως, η σημερινή Κυβέρνηση συνδέει την ανάπτυξη με τη συνετή διαχείριση. Συνδέει τον πολλαπλασιασμό των φορολογικών εσόδων με τη δυνατότητα των πολιτών και των επιχειρήσεων να μπορούν να αποπληρώνουν οφειλές που τις θεωρούν δίκαιες, αναλογικές και ανταποδοτικές. Συνδέει την ποιότητα ζωής με τον εκσυγχρονισμό του κράτους, προκειμένου να εξυπηρετείται καλύτερα και ταχύτερα ο πολίτης, αλλά και να διευκολύνεται η προσέλκυση μεγάλων επενδύσεων.

Συνδέει την οικονομική ευημερία με την περιφρούρηση της κοινωνικής συνοχής και με την αλληλεγγύη σε χρόνια δύσκολα, για να μην μένει πίσω κανείς. Συνδέει την προκοπή με την επιδότηση της εργασίας, αντί για την επιδότηση της ανεργίας που εσείς κάνατε και που, δυστυχώς, σε αρκετές περιπτώσεις οδήγησε εμμέσως σε επιδότηση της αεργίας με ωφελούμενους που δεν είχαν κανένα κίνητρο να παρατήσουν τα επιδόματα για να πάνε να εργαστούν.

Και, κυρίως, συνδέει την εργασιακή δέσμευση, την αίσθηση του καθήκοντος και της αυτοθυσίας κατηγοριών συμπολιτών μας, με την υποχρέωση της πολιτείας να αναγνωρίζει και να επιβραβεύει τις κομβικές προς την κοινωνία υπηρεσίες που προσφέρουν σε καιρούς δύσκολους.

Με βάση αυτό το πρίσμα, η εφάπαξ ενίσχυση 600 ευρώ στο σύνολο του ένστολου προσωπικού του Υπουργείου Προστασίας του Πολίτη και του Λιμενικού Σώματος αποτελεί ελάχιστη ένδειξη ευγνωμοσύνης της ελληνικής πολιτείας, με δεδομένη την εικοσιτετράωρη αυξημένη αστυνόμευση, την επιτυχή αντιμετώπιση των μεταναστευτικών ροών και τη μεγάλη πλάτη που έβαλαν οι ένστολοί μας όλα αυτά τα δύσκολα χρόνια.

Καταδεικνύει έτσι ότι η Κυβέρνηση το «ευχαριστώ» στον λειτουργό που υπερβαίνει αυτόν επ’ ωφελεία του κοινωνικού συνόλου το εκδηλώνει έμπρακτα, όπως έπραξε νωρίτερα τόσο με τους στρατιωτικούς μας όσο και με το ιατρικό και νοσηλευτικό προσωπικό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσαβδαρίδη, ολοκληρώστε.

**ΛΑΖΑΡΟΣ ΤΣΑΒΔΑΡΙΔΗΣ:** Τελειώνω, κύριε Πρόεδρε.

Οι δε παλινωδίες ΣΥΡΙΖΑ, που χθες καταψήφισε τη σχετική τροπολογία, για να ανακαλέσει σήμερα και τελικά να την υπερψηφίσει, αποτελεί μνημείο τσαπατσουλιάς και πολιτικού ξεγυμνώματος της κομματικά φιλτραρισμένης εργασιακής τους ευαισθησίας.

Κυρίες και κύριοι συνάδελφοι, απέναντι στη φαντασιακή Αριστερά των παραλογισμών ορθώνεται η Νέα Δημοκρατία των ορθολογικών, αλλά και διαυγών προϋπολογισμών. Γιατί για την Κυβέρνηση της Νέας Δημοκρατίας ο προϋπολογισμός του 2023 δεν προϋπολογίζει απλά με ορθολογικό τρόπο την οικονομία της χώρας για το επόμενο έτος. Προϋπολογίζει με διαυγή τρόπο την αναπτυξιακή λογική της χώρας για τις επόμενες γενιές.

Πυξίδα της κατάρτισης του προϋπολογισμού δεν είναι απλά η διαχείριση δημοσιονομικών μεγεθών. Είναι η ισχυροποίηση της ψυχολογίας του ελληνικού λαού, η ενίσχυση της πίστης του στην υπέρβαση της πατρίδας μας, η συνειδητοποίηση ότι η κοινωνική μετεξέλιξη έρχεται με κόπους, με αξιολόγηση και με δέσμευση στην ποιότητα.

Σας ευχαριστώ πολύ και για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Απόψε, όπως σας είπα, θα μιλήσουν δεκαεννέα συνάδελφοι, οι έξι γενικοί εισηγητές και οι δεκατρείς ειδικοί εισηγητές. Εάν τηρούνταν οι χρόνοι θα τελειώναμε στις 11.00΄. Το λέω για τους τελευταίους, οι οποίοι θα τελειώσουν στις δώδεκα και κάτι. Επειδή είναι ούτως ή άλλως δέκα εννέα, το Προεδρείο θα δείξει μία ανοχή.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα μιλήσει Υπουργός σήμερα, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Όχι, απόψε, εκ του Κανονισμού, είναι μόνο οι γενικοί εισηγητές και οι ειδικοί εισηγητές. Κανένας άλλος δεν προβλέπεται. Είναι εκ του Κανονισμού.

Τον λόγο έχει η γενική εισηγήτρια από τον ΣΥΡΙΖΑ, η συνάδελφος κ. Ευτυχία Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγες ώρες έγινε γνωστή η είδηση του θανάτου του Κώστα Φραγκούλη. Ένα 16χρονο παιδί έχασε τη ζωή του από σφαίρα αστυνομικού για μια οφειλή μόλις 20 ευρώ. Δεν ξέρω αν αποτιμάται τόσο η αξία της ανθρώπινης ζωής στη χώρα μας. Αυτό που ξέρω είναι ότι το αίσθημα της αδικίας έχει γιγαντωθεί, έχει πνίξει πλέον τους πολίτες αυτού του τόπου.

Στη συζήτηση του προϋπολογισμού που κάναμε στις επιτροπές της Βουλής είχα πει ότι κανονικά, μετά τις αποκαλύψεις στο σκάνδαλο των παρακολουθήσεων, αυτή η Κυβέρνηση -αν είχε ίχνος πολιτικής ευθιξίας- θα έπρεπε να είχε ήδη παραιτηθεί.

(Χειροκροτήματα από την πτέρυγα του ΣΥΡΙΖΑ)

Φοβάμαι ότι αυτό, μετά τα όσα επακολούθησαν τις τελευταίες ημέρες, επιβεβαιώθηκε πλήρως, από τη μια με τη θλιβερή παρουσία τού κ. Μητσοτάκη στην Ολομέλεια την περασμένη Πέμπτη, όπου όχι απλώς δεν μπόρεσε να απαντήσει με ένα κατηγορηματικό «όχι» στο ευθύ ερώτημα εάν η ΕΥΠ παρακολουθεί τους Αρχηγούς των Ενόπλων Δυνάμεων, αλλά τράπηκε σε άτακτη φυγή, αλλά και μετά από τις αποκαλύψεις πριν από δύο μέρες ότι ο κ. Χατζηδάκης, πράγματι, παρακολουθείτο από την ΕΥΠ.

Έτσι, το 2022 κλείνει με μία βαθιά κρίση δημοκρατίας, η οποία έρχεται να προστεθεί πάνω σε μία πραγματική οικονομική κρίση που βιώνει η ελληνική κοινωνία. Και κύριε συνάδελφε, δεν είναι «δήθεν» αυτή η κρίση που βιώνει η ελληνική κοινωνία. Την προσβάλετε όταν λέτε ότι είναι «δήθεν» η κρίση που βιώνει. Είναι πραγματική η κρίση που βιώνει.

Στην πραγματική οικονομία επικρατεί μία οριακή συνθήκη. Είναι αποτέλεσμα ενός συνδυασμού των ακραίων τιμών στην ενέργεια και στα είδη πρώτης ανάγκης, αλλά και της συμπιεσμένης, της διαλυμένης αγοραστικής δύναμης των πολιτών. Σειρά στοιχείων της EUROSTAT επιβεβαιώνουν αυτή τη συνθήκη. Θα τα καταθέσω όλα στα Πρακτικά, δεν θα τα δίνω ένα-ένα, γιατί είναι πάρα πολλά. Αλλά για κάθε τι που λέω θα κατατίθεται και το σχετικό στοιχείο.

Πρώτη η Ελλάδα στην τιμή της βενζίνης εδώ και τέσσερις εβδομάδες, πρώτη η Ελλάδα στη χονδρική τιμή του ηλεκτρικού ρεύματος στην Ευρώπη σχεδόν όλο το 2022, πρώτη στην τιμή ηλεκτρικής ενέργειας προ φόρων και επιδοτήσεων όλο το πρώτο εξάμηνο του 2022. Λέει κάτι αυτό, πέραν από αυτό που ο κ. Σκυλακάκης είπε στις επιτροπές, ότι «εντάξει, οι τιμές στην ενέργεια αυξάνονται διεθνώς»; Λέει κάτι παραπάνω; Λέει ότι ως πολίτες και ως κρατικός προϋπολογισμός πληρώνουμε τα περισσότερα στις εταιρείες ενέργειας από ότι οπουδήποτε αλλού στην Ευρώπη;

Κύριε Καραθανασόπουλε, δεν εννοώ με αυτές τις συγκρίσεις προφανώς ότι τα πράγματα στην Ευρώπη είναι καλά για τους εργαζόμενους ή ότι η Ευρώπη αντιμετωπίζει αποτελεσματικά την οικονομική κρίση. Αυτό που θέλω να πω είναι ότι ακόμη και στις σκληρές πολιτικές που εφαρμόζουν οι περισσότερες κυβερνήσεις της Ευρώπης, η κατάσταση στην Ελλάδα σε σύγκριση με αυτές είναι τρις χειρότερη. Αυτό μόνο αποδεικνύει αυτή η σύγκριση.

Αλλά και μετά τις επιδοτήσεις, η Ελλάδα είναι η τρίτη ακριβότερη χώρα στην ενέργεια συνολικά, στο κόστος ενέργειας σε όρους αγοραστικής δύναμης των πολιτών. Ούτε αυτό άρεσε στον αξιότιμο κ. Σκυλακάκη. Δεν είναι -λέει- δόκιμος ο τρόπος να μιλάμε με όρους αγοραστικής δύναμης, δεν είναι δόκιμες οι μεθοδολογίες της EUROSTAT, δεν είναι δοκιμές οι μεθοδολογίες κανενός διεθνούς ινστιτούτου από ό,τι φαίνεται. Μα και χωρίς την αγοραστική δύναμη, ανεξαρτήτως αγοραστικής δύναμης, η Ελλάδα εδώ και πάνω από έναν χρόνο είναι στις πρώτες θέσεις στον ενεργειακό πληθωρισμό, δηλαδή οι τιμές στην ενέργεια αυξάνονται πολύ περισσότερο από ό,τι η πλειονότητα των υπολοίπων κρατών, την ώρα που το εισόδημα, την ώρα που η αγοραστική δύναμη των πολιτών είναι δραματικά συμπιεσμένη. Το ότι μιλούμε για πολύ χαμηλή αγοραστική δύναμη αποδεικνύει ακριβώς το πόσο σκληρά βιώνουν οι πολίτες αυτές τις ούτως ή άλλως δυσβάστακτες πρώτες θέσεις.

Από την πλευρά τού εισοδήματος, όμως, τι συμβαίνει; Το κατά κεφαλήν ΑΕΠ στην Ελλάδα είναι το δεύτερο χαμηλότερο στην Ευρώπη. Κάτω από εμάς είναι μόνο η Βουλγαρία. Η κατάσταση επιδεινώνεται διαρκώς. Τα νοικοκυριά με εισόδημα μέχρι 750 ευρώ έχουν απωλέσει περίπου το 40% της αγοραστικής τους δύναμης, ο κατώτατος μισθός έχει χάσει ήδη από τον Σεπτέμβρη το 19% της αγοραστικής του δύναμης, δύο στους τρεις εργαζόμενους κάνουν περικοπές στα βασικά είδη διατροφής. Μειώνουν τις δαπάνες τους σε βασικά είδη διατροφής. Μπορείτε να αντιληφθείτε τι σημαίνουν αυτά τα στοιχεία, κύριοι της Κυβέρνησης; Μπορείτε να αντιληφθείτε, να καταλάβετε τι αδιέξοδο περιγράφουν ή είναι «δήθεν» αυτό το αδιέξοδο, ανύπαρκτο, κατασκευασμένο;

Πολύ αμφιβάλλω ότι μπορείτε να το αντιληφθείτε, γιατί αν μπορούσατε να το αντιληφθείτε, θα μπορούσατε ίσως να σκεφτείτε και το μερίδιο της ευθύνης που έχετε γι’ αυτή την κατάσταση. Αυτό το μερίδιο δεν είναι απλώς μεγάλο. Αυτό το μερίδιο είναι το κρίσιμο μερίδιο της ευθύνης.

Ας δούμε λίγο συγκεκριμένα σε τι συνίσταται αυτή η ευθύνη και πρώτα από όλα στην αγορά ενέργειας. Ενώ συνέβαιναν αυτά, ενώ υπήρχαν αυτές οι πρωτιές, ενώ υπήρχε αυτή η κατάσταση, μέχρι τον Ιούλιο του 2022 η Κυβέρνηση δεν έκανε απολύτως τίποτα στην αγορά ενέργειας. Ανεξέλεγκτες οι εταιρείες χρέωναν στην πραγματικότητα ό,τι τιμές επέλεγαν, με αποτέλεσμα να σωρεύουν υπερκέρδη κυριολεκτικά στις πλάτες των Ελλήνων πολιτών. Από τον Ιούλιο του 2022 και μετά θεσμοθετεί έναν μηχανισμό τον οποίο περιγράφει ως πλαφόν στην τιμή. Τι πραγματικά, όμως, είναι αυτός ο μηχανισμός; Αυτός ο μηχανισμός έθεσε ένα όριο τιμής για την πώληση στη χονδρική του ηλεκτρικού ρεύματος πέρα από το οποίο ό,τι σώρευαν οι εταιρείες παραγωγής, θα έπρεπε να το επιστρέφουν στο Ταμείο Ενεργειακής Μετάβασης. Μόνο που αυτό το όριο τιμής που έθεσε, βρίσκεται πολύ πιο πάνω από το κόστος παραγωγής, με αποτέλεσμα οι εταιρείες να σωρεύουν ούτως ή άλλως υπερκέρδη πριν χρεώσουν στον καταναλωτή αυτό το ούτως ή άλλως παραπάνω που χρέωνε. Να δώσω ένα παράδειγμα, αν το κόστος παραγωγής είναι 20, το πλαφόν μπήκε στο 80, οι εταιρείες χρέωναν 100 και το κράτος τους ζητάει να επιστρέφουν τη διαφορά μεταξύ 80 και 100. Αυτός ήταν ο περίφημος μηχανισμός που λειτουργεί στη χονδρική.

Την ίδια ώρα με την υποτιθέμενη κατάργηση της ρήτρας αναπροσαρμογής στη λιανική τι έγινε; Αυξήθηκαν τα τιμολόγια τελικά κατά 60% σε σχέση με το τιμολόγιο που εμφανιζόταν η ρήτρα αναπροσαρμογής, γιατί στην ουσία η Κυβέρνηση έδωσε τη δυνατότητα στις εταιρείες να προϋπολογίζουν τον κίνδυνο της αύξησης των τιμών του επόμενου μήνα και να τον ενσωματώνουν στα τρέχοντα τιμολόγια. Την ίδια ώρα το πάρτι της αισχροκέρδειας κρατάει καλά στη λιανική, όπου δεν υπάρχει απολύτως κανένα όριο τιμής. Εντελώς ενδεικτικά τον Οκτώβρη πουλούσαν 600 ευρώ τη MWh με τιμή χονδρικής στα 230 ευρώ τη MWh.. Πάνω από 1 δισεκατομμύριο ευρώ τα υπερκέρδη στην ηλεκτρική ενέργεια μόνο για τους μήνες Σεπτέμβρη και Οκτώβρη.

Τι απάντησε για όλα αυτά η Κυβέρνηση όταν της τέθηκαν στις προηγούμενες συζητήσεις για τον προϋπολογισμό; «Χάρη στον μηχανισμό που θεσμοθετήσαμε, δεν σωρεύτηκαν 2 δισεκατομμύρια ευρώ υπερκέρδη. Μάλιστα! Να πούμε και ευχαριστώ δηλαδή που δεν σωρεύτηκαν επιπλέον 2 δισεκατομμύρια ευρώ υπερκέρδη σε αυτόν τον κυκεώνα της αισχροκέρδειας και σ’ αυτά τα τρομερά υπερκέρδη που σωρεύονται ήδη όλον αυτόν τον καιρό στην ενέργεια!

Τι κάνει τελικά, λοιπόν, η Κυβέρνηση με αυτή την παρέμβαση -την υποτιθέμενη παρέμβαση- στην αγορά ενέργειας; Νομιμοποιεί στην πραγματικότητα τα υπερκέρδη. Τα νομιμοποιεί. Είναι 2,2 δισεκατομμύρια ευρώ τα υπερκέρδη στην ηλεκτρική ενέργεια μόνο μέχρι τον Ιούλιο του 2022, μέσα σε μία χρονιά. Πάνω από 1,7 δισεκατομμύρια ευρώ είναι τα υπερκέρδη στα πετρέλαια -θα τα καταθέσω όλα στα Πρακτικά- μέσα στο πρώτο εξάμηνο του 2022. Χθες η «MOTOROIL» ανακοίνωσε τρομακτικά υπερκέρδη για το πρώτο εννεάμηνο του 2022. Εξαιρετικά υψηλά είναι τα υπερκέρδη και στο φυσικό αέριο. Δεν είναι, όμως, μόνο ότι τα νομιμοποιεί τα υπερκέρδη με την παρέμβαση της η Κυβέρνηση, αλλά τα τροφοδοτεί κιόλας. Τα τροφοδοτεί διά των επιδοτήσεων που καταλήγουν στις ίδιες τις εταιρείες.

Με βάση το προσχέδιο του προϋπολογισμού οι επιδοτήσεις στην ενέργεια -καθαρές επιδοτήσεις της αισχροκέρδειας- αθροίζουν σε 8,1 δισεκατομμύρια ευρώ, τα οποία προέρχονται από το Ταμείο Ενεργειακής Μετάβασης αφ’ ενός και από τον κρατικό προϋπολογισμό από την άλλη. Πώς, όμως, συγκροτούνται αυτά τα χρήματα του Ταμείου Ενεργειακής Μετάβασης που δίνονται στις επιδοτήσεις; Είναι μήπως από κάποια φορολόγηση των εταιρειών; Είναι από χρήματα των πολιτών, από άδικες χρεώσεις οι οποίες ούτως ή άλλως ήταν υπερβάλλουσες και επέστρεψαν ένα μέρος αυτών των υπερβαλλόντων κερδών τους, όπως περιέγραψα με τον μηχανισμό που θεσμοθέτησαν στη χονδρική. Άρα είναι χρήματα των ίδιων των πολιτών. Πρόκειται για μια ανακύκλωση των χρημάτων των πολιτών και από τον κρατικό προϋπολογισμό, δηλαδή οι φορολογούμενοι, δίνουν 2,2 δισεκατομμύρια ευρώ γι’ αυτές τις διαρκείς επιδοτήσεις της ενέργειας, της αισχροκέρδειας. Από πού προκύπτουν και αυτά; Από τα αυξημένα φορολογικά έσοδα που έχει το κράτος εξαιτίας των εκρηκτικών τιμών.

Διότι τα φορολογικά έσοδα το 2022 είναι γενικώς αυξημένα, ειδικώς, όμως, τα έσοδα από ΦΠΑ είναι δραματικά αυξημένα. Είναι αυξημένα κατά 4,1 δισεκατομμύρια ευρώ σε σχέση με πέρυσι. Αυτή η αύξηση είναι λογικό να συμβαίνει και να είναι εξαιτίας της ακρίβειας, διότι προφανώς όταν ο συντελεστής δεν μειώνεται και οι τιμές των προϊόντων αυξάνονται, αυξάνονται και τα φορολογικά έσοδα από τον ΦΠΑ.

Προκειμένου να αποκρούσει αυτή την κριτική η Κυβέρνηση, μετέρχεται διάφορα μέσα. Ο κ. Μητσοτάκης είπε κάποια στιγμή για τα έσοδα από τη φορολογία των νομικών προσώπων, στρέφοντας τη συζήτηση αλλού, ενώ ο ελέφαντας στο δωμάτιο είναι τα έσοδα από ΦΠΑ. Αυτά είναι τα εκρηκτικά έσοδα του 2022. Στη συνέχεια είπε η Κυβέρνηση ότι αυτά τα έσοδα είναι τόσο αυξημένα λόγω της ανάπτυξης. Επ’ ουδενί δεν δικαιολογούνται από την ανάπτυξη. Η ανάπτυξη είναι 5,6% φέτος. Τα έσοδα από ΦΠΑ είναι μια άλλη τάξη μεγέθους, είναι 23,8% αυξημένα σε σχέση με πέρυσι. Εν συνεχεία είπε ότι αυτά τα έσοδα δικαιολογούνται λόγω τουρισμού.

Θα καταθέσω στα Πρακτικά την έκθεση της Τράπεζας της Ελλάδας, η οποία δείχνει ότι οι ταξιδιωτικές εισπράξεις φέτος σε σύγκριση με το 2019 -που είναι η μόνη συγκρίσιμη χρονιά-, είναι κατά τι χαμηλότερες -όχι πολύ χαμηλότερες-, ενώ τα έσοδα από ΦΠΑ είναι δραματικά αυξημένα. Προσπαθείτε, δηλαδή, να μας πείσετε ότι υπάρχει αύξηση των εσόδων τού ΦΠΑ λόγω τουρισμού, την ώρα που οι ταξιδιωτικές εισπράξεις έχουν μειωθεί.

Δεν στέκουν αυτά τα επιχειρήματα και δεν πείθουν και κανέναν. Η αλήθεια είναι ότι το εισόδημα των πολιτών, των νοικοκυριών σαρώνεται από το ΦΠΑ λόγω της ακρίβειας και εσείς επιμένετε να μη μειώνετε το ΦΠΑ στα τρόφιμα τουλάχιστον, την ώρα μάλιστα που ο πληθωρισμός με τα στοιχεία του Νοεμβρίου ξεπερνά και το 15% στα τρόφιμα.

Αλήθεια, τι έγινε με αυτό το περίφημο «καλάθι του νοικοκυριού», που θα συγκρατούσε τις τιμές στα τρόφιμα; Τι έγινε; Γιατί έχουμε τόσο μεγάλο πληθωρισμό στα τρόφιμα τον Νοέμβριο; Δεν επέδρασε τελικά στις τιμές των τροφίμων, όπως έλεγε ο κ. Γεωργιάδης ότι θα συμβεί και δεν θα αυξηθούν;

Αρνείστε, λοιπόν, τη μείωση του ΦΠΑ στα τρόφιμα. Και δεν την αρνείστε, γιατί δεν υπάρχουν τα δημοσιονομικά περιθώρια. Έχετε δώσει σε επιδοτήσεις της αισχροκέρδειας πολλαπλάσια ποσά. Δεν την αρνείστε, γιατί δεν το επιτρέπει η Ευρώπη. Το Ευρωπαϊκό Λαϊκό Κόμμα στο οποίο είναι μέλος η Νέα Δημοκρατία, εξ όσων γνωρίζω, εξέδωσε ψήφισμα, πήρε απόφαση όχι για μείωση αλλά για μηδενισμό του ΦΠΑ στα είδη πρώτης ανάγκης, στα βασικά τρόφιμα. Πήρε απόφαση και θα την καταθέσω και στα Πρακτικά. Και καλεί τις κυβερνήσεις να μηδενίσουν το ΦΠΑ στα τρόφιμα. Επομένως, δεν είναι τέτοιοι οι λόγοι.

Ο πραγματικός λόγος είναι ότι αρνείστε τη μείωση του ΦΠΑ στα τρόφιμα, διότι αξιοποιείτε την ακρίβεια, για να σωρεύσετε έσοδα και μετά να εμφανιστείτε με δήθεν κοινωνικό προφίλ, να κάνετε επιδοτήσεις οι οποίες ξαναγυρνούν στις εταιρείες ενέργειας και τροφοδοτούν αυτόν τον κύκλο της αισχροκέρδειας.

(Χειροκροτήματα από την πτέρυγα του ΣΥΡΙΖΑ)

Και αντί να διορθώσετε έστω ένα μέρος αυτής της στρεβλής κατάστασης με τη φορολόγηση των υπερκερδών, που ούτως ή άλλως δεν θα έπρεπε να έχουν σωρευθεί στις εταιρείες, κάνετε τα πάντα, για να τα συρρικνώσετε αυτά τα υπερκέρδη.

Είπε ο κ. Σταϊκούρας στις επιτροπές του προϋπολογισμού ότι η Ελλάδα είναι η μοναδική χώρα που έχει φορολογήσει τα υπερβάλλοντα κέρδη. Πρώτον, σειρά χωρών φορολογούν εδώ και καιρό τα υπερβάλλοντα κέρδη και όχι μόνο στην ενέργεια. Θα το καταθέσω στα Πρακτικά. Η Ισπανία, η Ιταλία, η Ρουμανία, το Ηνωμένο Βασίλειο. Θα τα καταθέσω. Δεύτερο και σημαντικότερο, το ότι νομοθετήσατε τη φορολόγηση δεν σημαίνει ότι φορολογείτε τελικά και πραγματικά τα υπερκέρδη. Βεβαιώσατε φόρο 370 εκατομμύρια πριν από λίγες μέρες για όλη αυτή την τεράστια έκταση, τα δισεκατομμύρια των κερδών που σωρεύονται όλον αυτόν τον καιρό. Μόνο 370 εκατομμύρια βεβαιώσατε ως φόρο. Ούτε 1 ευρώ ακόμη δεν έχει εισπραχθεί. Δεν αποτυπώνεται στον κρατικό προϋπολογισμό. Αυτό κάνετε. Συρρικνώνετε διαρκώς αυτά τα υπερκέρδη κλέβοντας -πρόκειται για κυριολεκτική κλοπή- από τα νοικοκυριά και από τους παραγωγικούς φορείς. Αυτή είναι στην πραγματικότητα η πολιτική της Κυβέρνησης στην κρίση της ακρίβειας και στην ενεργειακή κρίση, μια πολιτική πραγματικής φτωχοποίησης των πολιτών και σώρευσης πλούτου στα ολιγοπώλια.

Δεν είναι, όμως, μόνο το κόστος ζωής και η κρίση της ακρίβειας που έχει δημιουργήσει αυτή την ασφυκτική συνθήκη, για την οποία μιλούσα στην αρχή, στα νοικοκυριά και στους εργαζόμενους. Είναι και το ζήτημα των χρεών. Τα χρέη καθ’ όλη τη διάρκεια της διακυβέρνησης της Νέας Δημοκρατίας, τα χρέη των πολιτών αυξάνονται σε όλα τα επίπεδα, αυξάνονται προς την εφορία, αυξάνονται προς τα ασφαλιστικά ταμεία. Αυξάνονται και τα κόκκινα δάνεια, παρ’ ότι δεν φαίνονται στους ισολογισμούς των τραπεζών, γιατί έχουν μεταβιβαστεί σε funds. Ωστόσο αυξάνονται στο οικονομικό κύκλωμα. Υπάρχει μία αύξηση σχεδόν 38 δισεκατομμύρια του ιδιωτικού χρέους επί των ημερών σας. Και συγχρόνως, αυξάνονται και τα επιτόκια δραματικά αυτή την περίοδο στα τραπεζικά δάνεια.

Το μεγάλο πρόβλημα είναι οι συνέπειες που έχει αυτή η υπερχρέωση για τους πολίτες: έκρηξη πλειστηριασμών και πρώτης κατοικίας. Όλο το 2022 σχεδόν πενήντα χιλιάδες πλειστηριασμοί προγραμματισμένοι. Τα funds εν πλήρη ασυδοσία κοινοποιούν πλειστηριασμούς στους πολίτες ακόμη και για ευτελή ποσά. Οι πολίτες δεν μπορούν καν να έρθουν σε επικοινωνία με τα funds, τα οποία προχωρούν τους πλειστηριασμούς και ζητούν αδιανόητα ποσά από τους πολίτες εφάπαξ, μόνο και μόνο για να καθίσουν στο τραπέζι της διαπραγμάτευσης. Αυτή τη στιγμή τα funds ελέγχουν επτακόσιες χιλιάδες ακινήτων στη χώρα και το μόνο με το οποίο προχωρούν είναι να κάνουν γρήγορα και εύκολα πλειστηριασμούς.

Εσείς έχετε ευθύνη για αυτή την κατάσταση, κύριοι της Κυβέρνησης; Νομοθετήσατε έναν πτωχευτικό νόμο, ο οποίος έχει ως μόνη μέριμνα τη ρευστοποίηση της περιουσίας των πολιτών. Σας το λέγαμε από τότε ότι θα είναι τέτοιες οι συνέπειες. Κάναμε και πρόταση μομφής γι’ αυτό το ζήτημα. Καταργήσατε οριζόντια κάθε προστασία της πρώτης κατοικίας. Δεν υπήρχε στην πραγματικότητα καμμία προστασία της πρώτης κατοικίας και αυτό φαίνεται πια. Νομοθετήσατε έναν εξωδικαστικό μηχανισμό, ο οποίος έχει αποτύχει παταγωδώς, διότι προβλέψατε πλήρη ελευθερία σε τράπεζες και funds, αν θέλουν να δέχονται μια ρύθμιση και, αν δεν θέλουν, να μην κάνουν καμμία ρύθμιση. Και το κυριότερο, συνδέσατε το πρόγραμμα «ΗΡΑΚΛΗΣ» με τη νομοθεσία του 2003, που προβλέπει ότι μπορούν να γίνονται πλειστηριασμοί χωρίς να γίνεται προηγούμενη πρόταση ρύθμισης στον πολίτη, στον οφειλέτη, να γίνεται απευθείας πλειστηριασμός και μάλιστα να μη φορολογούνται και τα κέρδη των funds από αυτές τις διαδικασίες. Εσείς τα νομοθετήσατε αυτά. Εσείς τα κάνατε αυτά.

(Χειροκροτήματα από την πτέρυγα του ΣΥΡΙΖΑ)

Άρα, τα όσα συμβαίνουν αυτή τη στιγμή στην κοινωνία δεν συμβαίνουν απλώς με την ανοχή σας, συμβαίνουν εξαιτίας των πολιτικών σας.

Βέβαια, να μην τον αδικούμε τον κ. Μητσοτάκη. Τις τελευταίες ημέρες εμφανίζεται ιδιαίτερα θυμωμένος με τις τράπεζες, οι οποίες σωρεύουν κέρδη την ώρα που οι πολίτες δυσκολεύονται από την αύξηση των επιτοκίων.

Κοιτάξτε, εδώ τώρα το πράγμα θα ήταν κωμικό, αν δεν ήταν τραγικό για τους πολίτες. Εσείς δεν νομοθετήσατε την ασυλία στα τραπεζικά στελέχη για το αδίκημα της απιστίας; Εσείς δεν ήσασταν;

(Χειροκροτήματα από την πτέρυγα του ΣΥΡΙΖΑ)

Εσείς δεν νομοθετήσατε το ακαταδίωκτο, δεύτερη ασυλία στα στελέχη του ΤΧΣ, για να πουλούν μετοχές που έχει το ελληνικό δημόσιο και κάτω από την χρηματιστηριακή τους αξία;

(Χειροκροτήματα από την πτέρυγα του ΣΥΡΙΖΑ)

Εσείς δεν δρομολογήσατε τις εξελίξεις στην Τράπεζα Πειραιώς, ώστε να χάσει το ελληνικό δημόσιο και το ποσοστό του, να χάσει και χρήμα, να υποστεί τεράστια ζημιά, να χάσουν και οι μικρομέτοχοι τα χρήματά τους την ώρα που κέρδιζαν μεγάλοι επενδυτές και εξασφάλιζαν υπερκέρδη;

Εσείς δεν μειώσατε τη φορολογία για εισόδημα που προέρχεται από το stock options, φωτογραφίζοντας συγκεκριμένη τράπεζα που ετοιμαζόταν να κάνει αυτή τη μοιρασιά;

Και το κυριότερο, εσείς δεν περάσατε νομοθεσία τώρα τον Ιούνιο, η οποία άνοιγε το δρόμο στις τράπεζες να δίνουν «χρυσά» μπόνους στα στελέχη τους;

(Χειροκροτήματα από την πτέρυγα του ΣΥΡΙΖΑ)

Εσείς δεν νομοθετήσατε τώρα ότι το ΤΧΣ δεν θα μπορεί να βάζει πλέον βέτο στη χορήγηση μπόνους στα τραπεζικά στελέχη για όσες τράπεζες έχουν δείκτη κόκκινων δανείων κάτω από 10%; Και μάλιστα, θέλατε να δώσετε και αναδρομική εφαρμογή σε αυτό, για να δοθούν μπόνους και το 2020 και τα 2021. Και προφανώς, επειδή δύο από τις τέσσερις συστημικές τράπεζες δεν έπιαναν αυτόν τον δείκτη βγήκε ο κ. Πατέλης τότε -θυμάστε- στα κυριακάτικα φύλλα και είπε ότι θα υπάρχει ενιαία έναρξη εφαρμογής από το 2023 για τα μπόνους, προκειμένου να ξεκινήσουν όλες οι τράπεζες από την ίδια αφετηρία σε αυτή την κούρσα των μπόνους. Εσείς δεν τα νομοθετήσατε όλα αυτά;

Τώρα γιατί είστε θιγμένοι; Δικές σας επιλογές δεν ήταν; Ορίστε, νομοθετήστε τώρα, αν θέλετε. Καταργήστε τη διάταξή σας, η οποία άνοιξε το δρόμο, για να δίνονται μπόνους σε τραπεζικά στελέχη. Νομοθετήστε το.

(Χειροκροτήματα από την πτέρυγα του ΣΥΡΙΖΑ)

Επιβάλετε έκτακτη εισφορά στα κέρδη των τραπεζών! Κάντε το! Τι σας εμποδίζει;

(Χειροκροτήματα από την πτέρυγα του ΣΥΡΙΖΑ)

Κάντε το, αν δεν αντέχετε, αν είστε θιγμένη από την πρακτική τους, που σωρεύουν κέρδη. Δεν θα το κάνετε όμως. Και δεν θα το κάνετε, γιατί αυτή είναι η στρατηγική σας. Και αυτή η στρατηγική αποτυπώνεται παντού. Αποτυπώνεται στην ενέργεια, αποτυπώνεται στις τράπεζες, αποτυπώνεται στην αγορά. Οργανώσατε τον αποκλεισμό των μικρομεσαίων επιχειρήσεων από τα χαμηλότοκα δάνεια του Ταμείου Ανάκαμψης, ιδίως αυτή τη στιγμή που οι μικρομεσαίες επιχειρήσεις ασφυκτιούν και ιδίως τώρα που τα επιτόκια των τραπεζών είναι τόσο υψηλά.

Και στην αγορά εργασίας το ίδιο. Δεν είναι μόνο ότι ο κατώτατος μισθός είναι κάτω από τα επίπεδα του 2010. Δεν είναι μόνο ότι έχει διαλυθεί η αγοραστική του δύναμη. Δεν είναι μόνο ότι κάνετε νόμο κάθε σκέψη και κάθε επιθυμία του ΣΕΒ. Είναι ότι προσπαθείτε να αντιστρέψετε και την κοινή λογική παρουσιάζοντας φιλεργατικές ρυθμίσεις που μιλούν για απλήρωτα δεκάωρα και για ψευδοαπασχόληση, νομιμοποίηση της ψευδοαπασχόλησης στους εργαζόμενους στις μεταφορές.

Και για το 2023 ο προϋπολογισμός ουσιαστικά περιγράφει τη συνέχιση της ίδιας κατάστασης. Καμμία αλλαγή στην τακτική της Κυβέρνησης απέναντι στην αισχροκέρδεια, καμμία αλλαγή στην πολιτική της απέναντι στην ενέργεια και στα μονοπώλιά της. Οκτακόσια εκατομμύρια ακόμη περισσότερα έσοδα από ΦΠΑ. Μείωση των δαπανών για την υγεία εν μέσω έξαρσης της πανδημίας. Μείωση των δαπανών για την κοινωνική πρόνοια εν μέσω στεγαστικής κρίσης, εν μέσω κρίσης ακρίβειας.

Δεν υπάρχει, λοιπόν, απλώς ευθύνη πολιτική. Εδώ υπάρχει στρατηγική και υπάρχουν και συνέπειες. Οι κοινωνικές ανισότητες αυξάνονται. Όλα τα διαθέσιμα στοιχεία το δείχνουν αυτό. Θα τα καταθέσω στα Πρακτικά. Ο κ. Σκυλακάκης είπε ότι η Νέα Δημοκρατία μείωσε τις κοινωνικές ανισότητες σε σχέση με τον ΣΥΡΙΖΑ. Συνέκρινε τον δείκτη Gini, όπως αποτυπώνεται με μια μεθοδολογία, Euromod για τη Νέα Δημοκρατία, ΕUROSTAT για τον ΣΥΡΙΖΑ. Επιλέξτε ό,τι σας βολεύει, αλλά να κάνετε σύγκριση μεταξύ ομοίων και όχι λαθροχειρίες. Θα καταθέσω στα Πρακτικά. Σε σύγκριση όμοιων, λοιπόν, επί Νέας Δημοκρατίας οι ανισότητες αυξάνονται, όποια μεθοδολογία και αν επιλέξει κανείς.

(Χειροκροτήματα από την πτέρυγα του ΣΥΡΙΖΑ)

Και το χειρότερο είναι ότι εσείς περιγράφετε στο draft budgetary plan ότι θα υπάρχει και επέκταση και διόγκωση των ανισοτήτων και το 2023.

Η φτώχεια και η παιδική φτώχεια αυξάνονται. Το πραγματικό διαθέσιμο εισόδημα του 2022 έχει μειωθεί.

Κύριε Σταϊκούρα, επικαλείστε τα στοιχεία της ΕΛΣΤΑΤ, στα οποία, όμως, φαίνεται το εισόδημα μη αποπληθωρισμένο. Θα καταθέσω για τα Πρακτικά την Έκθεση της Τράπεζας της Ελλάδας που λέει ότι το πραγματικό εισόδημα μειώθηκε το δεύτερο τρίμηνο του 2022, όπως ήταν και αναμενόμενο.

Απέναντι σε αυτή την κατάσταση τι σας έχει μείνει για να επαίρεστε; Η αύξηση των συντάξεων, το άκουσα και πριν από τον κύριο συνάδελφο. Αύξηση των συντάξεων, η οποία ήταν νομοθετημένη επί ΣΥΡΙΖΑ από το 2017. Τι είναι η συμβολή της Νέας Δημοκρατίας σε αυτό; Ότι δεν την περιέκοψε και αυτήν, όπως περιέκοψε τη δέκατη τρίτη σύνταξη και τα αναδρομικά. Αυτή είναι η συμβολή της.

(Χειροκροτήματα από την πτέρυγα του ΣΥΡΙΖΑ)

Επαίρεστε για τη μείωση του δημοσίου χρέους. Δεν λέτε, όμως, ότι η μείωση αυτή είναι κυρίως λόγω του πληθωρισμού, λόγω της ονομαστικής αύξησης του ΑΕΠ δηλαδή και όχι της πραγματικής αύξησης του ΑΕΠ.

Επαίρεστε για την αύξηση των εξαγωγών. Τι δεν λέτε; Δεν λέτε ότι οι εισαγωγές έχουν αυξηθεί πολύ περισσότερο, με αποτέλεσμα το ισοζύγιο τρεχουσών συναλλαγών να έχει ραγδαία επιδεινωθεί τα τελευταία τρία χρόνια.

Εσχάτως επαίρεστε -έκανε και ανάλογη δήλωση ο κ. Μητσοτάκης- για την κατάργηση της αύξησης των επιτοκίων στα δάνεια του ESM. Είναι μια απόφαση που είχε ληφθεί επί διακυβέρνησης ΣΥΡΙΖΑ τον Ιούνιο του 2018, όταν αποφασίστηκαν και τα μέτρα ρύθμισης του χρέους.

Θα καταθέσω για τα Πρακτικά και διαβάζω το ανακοινωθέν από τον ESM. Αναφέρει επί λέξει: «Ιούνιος 2018. Η αύξηση των επιτοκίων καταργείται υπό όρους μέχρι το 2022 και σε μόνιμη βάση από εκεί και πέρα». Ποια Κυβέρνηση, τελικά, το πήρε αυτό για το οποίο επαίρεστε μέχρι τώρα, περί κατάργησης των αυξήσεων των επιτοκίων;

(Χειροκροτήματα από την πτέρυγα του ΣΥΡΙΖΑ)

Ακούστε, όσες μισές αλήθειες και αν χρησιμοποιήσετε, όσα ψέματα, όση κακοποίηση των στοιχείων και να γίνει, δεν μπορείτε να αλλάξετε ούτε την κοινωνική πραγματικότητα ούτε και το πολιτικό συμπέρασμα. Η κοινωνική πραγματικότητα είναι ότι η ελληνική κοινωνία φτωχοποιείται και εσείς ασκείτε πολιτική υπέρ ολιγοπωλίων, πολιτική ανισοτήτων και αδικιών.

(Χειροκροτήματα από την πτέρυγα του ΣΥΡΙΖΑ)

Ο ΣΥΡΙΖΑ απέναντι σε αυτή τη στρατηγική έχει καταθέσει ένα ολοκληρωμένο αντιπαραθετικό πρόγραμμα, που αφορά παρέμβαση στην αγορά ενέργειας με πραγματικό πλαφόν στο κόστος παραγωγής, πλαφόν και στα κέρδη των εταιρειών, πραγματική φορολόγηση των υπερκερδών, μείωση του ΦΠΑ στα τρόφιμα και του ειδικού φόρου κατανάλωσης στα καύσιμα, αύξηση του κατώτατου μισθού στον ιδιωτικό τομέα και την τιμαριθμική αναπροσαρμογή μισθών στον δημόσιο και στον ιδιωτικό τομέα, ακύρωση των αντεργατικών νόμων του κ. Χατζηδάκη και των υποτιθέμενων μεταρρυθμίσεών του για ιδιωτικοποίηση της ασφάλισης και απόδοση στους συνταξιούχους αυτών που δικαιούνται.

(Χειροκροτήματα από την πτέρυγα του ΣΥΡΙΖΑ)

Κλείνω, κύριε Πρόεδρε, και ευχαριστώ.

Κυρίες και κύριοι συνάδελφοι, το χαρακτηριστικό αυτής της Κυβέρνησης, της Κυβέρνησης του κ. Μητσοτάκη, δεν είναι η ιδεολογική αναφορά της πολιτικής της. Δεν είναι αυτό το χαρακτηριστικό. Πολιτική σύγκρουση υπήρχε, υπάρχει και θα υπάρχει. Αυτή η Κυβέρνηση φέρει ένα ειδικό στίγμα: Κυβερνάτε με περιφρόνηση, κύριοι! Κυβερνάτε με περιφρόνηση προς τους πολίτες, με περιφρόνηση προς τις ανάγκες τους, με περιφρόνηση προς τη δημοκρατία, με περιφρόνηση προς τους θεσμούς!

(Χειροκροτήματα από την πτέρυγα του ΣΥΡΙΖΑ)

Και ξέρετε, τα καθεστώτα που κυβερνούν με περιφρόνηση δεν μακροημερεύουν. Νομίζω ότι ο χρόνος που είχατε στη διάθεσή σας για να το αντιληφθείτε αυτό, έχει παρέλθει ανεπιστρεπτί. Οι πολίτες ζητούν ήδη προοδευτική αλλαγή και θα ακυρώσουν αυτόν τον προϋπολογισμό στην πράξη.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο γενικός εισηγητής από το ΠΑΣΟΚ - Κίνημα Αλλαγής, ο συνάδελφος κ. Κωνσταντίνος Σκανδαλίδης.

Ορίστε, κύριε Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Ενώνω και εγώ τη φωνή μου για τον θάνατο του δεκαεξάχρονου παιδιού που αποτελεί καρφί στο μάτι του πολιτισμού μας.

Η παγκόσμια κοινότητα πορεύεται σε μία καταιγίδα. Πανδημία και πόλεμος. Έρχεται βαρύς χειμώνας. Το σπιράλ των κρίσεων καλά κρατεί. Οι επιπτώσεις στην οικονομία είναι δραματικές. Τα επιτόκια ανεβαίνουν. Το κόστος ζωής αυξάνεται ανεξέλεγκτα. Οι οικονομίες, μετά από μια μεταβατική φάση, οδηγούνται σε ύφεση.

Το 2023 είναι μία ακόμα δύσκολη χρονιά. Οι υψηλές τιμές στην ενέργεια, η γεωπολιτική αστάθεια, οι οικονομικές αβεβαιότητες και η μείωση της αγοραστικής δύναμης αναμένεται να επιβραδύνουν την ανάπτυξη της παγκόσμιας οικονομίας και ακόμα πιο πολύ της ευρωπαϊκής.

Οι ηγεσίες της Ευρωπαϊκής Ένωσης επιστρέφουν στο εθνικό τους κάστρο. Αδυνατούν να αξιολογήσουν την κατάσταση. Αμύνονται σε κάθε ζήτημα που απαιτεί συλλογικές αποφάσεις και έχει επιπτώσεις στις εθνικές οικονομίες. Προτάσσουν ακόμη μία φορά την προστασία των εθνικών τους επιδιώξεων.

Το θέαμα είναι λίγο τραγελαφικό. Παράλυτα ευρωπαϊκά όργανα που μεταθέτουν από μήνα σε μήνα επείγουσες αποφάσεις. Αδιανόητα πλαφόν που προτείνονται προσχηματικά στην ενέργεια. Εμφανής αδυναμία συνεννόησης και παραλυτική ισορροπία. Δεν συμβαδίζουν με οποιαδήποτε αισιόδοξη προοπτική.

Εν τω μεταξύ, κυρίες και κύριοι συνάδελφοι, η Ελλάδα πορεύεται σε έναν κόσμο τρικυμίας και μία Ευρώπη άβουλη και εσωστρεφή, συνεχίζει ανεπίγνωστη στον ίδιο και απαράλλαχτο δρόμο. Σπαταλά την προίκα του Ταμείου Ανάκαμψης ασυλόγιστα, καθυστερεί δραματικά την υλοποίηση του ΕΣΠΑ, ακολουθεί την πολιτική του «βλέποντας και κάνοντας» και μια ασυνάρτητη πολιτική παροχών, χωρίς ουσιαστικό αντίκρισμα για τη μεγάλη πλειοψηφία νοικοκυριών, πολιτών και επιχειρήσεων.

Η Κυβέρνηση προβάλλει καθημερινά, ακατάπαυστα τους ευημερούντες αριθμούς της και τα ποσοστά των επιτευγμάτων της. Κρύβει κάτω από το χαλί τα αξεπέραστα δομικά προβλήματα, που καθιστούν την πορεία της οικονομίας έρμαιο των κυκλικών κρίσεων, το μέλλον της ανάπτυξης αβέβαιο και τη ζωή των πολιτών κάθε μέρα που περνά περισσότερο φτωχή και αδιέξοδη.

Σε αυτό το περιβάλλον, κύριοι της Κυβέρνησης, φέρνετε τον τέταρτο και τελευταίο προϋπολογισμό σας. Δεν διεκδικεί καμμία πρωτοτυπία, παρά το ότι τον εμφανίζετε ως ιστορικό και μοναδικό, καθώς επαίρεστε ότι είναι εκτός μνημονιακής επιτήρησης και ενισχυμένης εποπτείας. Κινείται ακριβώς στο ίδιο κλίμα, στην ίδια γραμμή με τους προηγούμενους τρεις, παραθέτοντας ένα ακόμα success story.

Έχετε κακή σχέση με τους αριθμούς και χειρότερη σχέση με τα ουσιαστικά προβλήματα της ανάπτυξης και της κοινωνικής δικαιοσύνης. Αντίθετα με τις έωλες επιδιώξεις σας, είναι πιστό αντίγραφο της αποτυχημένης συντηρητικής, αναποτελεσματικής και βαθιά άδικης και αντικοινωνικής οικονομικής συνταγής σας.

Κυρίες και κύριοι συνάδελφοι, ξεκινώ με το μείγμα της δημοσιονομικής πολιτικής. Σπεύδω ευθέως να τοποθετηθώ στο κορυφαίο ζήτημα του καιρού μας, τον πληθωρισμό και το κόστος ζωής.

Ο πιο άδικος φόρος είναι αυτός που πληρώνουν οι πολίτες και τα νοικοκυριά για τον πληθωρισμό. Θα το πω απλουστευτικά, για να το καταλάβετε. Ο πληθωρισμός των φτωχών είναι πολύ μεγαλύτερος από τον πληθωρισμό των πλουσίων, καθώς η ανεξέλεγκτη αγορά στην οποία, σε αντίθεση με τις προηγμένες ευρωπαϊκές χώρες, ο ανταγωνισμός δεν λειτουργεί -και αυτό γίνεται με αποκλειστική ευθύνη της Κυβέρνησης-, η διανομή του εισοδήματος αλλάζει δραματικά υπέρ των κερδών και κατά των μισθών. Δείτε, για παράδειγμα, τις διαφορές στην τιμή του ίδιου προϊόντος, της ίδιας εταιρείας στο ράφι μιας χώρας της Ευρωπαϊκής Ένωσης και ενός ελληνικού σουπερμάρκετ. Τα κέρδη της βιομηχανίας, του μεγάλου εισαγωγικού, χονδρικού και λιανικού εμπορίου συνεχώς διευρύνονται, ενώ οι μισθοί αυξάνονται με ρυθμούς που δεν καλύπτουν ούτε μικρό ποσοστό του τιμαρίθμου.

Πιο συγκεκριμένα, πρώτον η ακρίβεια οδηγήσει στην αύξηση περαιτέρω των έμμεσων φόρων σε σχέση με τους άμεσους. Συνεχίζεται και το 2023 η διεύρυνση της αναλογίας, καθώς και με την ένταση της αποκλιμάκωσης του πληθωρισμού, που είναι αμφίβολη, λόγω της επαναλαμβανόμενης ετήσιας αναξιοπιστίας των προβλέψεων της Κυβέρνησης, οι πολίτες θα πληρώσουν επιπλέον 1 δισεκατομμύριο ευρώ.

Δεύτερον, για να μην το ξεχνάμε, σας υπενθυμίζω ότι για το 2022 προβλέπατε εναρμονισμένο δείκτη κατανάλωσης στο 0,8% και εκτιμάται, τελικά, ότι θα κυμανθεί στο 9,7%. Το πρόβλημα δεν είναι μόνο στις προβλέψεις, που κάθε χρόνο αποδεικνύονται αναξιόπιστες, είναι και στους υπολογισμούς σας, που είναι επιλεκτικοί και μεροληπτικοί, προκειμένου να δικαιώσουν την πολιτική σας. Είναι στο αποτέλεσμα της πολιτικής σας, που αντί η χώρα να εμφανίζει πληθωρισμό από τους χαμηλότερους στην Ευρώπη, καταλήγει ξανά σήμερα να είναι από τους υψηλότερους. Τι δείχνει αυτό; Ότι η ελληνική οικονομία συνεχίζει να έχει τεράστια δομικά προβλήματα. Προβλήματα που επιτρέπουν σε ολιγοπωλιακές δομές να κερδοσκοπούν ασύστολα. Και εσείς αντί να τις ρυθμίσετε, τις επιδοτείτε.

Τρίτον, ενώ είχατε επίγνωση αυτής της εικόνας, που ήταν ίδια με το 2019, θέσατε ως βασική προτεραιότητα τη μείωση της φορολογίας της μεγάλης ακίνητης περιουσίας, των επιχειρήσεων και των μερισμάτων στα χαμηλότερα επίπεδα της Ευρώπης. Κορυφαία πρόκληση, η προνομιακή φορολόγηση των golden boys. Ενώ γνωρίζετε την επίπτωση της ακρίβειας στην αγοραστική δύναμη των πιο ευάλωτων στρωμάτων, συνεχίσατε να φορολογείτε ακριβά τους Έλληνες με τους πολύ υψηλούς φόρους κατανάλωσης που πληρώνουν δυσανάλογα υψηλές τιμές. Και ταυτόχρονα, ελαφρύνατε φορολογικά ακόμη και όσους κερδοσκοπούν. Αποτέλεσμα, η διαρκής διεύρυνση της ανισότητας.

Σε αυτό το άδικο δημοσιονομικό μείγμα που βρήκατε και ενισχύσατε προστέθηκε ο υψηλός πληθωρισμός τον τελευταίο ενάμιση χρόνο που καταρρακώνει τα νοικοκυριά. Για να δικαιολογήσετε την απαράδεκτη πολιτική σας παίρνετε ημίμετρα, πολλές φορές ανεφάρμοστα. Η υπερφορολόγηση των ενεργειακών κολοσσών είναι το πιο επιτυχημένο ανέκδοτο για την Κυβέρνησή σας.

Τέταρτον, τα κοινωνικά στρώματα με χαμηλά και μεσαία εισοδήματα πληρώνουν το μάρμαρο. Σύμφωνα με το ινστιτούτο της ΓΣΕΕ, το 2022 οι απώλειες αγοραστικής δύναμης φθάνουν στο 40%, για νοικοκυριά με μηνιαίο εισόδημα ως 750 ευρώ και στο 9% ως 14% με εισόδημα από 750 ευρώ έως 1.100 ευρώ. Επιπλέον, σύμφωνα με τα στοιχεία της ΕΛΣΤΑΤ ήδη δείχνουν αύξηση της φτώχειας το 2020 και αύξηση της ανακατανομής του εισοδήματος το 2019 και το 2020. Είναι τεράστια πρόκληση με τη φτώχεια να ξεπερνά το 20% του πληθυσμού να ισχυρίζεστε ότι πολίτες και νοικοκυριά θα σας πουν «καλά περνάμε». Δεν περνάνε καθόλου καλά.

Κυρίες και κύριοι συνάδελφοι, πάμε τώρα στην πραγματική οικονομία, στις επιπτώσεις αυτής της πολιτικής στο οικογενειακό εισόδημα. Ο κρατικός προϋπολογισμός προβλέπει μείωση κατά 2 δισεκατομμύρια ευρώ το 2023 των κρατικών δαπανών που με τους κατά 1 δισεκατομμύριο ευρώ αυξημένους τόκους η μείωση των πρωτογενών δαπανών γίνεται 3 δισεκατομμύρια ευρώ. Αυτή η μείωση θα οδηγήσει σε δοκιμασία τις δημόσιες πολιτικές για την προστασία των πιο ευάλωτων στρωμάτων. Αναρωτιέμαι πού πήγε η γαλαντομία σας που έδινε κάθε μήνα σημαντικά ποσά για την κάλυψη των αυξημένων τιμολογίων της ενέργειας, όταν για ολόκληρο το 2023 προϋπολογίζετε 1 δισεκατομμύριο ευρώ, όσα περίπου ξοδεύατε κάθε μήνα. Ξεμείνατε από καύσιμα; Και ύστερα μας κατηγορείτε εμάς, γιατί ισχυριζόμαστε ότι όλο αυτόν τον καιρό γίνονται στον βωμό της προεκλογικής παροχής. Μέχρι που ήρθε η νομιμοποίηση των αυθαιρέτων, η δυνατότητα να χτίζει κάποιος εκτός σχεδίου σε λιγότερο από τέσσερα στρέμματα, για να οδηγήσουν στο απόγειο την αναξιοπιστία σας. Όλα στο βωμό των εκλογών. Όσο για τη σταθερότητα στην οποία ομνύετε σε ό,τι αφορά την οικονομία μετά τις εκλογές, ας πάει και το παλιάμπελο.

Ας επανέλθω όμως στο θέμα της ακρίβειας και του κόστους στο οικογενειακό εισόδημα. Και ας πάρουμε μια οικογένεια μικρομεσαίου εισοδήματος και τις οικονομικές της συναλλαγές με το δημόσιο, με τις τράπεζες και με την αγορά. Μια οικογένεια, παραδείγματος χάριν, που πληρώνει νοίκι το 35% - 40% του μηνιαίου εισοδήματος της, πληρώνει 15% για μια πιστωτική κάρτα ή ένα καταναλωτικό δάνειο με 8% επιτόκιο, έχει κάποιες καταθέσεις με 0,2% επιτόκιο και επιπλέον έρχονται σε αυτήν κάθε μήνα οι λογαριασμοί του ρεύματος, έρχονται κάθε βδομάδα οι αγορές στο σουπερμάρκετ με το ανεκδιήγητο καλάθι, έρχονται οι τεράστιες ιδιωτικές δαπάνες στην υγεία και την παιδεία. Αν αυτή η οικογένεια, σε αυτό το κύμα ακρίβειας και με τα εισοδήματα που έχει αντιμετωπίζει αξεπέραστο πρόβλημα στοιχειώδους αξιοπρεπούς διαβίωσης, θέλω να σας ρωτήσω ευθέως για τον εργαζόμενο που ζει με τον κατώτατο μισθό, πώς περιγράφετε το πρόβλημα του; Προφανώς αντιμετωπίζει τεράστιο ζήτημα επιβίωσης. Τα νούμερα είναι καταλυτικά. Μόνο στο πρώτο εξάμηνο του 2022 σύμφωνα με το ινστιτούτο της ΓΣΕΕ, έχασε 19% της αγοραστικής του δύναμης, ενώ για ολόκληρο το χρόνο πήρε αύξηση 9,7%.

Το ίδιο ακριβώς συμβαίνει με τους συνταξιούχους. Ειλικρινά ηχούν ακόμη στα αυτιά μου οι προεκλογικές δεσμεύσεις του Πρωθυπουργού για τον κατώτατο μισθό. Ούτε λίγο ούτε πολύ μιλούσε για αύξηση διπλάσια από την εκάστοτε αύξηση του ΑΕΠ.

Παράλληλα, το ιδιωτικό χρέος φουσκώνει. Οι ληξιπρόθεσμες οφειλές προς την ΑΑΔΕ αυξήθηκαν σε άνω των 112,6 δισεκατομμύρια ευρώ. Τα κόκκινα δάνεια κυρίως σε funds είναι 111 δισεκατομμύρια ευρώ. Οι ληξιπρόθεσμες οφειλές στον ΕΦΚΑ σε έναν χρόνο αυξήθηκαν 5,5 δισεκατομμύρια ευρώ. Οι ληξιπρόθεσμες οφειλές στην εφορία έφτασαν σε εννέα μήνες τα 6,2 δισεκατομμύρια ευρώ και οι απλήρωτοι φόροι τα 5,8 δισεκατομμύρια ευρώ.

Ταυτόχρονα, ο Πρωθυπουργός μερίμνησε να πληρώσουν οι μερισματούχοι το δεύτερο χαμηλότερο φόρο στην Ευρωπαϊκή Ένωση, ενώ την ίδια στιγμή οι συνταξιούχοι και οι μισθωτοί μέσω του υψηλού ΦΠΑ και του ειδικού φόρου κατανάλωσης, κάθε φορά που μπαίνουν στο σουπερμάρκετ καταβάλλουν στον προϋπολογισμό το 24% της αξίας των προϊόντων που αγοράζουν και κάθε φορά που πηγαίνουν στο βενζινάδικο καταβάλλουν πάνω από το 50% της αξίας της βενζίνης. Η μερισματούχοι από την κερδοφορία των μεγάλων εμπορικών αλυσίδων, των διυλιστηρίων και των τραπεζών φορολογούνται για τα κέρδη τους με 5%. Βεβαίως γι’ αυτούς το Ταμείο Ανάκαμψης σχεδιάστηκε κομμένο και ραμμένο στα μέτρα τους. Η ρευστότητα σύμφωνα με τα στοιχεία των τραπεζών κατευθύνεται σε λίγες μεγάλες επιχειρήσεις και οι υπόλοιποι καταδικάζονται σε οικονομική ασφυξία. Λίγες μεγάλες, ισχυρές και σύγχρονες επιχειρήσεις σε ένα αρχιπέλαγος διακοσίων χιλιάδων πολύ μικρών και εκατοντάδων χιλιάδων μικρομεσαίων που αφήνονται στο έλεος του Θεού.

Σε αυτή την τραγική εικόνα η Κυβέρνηση επικαλείται ανερυθρίαστα την αύξηση του διαθέσιμου εισοδήματος για το σύνολο του πληθυσμού και πάνω σε αυτή στήριξε τη συλλογιστική της για τους ευημερούντες αριθμούς στον κρατικό προϋπολογισμό που συζητάμε, γνωρίζοντας ωστόσο ότι αυτό δεν είναι παρά ένα φύλλο συκής απέναντι στη σκληρή πραγματικότητα, στην πραγματικότητα δηλαδή ότι με την πολιτική σας οι φτωχοί γίνονται φτωχότεροι και οι πλούσιοι, πλουσιότεροι.

Κυρίες και κύριοι συνάδελφοι, για μας δεν υπάρχει καμμία έκπληξη για το ότι η Κυβέρνηση της Νέας Δημοκρατίας έχει απογοητευτικές επιδόσεις και στα πεδία τα οποία συνήθως διαφημίζει. Κι αυτό γιατί; Το αναπτυξιακό της υπόδειγμα είναι επιεικώς αναποτελεσματικό. Η ανάπτυξη εξακολουθεί την πεπατημένη των προηγούμενων χρόνων και θα συνεχίσει και το 2023 να στηρίζεται στα ξύλινα πόδια της κατανάλωσης. Από αυτή προέρχεται το μεγαλύτερο μέρος του παραγόμενου ΑΕΠ. Ενώ ταυτόχρονα η αύξηση του παγίου σχηματισμού κεφαλαίου αδυνατεί να καλύψει το μεγάλο επενδυτικό κενό που μας χωρίζει από τις άλλες χώρες της Ευρωπαϊκής Ένωσης.

Ενδεικτικά μόνο αναφέρω ότι το 2021 υπολογιζόταν στο 13,3% του ΑΕΠ όταν ο μέσος όρος της Ένωσης ήταν 22%. Όσο για το κλίμα εμπιστοσύνης και αξιοπιστίας της χώρας στις διεθνείς αγορές, το κατεδαφίζει εδώ και χρόνια η επενδυτική βαθμίδα που ολοένα έρχεται και φθάνει και ολοένα αναβάλλεται. Κάποια στιγμή θα την πάρουμε βέβαια και δεν θα το πιστεύουμε.

Προβάλλετε δε ως μέγα επίτευγμα τον ρυθμό ανάπτυξης της αύξησης του ΑΕΠ. Ξέρετε όμως καλά ότι αυτό δεν μπορεί να αποδοθεί στην προσέλκυση ιδιωτικών επενδύσεων. Είναι το αποτέλεσμα της πολυδιαφημισμένης αύξησης των δημοσίων δαπανών χάρη στους πόρους του Ταμείου Ανάκαμψης και του ΕΣΠΑ που μοιράζονται αφειδώς επιλεκτικά και αυθαίρετα από τη γνωστή «Μαξίμου Α.Ε.». Ξέρετε επίσης πολύ καλά ότι οι άμεσες ξένες επενδύσεις κατευθύνονται στη συντριπτική τους πλειοψηφία σε αγορές πολυτελών κατοικιών και σε χρηματοοικονομικού χαρακτήρα τοποθετήσεις σε υπάρχουσες επιχειρήσεις, ενώ οι επενδύσεις σε πάγια επιβεβαιώνουν την τουριστική μόνο καλλιέργεια. Το ξεπούλημα που επιχειρείται αυτή την εποχή από ξένες επιχειρήσεις που αγοράζουν μαζικά ζωντανές παραγωγικές μονάδες αλλά και έτοιμες υποδομές δεν έχει προηγούμενο. Προφανώς, οι επενδύσεις είναι χρήσιμες και ευπρόσδεκτες. Το ερώτημα είναι τι προστιθέμενη αξία προσδίδουν στη χώρα αν αλλάζουν το παραγωγικό και αναπτυξιακό του μοντέλο που τόσο έχει ανάγκη αυτούς τους καιρούς, αν καθιστούν εν τέλει ανθεκτική την οικονομία απέναντι σε αλλεπάλληλες κρίσεις. Πώς όμως θα γίνει αυτό, όταν το συντριπτικά μεγαλύτερο μέρος του ΑΕΠ που ανακτάται μετά τη πανδημική κρίση είναι καταναλωτική δαπάνη και όταν ο ακαθάριστος σχηματισμός παγίου κεφαλαίου έχει μείνει πολύ πίσω παρά τις δειλές ενδείξεις αύξησης τα τελευταία χρόνια.

Τα στοιχεία είναι καταλυτικά. Δείχνουν ότι το μεγαλύτερο μέρος των άμεσων ξένων επενδύσεων κατευθύνεται κυρίως στη διαχείριση ακινήτων και στις χρηματοπιστωτικές και ασφαλιστικές δραστηριότητες, όχι σε παραγωγικές επενδύσεις.

Από την πρόσφατη έκθεση του ΟΗΕ συνάγεται ότι οι νέες επενδύσεις, που δεν αφορούν αυτούς τους τομείς, ήταν μειωμένες 14,2% σε σύγκριση με το 2020. Στην ίδια έκθεση αναφέρεται ότι οι επενδύσεις αυξήθηκαν σε όλες τις ανεπτυγμένες χώρες κατά 130% μέσο όρο και στην Ευρώπη κατά 171%, τρέχοντας σε ρυθμό διπλάσιο σε σχέση με το 78% της Ελλάδας και επιπλέον σύμφωνα με τα διαθέσιμα στοιχεία οι επενδύσεις παραμένουν στα ίδια επίπεδα της κρίσης και της περιόδου του ΣΥΡΙΖΑ.

Το ότι το αναπτυξιακό σας υπόδειγμα, κύριοι συνάδελφοι, πάσχει σοβαρά αποδεικνύεται από το διευρυνόμενο έλλειμμα του εμπορικού ισοζυγίου και του ισοζυγίου τρεχουσών συναλλαγών, έλλειμμα που δεν μπορούν να αντισταθμίσουν ούτε η αύξηση των εξαγωγών ούτε το ρεκόρ του τουρισμού εφέτος ούτε βεβαίως από το πρόγραμμα αποκρατικοποιήσεων που η επίδρασή του στη μείωση του χρέους είναι πενιχρή. Το μοντέλο σας δεν αποτελεί ούτε κατά διάνοια τον ενδεδειγμένο τρόπο ανάπτυξης της χώρας και ενδυνάμωσης της οικονομίας, προσομοιάζει περισσότερο με ένα μοντέλο που παλιότερα το χαρακτηρίζαμε ανάπτυξη της υπανάπτυξης ή εμποδισμένη ανάπτυξη.

Η χώρα χρειάζεται μια άλλου τύπου ανάπτυξη και άλλης δομής και φιλοσοφίας προϋπολογισμό που την υλοποιεί. Χρειάζεται γενναία παραγωγική ανασυγκρότηση. Χρειάζεται ισχυρή αποκέντρωση πόρων σε ένα περιφερειακό σχεδιασμό που εδράζεται σε δημοκρατικό προγραμματισμό και που δεν είναι καθόλου στη συλλογιστική σας ή στον ορίζοντα σας. Χρειάζεται άλλη κατανομή των διαθέσιμων πόρων με προτεραιότητα το κοινωνικό κράτος, την κλιματική αλλαγή, την ενεργειακή αυτονομία, την πολιτική προστασία. Χρειάζεται μια οικονομία που κρίνεται στη βάση της προστιθέμενης αξίας, που παρέχει τη δυνατότητα να αναβαθμίσει τη θέση της στον ευρωπαϊκό και διεθνή καταμερισμό του κεφαλαίου και της εργασίας. Ο δικός σας προϋπολογισμός πόρρω απέχει και στη φιλοσοφία και στην κατεύθυνση και στο περιεχόμενο από μια τέτοιου τύπου ανάπτυξη.

Κυρίες και κύριοι συνάδελφοι, άφησα τελευταίο σημείο αντιπαράθεσης στην πολιτική της Κυβέρνησης την καθ’ έξιν πλέον αναφορά του Πρωθυπουργού και των Υπουργών για την επεκτατική δημοσιονομική πολιτική και τους πόρους που διέθεσε για την αντιμετώπιση της πανδημίας και της ενεργειακής κρίσης. Θα το πω όσο μπορώ πιο απλά και κατανοητά. Ναι, τα χρήματα είναι πολλά, αλλά χρησιμοποιήθηκαν με τέτοιο τρόπο, ώστε να πληρώσουμε ως χώρα το ακριβότερο δημοσιονομικό εισιτήριο στην Ευρώπη με τη χαμηλότερη απόδοση σε όρους ανάπτυξης και κοινωνικής δικαιοσύνης.

Η κριτική μας δεν εστιάστηκε ποτέ στο ύψος των μέτρων και των παροχών, αλλά στην κατανομή και στην απόδοσή τους. Με τις οριζόντιες κατανομές ποιοι ήταν τελικά οι ωφελημένοι; Οι έχοντες και οι κατέχοντες. Με τις πρόχειρες ασχεδίαστες επιλογές του «βλέποντας και κάνοντας» δόθηκαν λύσεις στο κόστος ζωής, έλειψαν τα κυρίαρχα προβλήματα της ακρίβειας, της εργασίας, της ασφάλειας για τη συντριπτική πλειονότητα του πληθυσμού; Αντίθετα, οξύνθηκαν και πολλαπλασιάζονται καθημερινά.

Με τα 56 δισεκατομμύρια ευρώ που διατέθηκαν το ΑΕΠ αυξήθηκε περίπου 45 δισεκατομμύρια ευρώ, δείχνοντας τη χαμηλή αποτελεσματικότητα, καθώς μεγάλο μέρος των επιδοτήσεων, κυρίως των πλουσίων, κατέληξε σε καταθέσεις. Τι άλλο σημαίνει όταν τα στοιχεία δείχνουν ότι οι καταθέσεις μέχρι τις 5.000 ευρώ αυξήθηκαν κατά 4,5%, ενώ οι καταθέσεις άνω των 10 εκατομμυρίων ευρώ σχεδόν διπλασιάστηκαν;

Να μην αναφερθώ στην αδιανόητη πολιτική σας απέναντι στις συστημικές τράπεζες, στις οποίες αναθέσατε εν λευκώ τη διαχείριση σημαντικών κρατικών πόρων με ταξικά κριτήρια, στις οποίες επιτρέπεται να διατηρούν το μεγαλύτερο χάσμα επιτοκίων ανάμεσα στις καταθέσεις και τα δάνεια με αποτέλεσμα να θησαυρίζουν. Και δεν τολμάτε να φορολογήσετε τα υπερκέρδη τους και με τις οποίες σε συνδυασμό με τους ηλεκτρονικούς πλειστηριασμούς της προηγούμενης κυβέρνησης και το δικό σας απαράδεκτο Πτωχευτικό Δίκαιο κρατάτε ομήρους τους δύστυχους πολίτες στις τράπεζες και στα funds.

Και σήμερα μόνο για προεκλογικούς λόγους στέλνετε αυστηρά μηνύματα να συμμορφωθούν. Απεκδύεστε τις ευθύνες σας στο όνομα της ανεξαρτησίας του χρηματοπιστωτικού συστήματος και δεν διδάσκεστε τίποτα από την ισπανική κυβέρνηση που προχωρεί σε έκτακτη φορολογία στα υπερκέρδη των τραπεζών, πιέζει παράλληλα και δημόσια για ουσιαστικά μέτρα στήριξης των δανειοληπτών με μείωση επιτοκίων, παράταση εξόφλησης και πλαφόν μηνιαίας δόσης.

Και όπου να ̓ναι θα δούμε ξανά το απαραίτητο προεκλογικό σποτάκι ενός Πρωθυπουργού οργισμένου για την αδικία που επιβάλλει ημίμετρα χωρίς να λύνει το πρόβλημα, γιατί όχι μόνο δεν μπορείτε, αλλά δεν θέλετε να το λύσετε. Μετά από όλα αυτά αναρωτιέμαι για την αποκοτιά σας να ισχυρίζεστε ότι για «πρώτη φορά» -που είναι το αγαπημένο σας σλόγκαν, αυτό το για πρώτη φορά το ακούμε κάθε μέρα σε αυτή τη Βουλή, μετά το μεταρρυθμιστικό σας οίστρο βέβαια που είναι το πρώτο από τα δικά σας σλόγκαν- τολμάτε να μιλάτε για πρώτη φορά πλεονάσματα που δημιουργούν όμως οι φόροι για τους πολλούς, για πρώτη φορά ανάπτυξη όταν είναι σαθρή και στηρίζεται σε ξύλινα πόδια, για πρώτη φορά επενδύσεις όταν μοιάζουν περισσότερο με ξεπούλημα ασημικών, για πρώτη φορά αύξηση του διαθέσιμου εισοδήματος όταν διογκώσατε τις ανισότητες, για πρώτη φορά στήριξη της κοινωνίας όταν άνθρωποι, σπιτικά και επιχειρήσεις φυτοζωούν.

Για όλους αυτούς τους λόγους το ΠΑΣΟΚ - Κίνημα Αλλαγής καταψηφίζει και τον τέταρτο προϋπολογισμό σας, απορρίπτοντας τη βαθιά συντηρητική λογική της διακυβέρνησής σας και την αδιέξοδη πολιτική σας.

Εμείς, όμως, δεν μένουμε στην κριτική. Αντιπαραβάλλουμε τη δικιά μας αρχιτεκτονική για προϋπολογισμούς ουσιαστικής και δίκαιης οικονομικής προόδου, αντιπροτείνουμε μια άλλη τελείως διαφορετική κατανομή των διαθέσιμων πόρων όχι αθροίζοντας πόρους και προβάλλοντας αριθμούς ατάκτως ερριμμένους, αλλά με σαφή και κοστολογημένη κατανομή που αφορά τον περιφερειακό σχεδιασμό της ανάπτυξης, την αναδιοργάνωση του κοινωνικού κράτους και την προτεραιότητα στην ενεργειακή ασφάλεια και την αντιμετώπιση της κλιματικής αλλαγής.

Η χώρα χρειάζεται αξιόπιστο κοινωνικό κράτος που δεν είναι μόνο ένα κράτος πρόνοιας, αλλά λειτουργεί ως μοχλός ανάπτυξης που οδηγεί στην παραγωγή πλούτου και ταυτόχρονα παρεμβαίνει και μετασχηματίζει τις κοινωνικές ανισότητες. Αυτό, όμως, απαιτεί μια δομική αλλαγή, με άλλα λόγια μια δημοκρατική ανατροπή.

Κύριε Πρόεδρε, θα μου επιτρέψετε για δύο λεπτά να αναφερθώ στο θέμα των ημερών. Διαβάζω από το πρωί σε διάφορα σάιτ και κείμενα αναλυτών ότι ο Πρωθυπουργός έδωσε εντολή να λεηλατηθεί το ΠΑΣΟΚ για να διασφαλίσει την αυτοδυναμία. Ελπίζω ότι δεν έχει μπει σ’ αυτό το φτηνό πολιτικό παιχνίδι πάνω σε μια θλιβερή υπόθεση, μια υπόθεση που ασφαλώς εγείρει μείζον ηθικό και πολιτικό θέμα.

Η αντιμετώπιση από τον Πρόεδρο του ΠΑΣΟΚ υπήρξε άμεση, αφοπλιστική συνάδει με τη σοβαρότητα του θέματος. Αναρωτιέστε γιατί δεν έγινε αυτό πριν. Μα, για πολιτική διαφορά χωρίς στοιχεία δεν διαγράφει εδώ και πολλά χρόνια το ΠΑΣΟΚ. Μόλις εμφανίστηκε, η αντίδρασή του Νίκου Ανδρουλάκη ήταν ακαριαία. Γιατί στο ηθικό θέμα οφείλουμε να είμαστε άτεγκτοι και στο πολιτικό θέμα, όμως, δεν χωρούν συμψηφισμοί. Άλλο η προσωπική επιλογή και πορεία του καθενός που είναι υπεύθυνος για τις πράξεις του και άλλο η συνειδητή χειραγώγηση των θεσμών, των προβλημάτων διαφάνειας και δημοκρατίας που κατά συρροή παραβιάζει η Κυβέρνηση με τη στάση της αρκετούς μήνες τώρα.

(Χειροκροτήματα από την πτέρυγα του Κινήματος Αλλαγής)

Κάνετε λάθος εάν τα βάλετε στην ίδια ζυγαριά και προσπαθείτε να τα ζυγίσετε χαρούμενοι, γιατί θα πάτε σε κάποια εκλογή που νομίζετε ότι θα περπατήσετε μια βόλτα στο δάσος. Κάνετε λάθος!

Υπάρχει όμως, κυρίες και κύριοι συνάδελφοι, -και απευθύνομαι σε όλη την Αίθουσα- ένα ευρύτερο θέμα και είναι μια προσωπική μου άποψη αυτή που αφορά το πολιτικό σύστημα, που αφορά τον τρόπο για όλα τα δημοκρατικά κόμματα, που αναδεικνύεται το πολιτικό δυναμικό, που διαπαιδαγωγείται, που συμμετέχει, που συλλογικά συλλογιέται και πράττει.

Είναι θλιβερό το φαινόμενο μια νέα κοπέλα, που τα είχε όλα μπροστά της, να φτάσει κάποια στιγμή σε μια κορυφή να ζαλιστεί και να πέσει με αυτόν τον τρόπο. Είναι θλιβερό και σκέφτομαι όλα αυτά που πρόκειται να ζήσουμε τις επόμενες μέρες.

Η παράταξή μας έχει να περηφανεύεται ότι αυτή θέσπισε τους θεσμούς που αντιμετώπισαν τελικά αυτά τα φαινόμενα, ότι αυτή τόλμησε κάθε στέλεχος δικό της, που εμφανιζόταν με αυτό, να το στέλνει είτε στον εισαγγελέα είτε στο σπίτι του, αυτή μόνο υλοποιεί, όπως απέδειξαν και όλες οι τελευταίες διαδικασίες τα τελευταία χρόνια, το «όλα στο φως».

Αυτή η παράταξη εδώ και ένα χρόνο φιλοδοξεί να χτίσει την πολιτική του μέλλοντος και δεν θα την σταματήσει κανείς!

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Καλείται τώρα στο Βήμα ο γενικός εισηγητής του Κομμουνιστικού Κόμματος Ελλάδας κ. Νικόλαος Καραθανασόπουλος.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, η μέρα σημαδεύεται από τη νέα εν ψυχρώ δολοφονία του δεκαεξάχρονου Ρομά, μία δολοφονία η οποία αποκαλύπτει το πραγματικό πρόσωπο της κρατικής βίας και των κατασταλτικών μηχανισμών απέναντι στους κοινωνικά αδύναμους. Η αστυνομική βία και η αυθαιρεσία πολλαπλασιάζονται στο έδαφος της κλιμάκωσης της αντιλαϊκής πολιτικής.

Επανέρχεται έτσι με τραγικό τρόπο στο προσκήνιο η απαίτηση του Κομμουνιστικού Κόμματος Ελλάδας για την ανάγκη κατάργησης των διάφορων ομάδων καταστολής, των ΜΑΤ, της «ΔΙΑΣ», της Πανεπιστημιακής Αστυνομίας και άλλων. Το ελάχιστο που μπορεί να κάνει η Κυβέρνηση είναι η παραδειγματική τιμωρία των υπευθύνων.

Ο κρατικός προϋπολογισμός που συζητάμε και κάτω από οποιεσδήποτε συνθήκες είτε κρίσης, είτε ανάπτυξης και με όλες τις εκδοχές διακυβέρνησης αλλά και μείγματος διαχείρισης, επεκτατικής ή περιοριστικής πολιτικής, αποτελεί ένα βασικό εργαλείο αναδιανομής του κοινωνικά παραγόμενου πλούτου, μία αναδιανομή η οποία είναι σε βάρος των πολλών, των λαϊκών στρωμάτων και υπέρ των λίγων, των επιχειρηματικών ομίλων. Ο κρατικός προϋπολογισμός κινείται ανάμεσα στις συμπληγάδες αφ’ ενός της εξυπηρέτησης των εκάστοτε αναγκών της καπιταλιστικής οικονομίας και αφ’ ετέρου της δημοσιονομικής εξυγίανσης. Αυτή ακριβώς η δημοσιονομική εξυγίανση αποτελεί και την προκρούστεια κλίνη, η οποία περιορίζει την ικανοποίηση των λαϊκών αναγκών και οδηγεί στην περαιτέρω υποβάθμιση της θέσης των λαϊκών στρωμάτων.

Στον κρατικό προϋπολογισμό για το 2023 υπάρχουν μέτρα δημοσιονομικής προσαρμογής ύψους 5 δισεκατομμυρίων ευρώ, για να επιτευχθεί πρωτογενές πλεόνασμα 0,7% του ΑΕΠ, να επιτευχθεί δηλαδή το ματωμένο πρωτογενές πλεόνασμα προκειμένου να εξυπηρετηθεί το δυσβάσταχτο κρατικό χρέος, ένα κρατικό χρέος το οποίο δημιουργήθηκε για να υπηρετηθούν οι ανάγκες του κεφαλαίου, καθώς και οι εκάστοτε στρατηγικές επιλογές της άρχουσας τάξης της χώρας μας και το οποίο καλείται να αποπληρώσει ο λαός μας.

Για το 2023 προβλέπεται αύξηση των φορολογικών εσόδων κατά 3,2 δισεκατομμύρια ευρώ σε συνθήκες σημαντικής μείωσης της κατανάλωσης, αλλά και υποχώρησης του ρυθμού ανάπτυξης του ΑΕΠ, με τους επιχειρηματικούς ομίλους να εξακολουθούν να έχουν μονοψήφιο ποσοστό στα συνολικά φορολογικά έσοδα και να παραμένει αναλλοίωτη η βαθιά αντιλαϊκή αναλογία έμμεσων σε σχέση με άμεσους φόρους, μία αναλογία έξι προς τέσσερα. Η έμμεση φορολογία επιβαρύνει δυσανάλογα όσους έχουν λιγότερο εισόδημα. Θα πληρώσουν περισσότερους φόρους μέσω της έμμεσης φορολογίας. Διαχρονικά και με όλες τις κυβερνήσεις ανεξάρτητα, η αναλογία αυτή κυμαίνονταν από 5,5% ως το 6,5% στα 10. Αυτό και μόνο φτάνει για να αναδείξει τον διαχρονικά αντιλαϊκό χαρακτήρα του φορολογικού συστήματος.

Δύο ακόμη στοιχεία που επιβεβαιώνουν την αντιλαϊκότητα του φορολογικού συστήματος είναι ότι αυτή η αντιλαϊκότητα δεν αποτελεί προνόμιο απλά και μόνο των κυβερνήσεων της Νέας Δημοκρατίας, αλλά και των κυβερνήσεων του ΠΑΣΟΚ και του ΣΥΡΙΖΑ. Δείκτης του βαθμού αντιλαϊκότητας είναι η λεγόμενη «ελαστικότητα των φορολογικών εσόδων», δηλαδή η αύξηση των φορολογικών εσόδων σε σχέση με την αύξηση του ονομαστικού ΑΕΠ. Όσο μεγαλύτερη της μονάδας είναι αυτή η αύξηση, τόσο πιο αντιλαϊκός είναι ο χαρακτήρας του φορολογικού συστήματος.

Εδώ, καλό θα είναι να υπενθυμίσουμε τα δύο ρεκόρ της τελευταίας τριακονταετίας. Το 2010 με κυβέρνηση ΠΑΣΟΚ ο δείκτης ελαστικότητας στα συνολικά φορολογικά έσοδα εκτινάχθηκε στο 4,14%, πολλαπλάσιος της μονάδας, ενώ το 2017 με κυβέρνηση ΣΥΡΙΖΑ ο δείκτης ελαστικότητας των φορολογικών εσόδων από την έμμεση φορολογία, την πιο άδικη, εκτινάχθηκε στο 4,26%, το οποίο αποτελεί και ρεκόρ τριακονταετίας.

Δεύτερον, υπάρχει η στάση όλων σας, Νέας Δημοκρατίας, ΣΥΡΙΖΑ και ΠΑΣΟΚ, απέναντι στη φορολόγηση των εφοπλιστών και στη σκανδαλώδη συνταγματικά κατοχυρωμένη φοροασυλία τους. Αρνηθήκατε και τα τρία αυτά κόμματα την κατάργηση του άρθρου του Συντάγματος που προστατεύει τη φορολογική ασυλία του μεγάλου κεφαλαίου. Συμφωνήσατε σε μια εθελοντική εισφορά - κοροϊδία 60 εκατομμύρια, μόλις το ένα τοις χιλίοις δηλαδή του συνόλου των φορολογικών εσόδων για τους αναξιοπαθούντες εφοπλιστές. Τσακωθήκατε πριν από λίγες ημέρες για το ποιος καλύτερα υπηρετεί τα συμφέροντα των εφοπλιστών Νέα Δημοκρατία, ΣΥΡΙΖΑ ή ΠΑΣΟΚ, με τον ΣΥΡΙΖΑ να καυχιέται για την ανυποχώρητη θέση απέναντι στην απαίτηση του Σόιμπλε για φορολόγηση των εφοπλιστών, για την τιτάνια μάχη που έδωσε τότε και μάλιστα στις αρχές με Υπουργό Οικονομικών τον Γιάνη Βαρουφάκη.

Αυτό αποτελεί ένα ακόμη γνώρισμα της διπροσωπίας που άλλα λέτε όταν είστε στην Αντιπολίτευση και άλλα κάνετε ως Κυβέρνηση. Και το κάνετε αυτό για να εξαπατήσετε και να εγκλωβίσετε τον κόσμο. Μάλιστα, τα αποτελέσματα αυτών των πολιτικών φαίνονται. Από το 2014 έως σήμερα αυξήθηκε η χωρητικότητα του ελληνόκτητου στόλου κατά 45,8%, ένα ποσοστό παρόμοιο της μείωσης των εισοδημάτων των λαϊκών στρωμάτων εξαιτίας των τριών μνημονίων που ψηφίσατε από κοινού.

Οι δαπάνες για τη μισθοδοσία των δημοσίων υπαλλήλων παραμένουν παγωμένες, παρά τις αυξήσεις του τιμαρίθμου που οδηγεί σε νέες απώλειες του πραγματικού τους εισοδήματος, ενώ και η ισχνή αύξηση των συντάξεων όχι μόνο δεν καλύπτει, αλλά εξανεμίζεται από τον πληθωρισμό και την ακρίβεια.

Οι δαπάνες για την υγεία και την παιδεία παραμένουν επίσης καθηλωμένες και σε τεράστια αναντιστοιχία με τις ανάγκες που υπάρχουν. Αυτό έχει ως αποτέλεσμα να βαθαίνει ακόμη περισσότερο ο εμπορευματικός τους χαρακτήρας.

Αντίθετα, ο προϋπολογισμός για το 2023 παραμένει γαλαντόμος για την εξυπηρέτηση των νέων εξοπλιστικών προγραμμάτων, τα οποία υπηρετούν τους τυχοδιωκτικούς αμερικανονατοϊκούς ιμπεριαλιστικούς σχεδιασμούς, ενώ είναι ιδιαίτερα γαλαντόμος για την ικανοποίηση των αναγκών των επιχειρηματικών ομίλων και την εξυπηρέτηση των επενδυτικών τους σχεδίων. Γι’ αυτούς τους σκοπούς θα διατεθούν το 2023 15,3 δισεκατομμύρια ευρώ, 8,3 δισεκατομμύρια ευρώ από το Πρόγραμμα Δημοσίων Επενδύσεων και 7 δισεκατομμύρια ευρώ από το Ταμείο Ανάκαμψης και Ανθεκτικότητας. Είναι χρήματα που εκταμιεύονται εφ’ όσον θα υλοποιούνται τα αντιλαϊκά προαπαιτούμενα, τα οποία καθορίζονται από το πανευρωπαϊκό μνημόνιο το οποίο συνοδεύει την εκτέλεση του Ταμείου Ανάκαμψης και Ανθεκτικότητας.

Η εκτέλεση του κρατικού προϋπολογισμού για το 2023, συμπερασματικά, θα οδηγήσει στην περαιτέρω επιδείνωση της θέσης των λαϊκών στρωμάτων. Γι’ αυτό και το ΚΚΕ τον καταψηφίζει.

Το κυβερνητικό αφήγημα εστιάζει στις λεγόμενες «επιτυχίες» της Κυβέρνησης όσον αφορά την οικονομική της πολιτική, για παράδειγμα στον υψηλό ρυθμό, όπως λέει, προσέλκυσης των επενδύσεων. Και έτσι είναι. Ποιος, όμως, κερδίζει από αυτούς τους υψηλούς ρυθμούς προσέλκυσης επενδύσεων; Κερδίζουν οι επενδυτές επιδιώκοντας να έχουν πολύ υψηλότερα ποσοστά κέρδους. Είναι, όμως, μία προσέλκυση επενδύσεων η οποία ταυτόχρονα συμβαδίζει με τη θυσία των δικαιωμάτων των εργαζομένων, αλλά και των αναγκών του λαού, στον βωμό του κέρδους, γιατί ευνοϊκό περιβάλλον για τους επενδυτές σημαίνει μια συνεχής αλληλουχία αντεργατικών νόμων για φτηνή και αναλώσιμη εργατική δύναμη από τον νόμο Βρούτση, στον νόμο Αχτσιόγλου και με αποκορύφωμα το αντεργατικό τερατούργημα του Χατζηδάκη. Προϋποθέτει σκανδαλώδη κίνητρα επενδυτικά και φορολογικά για τους επενδυτές, υποταγή της χωροταξίας, της πολεοδομίας και της οργάνωσης του χώρου στις ανάγκες τους, απαλλαγή από τα όποια εμπόδια προστασίας της δημόσιας υγείας και του περιβάλλοντος.

Η Κυβέρνηση, επίσης, πανηγυρίζει -γιατί το θεωρεί θετικό- για τον υψηλό ρυθμό μεγέθυνσης του ΑΕΠ, πάνω από τον μέσο όρο της Ευρωπαϊκής Ένωσης. Τι εννοούμε, όμως, με τον όρο «ανάπτυξη» στο έδαφος του καπιταλισμού; Ας αξιοποιήσουμε εδώ το παράδειγμα του τουρισμού. Τι συμπεράσματα μπορούμε να βγάλουμε; Συμπεραίνουμε ότι η ανάπτυξη στον καπιταλισμό είναι ανορθολογική, γιατί ακριβώς χρειάζεται μια τεράστια σπατάλη πόρων και υποδομών, για να έχουμε ξενοδοχειακές και άλλες υποδομές που θα αξιοποιούνται για τέσσερις έως πέντε μήνες τον χρόνο. Η δε άναρχη ανάπτυξη των τουριστικών υποδομών γίνεται σε βάρος των παραγωγικών, αλλά και άλλων οικονομικών δραστηριοτήτων. Τέλος, παρατηρείται σπατάλη και στις υποδομές εξυπηρέτησης της τουριστικής δραστηριότητας, αλλά και ταυτόχρονα ανεπάρκεια πόρων όπως το νερό.

Δεύτερον, τη χαρακτηρίζει η αβεβαιότητα, όπως συνολικά την καπιταλιστική οικονομία, γιατί ο τουρισμός είναι μια κατ’ εξοχήν αβέβαιη οικονομική δραστηριότητα που επηρεάζεται από πολλαπλούς παράγοντες και όχι από τα οικονομικά μεγέθη. Μια οικονομία όπως η ελληνική στην οποία η τουριστική δραστηριότητα αποτελεί την ατμομηχανή -όπως τη λέτε- επιδεινώνει ακόμα περισσότερο τον αβέβαιο χαρακτήρα της καπιταλιστικής οικονομίας, με αποτέλεσμα την πιο συχνή εναλλαγή από τη φάση της ανάκαμψης στη φάση της κρίσης, μια κρίση που εκδηλώνεται όλο και πιο βαθιά.

Τρίτον, οδηγεί η καπιταλιστική ανάπτυξη στη συγκέντρωση της οικονομικής δραστηριότητας σε όλο και λιγότερους επιχειρηματικούς ομίλους, στις μεγάλες ξενοδοχειακές αλυσίδες και στους tour operator, με αποτέλεσμα να μεγαλώνουν τα αδιέξοδα για τις μικρές επιχειρήσεις η οποία παρά την αύξηση των τουριστικών ροών αυτές συσσωρεύουν χρέη.

Τέταρτον, αναδεικνύει τον αντεργατικό χαρακτήρα. Το «τουριστικό θαύμα» το έχουν πληρώσει πολύ ακριβά οι εργαζόμενοι του κλάδου, η εντατικοποίηση της εργασίας που τσακίζει κόκαλα, δουλειά δέκα και δώδεκα ώρες την ημέρα χωρίς ρεπό, με μισθούς πείνας και κάτω από άθλιες συνθήκες υγιεινής και ασφάλειας, με καταστρατήγηση της κλαδικής σύμβασης, με επιβολή ατομικών συμβάσεων σε συνθήκες άθλιες διαμονής και διατροφής. Γι’ αυτό και καταγράφονται πάνω από εξήντα χιλιάδες κενές θέσεις απασχόλησης.

Και, τέλος, είναι αντιλαϊκός ο χαρακτήρας, γιατί από τη μια μεριά η χώρα μας μπορεί να έχει πολλές φυσικές ομορφιές, σπάνια πολιτιστική κληρονομιά και υπερσύγχρονες ξενοδοχειακές υποδομές, από την άλλη, όμως, μεριά η πλειοψηφία του λαού και της νεολαίας στερείται τη δυνατότητα έστω και για λίγες μέρες διακοπές.

Αυτά είναι τα βασικά χαρακτηριστικά της καπιταλιστικής ανάπτυξης, την οποία όλοι σας προσκυνάτε, με κυριότερο γνώρισμα την εγκληματική αύξηση των κοινωνικών ανισοτήτων. Μόλις το 1,2% των ενηλίκων σε παγκόσμιο επίπεδο, που έχουν περιουσία πάνω από 1.000.000 ευρώ, κατέχει το 47,8% του παγκόσμιου πλούτου, ενώ αντίθετα το 53,2% του ενήλικου πληθυσμού, που έχει κάτω από 10.000 εισόδημα ετήσιο, έχει μόλις το 1,1% του παγκόσμιου πλούτου. Έτσι, λοιπόν, είναι το καπιταλιστικό σύστημα, κύριε Σκανδαλίδη, που κάνει τον πλούσιο πλουσιότερο και τον φτωχό φτωχότερο και όχι η όποια κυβερνητική πολιτική.

Συμπερασματικά, λοιπόν, στη φάση της καπιταλιστικής ανάπτυξης οι λαοί γίνονται όλο και φτωχότεροι, ενώ στη φάση της κρίσης οι λαοί πληρώνουν τα σπασμένα, δηλαδή μονά κερδίζουν ζυγά χάνουν. Αυτό άλλωστε εκφράζει και η επιταχυνόμενη πορεία υπερχρέωσης των λαϊκών νοικοκυριών.

Αλήθεια, γιατί οδηγήθηκε σ’ αυτή την κατάσταση -της υπερχρέωσης δηλαδή- η πλειοψηφία των λαϊκών νοικοκυριών; Ποιος ευθύνεται γι’ αυτό; Εμείς το λέμε καθαρά. Ευθύνεται η Νέα Δημοκρατία, ο ΣΥΡΙΖΑ και το ΠΑΣΟΚ. Γιατί; Αφ’ ενός μεν τσακίσατε στην κυριολεξία με τους μνημονιακούς σας νόμους τα λαϊκά εισοδήματα και πάνω σε αυτά τα τσακισμένα εισοδήματα εξαπολύσατε μια τεραστίων διαστάσεων φοροεπιδρομή και μια εισφοροεπιδρομή με τον νόμο Κατρούγκαλου. Το αποτέλεσμα αυτό είναι κόκκινα δάνεια στις τράπεζες, χρέη στην εφορία. Το 86,5% αυτών που χρωστάνε στην εφορία -μέχρι 5.000 ευρώ δηλαδή- χρωστάει μόλις το 2,2% των συνολικών ληξιπρόθεσμων φορολογικών εξόδων. Γιατί δεν μπορεί να πληρώσει; Γιατί δεν μπορεί, χρωστάει γιατί δεν μπορεί να πληρώσει και όχι για κανέναν άλλο λόγο. Τα χρέη στα ασφαλιστικά ταμεία αντίστοιχη εικόνα έχουν. Το 90,5% που χρωστάει ως 30.000 ευρώ και είναι οι αυτοαπασχολούμενοι και οι βιοπαλαιστές αγρότες, χρωστάει το 28,4% του συνόλου των χρεών.

Πάνω σε αυτή την κατάσταση δημιούργησαν κατά κύριο λόγο η Νέα Δημοκρατία με τον νέο πτωχευτικό και ο ΣΥΡΙΖΑ με το υπόλοιπο νομοθετικό του πλαίσιο ένα συνολικό πλαίσιο διευκόλυνσης των πλειστηριασμών, ηλεκτρονικοί πλειστηριασμοί, ιδιώνυμο αδίκημα για τη σωτηρία της ρευστότητας των τραπεζών, παράδοση των κόκκινων δανείων στα funds. Επί της ουσίας με αυτόν τον τρόπο έχετε διαμορφώσει τις αναγκαίες προϋποθέσεις για να βγουν στο σφυρί η πρώτη κατοικία -τα εφόδια, τα εργαλεία-, αλλά και η αγροτική γη.

Και η διέξοδος, αλήθεια, ποια είναι; Είναι μήπως οι προτάσεις που κάνει ο ΣΥΡΙΖΑ, το ΠΑΣΟΚ και άλλα κόμματα για επιμήκυνση των δόσεων, για εκατόν είκοσι, διακόσιες, τριακόσιες δόσεις, η οποία απλά και μόνο θα διαιωνίζει την ομηρία τους ή μήπως είναι η ακραία πρόταση του ΜέΡΑ25 να απαλλαγούν οι τράπεζες χωρίς καμμία επίπτωση από το σύνολο των κόκκινων δανείων τους και αυτά να μεταφερθούν στις πλάτες των φορολογουμένων μέσω της μετάβασής τους στο πρόγραμμα «ΟΔΥΣΣΕΑΣ», δηλαδή σε μια δημόσια εταιρεία διαχείρισης των κόκκινων δανείων, ακόμη και των επιχειρηματικών κόκκινων δανείων, να φορτωθούν, δηλαδή, τα βάρη των κόκκινων δανείων στους φορολογούμενους;

Στην αντίπερα όχθη αυτών, το ΚΚΕ λέει ότι πρέπει να πληρώσουν οι μεγαλομέτοχοι των τραπεζών και το αστικό κράτος μέσα από το γενναίο «κούρεμα» του συνόλου σχεδόν των χρεών των λαϊκών στρωμάτων στις τράπεζες, στα ασφαλιστικά ταμεία και στην εφορία. Μάλιστα, εδώ αναδεικνύεται και κάτι άλλο. Τη στιγμή, λοιπόν, που ο καπιταλισμός δεν σου επιτρέπει να έχεις σπίτι ή στο παίρνουν οι τράπεζες, η μόνη διέξοδος για ακόμη μια φορά είναι ο σοσιαλισμός με την υπεροχή του, που ακόμη και σε εκείνες τις εποχές της πιο χαμηλής παραγωγικότητας της εργασίας είχε διασφαλίσει σε όλους το δικαίωμα στη στέγη χωρίς καμμία επιβάρυνση. Αυτή είναι η υπεροχή του σοσιαλισμού, την οποία όλοι σας πολεμάτε με λύσσα.

Αν τώρα σε όλα αυτά τα πράγματα προσθέσουμε και τις αβεβαιότητες, αλλά και τους αρνητικούς παράγοντες, όντως τα πιο δύσκολα είναι μπροστά μας. Και ποιοι είναι αυτοί οι παράγοντες; Είναι η εκδήλωση της κρίσης στις ανεπτυγμένες οικονομίες της Ευρωζώνης, η οποία θα έχει αρνητικές επιπτώσεις στις εξαγωγές, αλλά και στο τουριστικό ρεύμα. Επίσης, θα είναι η αύξηση των επιτοκίων της Ευρωπαϊκής Κεντρικής Τράπεζας για να τιθασεύσει τον πληθωρισμό που θα έχει αρνητικές επιπτώσεις στις επενδύσεις, αρνητικές επιπτώσεις στην κατανάλωση, στην εξυπηρέτηση του κρατικού χρέους και βεβαίως στην εξυπηρέτηση των δανείων. Ήδη μιλάνε για επιβάρυνση 20%-30% στην εξυπηρέτηση των δανείων, με συνέπεια να υπάρχει ο κίνδυνος για μία νέα γενιά κόκκινων δανείων.

Τρίτον, είναι η γενίκευση της ιμπεριαλιστικής σύγκρουσης στην Ουκρανία και η εκδήλωση της σύγκρουσης σε άλλες περιοχές, κάτι που βεβαίως θα οδηγήσει σε νέα εξοπλιστικά προγράμματα και στην τροφοδότηση ακόμη περισσότερο της ακρίβειας, αλλά και των ελλείψεων βασικών αγαθών.

Η Ελλάδα αποτελεί σημαιοφόρο των αμερικανονατοϊκών ιμπεριαλιστικών σχεδιασμών στην περιοχή. Την έχετε μετατρέψει σε ορμητήριο αλλά και σε δέκτη αντιποίνων. Τη συμμετοχή στον πόλεμο αυτόν την πληρώνει πολύ ακριβά ο ελληνικός λαός, με τα εξοπλιστικά προγράμματα, με τις κυρώσεις απέναντι στη Ρωσία. Και όλα αυτά τα κάνετε όλοι σας για να υπηρετήσετε τον στόχο της άρχουσας τάξης περί γεωστρατηγικής αναβάθμισης, δηλαδή τη συμμετοχής της στο πλιάτσικο ενάντια στους λαούς της περιοχής. Αυτό είναι που δυναμώνει και την επιθετικότητα της Τουρκίας, η οποία αν δεν υποδαυλίζεται, έχει τουλάχιστον την ανοχή των συμμάχων σας. Γιατί; Διότι οι σύμμαχοι σας, ΝΑΤΟ, Ευρωπαϊκή Ένωση και Αμερικάνοι, θέλουν να προωθηθούν οι σχεδιασμοί συνδιαχείρισης στο Αιγαίο και στην ανατολική Μεσόγειο, μία επιλογή που είναι σε βάρος των κυριαρχικών δικαιωμάτων της χώρας μας.

Βεβαίως, κύριοι της Κυβέρνησης, απέναντί σας έχετε μια βολική κριτική, αυτή των άλλων κομμάτων, μια κριτική άσφαιρη και ανούσια η οποία προσπαθεί να συγκαλύψει τις ευθύνες που έχουν αυτά τα κόμματα για την κατάσταση που βιώνει ο λαός και η νεολαία μας, αλλά και ταυτόχρονα να καλλιεργήσει αυταπάτες για δήθεν λύσεις που δήθεν θα ανακουφίσουν τον κόσμο.

Η κριτική τους βασίζεται στην απόκλιση από τον μέσο όρο της Ευρωπαϊκής Ένωσης. Ε, είναι λίγο πιο ψηλά η ακρίβεια στη χώρα μας σε σχέση με τον μέσο όρο της Ευρωπαϊκής Ένωσης, γι’ αυτό και μιλάτε για «ακρίβεια Μητσοτάκη». Μιλάτε για αισχροκέρδεια και για υπερκέρδη, τα οποία βεβαίως και υπάρχουν, αλλά αποτελούν απλά και μόνο την κορυφή του παγόβουνου. Με αυτόν τον τρόπο συσκοτίζετε τις πραγματικές αιτίες της ακρίβειας, δηλαδή τους διαχρονικά χαμηλούς μισθούς και συντάξεις για τα οποία ευθύνεστε όλοι σας. Διότι, κυρία Αχτσιόγλου, μιας και αναφερθήκατε σε εμένα, ο νόμος για τον καθορισμό του κατώτερου μισθού έχει το δικό σας όνομα μαζί με το όνομα του κ. Βρούτση.

Δεύτερον, γιατί οι τεράστιες πληθωριστικές πιέσεις έγιναν λόγω της επεκτατικής νομισματικής πολιτικής της Ευρωπαϊκής Κεντρικής Τράπεζας. Φθηνό χρήμα για τις επιχειρήσεις, ακρίβεια για τον λαό.

Τρίτον, οφείλεται στην εξωστρέφεια της ελληνικής οικονομίας. Δεν είναι τυχαίο άλλωστε γι’ αυτό και οι υψηλότερες τιμές στις τουριστικές περιοχές αφού απευθύνονται σε εισοδήματα υψηλότερα.

Τέταρτον, στην απελευθέρωση της ενέργειας και στο ακριβό μείγμα της «πράσινης μετάβασης», ακριβή ενέργεια που συμπαρασύρει και το κόστος παραγωγής σε άλλους κλάδους.

Τέλος, στον ιμπεριαλιστικό πόλεμο και στις κυρώσεις απέναντι στη Ρωσία.

Η Κυβέρνηση προσπαθεί να τιθασεύσει την ακρίβεια με τα διάφορα καλάθια, που επί της ουσίας δεν είναι τίποτε άλλο παρά μια διαφημιστική σύμπραξη Κυβέρνησης και μεγάλων σουπερμάρκετ, στα οποία και θα κατευθύνεται όλο και μεγαλύτερο μέρος της λαϊκής κατανάλωσης, μια λαϊκή κατανάλωση η οποία θα συμπιέζεται στα επίπεδα του καλαθιού με μηδαμινές επιπτώσεις στον τιμάριθμο ή στην επιδότηση του ρεύματος που αποτελούν, επί της ουσίας, μια αναδιανομή της φτώχειας και της μιζέριας και στο τέλος αυτές οι επιδοτήσεις καταλήγουν στις τσέπες των επιχειρηματιών ενέργειας.

Και το θέμα δεν είναι εάν ο λαός θα κληθεί να πληρώσει την ακριβή ενέργεια ως φορολογούμενος ή ως καταναλωτής, αλλά στην ίδια ρότα κινούνται και οι προτάσεις των άλλων κομμάτων, περί πλαφόν -λέει- στην τιμή. Λες και τη διαφορά ανάμεσα στο πλαφόν της τιμής και στην αρχική τιμή της ενέργειας δεν θα την καλύψει ο κρατικός προϋπολογισμός. Είναι αυτό που κάνει η Ισπανία και η Πορτογαλία, τη διαφορά ανάμεσα στο πλαφόν και στην αρχική τιμή την καλύπτει ο κρατικός προϋπολογισμός, δηλαδή τα χρήματα των φορολογουμένων.

Ούτε, βέβαια, είναι λύση η κρατικοποίηση της ΔΕΗ, δηλαδή η επαναφορά στο 51% των μετοχών στο δημόσιο. Γιατί η κρατική παρέμβαση γίνεται πάντοτε ως ρυθμιστικός παράγοντας ανάμεσα στις επιχειρήσεις διαφορετικών κλάδων της οικονομίας. Οι επιχειρήσεις ενέργειας κερδίζουν, οι άλλες επιβαρύνονται από την αυξημένη τιμή της ενέργειας.

Άρα ο ρυθμιστικός ρόλος του κράτους είναι για να ανακουφίσει, κατά κύριο λόγο, αυτές τις επιχειρήσεις. Μέσα από την κρατικοποίηση κοινωνικοποιούνται τα χρέη, γιατί κρατικοποιούνται χρεωμένες επιχειρήσεις. Η Γερμανία, η Γαλλία και η Βρετανία δείχνουν τον δρόμο. Αυτό ακριβώς υπηρετεί, γενικά, τις ανάγκες του κεφαλαίου στον ανταγωνισμό που υπάρχει. Έτσι, η όποια κρατική παρέμβαση, κατά κύριο λόγο, σχετίζεται με την ενίσχυση των επιχειρήσεων και των συμφερόντων τους.

Για παράδειγμα, οι ΝΟΜΕ είναι γνωστές στην κυβέρνηση του ΣΥΡΙΖΑ, που η δημόσια ΔΕΗ πουλούσε στους ανταγωνιστές ρεύμα φθηνότερο του κόστους παραγωγής, για να μπορούν να έχουν κέρδη οι ανταγωνιστές. Άρα, λοιπόν, το θέμα δεν είναι ποιος κερδίζει. Το θέμα είναι ποιος χάνει. Και από αυτή τη διαδικασία ο λαός χάνει. Πρόκειται, βεβαίως, για μια κρατική παρέμβαση που κάνει μια αναδιανομή της φτώχειας ανάμεσα στους λιγότερο φτωχούς και τους εξαθλιωμένους.

Το θέμα δεν είναι από ποια τσέπη θα πληρώσει ο λαός, από αυτή του καταναλωτή ή του φορολογούμενου. Με τις θέσεις σας και την κριτική σας προσπαθείτε να εξωραΐσετε την Ευρωπαϊκή Ένωση. Προσπαθείτε να την παρουσιάσετε ως τον «πυροσβέστη», ενώ, αντίθετα, αποτελεί τον «εμπρηστή» των λαϊκών δικαιωμάτων και των λαϊκών αναγκών. Αποτελεί το ιερατείο της διαφθοράς, με τους δεκατέσσερις χιλιάδες λομπίστες και τους αναρίθμητους ανεπισήμως λομπίστες και μόνο με την πρότασή της για επιτάχυνση των πράσινων επενδύσεων. Στην ακριβή, λοιπόν, πράσινη ενέργεια και αντικατάσταση του ρωσικού φυσικού αερίου με το ανεπαρκές αλλά και πιο ακριβό αμερικάνικο LNG, διαμορφώνει ένα ακόμη πιο ακριβό ενεργειακό μείγμα.

Οι δικοί μας στόχοι πάλης δεν διαφέρουν με τους δικούς σας σε ποσοτικό επίπεδο, αλλά διαφέρουν στην κατεύθυνση. Δεν είμαστε στην ίδια ρότα με εσάς που λέτε για μείωση του ΦΠΑ. Εμείς μιλάμε για κατάργηση του ΦΠΑ. Εσείς λέτε για προσωρινή μείωση του ΦΠΑ. Εμείς δεν θέλουμε τους αντιλαϊκούς έμμεσους φόρους. Θέλουμε να καταργηθούν. Είμαστε σε αντίθετη ρότα.

Γιατί η ακρίβεια για το ΚΚΕ δεν αποτελεί φυσικό φαινόμενο αλλά είναι αποτέλεσμα των νόμων της καπιταλιστικής αγοράς και των πολιτικών της Ευρωπαϊκής Ένωση, οι οποίες εξυπηρετούν τα συμφέροντα του μεγάλου κεφαλαίου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Οι προτάσεις μας και οι στόχοι πάλης στοχεύουν στις αιτίες των προβλημάτων. Σημαδεύουν τους πραγματικούς υπεύθυνους, από τους οποίους ζητάμε να πληρώσουν για να ανακουφιστεί ο λαός για την επιστροφή των απωλειών τους, ενώ εσείς είσαστε όλοι με την Ευρωπαϊκή Ένωση και την αντεργατική αντιλαϊκή της πολιτική, με το ΝΑΤΟ και τις ΗΠΑ. Αυτά σας συνδέουν και αυτά σας καταστούν απέναντι στον λαό και τις ανάγκες του.

Η διέξοδος προς όφελος της εργατικής τάξης -και ολοκληρώνω, κύριε Πρόεδρε-, προς όφελος των επαγγελματιών, των εμπόρων, των βιοπαλαιστών αγροτοκτηνοτρόφων και της νέας γενιάς των λαϊκών στρωμάτων δεν βρίσκεται εντός των τειχών του συστήματος, το οποίο γεννά φτώχεια, μιζέρια, εξαθλίωση για τους πολλούς και πολέμους, δεν βρίσκεται στην πολιτική σταθερότητα που υπόσχεται η Νέα Δημοκρατία ούτε βρίσκεται στη διασφάλιση της κοινωνικής συνοχής, όπως λέει ο ΣΥΡΙΖΑ και το ΠΑΣΟΚ, δεν βρίσκεται με τον λαό στον ρόλο του θεατή.

Άλλωστε η νέα κυβέρνηση, όποια και αν είναι, θα βαδίσει στα πλαίσια που έχουν καθορίσει και καθορίζουν η συμμετοχή της χώρας μας στην Ευρωπαϊκή Ένωση και στο ΝΑΤΟ, οι δεσμεύσεις μας απέναντι στις Ηνωμένες Πολιτείες. Άρα η διέξοδος βρίσκεται με τον λαό πρωταγωνιστή των κοινωνικών εξελίξεων, οργανωτή της πάλης για ρήξη και ανατροπή.

Αυτόν τον πρωταγωνιστικό ρόλο της εργατικής τάξης και του λαού είναι που τον τρέμει το πολιτικό προσωπικό της άρχουσας τάξης. Γι’ αυτό προσπαθεί να παρεμποδίσει την οργάνωση της εργατικής τάξης στα σωματεία -νόμος Χατζηδάκη- ή να φαλκιδεύσει το απεργιακό δικαίωμα -νόμος ΣΥΡΙΖΑ- για το 51%, και προχωράει στην προληπτική παρακολούθηση του εχθρού λαού, καταφεύγει στην αστυνομική βία και στην κρατική καταστολή.

Όμως όλα αυτά δεν θα αποτρέψουν το ποτάμι της λαϊκής οργάνωσης. Και αυτό το εγγυάται μόνο το KKE. Γι’ αυτό, ισχυρό ΚΚΕ για να γίνει ο λαός πρωταγωνιστής των εξελίξεων, για να στοχεύσουμε αποτελεσματικά τον πραγματικό αντίπαλο, την εξουσία του κεφαλαίου.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Καραθανασόπουλε.

Τον λόγο τώρα έχει ο γενικός εισηγητής της Ελληνικής Λύσης κ. Βασίλης Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι -όσοι έχουν μείνει-, κύριε Υπουργέ -και εδώ όσοι έχουν μείνει-, εισαγωγικά κατά την επεξεργασία του προϋπολογισμού του 2023 διατυπώσαμε με κάθε λεπτομέρεια τις επιφυλάξεις μας, ως προς το κατά πόσο ρεαλιστικές είναι οι προβλέψεις του, μεταξύ άλλων με την τιμή του βαρελιού Μπρεντ στα 85 δολάρια το βαρέλι. Επιπλέον διατυπώσαμε τις αντιρρήσεις μας για τη λογική των επιμέρους κονδυλίων, καθώς επίσης την πεποίθησή μας πως δεν υπάρχει αναπτυξιακή διάσταση για το σύνολο της ελληνικής κοινωνίας, τόσο βραχυπρόθεσμα όσο και μεσομακροπρόθεσμα.

Η οικονομία μας ασφυκτιά κυριολεκτικά κάτω από το βάρος του μη βιώσιμου δημοσίου χρέους, ακόμη περισσότερο από το υπέρογκο ιδιωτικό χρέος των 406 δισεκατομμυρίων στα τέλη του Ιουνίου του 2022, εκ των οποίων τα 258 δισεκατομμύρια «κόκκινο», μη εξυπηρετήσιμο, επιπλέον από το εξωτερικό χρέος των 560 δισεκατομμυρίων που έχει αυξηθεί σχεδόν 150 δισεκατομμύρια από τις αρχές του 2019, μέσα σε τρία χρόνια αυξήθηκε κατά 150 δισεκατομμύρια, καθώς επίσης από την έλλειψη χρηματοδότησης και από τις έντονα ανοδικές τιμές λόγω των εγκληματικών λαθών στην ενέργεια και τη φορολογία, τέλος από τα χρέη και τα ελλείμματα που συσσώρευσε η Κυβέρνηση, μεταξύ άλλων με την καταστροφική πολιτική των lockdown, που μέσα σε τρία μόλις χρόνια προκλήθηκε συνολικό έλλειμμα, ζημία δηλαδή, ύψους 50 δισεκατομμυρίων στο κεντρικό κράτος από μόλις 2,3 δισεκατομμύρια το 2019.

Όσον αφορά το ισοζύγιο της γενικής κυβέρνησης, το έλλειμμα των τριών ετών ήταν χαμηλότερο, στα 38,86 δισεκατομμύρια. Από πλεόνασμα όμως 2,1 δισεκατομμύρια το 2019. Τα ελλείμματα αυτά αυξάνουν το ήδη μη βιώσιμο δημόσιο χρέος μας, ενώ καλύπτονται με δανεικά που θα πληρώσουμε πανάκριβα με φόρους, με πλειστηριασμούς και με ξεπουλήματα εμείς και τα παιδιά μας.

Στο δημόσιο χρέος μας πάντως των 392,3 δισεκατομμυρίων, το 2022 θα πρέπει να προστεθούν οι κρατικές εγγυήσεις, ύψους 8 δισεκατομμυρίων, τα 18,67 δισεκατομμύρια του προγράμματος «ΗΡΑΚΛΗΣ», το 1,454 δισεκατομμύριο της ΕΤΕΠ και τα όποια ποσά του «SURE», όπως αναφέρονται στον προϋπολογισμό. Επομένως υπολογίζονται περί τα 30 δισεκατομμύρια που θα εκτόξευαν το χρέος μας στα 422 δισεκατομμύρια, τα οποία δεν αλλάζουν είτε τα μετράει κανείς ως ποσοστό του πραγματικού ΑΕΠ είτε του πληθωριστικού ονομαστικού.

Εδώ αναρωτηθήκαμε με ποια λογική δόθηκαν οι εγγυήσεις των 18,7 δισεκατομμυρίων στις τράπεζες, για να πουλήσουν τα κόκκινα δάνεια τα δικά τους στους ξένους κερδοσκόπους και για να πλειστηριάσουν τα χρήματα των Ελλήνων; Διότι αυτό έγινε στην κυριολεξία.

Επίσης, γιατί δεν υιοθετήθηκε η δική μας πρόταση για την ίδρυση μιας κρατικής εταιρείας, κατά το παράδειγμα των Ηνωμένων Πολιτειών του 1933, η οποία θα αγόραζε τα κόκκινα δάνεια, αντί οι κερδοσκόποι; Εν προκειμένω, εάν υποθέσουμε πως τα αγόρασαν στο 10% της αξίας τους, θα χρειάζονταν μόλις 10 δισεκατομμύρια, όχι τα 18,7 δισεκατομμύρια των εγγυήσεων που δόθηκαν στις τράπεζες. Με 10 δισεκατομμύρια δεν θα έχανε κανένας Έλληνας το σπίτι του!

Αυτή τη στιγμή πάντως τα κόκκινα δάνεια στις τράπεζες είναι μόλις 14,8 δισεκατομμύρια, ενώ τα υπόλοιπα 86,7 δισεκατομμύρια έχουν μεταφερθεί στους κερδοσκόπους, αφού ο συνολικός αριθμός τους δεν έχει μεταβληθεί. Από τα στεγαστικά δε, μόλις τα 3,18 δισεκατομμύρια ευρίσκονται στις τράπεζες, ενώ τα υπόλοιπα 24,1 δισεκατομμύρια έχουν μεταφερθεί στα funds.

Όλα αυτά τώρα συμβαίνουν εν μέσω ενός δυσώδους περιβάλλοντος εγχώριων σκανδάλων, όσον αφορά τις υποκλοπές και ευρωπαϊκών με γεωπολιτική διάσταση, τα οποία αποδομούν το πολιτικό σύστημα και, επιπλέον, εν μέσω μιας κλιμακούμενης έντασης στην Ουκρανία, μεταξύ του ΝΑΤΟ και της Ρωσίας, καθώς επίσης ενός απειλητικού διεθνούς οικονομικού περιβάλλοντος, με την Ευρωπαϊκή Ένωση σε πορεία παρακμής, με αυξανόμενα επιτόκια, με την άνοδο του κόστους των πρώτων υλών και γενικότερα του κόστους διαβίωσης.

Το περιβάλλον αυτό μπορεί να πλήξει σημαντικά την Ελλάδα, μεταξύ άλλων, εξαιτίας της νοσηρής εξάρτησης της οικονομίας μας από τους προκυκλικούς εντάσεως κεφαλαιοτομείς του τουρισμού και των ακινήτων στους οποίους επικεντρώθηκαν ξανά οι επενδύσεις. Ακόμη δε και η απογοητευτική πρόβλεψη για ανάπτυξη 1,8% του ΑΕΠ στον προϋπολογισμό του 2023 είναι υπό αμφισβήτηση, αφού η Ευρωπαϊκή Ένωση που οδηγείται σε ύφεση, προβλέπει χαμηλότερη ανάπτυξη για την Ελλάδα, ύψους 1%.

Οι φόβοι αυτοί αυξάνονται μετά τα απογοητευτικά αποτελέσματα, όσον αφορά την ανάπτυξη του τρίτου τριμήνου το 2022 μόλις στο 2,8%, παρά την κατακόρυφη άνοδο των τουριστικών εσόδων έναντι 3,8% της Ισπανίας, 4,9% της Πορτογαλίας, 5,4% της Κύπρου και 10,6% της Ιρλανδίας, καταθέτοντας φυσικά για όλα όσα λέμε έγραφα στα Πρακτικά.

Μπορεί δε η ΕΛΣΤΑΤ να ισχυρίζεται πως το ΑΕΠ του τρίτου τριμήνου επηρεάστηκε ανασταλτικά από το σημαντικά αυξημένο επίπεδο των επιδοτήσεων επί των προϊόντων που αφορούν την ενέργεια, αλλά ο κυριότερος αρνητικός παράγοντας ήταν αναμφίβολα το εμπορικό μας έλλειμμα. Ο τέταρτος συντελεστής του ΑΕΠ, δηλαδή, που διαμορφώθηκε στο μείον 27,3 δισεκατομμύρια το ενιάμηνο από μείον 16,8 δισεκατομμύρια το αντίστοιχο χρονικό διάστημα του 2021, μειώνοντας ανάλογα το ΑΕΠ.

Εν προκειμένω, η αύξηση του εμπορικού μας ελλείμματος ήταν 62,3%, ενώ χωρίς τα πετρελαιοειδή -επειδή πολλοί αναφέρονται στα πετρελαιοειδή- 41,1% και χωρίς τα πλοία 40,6%, τεκμηριώνοντας πως συνεχίζεται η κατάρρευση του παραγωγικού μας ιστού.

Ειδικότερα, οι εξαγωγές αγαθών αυξήθηκαν σε ετήσια βάση κατά 1,6% και οι εισαγωγές κατά 14,1%, ενώ ο τουρισμός δεν μπόρεσε να καλύψει τη διαφορά, με αποτέλεσμα οι καθαρές εξαγωγές αγαθών και υπηρεσιών να έχουν αρνητική συμβολή στη μεταβολή του ΑΕΠ μας, ίση με μιάμιση ποσοστιαία μονάδα. Στο ενιάμηνο δε, ο ρυθμός ανάπτυξης της οικονομίας μας διαμορφώθηκε στο 5,9%, με αποτέλεσμα να βρεθούμε στην ένατη θέση των χωρών της Ευρωπαϊκής Ένωσης.

Δεν είδαμε πάντως πουθενά στον προϋπολογισμό πώς θα σώσουμε τα εκατόν εβδομήντα χιλιάδες σπίτια των Ελλήνων από τους πλειστηριασμούς, που στην ουσία μετατέθηκαν για μετά τις εκλογές με την απόφαση του Αρείου Πάγου. Εν προκειμένω, εάν μείνει η ίδια κυβέρνηση, θα προσπαθήσει να την παρακάμψει προς όφελος των κερδοσκόπων, όπως έκανε με την τροπολογία που ψήφισε για την παράκαμψη της απόφασης του Σ.τ.Ε. όσον αφορά την ιδιωτικοποίηση του νερού. Δεν είδαμε ούτε πώς θα επιστρέψουν οι επτακόσιες πενήντα χιλιάδες Έλληνες, που μετανάστευσαν, για να καταφέρουν να επιβιώσουν, ούτε οι μικρομεσαίες επιχειρήσεις που κατέφυγαν στις πρώην κομμουνιστικές χώρες, για να μη χρεοκοπήσουν.

Θα συνεχίσουμε τώρα την εισήγησή μας για τον προϋπολογισμό με τέσσερις βασικές μας προτάσεις, που αναφέρουμε συνεχώς, ενώ οι υπόλοιπες αναλυτικά ανά τομέα της οικονομίας θα κατατεθούν στα Πρακτικά. Πρόκειται εδώ για δεκαοκτώ σελίδες που δεν υπάρχει φυσικά χρόνος να αναλυθούν. Γι’ αυτό θα τις καταθέσουμε στα Πρακτικά.

Ξεκινώντας από την πρώτη βασική μας πρόταση, από τα τεκμήρια διαβίωσης, θα πρέπει να καταργηθούν, αφού έτσι υπερφορολογούνται οι πολίτες, ενώ η Ελλάδα είναι η μοναδική χώρα στην Ευρωπαϊκή Ένωση, εάν όχι στον πλανήτη, που έχει ένα τέτοιο χαράτσι. Ειδικότερα, καταδικάστηκαν το 2021 πάνω από 2 εκατομμύρια Έλληνες σε επιπλέον φορολογικό εισόδημα 6,35 δισεκατομμύρια, που δεν έχουν. Είναι, αλήθεια, δυνατόν κάποιος που κληρονόμησε το σπίτι του, ενώ διαθέτει κάποιες καταθέσεις, να πληρώνει φόρους για εισοδήματα που δεν έχει, απλά και μόνο επειδή η Κυβέρνηση πιστεύει πως οι Έλληνες είναι οι μοναδικοί φοροφυγάδες στην Ευρωπαϊκή Ένωση, όπως μας είπε ο κ. Σκυλακάκης -που βέβαια δεν είναι εδώ- στην επιτροπή; Το αποτέλεσμα, άλλωστε, δεν είναι μόνο το ότι φορολογούνται επιπλέον οι πολίτες, αλλά επίσης ότι δεν δικαιούνται τα επιδόματα που δίνονται σε άλλους, ενώ όσο αυξάνονται οι αντικειμενικές αξίες των ακινήτων, αυξάνονται τα τεκμήρια. Έτσι, συνεχίζεται η κατάρρευση της μεσαίας τάξης με τις κατασχέσεις και τους πλειστηριασμούς των σπιτιών των πολιτών, που δεν είναι σε θέση να πληρώσουν ούτε το άλλο χαράτσι, τον ΕΝΦΙΑ.

Η δεύτερη πρότασή μας είναι η άμεση κατάργηση του ν.128/1975, με τον οποίο οι χορηγήσεις των τραπεζών στις επιχειρήσεις επιβαρύνονται με 0,6%, με ένα ποσοστό που αφορούσε κάποτε τη στήριξη των εξαγωγών, ενώ δεν διατίθεται για κάτι τέτοιο, αφού δεν επιτρέπεται από την Ευρωπαϊκή Ένωση. Πρόκειται εδώ για ένα χαράτσι της τάξης των 600 εκατομμυρίων ετησίως, με το οποίο στην ουσία αισχροκερδεί το δημόσιο, ενώ δεν καταγράφονται στον προϋπολογισμό.

Η τρίτη μας πρόταση είναι η μείωση των ειδικών φόρων στην ενέργεια, οι οποίοι συμβάλλουν στην ενεργειακή φτώχεια των Ελλήνων και στην άνοδο των τιμών όλων των προϊόντων, τα έσοδα των οποίων ήταν στην Ελλάδα στο 2,9% του ΑΕΠ το 2019, τα υψηλότερα ξανά στην Ευρωπαϊκή Ένωση, έναντι 1,4% στη Γερμανία και 1,5% στην Ισπανία. Εκτός αυτού, σε πολλές άλλες χώρες μειώθηκαν από το 2019 οι συντελεστές λόγω της ενεργειακής κρίσης, ενώ στην Ελλάδα παρέμειναν υψηλοί. Πώς είναι δυνατόν, λοιπόν, να ισχυρίζεται η Κυβέρνηση ότι μειώνει τους φόρους;

Η τέταρτη πρότασή μας είναι η μείωση του ΦΠΑ στα είδη πρώτης ανάγκης, στην ενέργεια και στα γεωργικά εφόδια. Το λέμε συνεχώς. Έχουμε ήδη αναφέρει πως θεωρούμε μεγάλο λάθος τον τρόπο με τον οποίο χειρίζεται η Κυβέρνηση τον πληθωρισμό, με τη διατήρηση των βασικών φορολογικών συντελεστών στα ίδια ύψη παρά την κατακόρυφη άνοδο των τιμών. Έτσι τροφοδοτείται περαιτέρω ο πληθωρισμός που είναι συνώνυμος με τους φόρους, με την Κυβέρνηση να προσπαθεί μέσω αυτού να αυξήσει τα φορολογικά έσοδα, να μειώσει τα ελλείμματα και να περιορίσει τη σχέση του δημοσίου χρέους προς το ονομαστικό ΑΕΠ. Παράλληλα, εφαρμόζει μια πολιτική χορήγησης επιδομάτων στις πιο αδύναμες εισοδηματικές τάξεις, με προφανή στόχο να βελτιώσει την εκλογική της πελατεία, που μάλλον δεν θα τα καταφέρει. Αυτός ο τρόπος, όμως, θα έχει ως αποτέλεσμα τη δημιουργία ενός καταστροφικού κύκλου ανόδου των τιμών και επιδοματικής πολιτικής, που θα τροφοδοτείται από τα πληθωριστικά έσοδα, κάτι που θα οδηγήσει σταδιακά στη μείωση της καταναλωτικής δαπάνης, στον περιορισμό των επενδύσεων και στην πτώση του πραγματικού ρυθμού ανάπτυξης. Ένας πρωτοετής της Οικονομίας τα γνωρίζει όλα αυτά.

Όλα αυτά τεκμηριώνονται άλλωστε από την πρόβλεψη της Κυβέρνησης για τον πληθωρισμό του 2023, όπου από 3% στο προσχέδιο τον αύξησε στο 5%, παρά το ότι οι τιμές της ενέργειας έχουν αρχίσει να υποχωρούν, όσον αφορά το μέρος τους που προερχόταν από την κερδοσκοπική φούσκα.

Με δεδομένο δε ότι ο πληθωρισμός υπολογίζεται επί των τιμών του αντίστοιχου μήνα του προηγούμενου έτους, αυτό το 5% θα είναι επιπλέον της ανόδου του 2022, γεγονός που σημαίνει πως οι πολίτες θα χάσουν ένα ακόμα μεγάλο μέρος της αγοραστικής αξίας των εισοδημάτων τους, που, ειδικά για τη μεσαία τάξη, δεν θα καλυφθεί με επιδόματα. Έτσι η κρίση χρέους που βιώνει η Ελλάδα πάνω από μία δεκαετία, λόγω της καταστροφικής πολιτικής των μνημονίων, θα εξελιχθεί σε μια κρίση επιβίωσης για τους Έλληνες, η οποία θα εξαθλιώσει τους φτωχότερους και θα εξαλείψει ένα μεγάλο μέρος της μεσαίας τάξης, ενώ θα οδηγήσει τελικά στην αλλαγή του ιδιοκτησιακού καθεστώτος της χώρας μας.

Συνεχίζοντας με τις επενδύσεις, οι άμεσες ξένες, όπως φαίνεται από το μέγεθός τους των 5,6 δισεκατομμυρίων ευρώ το 2021, δεν είναι σημαντικότερες, παρά το ότι θριαμβολογεί η Κυβέρνηση, ενώ γνωρίζει πως οφείλονται στο ξεπούλημα της χώρας, καθώς επίσης στην παροχή γης και ύδατος στους ξένους.

Ο ακαθάριστος σχηματισμός παγίου κεφαλαίου είναι σημαντικότερος, ο οποίος σε σταθερές τιμές του προηγούμενου έτους αυξήθηκε στα μόλις 27 δισεκατομμύρια ευρώ, το 2021, από 25,5 δισεκατομμύρια ευρώ το 2020, μόλις κατά 1,5 δισεκατομμύριο ευρώ δηλαδή, ενώ το 2007 ήταν διπλάσιο, στα 61,8 δισεκατομμύρια ευρώ.

Όμως, ακόμα και οι άμεσες ξένες επενδύσεις, που δεν αφορούν την εξαγορά υφιστάμενων ελληνικών επιχειρήσεων, μειώθηκαν το 2021 κατά 14,2% σε σύγκριση με το 2020, παρά τα όσα λέει ο Υπουργός Ανάπτυξης και καλαθιών.

Περαιτέρω, η ανάπτυξη της οικονομίας μας προήλθε κυρίως από την κατανάλωση με δανεικά, όπως συνέβαινε πριν το 2009, σημειώνοντας πως η κατανάλωση αυξήθηκε κατά 9,5% το πρώτο εννεάμηνο του 2022, συνεισφέροντας 6,5 ποσοστιαίες μονάδες στην άνοδο του ΑΕΠ, ενώ οι επενδύσεις συνέβαλαν μόλις κατά 1,3 ποσοστιαίες μονάδες. Τεράστια διαφορά μεταξύ τους!

Με δεδομένο δε ότι η ύφεση το 2020 ήταν 9%, η ανάκαμψη το 2021 8,4% και η ανάπτυξη του 2022, κατά τις προβλέψεις του προϋπολογισμού, 5,6%, η πραγματική σωρευτική ανάπτυξη σε σταθερές τιμές μέσα σε τρία χρόνια -αυτό πρέπει να μετράμε- με τη σπατάλη, όμως, άνω των 50 δισεκατομμυρίων ευρώ, ήταν μόλις 5% σωρευτικά, σε σχέση με το 2019. Είναι, δηλαδή, περί το 1,67% ετήσια, οπότε χαμηλότερη του 2019, που ήταν 1,9%, χωρίς τότε επιπλέον δαπάνες.

Όσον αφορά στο ονομαστικό μας ΑΕΠ, μαζί με τον πληθωρισμό δηλαδή, προβλέπεται στα 210,17 δισεκατομμύρια ευρώ το 2022 καθώς, επίσης, και 224,13 δισεκατομμύρια ευρώ το 2023.

Εν προκειμένω, είναι ανησυχητική η συνεχής άνοδος του δομικού πληθωρισμού, χωρίς την ενέργεια και τα τρόφιμα δηλαδή -αυτό είναι που μετράμε ως οικονομολόγοι-, ο οποίος διαμορφώθηκε στο 5,9% τον Νοέμβριο, από 5,2% τον Οκτώβριο και 4,9% τον Σεπτέμβριο, όταν στην Ευρωζώνη παρέμεινε σταθερός στο 5%. Επομένως ο δομικός πληθωρισμός συνεχίζει να αυξάνεται και δεν έχει μειωθεί καθόλου.

Σε σχέση, τώρα, με το χρέος που προβλέπεται στα 168,9% του ΑΕΠ το 2022 για τη γενική κυβέρνηση, από 180,5% το 2019, οφείλεται καθαρά στην άνοδο του ονομαστικού ΑΕΠ από τον πληθωρισμό, αφού χωρίς αυτόν το ΑΕΠ δεν θα υπερέβαινε τα 194 δισεκατομμύρια ευρώ, οπότε το χρέος θα ήταν στο 183% του ΑΕΠ.

Σε ποια μείωση, λοιπόν, αναφέρεται η Κυβέρνηση; Στην πληθωριστική που ληστεύει και εξαθλιώνει τους Έλληνες; Θα ήταν ευχαριστημένη η Κυβέρνηση, εάν η άνοδος των τιμών ήταν 30%, οπότε το ΑΕΠ περί τα 245 δισεκατομμύρια ευρώ και το χρέος της γενικής κυβέρνησης στο 145% του ΑΕΠ; Έτσι εύκολα χαμηλώνει το χρέος;

Συνεχίζοντας με την ανεργία, μειώνεται το ποσοστό της στο 10,7% το 2022 και στο 10,6% το 2023. Πρόκειται, όμως, για μια πλασματική εικόνα, αφού υπάρχει η γνωστή διαφορά της ΕΛΣΤΑΤ με τον πρώην ΟΑΕΔ, καθώς επίσης η φυγή των νέων μας στο εξωτερικό που συνεχίζεται, δυστυχώς συνεχίζεται.

Στην ουσία δημιουργούνται στην Ελλάδα φθηνές θέσεις εργασίας για ανειδίκευτους, όπως αναφέρεται ξεκάθαρα στον προϋπολογισμό, οι οποίες συχνά καλύπτονται από μετανάστες, ενώ το εκπαιδευμένο δικό μας προσωπικό απορροφάται από τις βιομηχανικές χώρες, με τελικό αποτέλεσμα την αντικατάσταση ενός μεγάλου μέρους του πληθυσμού μας.

Περαιτέρω, για το πρωτογενές πλεόνασμα 0,7% του προϋπολογισμού του 2023 μόνο να χαμογελάσει μπορεί κανείς, ενώ όσον αφορά την αύξηση των εσόδων στα 56,7 δισεκατομμύρια το 2023 από 54,9 δισεκατομμύρια το 2022, φαίνεται εφικτή, εάν επαληθευτεί ο ρυθμός ανάπτυξης και το ποσοστό του επιπλέον πληθωρισμού.

Το μεγαλύτερο μέρος των φόρων είναι ο ΦΠΑ που προβλέπεται στα 22,1 δισεκατομμύρια το 2023 από 21,4 δισεκατομμύρια το 2022, έχοντας αυξηθεί από την πρόβλεψη των 18,7 δισεκατομμυρίων λόγω της ανάπτυξης εξαιτίας κυρίως του τουρισμού και του πληθωρισμού από 17,6 δισεκατομμύρια που ήταν το 2019. Έχουμε δηλαδή μια αύξηση 21,6% του ΦΠΑ μεταξύ των ετών 2019 και 2022, ενώ η μη μείωση του συντελεστή αναλογικά είναι πραγματικά μια εγκληματική πολιτική, χωρίς καμμία διάθεση υπερβολής, αφού υποδαυλίζει την άνοδο των τιμών και επιδεινώνει τη μη ισορροπημένη αναδιανομή των εισοδημάτων, επειδή πρόκειται για έναν οριζόντιο και άδικο φόρο. Σε σχέση με τις δαπάνες θα ανέλθουν στα 69,9 δισεκατομμύρια το 2023 από 71,8 δισεκατομμύρια το 2022, όταν το 2019 ήταν πολύ χαμηλότερες, στα 55,9 δισεκατομμύρια.

Ειδικά όσον αφορά την ενεργειακή κρίση, τα μέτρα επιδότησης της ενέργειας προβλέπεται πως θα είναι 10,6 δισεκατομμύρια το 2022 προφανώς λόγω της μείωσης των τιμών, αν και ενδεχομένως θα είναι χαμηλότερα. Για το 2023 αναφέρεται μόνο 1 δισεκατομμύριο για την επιδότηση των λογαριασμών ηλεκτρικού ρεύματος, καθώς επίσης 250 εκατομμύρια για το επίδομα θέρμανσης προφανώς επειδή η Κυβέρνηση ελπίζει ότι θα τα πάρει από τους παραγωγούς. Κατά την άποψή μας, δεν είναι αρκετά με τη συνεχιζόμενη φτωχοποίηση των Ελλήνων από τον πληθωρισμό, που είναι συνώνυμος με τους φόρους και με τις αμοιβές τους σταθερά χαμηλές, ενώ οι τιμές της ενέργειας μάλλον θα αυξηθούν εάν συνεχιστεί ο πόλεμος και το πλαφόν στο ρωσικό πετρέλαιο.

Οι πιστώσεις τώρα για το μεταναστευτικό είναι ύψους 180 εκατομμυρίων ευρώ, ενώ οι δαπάνες του Υπουργείου Μεταναστευτικής Πολιτικής από το Πρόγραμμα Δημοσίων Επενδύσεων θα είναι 670 εκατομμύρια το 2023 με τα σχετικά ποσά να είναι αυξημένα σε σχέση με το 2019. Για το Υπουργείο Μετανάστευσης υπάρχουν πάρα πολλά χρήματα. Για το Υπουργείο Υγείας δυστυχώς δεν υπάρχουν. Αυτό είναι το μεταναστευτικό πρόβλημα, αλήθεια, που έλυσε η Νέα Δημοκρατία; Όλα αυτά πάντως τα πληρώνει η Ελλάδα, όχι η Ευρωπαϊκή Ένωση που πρέπει να δίνει μόνο 200 εκατομμύρια.

Η στήριξη τώρα του πρωτογενούς μας τομέα με 212 εκατομμύρια για μειώσεις κόστους καυσίμων, λιπασμάτων και ζωοτροφών είναι πάρα πολύ χαμηλή, ενώ, εάν καταλάβαμε καλά, δεν έχει προβλεφθεί απολύτως τίποτα για τον πρωτογενή τομέα και για το 2023. Είναι δυνατόν; Η γεωργική παραγωγή έχει μειωθεί σημαντικά από 12 δισεκατομμύρια το 2005 στα 10,9 δισεκατομμύρια το 2021, ενώ το εμπορικό μας ισοζύγιο στα τρόφιμα, ποτά και καπνά παραμένει σταθερά ελλειμματικό, παρά τα όσα λέγονται, λιγότερο το 2020 και 2021, λόγω της πτώσης του τουρισμού. Οι αυξήσεις των λιπασμάτων πάντως είναι της τάξης του 60%, υπενθυμίζοντας πως ο αγροτικός τομέας στηρίχτηκε μόλις με 183 εκατομμύρια στην πανδημία. Όλα αυτά θέτουν σε κίνδυνο την τροφική μας επάρκεια, τόσο για τον πληθυσμό όσο και για τον τουρισμό.

Σε σχέση με τον τουρισμό, συνεχίζεται η υπερβολική εξάρτηση της χώρας μας, ειδικά από τον φθηνό μαζικό, αν και υπήρξε μια βελτίωση, το 2022. Με βάση τα πιο πρόσφατα στοιχεία εννεαμήνου της Τράπεζας της Ελλάδος, οι τουριστικές εισπράξεις ανήλθαν στα 15,6 δισεκατομμύρια, υπενθυμίζοντας πως ολόκληρο το 2019 ήταν στα 18,2 δισεκατομμύρια, έχοντας φτάσει στα επίπεδα του 2019 στο εννεάμηνο, όπου ήταν στα 16,1 δισεκατομμύρια, με σημαντικό πληθωρισμό, όμως, που δεν υπολογίζεται εδώ, οπότε με λιγότερες αφίξεις στα 23,7 εκατομμύρια σε σχέση με τα 26,9 εκατομμύρια, το 2019, λιγότεροι τουρίστες δηλαδή, γεγονός που οδήγησε σε υψηλότερη κατά κεφαλήν δαπάνη από το 2019, αν και χαμηλότερη του 2021, που η κίνηση ήταν μικρότερη. Από την άλλη πλευρά, ο τουρισμός με εισαγόμενες προμήθειες, με εισαγόμενους εργαζομένους και με ξένης ιδιοκτησίας πάγια, όπως τα αεροδρόμια και τα ξενοδοχεία, δημιουργεί εμπορικά ελλείμματα από τις εκροές συναλλάγματος, ενώ εξυπηρετεί όλο και λιγότερο τα εγχώρια εισοδήματα, τους Έλληνες.

Στα θέματα της υγείας, της παιδείας, της άμυνας, της εξωτερικής πολιτικής και της ασφάλειας του πολίτη θα αναφερθούν οι άλλοι συνάδελφοι, ενώ σε σχέση με τις εξοπλιστικές δαπάνες έχουμε συνολικές αγορές παγίων ύψους 3,4 δισεκατομμυρίων, το 2022, όπου, όμως, το 2023 θα μειωθούν στα 329 εκατομμύρια. Πώς είναι δυνατόν να μειώσουμε τόσο πολύ τις εξοπλιστικές μας δαπάνες, αφού θα πρέπει τουλάχιστον να αναπληρωθούν τα 260 εκατομμύρια όπλα που στείλαμε στην Ουκρανία; Περισσότερα ακόμη και από τη Γερμανία ή τη Γαλλία, με στοιχεία του ινστιτούτου του Κιέλου.

Συνεχίζοντας με το Πρόγραμμα Δημοσίων Επενδύσεων, είναι πολύ βασικό για την ανάκαμψη της οικονομίας μας, ενώ ανέρχεται σε 8,3 δισεκατομμύρια το 2023 από 7,8 δισεκατομμύρια πρόβλεψη το 2022, που όμως, τελικά, αυξήθηκε κατά 1 δισεκατομμύριο με τον συμπληρωματικό προϋπολογισμό. Επομένως θα μειωθεί το 2023, κάτι που θεωρούμε πολύ μεγάλο λάθος, παρά το ότι προστίθεται το Ταμείο Ανάκαμψης με 3,6 δισεκατομμύρια, για να ανέλθει συνολικά στα 11,96 δισεκατομμύρια. Λάθος, επειδή είναι ίσως η τελευταία ευκαιρία για να διενεργηθούν παραγωγικές επενδύσεις στην Ελλάδα, ενώ ένα μεγάλο μέρος των χρημάτων αυτών διατίθεται σε άλλους σκοπούς.

Σε σχέση με τις ιδιωτικοποιήσεις, από τις οποίες δεν ωφελείται καθόλου η χώρα μας, υπάρχει ένα ολόκληρο κεφάλαιο, ενώ πρόκειται για ένα πρόγραμμα σκάνδαλο, που διενεργούν οι δανειστές για δικό τους όφελος.

Κλείνοντας με τις ανάγκες δανεισμού, σύμφωνα με το χρονοδιάγραμμα λήξης του χρέους του ΟΔΔΗΧ, υπάρχουν πληρωμές ύψους 16,3 δισεκατομμυρίων το 2023, ενώ για την αναχρηματοδότησή τους θα πρέπει να δανειστεί το δημόσιο, με τα επιτόκια δανεισμού όμως απαγορευτικά.

Εκτός αυτού, έχει αυξηθεί ο δανεισμός του κράτους από τις τράπεζες με χρήματα που στερείται η πραγματική οικονομία. Οι τράπεζες, πάντως, επιβαρύνουν την κοινωνία μέσω των χαμηλών επιτοκίων καταθέσεων έως 0,10%, όταν η Credit Suisse προσφέρει 7,5% για προθεσμιακές καταθέσεις σε δολάρια, των υψηλών προμηθειών και των επιτοκίων χορηγήσεων, σημειώνοντας πως δεν αποκλείεται να αντιμετωπίσουν κεφαλαιακά προβλήματα και νέα κόκκινα δάνεια.

Τέλος, αυτό που χρειάζεται μια χώρα για να ευημερήσει είναι δημοσιονομική πειθαρχία, σταθερά ανοδικούς ρυθμούς ανάπτυξης, σταθερά χαμηλό κόστος δανεισμού -που εξασφαλίζεται από τα δύο προηγούμενα-, σωστή και αδιάφθορη λειτουργία των θεσμών της, καθώς επίσης έναν λειτουργικό, ακομμάτιστο κρατικό μηχανισμό, στοιχεία, δηλαδή, που δεν έχουν πετύχει οι ελληνικές κυβερνήσεις ποτέ μέχρι σήμερα.

Σε κάθε περίπτωση, πρόκειται για έναν ακόμη προϋπολογισμό που θα καταψηφίσουμε και που θα καταλήξει στα σκουπίδια, όπως όλοι οι προηγούμενοι, με μοναδική ελπίδα μας το ότι θα αντικατασταθεί ενδιάμεσα η Κυβέρνηση, προτού προλάβει να προξενήσει και άλλες ζημίες στην Ελλάδα.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Βιλιάρδο.

Τον λόγο έχει ο γενικός εισηγητής του ΜέΡΑ25, ο κ. Κρίτων - Ηλίας Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Βουλεύτριες και Βουλευτές και φίλες και φίλοι που μας παρακολουθείτε, πριν από οκτώ μέρες η αστυνομία πυροβόλησε στο κεφάλι τον δεκαεξάχρονο για 20 ευρώ. Ο Κώστας Φραγκούλης πέθανε σήμερα και όλοι είμασταν στον δρόμο να πούμε «ως εδώ». Για ακόμη μία φορά η αστυνομία μάς κατέπνιξε με δακρυγόνα. Έχει γίνει πλέον συνήθεια. Κάθε φορά που μια πορεία αφορά τα δικαιώματα, τις διακρίσεις, τις δολοφονίες, την αστυνομική βία, καταπνίγεται στα δακρυγόνα. Έχει γίνει πλέον συνήθεια η καταστολή των δικαιωμάτων σε αυτή τη χώρα.

Θα ανατρέψουμε τη συνταγματική σας εκτροπή. Θα την ανατρέψουμε και στον δρόμο και εδώ μέσα. Όπως θα ανατρέψουμε στην πράξη και τον προϋπολογισμό σας, έναν προϋπολογισμό που είναι για τους άλλους, γιατί η Κυβέρνηση Μητσοτάκη δεν θα τον εφαρμόσει. Λήγει η θητεία της τον Ιούλιο, το αργότερο. Αυτά είναι τα καλά νέα.

Τα κακά νέα είναι ότι, καθώς δεν υπάρχει ουσιαστική προοδευτική εναλλακτική κυβέρνησης, η επόμενη κυβέρνηση -είτε είναι ΣΥΡΙΖΑ - ΠΑΣΟΚ - ΚΙΝΑΛ, είτε είναι Νέα Δημοκρατία - ΠΑΣΟΚ - ΚΙΝΑΛ ή οποιοσδήποτε συνδυασμός τους- θα εφαρμόσει στην πράξη τα ίδια με μικρές διαφορές. Το ΜέΡΑ25 είναι το μόνο κόμμα που μπορεί να ανατρέψει αυτή την κοινωνική λεηλασία και να αποτρέψει την εκλογική αυτοδυναμία είτε ενός δεξιού ΣΥΡΙΖΑ είτε μιας καθεστωτικής Νέας Δημοκρατίας.

Ελάτε, όμως, να δούμε πού βρισκόμαστε πραγματικά σήμερα ως κοινωνία και πού θέλει αυτός ο προϋπολογισμός να μας βυθίσει ακόμα βαθύτερα. Η χρεοκοπημένη και φτωχοποιημένη χώρα μας και κοινωνία μας διολισθαίνει σταθερά σε βαθύτερη κρίση. Δεν είναι λόγια Κασσάνδρας, είναι το βίωμα των πολιτών στον δρόμο. Μόνο τον τελευταίο χρόνο η λιανική τιμή του φυσικού αερίου ανέβηκε κατά 70%, του πετρελαίου 21%, σε ξυλεία - πέλετ άνω του 23%. Και δεν είναι μόνο η ενέργεια, είναι και η ακρίβεια στα τρόφιμα. Ο ονομαστικός πληθωρισμός στα είδη διατροφής αυξήθηκε 15%. Σε ψωμί, δημητριακά, γαλακτοκομικά, αυγά, κρέας και άλλα αυξήθηκε 17% με 25%. Μα -μας λένε- είναι διεθνές το φαινόμενο, τι να κάνουμε; Για να δούμε μαζί, είναι διεθνές;

Φίλες και φίλοι που μας παρακολουθείτε, ακούστε: Η Ελλάδα βρίσκεται στην έβδομη θέση μεταξύ τριάντα οκτώ χωρών του ΟΟΣΑ σε ετήσια αύξηση κόστους ενέργειας. Η Αθήνα είναι ενδέκατη μεταξύ τριάντα δύο ευρωπαϊκών πρωτευουσών, με το πιο ακριβό ηλεκτρικό ρεύμα σε όρους αγοραστικής δύναμης, με βάση το τι βγάζει και τι έχει στην τσέπη του κάθε άνθρωπος σ’ αυτή την πόλη. Οι χαμηλοί μισθοί, οι πολλές ώρες εργασίας και οι κακές επιδόσεις στην προστασία εργασιακών δικαιωμάτων κατατάσσουν την Ελλάδα στην εικοστή όγδοη από τριάντα χώρες του ΟΟΣΑ. Η κατάταξη αυτή βασίζεται σε παραμέτρους ποσοτικές -θα καταλάβετε μόλις σας περιγράψω: μέσος ετήσιος μισθός, κατώτατος μισθός, μέσος χρόνος εργασίας, ημέρες αδειών- όσο και ποιοτικές, όπως οι παραβιάσεις εργασιακών δικαιωμάτων. Σε αυτά, δηλαδή, που βιώνει ο εργαζόμενος στον χώρο εργασίας.

Ακούστε και το επόμενο. Ενώ όλοι, φίλες και φίλοι που παρακολουθείτε, μέσα σας φοβάστε, αγωνιάτε για την εργασιακή ανασφάλεια, την ανεργία, τη φτωχοποίηση, την απώλεια της πρώτης κατοικίας, τη χρεοκοπία με κάθε τρόπο, την εξαθλίωση και ενώ αυτά καταγράφονται ακόμα και στα μέσα μαζικής ενημέρωσης, που με τα δικά σας χρήματα αυτή η Κυβέρνηση καλοπληρώνει για να γίνονται μέσα προπαγάνδας, καταγράφονται αυτές οι δημοσκοπήσεις. Όμως τα ίδια αυτά άμεσα μετά έρχονται να σας «σερβίρουν» στην τηλεόρασή σας ανασφάλεια και φόβο, με εγκληματικότητα, προσφυγικό, ελληνοτουρκικά και ούτω καθεξής. Με ό,τι μπορεί να σας τρομάξει, να σας κλείσει στο καβούκι σας, να μην κατεβείτε στον δρόμο να αντιδράσετε, σας οδηγεί να πείτε «πάλι καλά είμαι κι ας πεινάω».

Σύμφωνα με τη EUROSTAT τρεις στους δέκα Έλληνες βρίσκονται σε κίνδυνο φτώχειας και κοινωνικού αποκλεισμού. Αυτά είναι τα στοιχεία της EUROSTAT, που είναι έτσι κι αλλιώς πειραγμένα. Η χώρα μας βρίσκεται στην τρίτη θέση όσον αφορά τον σχετικό δείκτη μεταξύ είκοσι επτά χωρών. Ξέρετε ποιοι μάς προσπερνάνε; Οι γείτονές μας, Βουλγαρία και Ρουμανία.

Το Ελληνικό Δίκτυο για την Καταπολέμηση της Φτώχειας παρουσίασε πρόσφατα μελέτη όπου περισσότερα από τρία εκατομμύρια συμπολίτες μας βρίσκονται στο όριο της φτώχειας, εξακόσιες χιλιάδες αντιμετωπίζουν προβλήματα τροφής, εκατόν πενήντα έξι χιλιάδες πεινάνε, δηλαδή περνάει μέρα που δεν τρώνε τίποτα και δεν έχουν να φάνε, ακόμη κι αν πεινάνε.

Το δίκτυο αναφέρει ότι το ποσοστό κινδύνου φτώχειας, αν αφαιρέσουμε τα επιδόματα, διπλασιάζεται και πάει και στο 50%, στους μισούς συμπολίτες μας. Να σας το εξηγήσω πιο απλά: Οι μισοί συμπολίτες μας είναι πέρα από τα όρια της εξαθλίωσης. Οι μισοί από αυτούς ανεβαίνουν λίγο αυτό το όριο, λόγω των επιδομάτων. Τους μισούς δεν τους αγγίζουν καν τα επιδόματα, δεν τους φτάνουν αυτά τα επιδόματα.

Κι ενώ η ανεργία καλπάζει, η Κυβέρνηση έχει ένα πράγμα στο μυαλό της, πώς θα εξαφανίσει εικονικά τους ανέργους, ποινικοποιώντας την ανεργία με την αθλιότητα που ξεπέρασε κάθε νοσηρή φαντασία, με το ποινολόγιο των ανέργων, προκειμένου να μειωθούν. Δεν λέμε ότι θα μειώσουν ανέργους που παίρνουν επιδόματα. Θα μειώσουν ανέργους που δηλώνονται ως άνεργοι για να έχουν πρόσβαση σε επιδόματα, γιατί είναι άνεργοι. Θέλουν να τους εξαφανίσουνε, γιατί στα επίσημα στοιχεία τους παρουσιάζεται η ανεργία με εξακόσιες χιλιάδες λιγότερο κόσμο.

Το σχέδιο της Κυβέρνησης Μητσοτάκη, σε αγαστή συνεργασία με ΣΥΡΙΖΑ και ΠΑΣΟΚ, είναι πολύ απλό: Ο χρυσός αιώνας της οικονομίας του χρέους. Είναι χρυσός βέβαια για λίγους, γιατί για τους πολλούς σημαίνει χρεοκοπία, σημαίνει ξεσπίτωμα.

Δείτε τι λέει προϋπολογισμός τους: Αλματώδης αύξηση των επενδύσεων 16%. Η οικονομία μας -λένε- θα αναπτυχθεί 1,8% με 0,8% και οι επενδύσεις 16%. Κοιτάξτε, όμως, κάτι περίεργο: Μηδενική αύξηση της απασχόλησης, 16% αύξηση στις επενδύσεις και μηδενική αύξηση της απασχόλησης, μηδενική μείωση της ανεργίας.

Θα μας πείτε: Μα, πώς είναι δυνατόν; Πάρα πολύ απλά. Η ανάπτυξη που δημιουργούν, η οικονομία που δημιουργούν είναι η οικονομία των κατασχέσεων, των πλειστηριασμών, των εξαγορών, του ξεσπιτώματος και της χρεοκοπίας των νοικοκυριών και βέβαια της λεηλασίας της φύσης. Είναι το μοντέλο που οι «Πάτσηδες» θησαυρίζουν και πολλοί μένουν άστεγοι. Αυτές είναι οι δήθεν επενδύσεις που έρχονται στη χώρα, αρπακτικά funds.

Επενδύσεις ονομάζουν σε αυτό το 16% το να εξαγοράσουν το κόκκινο δάνειό σας, φίλε και φίλη, στο 3% της αξίας του. Πώς; Έχοντας πάρει δάνειο από τις τράπεζες που εσύ ανακεφαλαιοποίησες, έχεις δώσει πάνω από 80 δισεκατομμύρια και άλλα 24 με το σχέδιο «ΗΡΑΚΛΗΣ». Εσύ πληρώνεις τη δικιά τους ανάπτυξη.

Και δεν φτάνει το ξεσπίτωμα και η χρεοκοπία των νοικοκυριών, θέλουν να σε τσακίσουν και φορολογικά. Δείτε πώς: Στο 1,8% η αύξηση του ΑΕΠ, τα φορολογικά έσοδα της Κυβέρνησης αυξάνονται κατά 3,5%, διπλάσια αύξηση. Μα πώς προκύπτει για δεύτερη συνεχόμενη χρονιά η πολλαπλάσια αύξηση των εσόδων από ό,τι η αύξηση του ΑΕΠ, από ό,τι ο περισσότερος πλούτος που θα παραχθεί στη χώρα; Φόροι 1,8 δισεκατομμύριο. Με φόρους αυξάνουν τα έσοδα. Ειδικός φόρος κατανάλωσης είναι ακατέβατος. Ο κόσμος δεν μπορεί να πληρώσει τη βενζίνη και ο ειδικός φόρος κατανάλωσης καυσίμων είναι ακατέβατος. Και οι φόροι που μας βάζουν αυξάνουν κατά 1 δισεκατομμύριο τους έμμεσους, τους ταξικούς φόρους, τον ΦΠΑ, αυτόν που εσύ δεν μπορεί να τον αποφύγεις, όμως οι άνθρωποι που έχουν μεγαλύτερο εισόδημα το νιώθουν λιγότερο.

Και, βέβαια, κόβουν τις κοινωνικές δαπάνες, τις δαπάνες για την υγεία σου, για την πρόνοια -δηλαδή το δίχτυ ασφάλειας σε περίπτωση που βρεθείς σε απορία, σε ανεργία- και τους ΟΤΑ. Τι είναι στους ΟΤΑ, τι είναι στους δήμους; Τα σχολεία. Κατά 2,2 δισεκατομμύρια κόβονται οι δαπάνες αυτές.

Όσον αφορά τις συντάξεις, συμβαίνει κάτι πολύ εντυπωσιακό. Θα χειροκροτήσουμε την Κυβέρνηση. Αυξάνει κατά μισό δισεκατομμύριο τη συνεισφορά της στις συντάξεις, με μια μικρή λεπτομέρεια. Τα κόστη συνταξιοδότησης αυξήθηκαν κατά ενάμισι δισεκατομμύριο. Τριπλασιάστηκαν. Μειώνει, δηλαδή, τη συνεισφορά της στις συντάξεις. Γιατί αυξήθηκαν; Γιατί αυξήθηκαν οι δικαιούχοι και γιατί δόθηκε κάποια αύξηση στις συντάξεις. Για να δούμε ποια είναι αυτή η αύξηση στις συντάξεις. Είναι 8% ή 7%; Ποιος είναι ο πληθωρισμός, ο ονομαστικός πληθωρισμός, με βάση τα στοιχεία της Κυβέρνησης; Την αύξηση αυτή θα τη δώσει και την επόμενη χρονιά και για αυτό την προϋπολογίζει. Με βάση τα στοιχεία της Κυβέρνησης η αύξηση του γενικού κόστους ζωής στην Ελλάδα είναι 10% για το 2022 και 5% μάς λέει θα είναι παραπάνω. Αν μας λέει 5%, θα είναι για το 2023. Ας την πιστέψουμε. Θα είναι 15% η ονομαστική αύξηση του κόστους, όχι η πραγματική. Η πραγματική, όμως, αύξηση του εισοδήματος στις συντάξεις είναι 7% με 8%. Το πραγματικό κόστος στα νοικοκυριά είναι πάνω από 30%. Θα έχουμε ακραία φτωχοποίηση για τους συνταξιούχους.

Μήπως, όμως, δίνουν τα χρήματα στους οικονομικά ενεργούς; Όσον αφορά το επίδομα ανεργίας, για τους εργαζόμενους που βρέθηκαν χωρίς δουλειά η κρατική επιχορήγηση μειώνεται κατά 6%.

Πού τελικά τα δίνουν; Πού τελικά θα δώσουν τα αυξημένα τους έσοδα; Μα, βεβαίως, στα πρωτογενή πλεονάσματα. Γύρω στο 1 δισεκατομμύριο ή μάλλον παραπάνω από 1 δισεκατομμύριο (0,7%), 14 δισεκατομμύρια στους ολιγάρχες. Από το Ταμείο Ανάκαμψης έχουν δώσει ήδη 3,7 δισεκατομμύρια για τετρακόσια σαράντα έργα σε πολύ λίγες επιχειρήσεις -το καταγγέλλουν και οι μικρομεσαίες επιχειρήσεις και η ΓΣΕΒΕΕ-, 8,3 δισεκατομμύρια από το Πρόγραμμα Δημοσίων Επενδύσεων και άλλα 7 δισεκατομμύρια από το Ταμείο Ανάκαμψης. Όλα δίνονται για να τα ξεκοκκαλίσουν οι μεγάλοι ολιγάρχες αυτής της χώρας και με έναν πολύ απλό τρόπο σε αποκλείουν εσένα από κάποια πρόσβαση. Τα περνάνε όλα μέσω των τραπεζών και όποιος δεν έχει λευκό «ΤΕΙΡΕΣΙΑ», όπως δεν έχουν οι περισσότεροι πολίτες και όλες σχεδόν οι επιχειρήσεις, δεν έχουν πρόσβαση σε αυτή τη χρηματοδότηση. Από τις οχτακόσιες τριάντα χιλιάδες επιχειρήσεις είναι ζήτημα αν οι σαράντα χιλιάδες έχουν πρόσβαση σε αυτή τη χρηματοδότηση.

Εμείς, όμως, δεν είμαστε ένα κόμμα της καταγγελίας. Είμαστε ένα κόμμα των προτάσεων, γιατί η ελπίδα για το αύριο χτίζεται με προτάσεις και έχουμε και καταθέτουμε προτάσεις τεκμηριωμένες, βασισμένες σε διεθνή εμπειρία, που μπορούν να εφαρμοστούν άμεσα, με άμεσα, συντριπτικά αποτελέσματα απέναντι στην κοινωνική λεηλασία.

Για το ηλεκτρικό ρεύμα το πρώτο πράγμα που θα έκανε το ΜέΡΑ25 στην πρώτη ευκαιρία που έχει να κυβερνήσει αυτόν τον τόπο είναι η άμεση κατάργηση του Χρηματιστηρίου Ενέργειας, αυτό που νομοθέτησε ο ΣΥΡΙΖΑ και τόσο όμορφα χειρίζεται η Νέα Δημοκρατία, που έχει φτιάξει αυτά τα πρωτοφανή πανευρωπαϊκά καρτέλ που νέμονται την ενέργεια αισχροκερδώντας νόμιμα -με νόμιμη απάτη, δηλαδή- και στην παραγωγή και στη διανομή ενέργειας, με πλαφόν χονδρικής ανάλογα με το μέσο κόστος. Είναι ανάλογα με το κόστος της ενέργειας το πλαφόν κάθε μονάδας παραγωγής.

Δεύτερο βήμα -και για μένα το βασικότερο- είναι η κοινωνικοποίηση της ΔΕΗ, του ΑΔΜΗΕ και του ΔΕΔΔΗΕ, η ενοποίησή τους σε μια νέα, ενιαία ΔΕΗ και η επανασύστασή της ως παραγωγό, μεταφορέα και πάροχο αποεμπορευματικοποιημένου ηλεκτρικού ρεύματος.

Για την ακρίβεια, τον ΦΠΑ και τους φόρους, προτείνουμε αυτόματη τιμαριθμική αναπροσαρμογή. Απλά πράγματα είναι. Αυτό που είχε η χώρα μας όσο είχε πληθωρισμό. Τώρα που έχουμε πληθωρισμό, το χρειαζόμαστε ξανά.

Επίσης, θα κάναμε αυτόματη αναπροσαρμογή των βασικών συντάξεων, επιδομάτων και μισθών όσων βρίσκονται σε ανάγκη, ανάλογα με τις αυξήσεις στα βασικά αγαθά και προϊόντα, σε ό τι χρειάζονται για να φέρουν ένα πιάτο φαΐ μπροστά στο παιδί τους.

Επίσης, προτείνουμε αναδρομικά, με ισχύ από το 2021, από τις αρχές του 2021, μείωση συντελεστών ΦΠΑ από το 24% στο 15%, γιατί αλλιώς δεν υπάρχει περίπτωση να ανασάνει η μικρομεσαία επιχειρηματικότητα και από το 13% στο 6%, μείωση του φορολογικού συντελεστή μικρών επιχειρήσεων στο 10% και το 10% είναι πάνω από ό,τι έχουν κάποιες χώρες γείτονες. Έστω στο 10% πρέπει να πάει. Γιατί δεν το πάτε; Για τις μεσαίες προτείνουμε στο 20% και αύξηση φορολογικών συντελεστών για τις μεγάλες επιχειρήσεις στο 30%.

Επίσης, προτείνουμε κατάργηση όλων των προπληρωμένων φόρων για μικρές και μεσαίες επιχειρήσεις, κούρεμα χρεών και δανείων των μικρομεσαίων επιχειρήσεων.

Για τη στέγη προτείνουμε την άμεση κατάργηση του «ΗΡΑΚΛΗ». Ποιος είναι ο «ΗΡΑΚΛΗΣ»; Ίσως, φίλες και φίλοι, μπορεί να μη γνωρίζετε ποιο είναι το σχέδιο «ΗΡΑΚΛΗΣ». Πολύ απλά μπορεί να σκεφτείτε το σκάνδαλο Πάτση. Έχουμε αρπακτικά funds και κάποιους Έλληνες επιχειρηματίες που παίρνουν δάνεια από τις τράπεζες που εσείς έχετε ανακεφαλαιοποιήσει με χρήματα που δεν έχετε -κι όμως σας υποχρέωσαν να τις ανακεφαλοποιήσετε-, παίρνουν με δάνειο τα σπίτια σας στο 3% της αξίας τους -που εσείς ποτέ δεν θα έχετε το δικαίωμα να το κάνετε αυτό με αυτές τις κυβερνήσεις-, στη συνέχεια το πουλάνε σε δικιά τους εταιρεία στο 10%, στο 15% ή στο 20%. Επειδή το πουλάνε τόσο χαμηλά, δικαιούνται εγγύηση. Τα 24 δισεκατομμύρια του σχεδίου «ΗΡΑΚΛΗΣ» είναι τα δικά σας χρήματα πάλι και εγγυήσεις, γιατί τα πουλάνε μέσω αυτής της νόμιμης απάτης τόσο χαμηλά σε άλλες εταιρείες. Και στη συνέχεια νομίζετε ότι αυτά τα σπίτια, τα σπίτια σας, θα τα αξιοποιήσουν για να μείνει κόσμος, έστω για Airbnb. Ούτε καν. Τα κάνουν πακέτο και κάνουν χρηματιστηριακό παιχνίδι με παράγωγα και πακέτο, για να πάρουν, επίσης, δάνεια με βάση αυτά. Παίρνουν την αξία του σπιτιού σας τρεις με τέσσερις φορές και εσείς πετιέστε έξω από το σπίτι και τους τα πληρώνετε. Οι τρεις με τέσσερις φορές είναι τα δικά σας χρήματα από τις τράπεζες που ανακεφαλαιοποιήσατε, από τις εγγυήσεις που πληρώνετε.

Γιατί δεν καταργούμε το σχέδιο «ΗΡΑΚΛΗΣ»; Όταν ακούμε από τον ΣΥΡΙΖΑ ότι το μεγάλο πρόβλημα είναι στο σχέδιο «ΗΡΑΚΛΗΣ», ότι τα 24 δισεκατομμύρια αυτά εγγυήσεων -τώρα είναι 19, 24 θα γίνουν σε λίγα χρόνια γιατί αυτό είναι το πρόγραμμά τους- θα εγγραφούν στο δημόσιο χρέος, ενώ στην Ιταλία δεν εγγράφονται στο δημόσιο χρέος. Τι έχουμε κάνει στραβά και γράφονται στο δημόσιο χρέος στην Ελλάδα, μας λένε. Αυτό είναι το πρόβλημα; Ο πόνος από το ξεσπίτωμα δεν είναι το πρόβλημα; Το ότι οι άνθρωποι βρίσκονται έξω από τα σπίτια τους, το ότι λεηλατείται η ζωή τους δεν είναι το πρόβλημα; Το ότι δημιουργείται αυτή η νόμιμη απάτη δεν είναι το πρόβλημα; Το πρόβλημα είναι αν θα γραφτούν στο δημόσιο χρέος; Ναι, είναι πρόβλημα, αλλά είναι λεπτομέρεια και μαλώνετε σε αυτή τη Βουλή τα τρία κόμματα για τις λεπτομέρειες, για να μην αγγίξετε την ουσία.

Προστασία πρώτης κατοικίας, λοιπόν, και μικρομεσαίων επιχειρήσεων από έναν δημόσιο φορέα προτείνει το ΜέΡΑ25 για τα κόκκινα δάνεια, τον «ΟΔΥΣΣΕΑ», γιατί είναι οδύσσεια να βρει ο καθένας το σπίτι του, να βρει την ασφάλειά του, ίδρυση οργανισμού κοινωνικής στέγης που δεν θα δανείζει ούτε θα πουλά σπίτια, αλλά θα παρέχει άρτιες, ανθρώπινες, οικολογικά δομημένες κοινωνικές κατοικίες σε νέους και σε λαϊκά στρώματα.

Όσον αφορά τις εξορύξεις και την πράσινη ενέργεια, καμμία εξόρυξη δεν θέλουμε -επαναλαμβάνω καμμία εξόρυξη- στον αιώνα της κλιματικής κατάρρευσης και της οικολογικής κατάρρευσης. Προφανώς δεν θέλουμε καμμία εξόρυξη. Οι εξορύξεις δεν είναι τυχαία στην Ελλάδα. Έχουμε δώσει πάνω από 400 δισεκατομμύρια στους εξοπλισμούς. Ξέρετε πότε ξεκίνησαν οι παράνομες διεκδικήσεις της Τουρκίας; Όταν ξεκίνησε η εξόρυξη στον Πρίνο, που ήταν ένα εμπόριο ελπίδας απέναντι στον λαό μας ότι θα πλουτίσει με μηδενικά έσοδα για το δημόσιο σήμερα και με 400 δισεκατομμύρια έξοδα για τους εξοπλισμούς.

Αυτό είναι το εμπόριο ελπίδας τους, μηδενικά έσοδα. Και τι θα πουν; Ότι οι εξορύξεις θα φέρουν ενεργειακή ανεξαρτησία; Από ποιον; Η «EXXON MOBIL», και να βρει φυσικό αέριο ή πετρέλαιο, θα το πουλάει σε διαφορετική τιμή απ’ ό,τι πουλάει στην Ελλάδα οποιοδήποτε άλλο απόθεμα έχει από πετρέλαιο και φυσικό αέριο σήμερα; Όχι, στην ίδια τιμή. Μηδενικό το όφελος, ακόμα και αν βρεθούν. Όμως 400 δισεκατομμύρια πληρώνουμε εξοπλισμούς, 400 δισεκατομμύρια!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και για να τελειώνει αυτό το παραμύθι, το Ηνωμένο Βασίλειο είναι αύταρκες σε όλα τα είδη ενέργειας. Τα έχουν οι πολυεθνικές και έχει την ακριβή τιμή ενέργειας σε όλα τα είδη, οικιακή, μετακίνηση, τα πάντα. Οπότε ένα πρόγραμμα πράσινης ενέργειας ναι, αλλά αυτό το πρόγραμμα πράσινης ενέργειας που δεν θα βάζει τις ανεμογεννήτριες και τα φωτοβολταϊκά στη φύση, αυτή που μας λέει ο ΟΗΕ και η κοινή λογική ότι πρέπει να προστατεύσουμε απέναντι στην κλιματική και οικολογική κατάρρευση, αλλά που τα βάζει σε ανθρωπογενές περιβάλλον και δίνει χρήματα στους ανθρώπους, με τα φωτοβολταϊκά στη στέγη, σε κάθε νοικοκυριό.

Πρόγραμμα εξοικονόμησης ενέργειας σε κάθε νοικοκυριό, για να μπορέσουμε να εξοικονομήσουμε αυτό το 1,5 δισεκατομμύριο τον χρόνο. Τα νοικοκυριά θα εξοικονομήσουν από το κόστος θέρμανσης και ψύξης. Και όλα αυτά κατά προτεραιότητα στις περιοχές απολιγνιτοποίησης, κατά προτεραιότητα στις περιοχές με ακραίες θερμοκρασίες, που πληρώνουν πενταπλάσιο κόστος για τη θέρμανσή τους, όπως η Φλώρινα, η Καστοριά, τα ορεινά των Ιωαννίνων κι όλοι αυτοί οι νομοί συνολικά, περιοχές της Κοζάνης, περιοχές της Δράμας, όλα τα ορεινά, τα οποία, εκεί που η μέση κατανάλωση πετρελαίου θέρμανσης είναι πεντακόσια λίτρα, σε αυτά χρειάζονται δυόμισι χιλιάδες λίτρα. Χρειαζόμαστε ένα ενεργειακό ισοδύναμο για αυτές τις περιοχές και κατά προτεραιότητα προγράμματα εξοικονόμησης και φωτοβολταϊκά στη στέγη, με το εισόδημα να πηγαίνει στα νοικοκυριά.

Κοινωνικοποίηση δημόσιας υγείας, παιδείας και ενημέρωσης, κοινωνικό έλεγχο δηλαδή. Ο σχεδιασμός και ο έλεγχος της δημόσιας παιδείας, υγείας και ενημέρωσης θα είναι στα χέρια συμβουλίων κληρωτών και εκλεγμένων πολιτών και η διοίκηση στα χέρια των εργαζομένων τους.

Ανάκτηση της δημοκρατικής κυριαρχίας του κράτους στη δημόσια περιουσία ζητά το ΜέΡΑ25 και θα το κάνει πράξη στην πρώτη ευκαιρία διακυβέρνησης που θα έχει, με την ΑΑΔΕ που είναι στους δανειστές. Και τι είναι; Οι εφορίες, τα τελωνεία, το λογισμικό, το «TAXIS», που μπαίνετε και δηλώνετε τη φορολογική σας δήλωση. Αυτά όλα δεν ανήκουν στο δημόσιο. Ανήκουν στους δανειστές. Πρέπει να ξαναγίνουν δημόσια.

Πρέπει η ΕΛΣΤΑΤ να ξαναγίνει δημόσια. Το Υπερταμείο, το Ταμείο Χρηματοπιστωτικής Σταθερότητας περνάνε στο ελληνικό δημόσιο και κοινωνικοποιούνται, μέσα από λογοδοσία σε συμβούλια κληρωτών και εκλεγμένων πολιτών και ορισμό διοικήσεων από νέα κοινωνική επιτροπή επιλογής ανώτατου προσωπικού.

Ανάκτηση της δημοκρατικής κυριαρχίας στις συναλλαγές, μέσω του συστήματος «ΔΗΜΗΤΡΑ», όπως το ονομάζουμε, όπου θα μπορούν να αλληλοδιαγράφονται τα χρέη πολιτών και δημοσίου. Τον δανεισμό αγροτών και βιοτεχνών, τις startup, με ένταξη Υπερταμείου, ΤΑΙΠΕΔ, Ταμείου Χρηματοπιστωτικής Σταθερότητας στη νέα Αναπτυξιακή και Αγροτική Τράπεζα και τη δυνατότητα ενίσχυσης των μικρομεσαίων και των αγροτών.

Και θα κλείσω ξανά, κύριε Πρόεδρε, με αυτό που γίνεται αυτή τη στιγμή στον δρόμο…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κύριε Πρόεδρε.

Οι άνθρωποι φωνάζουν «ως εδώ» για τον Κώστα Φραγκούλη, που έχασε τη ζωή του από πυρά αστυνομικού στο κεφάλι για 20 ευρώ βενζίνη.

Εσείς, Νέα Δημοκρατία, ΣΥΡΙΖΑ, ΠΑΣΟΚ και ΚΚΕ, τους επιβραβεύσατε και κλείσατε το μάτι, υπερψηφίζοντας τα 600 ευρώ εφάπαξ επίδομα που ανακοίνωσε η Κυβέρνηση την ημέρα της δολοφονίας.

Θα ανατρέψουμε τις πολιτικές σας και στη Βουλή και στον δρόμο, αλλά και μέσα από τη κάλπη με ένα ΜέΡΑ25 δυναμωμένο, για να ανατρέψει και να χαλάσει την τρικομματική σας συνεννόηση.

Αποχωρώ από αυτή την Αίθουσα, για να κατέβω σε ό,τι έχει μείνει από τα δακρυγόνα. Θα επιστρέψω ξανά στην πορεία!

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει ο κατάλογος της ηλεκτρονικής εγγραφής των ομιλητών.

Προχωρούμε τώρα στον κατάλογο των ειδικών εισηγητών, με πρώτο τον κ. Γιάννη Κεφαλογιάννη από τη Νέα Δημοκρατία. Το λέω προς όλους, παρακαλώ να τηρείται ο χρόνος.

Κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό είναι πάντοτε μια πάρα πολύ καλή ευκαιρία για να συζητήσουμε για την πραγματική κατάσταση της οικονομίας, όχι όμως γενικά και αόριστα, αλλά επί συγκεκριμένων, πραγματικών δεδομένων, τα οποία δεν μπορούν να διαστρεβλωθούν, να αλλοιωθούν και πολύ περισσότερο να αλλάξουν σύμφωνα με την κομματική ταυτότητα κάποιων, τις επιθυμίες ή ενίοτε και τους ευσεβείς πόθους όλων μας.

Το πρώτο δεδομένο είναι το διεθνές περιβάλλον, ένα διεθνές περιβάλλον εντός του οποίου η Κυβέρνηση καλείται να σχεδιάσει και να εκτελέσει τον προϋπολογισμό του επόμενου έτους. Τρία χρόνια μετά το ξέσπασμα της πανδημίας του κορωνοϊού, η Ευρώπη βρίσκεται ξανά αντιμέτωπη με μια νέα πολυδιάστατη κρίση, που απειλεί οικονομίες, επιχειρήσεις και νοικοκυριά.

Μετά από αυτή την πολύ σοβαρή κρίση της πανδημίας, την πρώτη μετά από εκατό χρόνια, ζήσαμε φέτος δυστυχώς μία επίσης πολύ μεγάλη κρίση, μια στρατιωτική σύρραξη για πρώτη φορά τέτοιας μείζονος κλίμακας στην ήπειρό μας. Και βεβαίως βιώνουμε το μεγαλύτερο πληθωριστικό κύμα των τελευταίων πενήντα ετών.

Το σύνολο των διεθνών οργανισμών, των δεξαμενών σκέψεων, αλλά και πολλών υπευθύνων για τη χάραξη της οικονομικής πολιτικής επισημαίνει ότι το 2023 θα είναι μια χρονιά κατά την οποία οι εθνικές οικονομίες θα πρέπει να αντιμετωπίσουν επιτυχώς πολλαπλές προκλήσεις, προκλήσεις που αφορούν την ενεργειακή κρίση, την πληθωριστική πίεση στις επιχειρήσεις και τα νοικοκυριά, την υγειονομική κρίση, που έχει οδηγήσει σε αυξημένες δαπάνες στο σύστημα υγείας.

Εκτός βέβαια από όλες αυτές τις προκλήσεις, ο δικός μας κρατικός προϋπολογισμός θα πρέπει πλέον να καλύψει τις αναγκαίες δαπάνες για την εθνική άμυνα, ενώ παράλληλα να διασφαλίσει τη δημοσιονομική ισορροπία που είναι αναγκαία, έτσι ώστε να μην πάνε χαμένες οι θυσίες των Ελλήνων τα τελευταία χρόνια.

Το δεύτερο δεδομένο είναι ότι χάρη στη διαχειριστική ικανότητα αυτής της Κυβέρνησης και την υπευθυνότητα που έχουν δείξει οι Υπουργοί, όλες οι παραπάνω προκλήσεις έχουν αντιμετωπιστεί επιτυχώς σε έναν πολύ μεγάλο βαθμό. Έτσι για το 2022 προβλέπεται ρυθμός ανάπτυξης 5,6%, σχεδόν διπλάσιος από τον ευρωπαϊκό μέσο όρο, έναντι μάλιστα 5,3% που είχε προβλεφθεί στο προσχέδιο του κρατικού προϋπολογισμού.

Και επειδή, κυρίες και κύριοι συνάδελφοι, είναι ο ενδέκατος προϋπολογισμός τον οποίο έχω την τιμή να ψηφίσω, είναι ίσως και η πρώτη φορά που βλέπω να εκτελείται ένας προϋπολογισμός πολύ καλύτερα σε σχέση με το προσχέδιο στην αρχή του έτους.

Για το 2023 η ανάπτυξη αναμένεται να διαμορφωθεί στο 1,8% έναντι 0,3% που είναι ο μέσος όρος των κρατών της Ευρωζώνης, δηλαδή σε έναν βαθμό πολλαπλάσιο σε σχέση με αυτό το οποίο έχουν οι εταίροι μας στην Ευρωπαϊκή Ένωση.

Το κρίσιμο μάλιστα στοιχείο εδώ είναι ότι το θετικό αναπτυξιακό αποτέλεσμα για το 2022 υποστηρίχθηκε επιπλέον πάνω στα μέτρα για τα οποία δώσαμε 4,8 δισεκατομμύρια ευρώ για την αντιμετώπιση της ενεργειακής κρίσης και άλλα 4,4 δισεκατομμύρια ευρώ για την αντιμετώπιση της υγειονομικής κρίσης, αλλά επίσης και με μεταρρυθμίσεις προς όφελος των πολιτών, όπως είναι ενδεικτικά η διπλή αύξηση του κατώτατου μισθού συνολικά κατά 9,7% μέσα στο 2022, η μόνιμη και σημαντική μείωση του Ενιαίου Φόρου Ιδιοκτησίας Ακινήτων, ΕΝΦΙΑ, η επέκταση της μείωσης των ασφαλιστικών εισφορών και της ειδικής εισφοράς αλληλεγγύης, αλλά και μία σειρά από άλλα μέτρα ενίσχυσης της κοινωνικής προστασίας, ιδιαίτερα των οικονομικά ευάλωτων συμπολιτών μας.

Δεύτερον, ο εναρμονισμένος δείκτης τιμών καταναλωτή κατά το 2022 εκτιμάται στο 9,7%, ενώ για το 2023 αναμένεται στο 5%, έναντι του 6,1% της Ευρωζώνης και του 7% του ευρωπαϊκού μέσου όρου.

Τρίτον, οι δημοσιονομικοί στόχοι που είχαν τεθεί στο πρόγραμμα σταθερότητας αναφορικά με το πρωτογενές πλεόνασμα της γενικής κυβέρνησης τελικώς αναθεωρούνται σε έλλειμμα 1,6% του ΑΕΠ, από 2%, για το 2022 και σε πλεόνασμα 0,7% για το επόμενο έτος.

Με τον τρόπο αυτόν, κυρίες και κύριοι συνάδελφοι, διατηρείται η δημοσιονομική ισορροπία, έχοντας μάλιστα συμπεριλάβει σε αυτό το αποτέλεσμα μέτρα ύψους 3,1 δισεκατομμυρίων ευρώ από εθνικούς πόρους και επιπλέον 1,1 δισεκατομμύριο ευρώ από συγχρηματοδοτούμενους πόρους, όπως εξαγγέλθηκαν πρόσφατα από τον Πρωθυπουργό Κυριάκο Μητσοτάκη στη Διεθνή Έκθεση Θεσσαλονίκης. Επίσης, προβλέπεται και 1 δισεκατομμύριο ευρώ αυξημένες δαπάνες αντιμετώπισης του πληθωρισμού της ενεργειακής κρίσης.

Όσον αφορά στο τελευταίο -όπως είπα και προηγουμένως στην ομιλία μου- το ένα δισεκατομμύριο ευρώ προστίθεται στα 4,8 δισεκατομμύρια ευρώ που δαπανήθηκαν για το 2022 και αφορούσαν -θυμίζω και στην Εθνική Αντιπροσωπεία αλλά και στους πολίτες που μας ακούν- επιδοτήσεις στην κατανάλωση της ηλεκτρικής ενέργειας, του φυσικού αερίου νοικοκυριών και επιχειρήσεων, στην αύξηση του επιδόματος θέρμανσης, στην εφαρμογή του μέτρου της προπληρωμένης κάρτας για την αγορά καυσίμων κίνησης, σε επιδοτήσεις γεωργών και κτηνοτρόφων λόγω του αυξημένου κόστους των λιπασμάτων και των ζωοτροφών, στη μείωση του ΦΠΑ στις ζωοτροφές και τα λιπάσματα, στην επιστροφή του ειδικού φόρου κατανάλωσης πετρελαίου κίνησης στους αγρότες, αλλά και στην οικονομική ενίσχυση ευάλωτων νοικοκυριών με τις επιταγές ακρίβειας.

Η Αντιπολίτευση υποστηρίζει, βέβαια, ότι η βοήθεια αυτή προς τους πολίτες δεν είναι αρκετή και ότι απαιτούνται επιπλέον δισεκατομμύρια ευρώ βοήθειας, προκειμένου να στηριχθούν τα νοικοκυριά και οι επιχειρήσεις. Βεβαίως εδώ την απάντηση, κυρίες και κύριοι συνάδελφοι, τη δίνει η ίδια η ευρωπαϊκή επιτροπή, όπου σύμφωνα με τις προβλέψεις αλλά και τις καταγραφές της το 2022 η χώρα μας, η Ελλάδα, δαπανά αναλογικά τους περισσότερους δημοσιονομικούς πόρους μεταξύ όλων των κρατών-μελών της Ευρωπαϊκής Ένωσης για τη στήριξη των νοικοκυριών και των επιχειρήσεων.

Η ανθεκτικότητα που επιδεικνύει η ελληνική οικονομία, όμως, προκύπτει και από άλλους δείκτες. Η ανεργία συρρικνώνεται. Όπως είπε και γενικός εισηγητής μας, από το 2019 μέχρι σήμερα στο κομμάτι της ανεργίας έχουμε πτώση κατά 5% και μάλιστα αυτή η πτώση είναι ιδιαίτερα εμφανής στις γυναίκες και στους νέους, που είναι δύο κατηγορίες αρκετά ευάλωτες και δυστυχώς πάνω από τον γενικό μέσο όρο. Ο αριθμός των εργαζομένων πλέον ξεπερνάει τα 4,1 εκατομμύρια πολιτών μας. Μάλιστα, στο δεύτερο τρίμηνο του 2022 η Ελλάδα κατέγραψε τον μεγαλύτερο αριθμό απασχολουμένων από το αντίστοιχο προ πανδημίας τρίμηνο για επτά από τους δέκα κλάδους της οικονομίας, έναντι έξι κλάδων της Ευρωζώνης.

Πέμπτο στοιχείο είναι οι καταθέσεις. Τους πρώτους εννέα μήνες του 2022 οι καταθέσεις των μη χρηματοπιστωτικών επιχειρήσεων έχουν αυξηθεί κατά 1,5 δισεκατομμύριο ευρώ και των νοικοκυριών κατά 3,1 δισεκατομμύρια ευρώ, δηλαδή, σύνολο περίπου 4,6 δισεκατομμύρια ευρώ καταθέσεις για νοικοκυριά και επιχειρήσεις, εκ των οποίων τα 2/3 -θα το επαναλάβω- αφορούν νοικοκυριά.

Επιπλέον στοιχείο είναι ότι οι επενδύσεις και οι εξαγωγές της χώρας ενισχύονται σημαντικά. Είναι μάλιστα χαρακτηριστικό ότι η χώρα μας, η Ελλάδα, αυτή τη στιγμή εξάγει περισσότερα ως ποσοστό του ΑΕΠ από ισχυρές οικονομίες όπως είναι η Ιταλία, η Ισπανία και η Γαλλία. Μάλιστα, οι πραγματικές εξαγωγές των αγαθών καταγράφουν συνεπή ανοδική πορεία υπερβαίνοντας κατά 75% τον μέσο όρο τριμηνιαίου όγκου όλης της προ πανδημίας περιόδου από το 1995.

Βεβαίως, όλα αυτά τα στοιχεία έχουν ως αποτέλεσμα ο προϋπολογισμός του 2023 να είναι ο πρώτος προϋπολογισμός τα τελευταία δώδεκα χρόνια που καταρτίζεται εκτός του πλαισίου μνημονιακής επιτήρησης. Το γεγονός αυτό δίνει σήμα αναβάθμισης των οικονομικών προοπτικών της χώρας αποτελώντας μοχλό προσέλκυσης επενδύσεων και φέρνοντας τη χώρα όλο και πιο κοντά στην επενδυτική βαθμίδα. Θυμίζω, μάλιστα, ότι την τελευταία τριετία οι οίκοι αξιολόγησης έχουν προβεί σε τουλάχιστον έντεκα αξιολογήσεις που αναβαθμίζουν την πιστοληπτική ικανότητα της χώρας.

Αυτή η εικόνα που σας περιέγραψα προηγουμένως αντανακλάται, βεβαίως, και στο δημόσιο χρέος. Σύμφωνα με τις προβλέψεις της Ευρωπαϊκής Επιτροπής η Ελλάδα θα πετύχει στο τέλος του 2023 τη μεγαλύτερη μείωση χρέους της γενικής κυβέρνησης από όλα τα κράτη της Ευρωπαϊκής Ένωσης από το 2019.

Η χώρα μας επιτυγχάνει αυτόν τον στόχο, παρά το γεγονός ότι το 2020 λόγω της πανδημίας του κορωνοϊού και επιπλέον, του κόστους για την κάλυψη της υγειονομικής κρίσης, το χρέος κορυφώθηκε στο 206,3% του ΑΕΠ. Έκτοτε αποκλιμακώθηκε με πολύ μεγάλη ταχύτητα στο 194,5% το 2021, αναμένεται φέτος να υποχωρήσει στο 171,1% και του χρόνου στο 161,9% και, όπως είπα και προηγουμένως αυτό συνιστά τη μεγαλύτερη μείωση χρέους την τελευταία τριετία. Κυρίες και κύριοι συνάδελφοι, σταματώ εδώ όσον αφορά την παράθεση των μακροοικονομικών στοιχείων του προϋπολογισμού.

Προσωπικά δεν έχω καμμία αυταπάτη ότι η Αντιπολίτευση θα τα δεχτεί ως μία αντικειμενική βάση για μια καλόπιστη και δημιουργική συζήτηση. Έχω, όμως, τη βαθιά πεποίθηση ότι ο ελληνικός λαός γνωρίζει πλέον πολύ καλά ότι απέναντί του έχει μία Κυβέρνηση που έχει δώσει ισχυρά δείγματα γραφής για τη διαχειριστική της ικανότητα, όσον αφορά στην αντιμετώπιση των πολλών και περίπλοκων κρίσεων που αντιμετώπισε την τελευταία τριετία, τη διεύρυνση, την ενσωμάτωση και κυρίως, την ενδυνάμωση των διεθνών συμμαχιών της χώρας και την ενίσχυση όλων των όψεων της οικονομίας που είχαν πληγεί τα τελευταία δώδεκα χρόνια και λόγω της οικονομικής κρίσης.

Με αυτή την παρακαταθήκη αμοιβαίας εμπιστοσύνης με τον ελληνικό λαό η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη σχεδίασε τον προϋπολογισμό του 2023 και θα είναι εκείνη η οποία θα τον εκτελέσει και την επόμενη χρονιά. Και με αυτή την παρακαταθήκη είμαστε βέβαιοι ότι αυτός ο σχεδιασμός θα εκτελεστεί πιστά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Κεφαλογιάννη και για την τήρηση του χρόνου.

Τώρα τον λόγο έχει ο ειδικός εισηγητής του ΣΥΡΙΖΑ ο κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, η σημερινή συζήτηση για τον προϋπολογισμό έρχεται σε μια χρονική στιγμή, που η χώρα βιώνει μία από τις χειρότερες περιόδους της με παραβίαση του κράτους δικαίου, με ακραία κοινωνική αδικία και φτωχοποίηση, με αισχροκέρδεια και λεηλασία και της δημόσιας και ιδιωτικής περιουσίας, αλλά και με βήματα προς τα πίσω, ακόμα και σε γεωπολιτικό επίπεδο.

Το σκάνδαλο των υποκλοπών υποβαθμίζει και μειώνει την ελληνική δημοκρατία, μας εκθέτει διεθνώς, μειώνει δικαιώματα πολιτών, θίγει τον πυρήνα της εθνικής ασφάλειας και τον πυρήνα του Συντάγματος. Δυστυχώς περιμένουμε το επόμενο σαββατοκύριακο να μάθουμε τους κωδικούς αριθμούς των Υπουργών της Κυβέρνησης Μητσοτάκη που παρακολουθούνται και ίσως και του αρχηγού ΓΕΕΘΑ.

Η Κυβέρνηση επιχειρεί να κουκουλώσει το σκάνδαλο αποδεικνύοντας ότι δεν έχει ούτε δημοκρατικές αξίες ούτε αρχές. Ο Πρωθυπουργός επέλεξε τη φυγή από τη Βουλή, για να μην απαντήσει στις ερωτήσεις του Προέδρου του ΣΥΡΙΖΑ, αλλά τελικά οι καταγγελίες για την παρακολούθηση Χατζηδάκη επιβεβαιώθηκαν από τα δημοσιεύματα στο «DOCUMENTO».

Ο κ. Χατζηδάκης, βέβαια, δεν βγάζει τσιμουδιά, γιατί η υπηρεσία που τον παρακολουθεί έχει πολιτικό προϊστάμενο τον κ. Μητσοτάκη. Τελικά ο κ. Χατζηδάκης επιβεβαιώνει αυτό που έγραψαν οι «NEW YORK TIMES», ότι τα στελέχη της Νέας Δημοκρατίας γνωρίζουν ότι παρακολουθούνται, αλλά δεν μιλούν, για να μην το εκμεταλλευτεί η Αντιπολίτευση. Αυτή είναι η προσήλωσή σας στις δημοκρατικές αξίες.

Τα αρχεία παρακολούθησης Χατζηδάκη, όμως, οφείλω να πω ότι δεν αποδεικνύουν μόνο το σκάνδαλο των υποκλοπών και την ευθύνη του κ. Μητσοτάκη, αλλά απέδειξαν και ένα άλλο σκάνδαλο. Δεν ξέρω αν το καταλάβατε, αλλά παραδέχθηκε ο κ. Χατζηδάκης στη συνομιλία του με τον κ. Γραφάκο ότι υπάρχει σκάνδαλο στην ανακύκλωση με κόστος πάνω από 100 εκατομμύρια ευρώ και παραδέχθηκε ότι Υπουργοί και Γενικοί Γραμματείς πιέζονται και τελικά υποκύπτουν σε συμφέροντα και εκβιάζονται από δημοσιεύματα. Αυτό είναι κάτι το οποίο ο ΣΥΡΙΖΑ το ανέδειξε από το πρώτο εξάμηνο της διακυβέρνησής σας, αλλά η λίστα Πέτσα το έθαψε.

Κυρίες και κύριοι Βουλευτές, σε οποιαδήποτε άλλη χώρα της Ευρώπης τα δημοσιεύματα του καλοκαιριού θα είχαν ήδη υποχρεώσει τον Πρωθυπουργό σε παραίτηση. Εδώ όμως η προτεραιότητα είναι η καρέκλα, οπότε «πέρα βρέχει!». Για τον κ. Μητσοτάκη, εξάλλου, «μυρίζουν εκλογές». Η κοινωνία, όμως, ξέρει πλέον ότι η Κυβέρνησή σας μυρίζει άσχημα και, όπως λέει ο λαός «το ψάρι βρωμάει από το κεφάλι», γιατί μαζί με τον θόρυβο που κάνετε με την κατάρρευσή σας, εκπέμπετε μία δυσώδη μυρωδιά.

Μιας και μιλάμε, όμως, για βρώμικη πολιτική, οφείλω να πω ότι οι τελευταίες εξελίξεις με τη σύλληψη τής κ. Καϊλή και τις κατηγορίες για χρηματισμό και διαφθορά μάς υποχρεώνουν να δηλώσουμε ότι δεν είμαστε όλοι ίδιοι, αλλά και ότι η αποκάλυψη του σκανδάλου στο Βέλγιο δίνει την αίσθηση ότι εκεί τουλάχιστον υπάρχει κράτος δικαίου, ενώ εδώ με τις υποκλοπές και την κατασπατάληση, κατάχρηση δημοσίου χρήματος οι ίδιες απαντήσεις δεν δίνονται στην κοινωνία.

Οφείλουμε σήμερα βέβαια να καταθέσουμε στη Θεσσαλονίκη τα συλλυπητήρια μας και στην οικογένεια του δεκαεξάχρονου Ρομά του Κώστα Φραγκούλη, ο οποίος κατέληξε από σφαίρα αστυνομικού στο κεφάλι για κλοπή 20 ευρώ. Η τραγική αυτή εξέλιξη προκαλεί θλίψη αλλά και αγωνία στην ελληνική κοινωνία. Δημιουργεί σοβαρές ανησυχίες για τις επιλογές αυθαιρεσίας και αυταρχισμού που είναι η πολιτική εντολή του Υπουργείου που δεν προστατεύει τον πολίτη αλλά αντίθετα θέλει να προκαλέσει φόβο μαζί με διακρίσεις και αδικία. Όπως διακρίσεις και αδικία είναι και η ακρίβεια και η αισχροκέρδεια και η φτωχοποίηση των ελληνικών νοικοκυριών.

Είναι η ακρίβεια Μητσοτάκη, να το ξεκαθαρίσουμε. Ζούμε την ακρίβεια Μητσοτάκη, γιατί πολύ πριν την απαράδεκτη και καταδικαστέα εισβολή στην Ουκρανία, από τον Ιούλιο του 2021 ξεκίνησαν τα υπερκέρδη στην ενέργεια και γιατί η ρήτρα στη ΔΕΗ εφαρμόστηκε 5 Αυγούστου 2021, πολύ πριν από οποιοδήποτε πόλεμο.

Γιατί όμως η Κυβέρνηση αλήθεια παραβιάζει αισχρά το κράτος δικαίου, τα δημοκρατικά δικαιώματα, το ευρωπαϊκό κεκτημένο, τη διαφάνεια και την ισονομία; Μα, για να γίνει το πλιάτσικο, για να βολευτούν τα «γαλάζια» παιδιά, για να γίνουν τα ρουσφέτια, οι αναθέσεις αλλά και η υπερφορολόγηση. Και η ενέργεια είναι το πεδίο στο οποίο έχει αποκαλυφθεί σε όλη την ελληνική κοινωνία το κόστος της πολιτικής σας. Γιατί όλοι οι καταναλωτές και υποχρεώθηκαν και πλήρωσαν την ρήτρα Μητσοτάκη. Και αυτό το ξέρουν στις τσέπες τους και δεν μπορείτε να το κρύψετε πια. Γιατί το ξέρουν από τα λουκέτα που έρχονται στις επιχειρήσεις, γιατί το ξέρουν πλέον από τους απλήρωτους λογαριασμούς.

Τα λεφτά είναι ήδη στα ταμεία του καρτέλ ενέργειας και οι καταναλωτές δεν έχουν καμμία επιλογή. Ο προϋπολογισμός δε επιβεβαιώνει ότι η Κυβέρνηση ακόμα και τώρα βάζει πλάτη στο καρτέλ της ενέργειας. Γιατί; Γιατί προβλέπει τη συλλογή χρημάτων για να χρηματοδοτήσει την ακρίβεια. Δεν έχει καμμία παρέμβαση μείωση τιμής, αλλά χρηματοδότησης της ακρίβειας. Και έχει το θράσος να πανηγυρίζει.

Θέλετε κάποιες αποδείξεις. Η Κυβέρνηση με νομοθετική ρύθμιση μαγείρεψε τον υπολογισμό των υπερκερδών, δηλαδή τον υπολογισμό της αισχροκέρδειας, όχι όμως την αισχροκέρδεια, και τελικά για την περίοδο Οκτωβρίου 2021-Ιουνίου του 2022 κατέβασε τα υπερκέρδη στο αδιανόητα χαμηλό ποσό των 415 εκατομμυρίων. Πόσα είναι στην πραγματικότητα με στοιχεία της ΡΑΕ και του ΑΔΜΗΕ; Είναι 2,2 δισεκατομμύρια ευρώ. Πόσα λοιπόν κλέψατε από τους καταναλωτές; Κλάπηκαν 1,8 δισεκατομμύρια ευρώ από την Κυβέρνηση, από τους επιχειρηματίες και τα νοικοκυριά της χώρας.

Από την άλλη μεριά βέβαια για να πετύχετε αυτή την απίστευτη κλοπή νομίζω ότι θέσατε υποψηφιότητα και για Νόμπελ μαθηματικών. Με τη μελέτη της Ρυθμιστικής Αρχής Ενέργειας τα υπερκέρδη το πρώτο εξάμηνο ήταν 927 εκατομμύρια. Πόσα έγιναν στο εννεάμηνο; Προσθέσαμε τρεις μήνες. Μειώθηκαν στο μισό, δηλαδή, 415 εκατομμύρια. Θαύμα κυριολεκτικά! Ο δε μηχανισμός ο οποίος φτιάξατε τον Ιούλιο και μετά για να κρύψετε την παράνομη και καταχρηστική ρήτρα, βάζει δύο και τρεις φορές τη ρήτρα μέσα, με αποτέλεσμα η τιμή το Σεπτέμβρη να εκτιναχθεί στα 800 ευρώ τη MWh. Γιατί οι εταιρείες τώρα χρεώνουν πολύ πάνω από το κόστος, γιατί η Κυβέρνηση νομοθέτησε πριν ένα μήνα ότι όλο το ρίσκο και την ασφάλεια ρίσκου την πληρώνουν οι καταναλωτές, βρέξει χιονίσει. Οπότε γιατί να κατεβάσουν τιμές;

Αντίστοιχα υπερκέρδη, όμως, παρουσιάζουν πλέον και τα διυλιστήρια. Γι’ αυτά γιατί δεν μιλάτε; Περιμένω, κύριοι Υπουργοί, να πάρετε τον λόγο. Γιατί λέω ότι εσείς είστε υπεύθυνοι για την αισχροκέρδεια των διυλιστηρίων, μήπως σας αναγκάσω, έστω ηθικά, να απαντήσετε στο γιατί. Το πρώτο εννεάμηνο του 2022 τα δύο διυλιστήρια της χώρας, τα «ΕΛΛΗΝΙΚΑ ΠΕΤΡΕΛΑΙΑ» και η «MOTOR OIL» ανακοίνωσαν κέρδη με ρεκόρ κερδοφορίας 2,4 δισεκατομμύρια ευρώ. Το φαντάζεστε; Τα ρεζερβουάρ είναι άδεια και των καταναλωτών και των πολιτών και των επιχειρήσεων και τα δύο διυλιστήρια της χώρας μας ανακοίνωσαν 2,4 δισεκατομμύρια ευρώ κέρδη με συντελεστές κερδοφορίας πάνω από κάθε άλλη χρονιά, ενώ ταυτόχρονα -και θα τα καταθέσω κύριε Πρόεδρε- δημοσίευμα από site της βορείου Ελλάδος, τα νοσοκομεία πλέον δεν πληρώνουν τους λογαριασμούς ρεύματος για να αγοράσουν υγειονομικό υλικό. Είναι τα νοσοκομεία της χώρας μας στη βόρεια Ελλάδα. Έτσι αγαπάτε τη Μακεδονία! Αυτές είναι οι απαντήσεις.

Ταυτόχρονα στις ΔΕΥΑ, στην ύδρευση, οι ΔΕΥΑ και η βιοτεχνία στη μέση τάση πλήρωσε τον Σεπτέμβριο μετά τις επιδοτήσεις εξαπλάσιο κόστος ρεύματος. Αυτά είναι στην ΔΕΥΑ Αλεξανδρούπολης, κύριε συνάδελφε. Την επισκέφθηκα προσωπικά. Μιλάμε για εξαπλάσιο κόστος ρεύματος στην πόλη που εκλέγεστε. Τι κάνετε για αυτό; Ποια είναι η απάντηση της Νέας Δημοκρατίας; Ένα απάνεμο καταφύγιο για τις εταιρείες του καρτέλ ενέργειας, για τα υπερκέρδη!

Ο προϋπολογισμός τι λέει; Λέει ότι 8,1 δισεκατομμύρια θα δοθούν για την επιδότηση ακρίβειας, όχι για να μειωθεί η τιμή αλλά για να πάρουν όλα τα λεφτά τα καρτέλ ενέργειας. Να πάνε όλα τα λεφτά -αυτό κάνετε- στα ταμεία των εταιρειών από φορολογία, από τους λογαριασμούς, ακόμη και από λεφτά που είναι για το κλίμα.

Προσέξτε τι περιγράφει ο προϋπολογισμός και οι αλχημείες Σταϊκούρα - Σκρέκα. Στο Ταμείο Ενεργειακής Μετάβασης από το οποίο δίνονται οι επιδοτήσεις, πηγαίνουν λεφτά από τους λογαριασμούς των πολιτών, από τις χρεώσεις για τους πόρους των Ανανεώσιμων Πηγών Ενέργειας, το ταμείο των ΑΠΕ και από το ταμείο των υπηρεσιών κοινής ωφέλειας που είναι η σύνδεση των νησιών μας. Αυτά τα λεφτά το 2022 είναι ήδη 4,25 δισεκατομμύρια. Προσέξτε 4,25 δισεκατομμύρια πληρώθηκαν από τους καταναλωτές για να πάνε στο ταμείο του κ. Μητσοτάκη να τους δώσει μετά επιδότηση και με διαφάνεια, γιατί το ταμείο αυτό δεν κάνει αναφορά, δεν έχει διαφάνεια, δεν αποδίδει λογαριασμό. Ταυτόχρονα στον ίδιο λογαριασμό των επιδοτήσεων πήγαν και 2,6 δισεκατομμύρια από το ταμείο των δικαιωμάτων του άνθρακα που είναι πόροι για το κλίμα και από τη φορολογία, από την υπερφορολόγηση ουσιαστικά.

Αναρωτιέμαι τώρα: Πόσο φιλελεύθερο και αναπτυξιακό είναι να παίρνεις 4,25 δισεκατομμύρια από την αγορά, από τους καταναλωτές, τα νοικοκυριά μειώνοντας την αγοραστική δύναμη και ρευστότητα για να τους τα δώσεις μετά ως επιδότηση για να το παίξεις καλός; Πολύ απλά είναι πάρα πολύ καλό για αυτούς που παίρνουν τα υπερκέρδη, αλλά όχι για τους καταναλωτές ούτε για την οικονομία. Πόσο φιλελεύθερο δηλαδή είναι με στοιχεία που δίνει η Κυβέρνηση στον προϋπολογισμό να αντλείς τον Αύγουστο, που η αγορά χρειάζεται και ενίσχυση, 878 εκατομμύρια ευρώ; Το λέει ο προϋπολογισμός. Πήραν 878 εκατομμύρια από τους καταναλωτές για να τα βάλουν στο ταμείο των επιδοτήσεων. Τον Ιούλιο πήραν 621 εκατομμύρια τον Σεπτέμβριο 571 εκατομμύρια. Είναι απίστευτα τα νούμερα τα οποία εισπράττονται από τους καταναλωτές, χρεώνοντας διπλά τον λογαριασμό και με την παρακράτηση των επιδοτήσεων και με τα υπερκέρδη των εταιρειών. Ακόμα και από τον ειδικό λογαριασμό των ΥΚΩ που είναι για τη σύνδεση των νησιών, ενώ γίνονται οι συνδέσεις και έπρεπε να μειωθούν, παίρνουν λεφτά -πρόσφατα πήραν 100 εκατομμύρια- για να πληρώσουν τις επιδοτήσεις, δηλαδή την ακρίβεια των καρτέλ.

Τελικά ποια είναι τα αφεντικά στη χώρα; Το καρτέλ ενέργειας σας δίνει εντολές;

Προσέξτε, λοιπόν, και την καινούργια αυθαιρεσία. Έχουν πάει την αυθαιρεσία σε άλλη διάσταση. Ψήφισαν διάταξη που δημιουργείται ειδικό ταμείο που προεισπράττει από τους καταναλωτές για μελλοντικές ενεργειακές χρήσεις. Αυτό, κύριε Τσακαλώτο, μάλλον πρέπει να το ονομάσουμε ως προκαταβολική ρήτρα. Δεν φτάνει που ήταν ληστρική η ρήτρα που εφαρμόστηκε χωρίς ενημέρωση των καταναλωτών, τώρα εφαρμόζουν στους καταναλωτές με το έτσι θέλω προείσπραξη πόρου για να πληρωθεί η ακρίβεια σε μελλοντικό χρόνο. Μιλάμε άλλη διάσταση αυθαιρεσίας. Μονά ζυγά χαμένα, χαμένοι οι καταναλωτές, αλλά τα καρτέλ πάντα εξασφαλισμένα!

Οι ανακυκλούμενες επιδοτήσεις, το ξεκαθαρίζουμε, δεν είναι λύση. Ο ΣΥΡΙΖΑ είναι κάθετος. Μόνο η μείωση του κέρδους και η φορολόγηση κατά 90% των υπερκερδών είναι λύση. Δηλαδή μιλάμε για φορολόγηση 90% των 2,2 δισεκατομμυρίων των ηλεκτροπαραγωγών και επιστροφή στους καταναλωτές, φορολόγηση των πάνω από 300 εκατομμυρίων κερδών της δημόσιας ΔΕΠΑ εμπορίας και φορολόγησης κατά 90% -σημειώστε το- των 1,79 δισεκατομμυρίου ευρώ υπερκερδών των δύο διυλιστηρίων. Γιατί μαθαίνουμε ότι θα κατεβάσει τον συντελεστή. Ο κ. Μητσοτάκης δεσμεύθηκε εδώ για 90%. Μην τολμήσετε να πάτε τον συντελεστή φορολόγησης των κερδών των διυλιστηρίων στο 33%, γιατί έχετε δεσμευτεί εδώ για το 90%. Γιατί αλλιώς θα είναι ξεκάθαρο πλέον σε όλους ότι μόνο τα συμφέροντα των καρτέλ εξυπηρετείτε.

Και προφανώς η EUROSTAT αποκαλύπτει ότι με αυτά και με αυτά η Ελλάδα είναι πρώτη στην ακρίβεια. Έχουμε δηλαδή την πιο ακριβή τιμή ενέργειας στην Ευρώπη για το πρώτο εξάμηνο. Για ποιο λόγο; Γιατί πολύ απλά εδώ η MWh είναι MWh Μητσοτάκη. Δεν υπάρχει άλλος λόγος να είναι πιο ακριβή στην Ελλάδα. Και παρά τις επιδοτήσεις για τους Έλληνες παραγωγούς, η Ελλάδα μετά τις επιδοτήσεις το πρώτο εξάμηνο ήταν η δεύτερη πιο ακριβή χώρα στην Ευρώπη μετά τη Δανία.

Εξάλλου και ο ευρωπαϊκός οργανισμός των ρυθμιστικών αρχών ξεκαθάρισε ότι είμαστε και η τρίτη πιο ακριβή χώρα για τα νοικοκυριά μετά τις επιδοτήσεις και στο ρεύμα και στο φυσικό αέριο. Και στα υπόλοιπα, βέβαια, υπάρχει σοβαρό ζήτημα με θέμα στο εμπορικό ισοζύγιο, μια νέα τρύπα. Σύμφωνα με τα επίσημα στοιχεία της ΕΛΣΤΑΤ διογκώθηκε το πρώτο δεκάμηνο με μία αν θέλετε υστέρηση πλέον της ανάπτυξης αλλά και με σοβαρά ζητήματα στα θέματα του σχεδιασμού.

Αναφέρω μόνο τίτλους, κύριε Πρόεδρε. Απ’ ότι φαίνεται από τον προϋπολογισμό έχουμε σοβαρό έλλειμμα στη χωροταξία. Ξέρετε ότι η Κυβέρνηση παρά τα όσα λέει δεν έχει συμβατοποιήσει ούτε ένα τοπικό πολεοδομικό σχέδιο σε όλη την Ελλάδα ούτε ένα και μόνο τρία ειδικά; Έτσι θα πάει μπροστά ο σχεδιασμός; Πώς θα γίνουν μετά τα σχέδια τα αναπτυξιακά και οι επενδύσεις; Και καταργούνται τώρα οι παρεκκλίσεις για τα μικρά οικόπεδα, πολύ απλά γιατί επιτρέπονται για τα μεγάλα και γιατί έτσι θα δώσετε τους μικρούς ιδιοκτήτες στα νύχια των μεγάλων. Αυτό κάνετε, γιατί δεν έχετε κάνει ούτε ένα σχέδιο.

Ταυτόχρονα όμως έχουμε σοβαρά προβλήματα στους Δασικούς Χάρτες, στο Κτηματολόγιο, η εξοικονόμηση ενέργειας δεν προχωράει. Προσέξτε, οι Υπουργοί που είναι εδώ σήμερα στον προϋπολογισμό του 2020 είχαν βάλει μέσα στόχο εξοικονόμησης ενέργειας στο δημόσιο. Φέτος δεν έχουν τίποτα. Περίεργο, γιατί; Δεν ανακοίνωσαν πριν λίγους μήνες το πρόγραμμα θερμοστάτης με 10% εξοικονόμηση ενέργειας στο δημόσιο; Για ποιον λόγο δεν είναι στον προϋπολογισμό, κύριε Σκυλακάκη;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Μήπως δεν ξέρετε να συντάσσετε προϋπολογισμό; Ή άχρηστοι είστε ή υποκριτές.

Το ίδιο γίνεται με το «ΕΞΟΙΚΟΝΟΜΩ» στην κατοικία, το ίδιο γίνεται με το «ΕΞΟΙΚΟΝΟΜΩ» στην επιχειρηματικότητα, το ίδιο γίνεται με το ότι δεν έχουμε σχέδια διαχείρισης κινδύνων πλημμύρας, που έπρεπε να τελειώσουν πέρυσι, σχέδια διαχείρισης νερού, η ηλεκτροκίνηση που δεν προχωράει, τα πλαστικά μιας χρήσης πάγωσαν, ο σχεδιασμός των προστατευόμενων περιοχών.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, σας παρακαλώ, έχουμε πολλούς συναδέλφους.

**ΣΩΚΡΑΤΗΣ ΦΑΜΕΛΛΟΣ:** Ολοκληρώνω, κύριε Πρόεδρε.

Όλα αυτά παγώνουν την ασφάλεια δικαίου ενώ από την πίσω πόρτα κάνετε τη Ρυθμιστική Αρχή Αποβλήτων και Νερού για να ιδιωτικοποιήσετε και το νερό και τα σκουπίδια.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, η Κυβέρνηση μάς ζητάει να ψηφίσουμε έναν προϋπολογισμό, ο οποίος πολύ απλά δεν θα εφαρμοστεί, γιατί η Κυβέρνηση πέφτει και πέφτει γρήγορα και με θόρυβο.

**ΠΡΟΕΔΡΕΥΩΝ (Χαράλαμπος Αθανασίου):** Έχετε φτάσει στα δεκατέσσερα λεπτά. Δεν είναι σωστό.

**ΣΩΚΡΑΤΗΣ ΦΑΜΕΛΛΟΣ:** Αυτό όμως που είναι αναγκαίο είναι να έρθει πολύ γρήγορα, με τη θέληση της κοινωνίας, μια κυβέρνηση δικαιοσύνης, μια προοδευτική κυβέρνηση και για αυτή θα αγωνιστούμε με όλες μας τις δυνάμεις.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Αρβανιτίδης ειδικός εισηγητής από το Κίνημα Αλλαγής.

Παρακαλώ να τηρείται ο χρόνος.

**ΣΩΚΡΑΤΗΣ ΦΑΜΕΛΛΟΣ:** Κατά ένα λεπτό ξεπέρασα τον χρόνο και κάνατε τέτοια φασαρία;

**ΠΡΟΕΔΡΕΥΩΝ (Χαράλαμπος Αθανασίου):** Ακούστε μιλάγατε δεκατέσσερα λεπτά και πλέον. Δεν είναι σωστό. Θα καθίσει κανείς μέχρι τέλους εδώ να συμπαρασταθεί στους συναδέλφους; Όχι, αλλά να τους σεβαστούμε.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Κυρίες και κύριοι συνάδελφοι, η Κυβέρνηση της Νέας Δημοκρατίας κλείνει τον κύκλο της με έναν προϋπολογισμό από τα ίδια. Με έναν προϋπολογισμό ίδιας και απαράλλαχτης συντηρητικής συνταγής, η οποία επισφραγίζει την αύξηση των ανισοτήτων παντού. Με έναν προϋπολογισμό που θα αποδειχθεί ότι είναι και αυτός ανεφάρμοστος, όπως και οι προηγούμενοι για διαφορετικούς βέβαια λόγους. Με έναν προϋπολογισμό προκλητικά αισιόδοξο διότι για μια ακόμη φορά υιοθετείται από την Κυβέρνηση η θεωρία του παροδικού φαινομένου για τον πληθωρισμό και τις αυξήσεις. Έναν προϋπολογισμό οικονομικά μετέωρο καθώς παρά τις θριαμβολογίες τους για τη μείωση του δημόσιου χρέους σαν ποσοστό του ΑΕΠ βάζει κάτω από το χαλί δύο σημαντικές επερχόμενες αρνητικές εξελίξεις. Το πρόγραμμα των κρατικών εγγυήσεων «ΗΡΑΚΛΗΣ», που πιθανόν να οδηγήσει στην αύξηση του λόγου χρέους προς ΑΕΠ -αναμένεται η απόφαση της EUROSTAT- και τη συνεχιζόμενη αύξηση των επιτοκίων από την Ευρωπαϊκή Κεντρική Τράπεζα.

Ο προϋπολογισμός σας είναι κοινωνικά άδικος γιατί το 2023 θα βρει τους Έλληνες να πληρώνουν περισσότερους έμμεσους φόρους ακόμα και από την περίοδο που καταγγέλλετε, την περίοδο ΣΥΡΙΖΑ - ΑΝΕΛ.

Κύριοι της Κυβέρνησης, δυστυχώς για σας δεν φταίει μόνο, σύμφωνα με το αφήγημά σας, ο εισαγόμενος πληθωρισμός, η εισαγόμενη ενεργειακή ακρίβεια, ο πόλεμος στην Ουκρανία, η απειλή ύφεσης στην Ευρώπη. Ο πολιτικός προϋπολογισμός του 2023 βαθαίνει τις κοινωνικές αδικίες. Υπάρχουν εσωτερικές παθογένειες πολύ πιο ισχυρές και στρεβλώσεις στην αγορά και στην οικονομία της χώρας που δεν αντιμετωπίζονται από την Κυβέρνηση αποτελεσματικά.

Η Κυβέρνηση προβάλλει ακατάπαυστα τους ευημερούντες αριθμούς. Κρύβει τα αξεπέραστα ατομικά προβλήματα που καθιστούν την πορεία της οικονομίας και της κοινωνίας αδιέξοδη. Κρύβει τις δυσκολίες της καθημερινότητας των ανθρώπων. Κρύβει την αβεβαιότητα που συνεχώς γιγαντώνεται για το μέλλον των νοικοκυριών και των επιχειρήσεων. Με δυο λόγια κρύβει την αλήθεια πίσω από τους αριθμούς.

Και ποιο είναι αλήθεια, λοιπόν, πίσω από τους αριθμούς του προϋπολογισμού για το 2023; Ας τη δούμε σημείο προς σημείο, ας δούμε τις βασικές προβλέψεις του αποτιμώντας συνολικά την οικονομική σας πολιτική.

Όσον αφορά την ανάπτυξη προβλέπεται ανάπτυξη 1,8% το 2023 έναντι 5,6% το 2022. Η αλήθεια είναι ότι η ανάπτυξη θα εξακολουθήσει να στηρίζεται στα ξύλινα πόδια της μειωμένης κατανάλωσης από την οποία προέρχεται το μεγαλύτερο μέρος του ΑΕΠ. Η αλήθεια είναι ότι έχουμε μεγέθυνση και όχι βιώσιμη ανάπτυξη. Η αλήθεια είναι ότι εντυπωσιακό ρυθμό οικονομικής ανάπτυξης είχαμε και τη δεκαετία του 1950 και στις αρχές της δεκαετίας του 1970 με το μέσο όρο τότε της οικονομικής ανάπτυξης να κυμαίνεται γύρω στο 7% παράλληλα όμως με την τότε ανάπτυξη είχαμε βία και νοθεία, είχαμε καταστολή της δημοκρατίας, είχαμε χούντα, είχαμε διεύρυνση του χάσματος μεταξύ πλουσίων και φτωχών. Μόλις τη δεκαετία του 1980 ισορροπήσαμε. Άρα, λοιπόν, η οικονομική μεγέθυνση από μόνη της χωρίς δημοκρατία, χωρίς κοινωνική δικαιοσύνη δεν είναι αρκετή για την ευημερία των ανθρώπων.

Είναι θλιβερό, βέβαια, ότι πρέπει ακόμα και σήμερα αυτό να το θυμίζουμε σε μια Κυβέρνηση που επαίρεται ότι είναι δημοκρατική και πολιτικά φιλελεύθερη. Γι’ αυτό και πρέπει να σταματήσετε να κρύβεστε, πρέπει να σταματήσετε να ρίχνετε σκιές στη δημοκρατία μας με την προσπάθεια συγκάλυψης του σκανδάλου των υποκλοπών. Κάθε σκιά στη δημοκρατία είναι δυστυχώς πλήγμα για την ευημερία των πολιτών συνολικά.

Όσον αφορά το δημόσιο χρέος από 194,5% του ΑΕΠ το 2021 πήγε στο 168,9% το 2022 και προβλέπεται μείωση στο 159,3% για το 2023. Η αλήθεια, όμως, είναι ότι σε απόλυτα μεγέθη το χρέος αυξάνεται από 353,4 δισεκατομμύρια το 2021 σε 355 το 2022 και το 2023 θα φτάσει δυστυχώς στα 357. Ας θυμηθούμε όλοι ότι με 300 δισεκατομμύρια το 2009 βιώσαμε την καταστροφή.

Για το έλλειμμα ο στόχος του προϋπολογισμού για το 2023 είναι να υπάρξει πρωτογενές πλεόνασμα 0,7% του ΑΕΠ με ρυθμό ανάπτυξης κοντά στο 1,8%. Πώς θα το κάνετε αυτό από τη στιγμή που το 2022 είχαμε ανάπτυξη 5,6%, αλλά παρ’ όλα αυτά είχαμε έλλειμμα 1,7% του ΑΕΠ; Η αλήθεια και εδώ είναι ότι πρόκειται προφανώς για ανεφάρμοστη δημοσιονομική ακροβασία και προκλητική αισιοδοξία εν όψει βέβαια της εκλογικής χρονιάς του 2023.

Ας θυμηθούμε επίσης δύο ιστορικές αλήθειες. Ότι στις εκλογικές χρονιές του 2007 και του 2009 το κόμμα σας, η Νέα Δημοκρατία, η Κυβέρνησή σας οδήγησε τη χώρα σε πρωτοφανή δημοσιονομικά ελλείμματα.

Όσον αφορά τον πληθωρισμό από το 3% που προέβλεπε το προσχέδιο μόλις λίγους μήνες πριν η Κυβέρνηση αναθεώρησε την πρόβλεψή της για το 2023 σε 5%. Η αλήθεια είναι ότι στην Ελλάδα έχουμε φαινόμενα που οι στρεβλώσεις στην αγορά τροφοδοτούν τον πληθωρισμό και την ακρίβεια. Η αλήθεια είναι ότι αυτόν τον φαύλο κύκλο η Κυβέρνηση δεν μπορεί και δεν θέλει να τον σπάσει και τα ελληνικά νοικοκυριά πληρώνουν περισσότερα χρήματα για να καλύψουν τις βασικές τους ανάγκες, έχοντας μικρότερα εισοδήματα από ό,τι οι άλλοι Ευρωπαίοι. Η αλήθεια είναι ότι οι μισθοί στην Ελλάδα έχουν τη μισή αγοραστική δύναμη σε σχέση με τη Γερμανία.

Όσον αφορά, δε, τους φόρους τα δημόσια έσοδα του 2023 αυξάνονται από 60,3 σε 62,1 δισεκατομμύρια ευρώ. Η αλήθεια εδώ είναι ότι οι κύριες πηγές της αύξησης αυτής είναι οι φόροι και κυρίως οι έμμεσοι φόροι. Η αλήθεια είναι ότι οι έμμεσοι φόροι μπαίνουν και αυξάνονται διαρκώς επί της διακυβέρνησής σας. Τα στοιχεία μάλιστα αποκαλύπτουν μια ακόμα δυσάρεστη αλήθεια ότι η αναλογία έμμεσων και άμεσων φόρων το 2023 θα ξεπεράσει το δύο προς ένα, οδηγώντας τη φορολογική δικαιοσύνη στα τάρταρα.

Στο εμπορικό ισοζύγιο η αλήθεια είναι ότι έχουμε μια διαρκή διεύρυνση στο έλλειμμα του εμπορικού ισοζυγίου. Το έλλειμμα του ισοζυγίου μας από 22,8 δισεκατομμύρια το 2019 εκτοξεύθηκε στα 25,6 το 2021 ενώ το διάστημα Ιανουαρίου-Σεπτεμβρίου του 2022 ανήλθε ήδη σε 27,3 δισεκατομμύρια ευρώ, παρουσιάζοντας αύξηση 62,3%.

Για την ανεργία πανηγυρίζετε ότι έχει υποχωρήσει περισσότερο από πέντε ποσοστιαίες μονάδες σε σχέση με το 2019. Για το 2023 που προβλέπεται ότι θα διατηρηθεί στα ίδια επίπεδα του 12,7. Τον Νοέμβριο η ΕΛΣΤΑΤ ανακοίνωσε ποσοστό ανεργίας γύρω στο 11,8% με περίπου πεντακόσιες πενήντα έξι χιλιάδες ανέργους. Ποιο είναι το μέρισμα της ανάπτυξης του 2022 και του 2023 στους ανθρώπους, όταν η ανεργία θα παραμείνει στα ίδια επίπεδα κολλημένη με βάση τους υπολογισμούς τους δικούς σας; Η αλήθεια είναι ότι τα ποιοτικά χαρακτηριστικά είναι αυτά που έχουν αξία πίσω από το ποσοστό της ανεργίας. Η αλήθεια είναι ότι οι άνθρωποι με τετράωρη απασχόληση δεν λογίζονται ως άνεργοι. Η αλήθεια είναι ότι πολλές δουλειές είναι κακοπληρωμένες δουλειές.

Έτσι ερχόμαστε στα εισοδήματα των πολιτών. Η κυβέρνηση μιλά για αύξηση του διαθέσιμου εισοδήματος στο 2023. Πώς κατανέμεται, όμως, αυτή η αύξηση των εισοδημάτων; Τι παραμένει ως διαθέσιμο εισόδημα στις πραγματικές συνθήκες της οικονομίας; Η αλήθεια είναι δυστυχώς ότι οι φτωχοί γίνονται φτωχότεροι και οι πλούσιοι πλουσιότεροι, σύμφωνα με τα στοιχεία της EUROSTAT. Η αλήθεια είναι ότι τα μεσαία εισοδήματα της κοινωνίας μας, η περίφημη μεσαία τάξη, βιώνει τρομερές πιέσεις. Βιώνει πιέσεις από τα αυξημένα ενοίκια, από τα αυξημένα επιτόκια δανείων την ίδια στιγμή που τα επιτόκια καταθέσεων είναι σχεδόν μηδενικά, από τις δραματικές αυξήσεις σε λογαριασμούς. Μπορεί να υποστηρίξει κάποιος από την Κυβέρνηση σε αυτούς τους ανθρώπους ότι όλα πάνε καλά; Μπορεί να πει κάποιος από την Κυβέρνηση ότι αυτοί οι άνθρωποι πρέπει να νιώθουν ότι ευημερούν και ότι παίρνουν μέρισμα από την ανάπτυξή σας;

Η αλήθεια είναι ότι ο προϋπολογισμός δεν έχει καμμία ουσιαστική μέριμνα για μια οικογένεια μικρομεσαίου εισοδήματος ενώ το ιδιωτικό χρέος αυξάνεται. Οι πολίτες, δυστυχώς, είναι στο έλεος των τραπεζών και των funds. Εδώ και τρεισήμισι χρόνια η Κυβέρνηση δεν έκανε τίποτα, προκειμένου να τραβήξει το αυτί των τραπεζών και των εταιρειών διαχείρισης. Η αλήθεια είναι ότι οι προτροπές και οι παραινέσεις προς τις τράπεζες που είχε απευθύνει ο Πρωθυπουργός τον Οκτώβρη του 2019 έπεσαν στο κενό.

Έρχεται σήμερα προεκλογικά να τις ξαναθυμηθεί, να εκφράσει την οργή της η Κυβέρνηση για το ότι οι τράπεζες λειτουργούν με όρους ασυδοσίας. Οι τράπεζες που άντλησαν άφθονη ρευστότητα από την Ευρωπαϊκή Τράπεζα με εγγύηση των ομολόγων του ελληνικού δημοσίου, την ίδια στιγμή έχουν αποκλεισμένο πάνω από το 90% των μικρομεσαίων επιχειρήσεων από τις δυνατότητες χρηματοδότησης. Παράλληλα, δυστυχώς, επίσης έχουμε ένα αληθινό disaster story μια ιστορία αποτυχίας για τον εξωδικαστικό μηχανισμό. Ένας μηχανισμός που είναι δυστυχώς κομμένος και ραμμένος στα μέτρα των τραπεζών και όχι των δανειοληπτών. Να θυμίσω ότι η υποχρέωση του κράτους για στέγαση των Ρομά και των παλιννοστούντων κατέληξε στην αδυναμία των ανθρώπων αυτών να μπουν στον εξωδικαστικό μηχανισμό. Είναι ένα θέμα, το οποίο άμεσα πρέπει να ρυθμίσουμε.

Στο σημείο αυτό να εκφράσω κι εγώ την θλίψη μου στην οικογένεια των Ρομά στην περιοχή που ήμουν δήμαρχος. Γνωρίζω προσωπικά την οικογένεια, τον κ. Φραγκούλη και τον μικρό δυστυχώς που χάθηκε. Να εκφράσω επίσης τη θλίψη μου, γιατί ως πολιτεία δεν έχουμε ακόμα τη δυνατότητα να αποφύγουμε τέτοια γεγονότα. Ο μηχανισμός, λοιπόν, που φτιάξατε είναι κομμένος και ραμμένος στα μέτρα των τραπεζών. Γι’ αυτό και έχει αποτύχει. Η αλήθεια βέβαια είναι, δυστυχώς για εσάς, ότι ο μόνος νόμος, ο 3869, για την προστασία της πρώτης κατοικίας που ψήφισε μόνο του το ΠΑΣΟΚ το 2010 ήταν ο μόνος αποτελεσματικός νόμος.

Τέλος, έρχομαι στην ενεργειακή κρίση, τη μεγαλύτερη αβεβαιότητα, σύμφωνα και με τον κ. Στουρνάρα, για την εκτέλεση του προϋπολογισμού, έτσι όπως δυστυχώς τα έχετε καταφέρει. Τι να πει κανείς για την αδυναμία προβλεψιμότητας της Κυβέρνησης στο μέτωπο της ενεργειακής κρίσης. Μόνο 1 δισεκατομμύριο προβλέπεται για την κάλυψη των αυξημένων τιμολογίων της ενέργειας το 2023. Είναι βέβαιο ότι αυτό το ποσό θα χρειαστεί να αυξηθεί πολύ σύντομα. Η αλήθεια είναι ότι ήδη οι τιμές του φυσικού αερίου τραβάνε πάλι την ανηφόρα. Την άνοιξη θα έχουμε νέα δυστυχώς αύξηση της ζήτησης, άρα και νέα αύξηση των τιμών.

Ο ΟΟΣΑ εκτιμά ότι το ενεργειακό κόστος πιθανόν θα παραμείνει ψηλό και ασταθές για χρονικό διάστημα. Η Ευρωπαϊκή Ένωση κλωτσάει από μήνα σε μήνα το τενεκεδάκι των σοβαρών αποφάσεων για τα ενεργειακά. Η αλήθεια είναι ότι όσο η Κυβέρνηση δεν εφαρμόζει την πρότασή μας για πλαφόν στην λιανική και περιμένει ευρωπαϊκή λύση, οι λογαριασμοί ρεύματος των νοικοκυριών και των επιχειρήσεων θα κοκκινίζουν, θα κοκκινίζουν, θα κοκκινίζουν. Ένας στους δύο καταναλωτές που ανήκουν στην κατηγορία των επισφαλών πελατών των εταιρειών προμήθειας αφήνουν απλήρωτους πια λογαριασμούς. Η δε είσπραξη βέβαια των υπερκερδών των ενεργειακών επιχειρήσεων έχει καταντήσει το παιχνίδι της κολοκυθιάς ενώ τα κέρδη των πετρελαϊκών εταιρειών απογειώθηκαν και απογειώνονται.

Κυρίες και κύριοι συνάδελφοι, όλα τα παραπάνω προδιαγράφουν, δυστυχώς, έναν προϋπολογισμό που δεν μπορεί να εφαρμοστεί. Συνθέτουν ένα πολύ προβληματικό οικονομικό μοντέλο για την Ελλάδα του 21ου αιώνα και αναδεικνύουν την ανάγκη για τομές και άμεση στροφή σε άλλες πολιτικές. Πολιτικές που δίνουν οικονομική και κοινωνική αξιοπρέπεια στους πολίτες. Γιατί για μας στο ΠΑΣΟΚ μια σοσιαλδημοκρατική οικονομική πολιτική είναι το όχημα για τη βελτίωση του βιοτικού επιπέδου των πολλών και της πραγματικής μείωση των ανισοτήτων. Δυστυχώς, όμως, οι στρεβλώσεις παραμένουν στην ελληνική οικονομία και επιτείνουν την έλλειψη ανταγωνιστικότητας. Στρεβλώσεις σε κρίσιμους κλάδους της εγχώριας αγοράς λόγω ολιγοπωλιακής διάρθρωσης. Στρεβλώσεις που επιτείνουν και τροφοδοτούν την ακρίβεια. Δείτε για παράδειγμα τα ερωτήματα που βάζει η Επιτροπή Ανταγωνισμού για το αν επικρατούν συνθήκες αποτελεσματικού ανταγωνισμού στην πετρελαϊκή αγορά. Στρεβλώσεις που η Κυβέρνηση δεν δείχνει την απαραίτητη βούληση να τιθασεύσει. Στρεβλώσεις που δεν αντιμετωπίζονται με επικοινωνιακές καμπάνιες τύπου καλάθια και καρότσια του νοικοκυριού και του Άη Βασίλη.

Τα παραμύθια και οικογενειακές ιστορίες είναι καλές για τα παιδιά, όχι όμως για τους γονείς και τους πολίτες που καλούνται να αντιμετωπίσουν τις δραματικές αυξήσεις και την αισχροκέρδεια. Η αλήθεια είναι ότι η χώρα χρειάζεται ένα νέο κύμα σοβαρών μεταρρυθμίσεων της οικονομίας και της παραγωγικής της βάσης που δυστυχώς δεν φέρει ο παρών προϋπολογισμός και η οικονομική πολιτική που ασκείται. Η αλήθεια είναι ότι χρειάζεται μια άλλη προσέγγιση των πόρων του Ταμείου Ανάκαμψης για να αλλάξει το παραγωγικό μοντέλο της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η αλήθεια είναι ότι η Κυβέρνηση έκανε τη μεγαλύτερη δημοσιονομική επέκταση τα τρεισήμισι τελευταία χρόνια χωρίς τα αντίστοιχα αποτελέσματα. Αυτή δυστυχώς είναι η πικρή αλήθεια, κυρίες και κύριοι συνάδελφοι. Όλες αυτές βέβαια οι πικρές, μικρές αλήθειες συνθέτουν την μακρό και μικρο-εικόνα της οικονομικής κατάστασης στην Ελλάδα και αφορούν τους Έλληνες. Η κυβέρνηση αποφεύγει να τις ξορκίζει αλλά θα τις βρούμε μπροστά μας το 2023. Η μόνη, λοιπόν, πικρή αλήθεια, κυρίες και κύριοι συνάδελφοι, είναι ότι ο τέταρτος και τελευταίος προϋπολογισμός που καταθέτει η Κυβέρνηση δεν ανοίγει κανένα παράθυρο αισιοδοξίας ούτε για τη βιώσιμη ανάπτυξη που έχει ανάγκη ο τόπος ούτε για μια καλύτερη ζωή των πολιτών. Και γι’ αυτόν ακριβώς τον λόγο τον καταψηφίζουμε.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Η κ. Διαμάντω Μανωλάκου, ειδική εισηγήτρια από το Κομμουνιστικό Κόμμα Ελλάδας έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ο προϋπολογισμός συζητείται σε συνθήκες που το ένα σκάνδαλο σαπίλας και διαφθοράς διαδέχεται το άλλο κάνοντας ολοφάνερη την παρακμή και σήψη του εκμεταλλευτικού συστήματος και των κομμάτων της. Ο βούρκος και η μπόχα κυριαρχούν και δεν περιορίζονται, δεν συγκαλύπτονται με κρατική βία αυταρχισμό και τρομοκρατία. Αντίθετα ενισχύουν την οργή και τον αποτροπιασμό. Ούτε μπορούν να επισκιάσουν αλλά φαίνονται ολοκάθαρα οι μεγάλες αντιθέσεις που διαιωνίζονται και οξύνονται, σύμφυτες με το καπιταλιστικό σύστημα. Από τη μια περισσότεροι φόροι και φτώχεια για τον λαό και από την άλλη φοροαπαλλαγές και δισεκατομμύρια για το κεφάλαιο. Αυτά καθρεφτίζει ο προϋπολογισμός του 2023. Αυξημένα φορολογικά κατά τα δύο δισεκατομμύρια που θα πληρωθούν από τις πλάτες του λαού. Δισεκατομμύρια όμως για τους επιχειρηματίες και 370 εκατομμύρια αφορολόγητο πετρέλαιο αλλά και μειώσεις στις εργοδοτικές εισφορές που φτάνουν τα 870 εκατομμύρια που θα τα χάσει σε έσοδα ο προϋπολογισμός. Και φυσικά παγωμένοι οι μισθοί στους εργατοϋπάλληλους του δημοσίου και ας θεριεύει ο πληθωρισμός. Σκληρά τα μέτρα ακόμα και σε προεκλογική περίοδο.

Έτσι ήταν πάντα με οποιαδήποτε Κυβέρνηση, είτε με καπιταλιστική ανάπτυξη, είτε με ύφεση και μνημόνια επιβεβαιώνοντας ότι το καπιταλιστικό σύστημα, με όποια αστική Κυβέρνηση, δεν αλλάζει μεθοδολογία και δε χάνει τον στόχο του σε οποιεσδήποτε συνθήκες επικρατούν. Το μόνο σίγουρο είναι ότι η πλειοψηφία του λαού ζει σε συνθήκες υψηλού πληθωρισμού, ακρίβειας ενεργειακής κρίσης, φτώχειας, αβεβαιότητας, ανασφάλειας και νέας αντιλαϊκής επίθεσης στο βιοτικό επίπεδο ζωής αλλά και στα λαϊκά δικαιώματα και ελευθερίες.

Και με αυτόν τον προϋπολογισμό θα συνεχίζονται να θυσιάζονται λαϊκά εισοδήματα και δικαιώματα για να θωρακιστεί η απρόσκοπτη κερδοφορία των ομίλων και η εξουσία του κεφαλαίου απέναντι στον εχθρό λαό ακόμα και σε προεκλογική περίοδο. Εκτός εάν ο λαός αποφασίσει με τον αγώνα και την ψήφο του να βάλει στη γωνία κάλπικες υποσχέσεις και διλήμματα, ψευτοσωτήρες και αντιλαϊκές κυβερνήσεις. Να πιστέψει στη δύναμή του, ενισχύοντας το ΚΚΕ που είναι η φωνή του, εγγυητή των αγώνων με προοπτική τη λαϊκή ευημερία σε περίοδο μάλιστα που η οικονομία της Ευρωζώνης μπαίνει σε ύφεση και ακολουθεί και η Ελλάδα. Αυτό σημαίνει μείωση ζήτησης και εξαγωγών αλλά και του τουρισμού που τον έχετε ως μονοκαλλιέργεια. Επίσης, η αύξηση επιτοκίων σημαίνει μεγάλο πρόβλημα στα στεγαστικά δάνεια και νέο κοκκίνισμα δανείων. Μόνο τον Δεκέμβρη οι λαϊκές οικογένειες θα πληρώσουν 400 με 500 εκατομμύρια ως επιπλέον τόκους στις δόσεις τους εξαιτίας των απανωτών αυξήσεων στα επιτόκια.

Οι μαζικοί πλειστηριασμοί, λοιπόν, θα ενταθούν. Εξάλλου είναι και στα προαπαιτούμενα του Ταμείου Ανάκαμψης που αποδέχεστε όλοι. Αυτή είναι η απανθρωπιά, η βαρβαρότητα και η σαπίλα του καπιταλισμού. Επίσης, η πρόσφατη αναθεώρηση του συμφώνου σταθερότητας επιβάλλει μάζεμα της επεκτατικής πολιτικής, δηλαδή, ακόμα και των επιδομάτων πτωχοκομείου. Γι’ αυτό στον προϋπολογισμό μειώνετε επιδόματα των ΑΜΕΑ, τα οικογενειακά επιδόματα και το ελάχιστο εγγυημένο εισόδημα. Έχετε σε αυτά σύμπνοια Νέα Δημοκρατία, ΣΥΡΙΖΑ, ΠΑΣΟΚ γιατί αποδέχεστε και υλοποιείτε την αντιδραστική πολιτική της Ευρωπαϊκής Ένωσης. Ίδια σύμπνοια έχετε και με την πράσινη μετάβαση που στραγγαλίζει τις εγχώριες πηγές ενέργειας, λιγνίτες και υδροηλεκτρικά για φθηνό ρεύμα.

Προκαλείτε έτσι την ενεργειακή κρίση και φτώχεια για να κερδίζει το καρτέλ των ομίλων των ανανεώσιμων πηγών ενέργειας και να πτωχαίνει ο λαός. Γι’ αυτό το σίγουρο είναι ότι όποιος από εσάς και να βγει κυβερνητική εξουσία αυτή την αντιλαϊκή πολιτική του προϋπολογισμού του 2023 θα ακολουθήσει, ανεξάρτητα αν θα τον ψηφίσει ή όχι.

Γι’ αυτό πλησιάζοντας και στις εκλογές θα πρέπει να γίνεται καθαρό στον λαό ότι η αντιπαράθεση ανάμεσα σε Νέα Δημοκρατία, ΣΥΡΙΖΑ, ΠΑΣΟΚ δεν αφορά την ουσία της σημερινής αντιλαϊκής πολιτικής, αλλά την πρωτοκαθεδρία ή τη σύνθεση της επόμενης κυβέρνησης που θα κληθεί να συνεχίσει και να επεκτείνει αυτή την πολιτική, σύμφωνα με τις δεσμεύσεις που έχετε όλοι σας.

Απέναντι σε αυτό το σκηνικό της βάρβαρης, σάπιας και αδιέξοδης πολιτικής ο λαός μπορεί να υψώσει το ανάστημά του με πιο δυνατό ΚΚΕ, να μην απελπίζεται, αλλά αποφασιστικά να διεκδικεί το δίκιο του.

Το πόσο εχθρικό είναι το αστικό κράτος και η Ευρωπαϊκή Ένωση απέναντι στον λαό το μαρτυρούν τα ίδια τα στοιχεία του προϋπολογισμού του 2023. Στην υγεία η δημόσια υγεία η ιατροφαρμακευτική περίθαλψη του λαού θα συνεχίσει να επιδεινώνεται. Η ποσοστιαία αύξηση των εσόδων νοσοκομείων και πρωτοβάθμιας υγείας είναι μικρότερη από την αύξηση του ΑΕΠ. Δηλαδή, τα έσοδα των δημόσιων μονάδων υγείας θα είναι σχετικά λιγότερα από την προβλεπόμενη αύξηση της πίτας και φυσικά πολύ πιο κάτω από τις αυξημένες ανάγκες των δημόσιων μονάδων υγείας. Η πολιτική μείωσης των κρατικών δαπανών για τη λαϊκή υγεία και μετατόπισή της στον λαό φαίνεται. Για δημόσια φαρμακευτική δαπάνη προβλέπεται μείωση πάνω από 30%, ενώ η ιδιωτική δαπάνη, οι συμμετοχές ασθενών αυξήθηκε πάνω από 53%. Συνολικά οι ασθενείς πλήρωσαν περισσότερο από 1,5 δισεκατομμύριο.

Όμως και οι προσλήψεις μόνιμου προσωπικού στο Υπουργείο Υγείας είναι οι μισές συγκριτικά με αυτούς που θα φύγουν λόγω συνταξιοδότησης. Δηλαδή, γίνεται συστηματική αποψίλωση των δημόσιων μονάδων με προσωπικό όλων των κλάδων και ειδικοτήτων, εξωθώντας τους ασθενείς στον ιδιωτικό επιχειρηματικό τομέα, αλλά και στα απογευματινά ιατρεία και χειρουργεία επί πληρωμή εντός των νοσοκομείων.

Μείωση υπάρχει και στη χρηματοδότηση του ΕΟΠΥΥ, αλλά και στις προνοιακές δαπάνες. Οι μειώσεις αυτές σε συνθήκες ακρίβειας θα επιδράσουν πολλαπλάσια αρνητικά στους όρους ζωής των ΑΜΕΑ.

Στην παιδεία και ειδικά στην τριτοβάθμια επιβεβαιώνεται ότι στόχος σας είναι να λειτουργεί πανεπιστήμιο σαν επιχείρηση, ικανοποιώντας ανάγκες των επιχειρήσεων, αφήνοντας στα αζήτητα ανάγκες των φοιτητών για ποιοτικές σπουδές και για φοιτητική μέριμνα. Την τελευταία δεκαετία οι συνολικές δαπάνες για την παιδεία μειώθηκαν κατά 1,8 δισεκατομμύρια και η χρηματοδότηση των τριτοβάθμιων ιδρυμάτων κατά 70%, ενώ το ΑΕΠ της χώρας για την τριτοβάθμια δίνει μόλις το 0,9%. Τα ιδρύματα λειτουργούν οριακά, με μεγάλες ελλείψεις και προβλήματα. Όμως εσείς φροντίζετε για την καταστολή του φοιτητικού κινήματος δίνοντας 50 εκατομμύρια που αφορούν την Πανεπιστημιακή Αστυνομία. Ντροπή σας!

Μήπως ενισχύετε, όμως, την τοπική διοίκηση για να αναπληρώσει λαϊκές ανάγκες που καταργούνται; Όχι βέβαια. Μειωμένη θα είναι η απόδοση των θεσμοθετημένων πόρων ενισχύοντας την κάλυψη των όποιων υπηρεσιών με αύξηση ανταποδοτικών τελών, αν και θα έπρεπε να δώσετε σύμφωνα με τον νόμο τουλάχιστον 6 δισεκατομμύρια ευρώ. Γι’ αυτό τελικά αυξάνονται σταθερά όλα τα έσοδα από τέλη και φόρους που μπαίνουν στα λαϊκά νοικοκυριά από τους δήμους.

Και για τους αγρότες, όμως, η εικόνα στον προϋπολογισμό του 2023 όχι μόνο δεν λύνει προβλήματα, αλλά τα εντείνει. Δίκαια είναι στους δρόμους, όχι εθιμοτυπικά, αλλά απαιτώντας μια ανάσα ώστε να συνεχίσουν να παράγουν και να ζουν από τη δουλειά τους διεκδικώντας μείωση του κόστους παραγωγής, αφορολόγητο πετρέλαιο και μείωση της τιμής του ρεύματος, αφού στον ειδικό φόρο κατανάλωσης πετρελαίου δεν προβλέπεται καμμία έκπτωση, αν και το 2022 είχαν προβλεφθεί 50 εκατομμύρια. Την ίδια ώρα, βέβαια, η επιδότηση συνεχίζεται για εφοπλιστές, βιομηχάνους, ξενοδόχους και αεροπορικές εταιρείες. Ψίχουλα δίνετε βέβαια για απαλλαγή από τον ειδικό φόρο στο αγροτικό ρεύμα. Δίκαια ζητούν την κατάργηση του χρηματιστηρίου ενέργειας, όπως ζητάνε και κατώτατες εγγυημένες τιμές που να ανταποκρίνονται στο κόστος παραγωγής, αλλά και να διασφαλίζουν εισόδημα επιβίωσης.

Όμως και στις δαπάνες του Υπουργείου Αγροτικής Ανάπτυξης βλέπουμε να μειώνονται τα ποσά για τη μισθοδοσία εργαζομένων, ενώ τα λειτουργικά έξοδα παραμένουν στον πάτο, παρά τις επιπλέον ανάγκες που δημιουργεί η λεγόμενη ενεργειακή κρίση. Χαρακτηριστικά, το κτήριο που στεγάζει τις Διευθύνσεις Φυτοπροστασίας και Αλιείας χρόνια τώρα δεν έχουν κλιματιστικά. Είναι άθλιες οι συνθήκες. Και ο ενεργειακός υπεύθυνος του στέλνει σημείωμα εξοικονόμησης. Κοροϊδία!

Από την αντιλαϊκή πολιτική δεν γλιτώνουν ούτε οι αυτοαπασχολούμενοι. Βιώνουν τη φορολεηλασία με το τέλος επιτηδεύματος, τη φορολόγηση από το πρώτο ευρώ, την προκαταβολή φόρου, την αύξηση του ΦΠΑ. Όλα αυτά όλοι μαζί τα ψηφίσατε στο τρίτο μνημόνιο που διατηρεί και συνεχίζει η Νέα Δημοκρατία μέχρι τον στραγγαλισμό του μικρού εμποράκου.

Ωστόσο αυτό που θεωρείται πολυτέλεια και ταυτόχρονα είναι μεγάλη ντροπή αφορά τον πολιτισμό. Μόλις το 0,06%. Στόχος σας η αυτοχρηματοδότηση του πολιτισμού από δραστηριότητές του αντί ολόπλευρης στήριξής του. Ήδη η χρηματοδότηση γίνεται μόνο για συγκεκριμένες δραστηριότητες που ενδιαφέρουν την κεφαλαιοκρατική οικονομία και ελάχιστα έως καθόλου αφορούν λαϊκά στρώματα και σύγχρονες ανάγκες τους. Η όποια ενίσχυση του πολιτισμού γίνεται για να συμβάλλει στην κερδοφορία και ανταγωνιστικότητα άλλων κλάδων, όπως τουρισμός, μεταφορές, ψηφιακή οικονομία κ.λπ..

Ωστόσο είναι προκλητικά απαράδεκτο να συμπεριλαμβάνετε στο τμήμα Εξυγίανση Ανενεργών Εποπτευόμενων Φορέων την Κρατική Ορχήστρα Ελληνικής Μουσικής και την Ορχήστρα των Χρωμάτων, αναγγέλλοντας το οριστικό κλείσιμο των δύο σπουδαίων και ιστορικών μουσικών συνόλων, σε μια χώρα που χαρακτηρίζεται από τρομακτική έλλειψη ορχηστρών.

Κι όμως, η τέχνη και ευρύτερα ο πολιτισμός είναι απαραίτητο στοιχείο της ζωής του ανθρώπου τόσο για την αναπαραγωγή της εργατικής του δύναμης όσο και για τη σφαιρική ανάπτυξη της προσωπικότητάς του, με ταυτόχρονη καλλιέργεια της νόησης, του συναισθήματος, της βούλησης. Όμως εσείς, το αστικό κράτος, δεν τα θέλετε για τον λαό. Τον θέλετε δούλο να παράγει κέρδη για τους καπιταλιστές.

Καταψηφίζουμε, λοιπόν, τον προϋπολογισμό του 2023 και καλούμε τον λαό σε μαζική συμμετοχή στις διαδηλώσεις στις 17 Δεκέμβρη σε όλες τις μεγάλες πόλεις που οργανώνουν τα συνδικάτα ενάντια στον κρατικό προϋπολογισμό-οδοστρωτήρα. Σπέρνετε ανέμους, θα θερίσετε θύελλες. Δεν πάει άλλο. Γι’ αυτό το ΚΚΕ καλεί τους εργαζόμενους και τον λαό να οργανώσουν αποφασιστικά την πάλη τους στην κατεύθυνση της μοναδικής λύσης για τα προβλήματά τους, δηλαδή έναν ριζικά διαφορετικό δρόμο ανάπτυξης, με εργατική εξουσία, τον σοσιαλισμό.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ.

Ο κ. Κωνσταντίνος Χήτας, ειδικός εισηγητής από την Ελληνική Λύση έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Μάλλον θα χρειαστούμε τη βοήθεια ειδικών γιατί γινόμαστε μάρτυρες μιας σύγκρουσης ανάμεσα σε δύο πραγματικότητες. Εγώ από μόνος μου δεν μπορώ να το λύσω αυτό, ίσως χρειαστεί η συνδρομή ειδικών. Τη δική σας πραγματικότητα, κύριοι Υπουργοί, της Νέας Δημοκρατίας και την πραγματικότητα που βιώνουν οι Έλληνες πολίτες.

Είναι δύο τελείως διαφορετικά πράγματα. Δηλαδή, κατάλαβε κανείς τι είπε ο εισηγητής σας; Γιατί δεν ακούγατε εκείνη την ώρα, μόλις είχε ξεκινήσει η διαδικασία και όλοι μιλούσατε μεταξύ σας. Δεν είναι δυνατόν αυτές τις εποχές που ζούμε να λέει αυτά τα πράγματα ο εισηγητής της Νέας Δημοκρατίας! Τα σημείωσα και την ώρα εκείνη πραγματικά δεν ήξερα τι να κάνω, να κλάψω ή να γελάσω; Η χώρα, λέει, αναπτύσσεται, όλοι οι πολίτες ευημερούν. Ακούστε, Συνέλληνες, τι λένε οι άνθρωποι που διοικούν τη χώρα αυτή τη στιγμή! Το υψηλότερο ΑΕΠ έχουμε, λέει, αυξημένο πλούτο. Πήραμε, λέει, μέτρα στήριξης 50 δισεκατομμυρίων.

Σας έχω νέα. Δεν είναι μέτρα στήριξης 50 δισεκατομμύρια αυτά, είναι χρέη 50 δισεκατομμύρια αυτά, που θα κληθούμε να τα πληρώσουμε εμείς, τα παιδιά μας και τα παιδιά των παιδιών μας.

Αυξήθηκε, λέει, το διαθέσιμο εισόδημα. Δηλαδή, περιέγραψε ο συνάδελφος της Νέας Δημοκρατίας μια κατάσταση ονειρική. Δεν ξέρω εάν έχει πρόβλημα προσαρμογής, αλλά εδώ είναι η Ελλάδα, δεν είναι η Ελβετία. Δεν ξέρω εάν έχετε πρόβλημα αντίληψης και εσείς στην Κυβέρνηση γενικότερα. Τουλάχιστον υπάρχει -το έχω πει πολλές φορές- μία λέξη στο πλούσιο ελληνικό λεξιλόγιο, που λέγεται ενσυναίσθηση. Να έχετε ενσυναίσθηση των πραγμάτων και της κατάστασης!

Τι μας περιγράψατε εδώ; Το «μικρό σπίτι στο λιβάδι»; Τι ωραία περνάμε, που αυξήθηκαν τα πλούτη, τα εισοδήματα, που η χώρα αναπτύσσεται, οι πολίτες ευημερούν, έχουμε υψηλότερο ΑΕΠ, μείωση χρέους, αυξημένο πλούτο; Καλά σοβαρά μιλάτε; Δεν μπορώ να καταλάβω. Εκτός εάν παίρνουμε ένα κείμενο, το διαβάζουμε, τελείωσε η διαδικασία και πάμε σπίτι μας. Εδώ μιλάμε για τους πολίτες. Έχουν συντονιστεί να ακούσουν τον προϋπολογισμό, τι τους περιμένει το 2023. Μιλάτε για την Ελλάδα της ανάπτυξης, της πρωτοπορίας, του φάρου, λέει –άκου!-, για τις οικονομίες της υπόλοιπης Ευρώπης. Η Ελλάδα είναι ο φάρος; Ο καμένος φάρος!

Μιλάτε για την Ελλάδα της ευημερίας; Δυστυχώς, δεν είναι η Ελλάδα αυτή. Αυτή που περιγράφετε εσείς είναι η Ελλάδα μίας εικονικής πραγματικότητας. Γιατί η πραγματικότητα που βιώνει η ελληνική οικογένεια είναι πολύ διαφορετική. Και δεν μιλάμε για το ευ ζην. Προσέξτε, πού καταντήσαμε. Δεν μιλάμε πλέον για το ευ ζην. Το άγχος των Ελλήνων πολιτών είναι το ζην, να ζήσει, να επιβιώσει. Πάει το ευ ζην, το ξεχάσαμε! Αγωνιούν οι πολίτες, γιατί έχουν να αντιμετωπίσουν ένα «τσουνάμι» προβλημάτων. Και ξέρετε, η συντριπτική πλειοψηφία των προβλημάτων αυτών είναι δικές σας πολιτικές. Είναι τα αποτελέσματα δικών σας πολιτικών.

Ξέρετε, λένε ότι ο προϋπολογισμός είναι η κυριότερη έκφραση της οικονομικής πολιτικής και εκτός των άλλων, δηλώνει και τη διάθεση και τις προτεραιότητες μιας κυβέρνησης. Αυτός ο προϋπολογισμός μαρτυρά πραγματικά τις δικές σας διαθέσεις, τις δικές σας προτεραιότητες.

Οι προτεραιότητές σας, λοιπόν, είναι το πώς θα υλοποιήσετε -και είναι ξεκάθαρο- τις όποιες ευρωπαϊκές εντολές, τις επιθυμίες των ξένων, των τραπεζών, των δανειστών, των πάσης φύσεως συμφερόντων, πώς θα συνεχίσετε να εφαρμόζετε τα μνημόνια, από τα οποία δήθεν -αυτό είναι το πιο σύντομο ανέκδοτο- έχει απεγκλωβιστεί η πατρίδα μας. Έχει βγει η Ελλάδα από τα μνημόνια; Μεταξύ μας, ας μην λέμε τέτοια πράγματα. Η χώρα, λοιπόν, έχει δήθεν βγει από καθεστώς εποπτείας, αλλά στην πραγματικότητα -και το ξέρουμε όλοι αυτό- θα παραμείνει σε καθεστώς εποπτείας για τα επόμενα σαράντα χρόνια. Αυτά να λέτε στους Έλληνες, την αλήθεια.

Είναι ένας προϋπολογισμός που υποβαθμίζει περισσότερο την ποιότητα της ζωής των Ελλήνων. Γιατί; Γιατί λειτουργεί, εάν το δείτε ρεαλιστικά, ως φοροεισπρακτικό εργαλείο -αυτό είναι ο προϋπολογισμός- χωρίς ανάλογη ανταποδοτικότητα, γιατί δεν αναβαθμίζει, για παράδειγμα, τη δημόσια υγεία, δεν αναβαθμίζει την παιδεία, την πρόνοια, βασικούς τομείς, που επί των ημερών της διακυβέρνησής σας συρρικνώνονται σε πολύ επικίνδυνο βαθμό.

Δεν είναι τυχαίο, λοιπόν, που φροντίσατε να εκσυγχρονίσετε -εδώ τα ψηφίσατε αυτά- τον Κώδικα Είσπραξης Δημοσίων Εσόδων. Δεν είναι τυχαίο που δώσατε υπερεξουσίες στην ΑΑΔΕ -όχι στην ΑΔΑΕ, που είναι της μόδας- για να μπορεί να μπαίνει στα σπίτια και να ψάχνει συρτάρια και ντουλάπες για 500 ευρώ χρέη! Γιατί αυτή είναι η πραγματικότητα. Όλο το ενδιαφέρον σας είναι η είσπραξη: η είσπραξη φόρων, η αναγκαστική είσπραξη χρεών. Αυτό είναι.

Ο προϋπολογισμός, λοιπόν, προβλέπει, γι’ αυτόν ακριβώς το λόγο, για το 2023, αύξηση των ήδη αυξημένων από το ΄22 φόρων κατά περίπου 1,5 δισεκατομμύριο ευρώ. Γι’ αυτό προβλέπει αύξηση των έμμεσων φόρων και ειδικότερα του ΦΠΑ κατά μισό δισεκατομμύριο ευρώ. Πώς θα εισπράξετε, άραγε, τα 56 δισεκατομμύρια των φόρων που προβλέπετε;

Και όλα αυτά, ενώ προβλέπεται μείωση -και αυτό το στοιχείο θα πρέπει πραγματικά να μας προβληματίσει πάρα πολύ όλους- της ιδιωτικής κατανάλωσης από το 7,2% στο 1,3%, αλλά και της δημόσιας κατανάλωσης.

Η αλήθεια είναι ότι τα τελευταία ανάλογου μεγέθους πλεονάσματα πριν από έξι-επτά χρόνια συνδυάστηκαν με μία ασφυκτική πραγματικά υπερφορολόγηση. Έφθασε αυτή η υπερφορολόγηση στα όρια της αφαίμαξης των Ελλήνων, της εξόντωσης, εάν θέλετε, της μεσαίας τάξης και της μικρομεσαίας επιχείρησης. Μόνο τον αέρα που αναπνέουμε δεν φορολόγησε η κυβέρνηση του ΣΥΡΙΖΑ! Δεν είναι κι αυτοί απ’ έξω, σήμερα εδώ τιμητές των πάντων. Κυβέρνησαν τη χώρα, όπως και το ΠΑΣΟΚ. Μόνο τον αέρα που αναπνέουμε δεν φορολόγησε ο ΣΥΡΙΖΑ τα χρόνια εκείνα! Εμείς δεν ξεχνάμε, για παράδειγμα, το χαράτσι των 70 λεπτών του ειδικού φόρου κατανάλωσης στο λίτρο βενζίνης, που ο ΣΥΡΙΖΑ νομοθέτησε. Εσείς, όμως, τι κάνετε, αφού δεν σας αρέσει αυτό; Αλλάξτε το! Γιατί αυτό είναι το επιχείρημά σας. Όταν υπάρχει κάτι στρεβλό, τι λέτε; «Εσείς», λέει, «νομοθετήσατε». Ωραία. Τώρα είστε στην κυβέρνηση εσείς, αλλάξτε το, αφού δεν σας αρέσει. Αυτοί πήραν αυτό που τους άξιζε, τους τιμώρησε πολιτικά ο ελληνικός λαός, δεν βγήκαν κυβέρνηση, είναι Αντιπολίτευση, κυβερνάτε εσείς. Αλλάξτε, λοιπόν, αυτά που στρεβλά έκανε ο ΣΥΡΙΖΑ.

Κοιτάξτε, είμαστε η παράταξη, που από την πρώτη στιγμή, μέσω του Προέδρου μας και των Βουλευτών μας, φωνάζουμε, μεταξύ άλλων: Μειώστε τον ειδικό φόρο κατανάλωσης στα καύσιμα και τον ΦΠΑ στα τρόφιμα και στα είδη πρώτης ανάγκης. Μήπως δεν ξέρετε ότι ο ΦΠΑ, όπως όλοι οι έμμεσοι φόροι, εξανεμίζουν με μεγαλύτερη ταχύτητα τα χαμηλά εισοδήματα και πλήττουν κυρίως τους χαμηλόμισθους και τους χαμηλοσυνταξιούχους; Το ξέρετε πάρα πολύ καλά. Τόσοι οικονομολόγοι είστε στη Νέα Δημοκρατία και στο κόμμα, ασφαλώς και το γνωρίζετε. Δεν σας ενδιαφέρει, που με βάση πρόσφατες μελέτες –τις παρουσιάσαμε και στο προσχέδιο του προϋπολογισμού και στη συζήτηση του προϋπολογισμού στις επιτροπές- μόνο το 20% των Ελλήνων σήμερα που μιλάμε ενδιαφέρεται για την ποιότητα των τροφίμων που αγοράζει να φάει και να θρέψει τα παιδιά του; Τους περισσότερους τους ενδιαφέρει η τιμή και όχι η ποιότητα. Είναι τραγικό! Δεν σας ενδιαφέρει που ο Έλληνας έχει μειώσει ακόμη και την κατανάλωση ψωμιού κατά 20%; Κατάντια!

Ο κόσμος κόβει από παντού, γιατί δεν του φθάνουν τα χρήματα, αλλά πού να ξέρετε εσείς από σουπερμάρκετ; Στο σουπερμάρκετ πάτε μόνο όταν είναι τα τηλεοπτικά συνεργεία εκεί, για να κάνει επίδειξη ο Υπουργός. Δεν έχετε κάτι άλλο.

Αναρωτιόμαστε, βέβαια, τι να περιμένουμε από μια Κυβέρνηση, της οποίας Υπουργοί και Βουλευτές -και αυτά δεν είναι λόγια δικά μας, είναι δικά σας- έχουν πει τα αμίμητα: «Όποιος δεν προσαρμόζεται, πεθαίνει», «Οι Έλληνες είναι τζαμπατζήδες και ο τζάμπας πέθανε», «Οι Έλληνες είναι φοροφυγάδες, γι’ αυτό δεν καταργούνται τα τεκμήρια». Πολύ κακό αυτό! Δεν μειώνονται οι τιμές των καυσίμων, λέει, γιατί θα ευνοηθούν οι πλούσιοι που έχουν μεγάλα αυτοκίνητα! Δικές σας δηλώσεις είναι αυτές, στελεχών της Κυβέρνησης, Υπουργών, Βουλευτών. Τα είπατε. Δεν μειώνεται ο ΦΠΑ στα είδη πρώτης ανάγκης, γιατί οι πλούσιοι τρώνε περισσότερα μακαρόνια, λέει, άρα πληρώνουν περισσότερο ΦΠΑ. Τα έχετε πει όλα αυτά.

Πραγματικά, η πολιτική σας ποτέ δεν εστίασε, ποτέ δεν έδωσε προτεραιότητα στις ανάγκες των Ελλήνων πολιτών, των μικρομεσαίων, των ανέργων, των νέων, των συνταξιούχων, όλων των Ελλήνων πολιτών. Είναι φανερό πως όχι μόνο δεν είναι σε πρώτο πλάνο οι Έλληνες πολίτες, δεν είναι καν στο πλάνο σας. Είναι αλλού, δεν είναι στο πλάνο σας.

Η αγοραστική δύναμη των Ελλήνων έχει συρρικνωθεί σε πάρα-πάρα πολύ μεγάλο βαθμό. Η Κυβέρνηση λέει και πανηγυρίζει ότι μέσα στο 2022 αύξησε –ακούστε- κατά 9,7% τον κατώτατο μισθό και θα αυξήσει και τις συντάξεις. Δεν λέει, όμως, ότι η αύξηση αυτή είναι ίση και παραπάνω από τον πληθωρισμό και ότι οι έμμεσοι φόροι έχουν ήδη εξανεμίσει αυτήν την υποτιθέμενη κατά τα άλλα αύξηση. Δεν το λέτε αυτό.

Και μιλώντας για πληθωρισμό, δεν μπορούμε να συμμεριστούμε τους πανηγυρισμούς σας για τη δήθεν -άλλο ψέμα αυτό!- μείωση του χρέους. Δεν είναι τίποτε άλλο και να το πείτε ξεκάθαρα -το λέμε εσείς, δεν χρειάζεται να το πείτε εσείς- από μείωση του χρέους σε ποσοστό του ΑΕΠ σε μία χρονιά που ο πληθωρισμός έχει αυξήσει το ονομαστικό ΑΕΠ και όχι το πραγματικό.

Και πώς θα μειωθεί άλλωστε το χρέος; Πείτε μας λίγο δηλαδή σε απόλυτα νούμερα, όταν εσείς το μόνο που παράγετε με συνέπεια είναι ελλείμματα; Εδώ πανηγυρίζετε για τα 50 δισεκατομμύρια, γιατί τα lockdown ήταν δική σας απόφαση πολιτική. Εσείς τα επιλέξατε και μετά κληθήκατε να δώσετε 50 δισεκατομμύρια. Κατά το κοινώς λεγόμενο, πώς θα μειώσουμε το χρέος, όταν κάθε χρόνο «μπαίνουμε μέσα»;

Είναι από τις περιπτώσεις, λοιπόν, που ο πληθωρισμός, ενώ είναι καταστροφικός για μια οικονομία, βολεύει γιατί βοηθάει να δημιουργήσετε μια επίπλαστη, μια βολική εικόνα. Αυτή είναι η πραγματικότητα. Δεν θέλουν όμως οι πολίτες επιδόματα. Γιατί αυτό κάνετε, δίνετε κάποιες παροχές στην κοινωνία και κάποια ευκαιριακά επιδόματα τα οποία δεν λύνουν το πρόβλημα, το ανακυκλώνουν. Απλά ο Έλληνας δεν θέλει επιδόματα ούτε ελεημοσύνες, θέλει ένα υγιές οικονομικό περιβάλλον, μια δίκαιη φορολόγηση. Χρειάζονται προστασία οι Έλληνες πολίτες, χρειάζονται προστασία από τα καρτέλ, χρειάζονται προστασία από τους κερδοσκόπους που κάνουν πάρτι επί των ημερών σας. Και αντί να τα καταπολεμήσετε, τα επιδοτείτε και από πάνω, λέγοντας ότι δήθεν επιδοτείτε τους καταναλωτές, ενώ επί της ουσίας επιδοτείτε αυτούς οι οποίοι κονομάνε μια χαρά.

Με τις πολιτικές σας, λοιπόν, έχετε καταφέρει να σαρώνει την κοινωνία ένα τεράστιο κύμα ακρίβειας, να πληρώνει ο Έλληνας από το ακριβότερο ρεύμα, καύσιμα, αέριο, τα πάντα. Κι όταν σας έλεγε ο Πρόεδρός μας τον Φεβρουάριο του 2020 να προαγοράσουμε πετρέλαιο και φυσικό αέριο που ήταν φθηνό, γελούσατε. Όταν λέει από το 2007 και το επανέλαβε και το 2019 και το 2020 να κάνουμε εξορύξεις και να εκμεταλλευτούμε τον πλούτο μας, γελούσατε. Σας μιλούσε για το έγκλημα που κάνατε με τη βίαιη απολιγνιτοποίηση της χώρας που ξεκίνησε ο ΣΥΡΙΖΑ και ολοκληρώσατε εσείς, με αποτέλεσμα να καταστεί η Ελλάδα ενεργειακός όμηρος ξένων δυνάμεων και εσείς γελούσατε. Σήμερα όμως, ξέρετε, δεν γελάει κανείς με όλα αυτά. Πετυχημένη είναι η διορατική πολιτική και όχι αυτή που τρέχει πίσω από τις εξελίξεις.

Και επειδή μιλάμε για ανάπτυξη, για μείωση της ανεργίας, τελευταία αναφορά θα κάνω και θα κλείσω νωρίτερα, γιατί πιέζει ο χρόνος. Προβλέπετε ελάχιστα στον προϋπολογισμό για τον πρωτογενή τομέα, τον βασικό πυλώνα της οικονομίας μας, τον πρωτογενή τομέα, που έχουμε επισιτιστική κρίση και δεν μπορούμε να ταΐσουμε τίποτα, κανέναν πλέον. Δεν μπορεί η Ελλάδα. Τα έχουμε παρατήσει όλα. Τα έχετε παρατήσει, τα έχετε καταστρέψει όλοι, ΠΑΣΟΚ, Νέα Δημοκρατία, ΣΥΡΙΖΑ. Ο πρωτογενής τομέας ήταν επί δεκαετίες ο πυλώνας της οικονομίας μας και δώσατε 183 εκατομμύρια μόνο στην πανδημία και προβλέπετε στον προϋπολογισμό αυτό 212 εκατομμύρια. Και προσέξτε, όχι για ανάπτυξη, μόνο για στήριξη, λιπάσματα, καύσιμα κ.λπ.. Μιλάμε για έναν κατεστραμμένο πρωτογενή τομέα.

Κλείνω, κύριε Πρόεδρε. Μπαίνουμε σε μια προεκλογική περίοδο. Είναι μαθηματικά βέβαιο ότι αυτός ο προϋπολογισμός θα εκτροχιαστεί. Δεν το συζητάμε. Είναι μαθηματικά βέβαιο ότι και αυτός ο προϋπολογισμός είναι εκτός πραγματικότητας. Και είναι εκτός πραγματικότητας γιατί δεν είναι αποτελεσματικός, δεν είναι υλοποιήσιμος, γιατί βασίζεται σε αβέβαιες εκτιμήσεις. Δεν χρειάζεται να το πούμε εμείς. Το Γραφείο Προϋπολογισμού του Κράτους στη Βουλή επισημαίνει ότι ο προϋπολογισμός που φέρνετε βασίζεται σε υποκειμενικές εκτιμήσεις και σε αβεβαιότητες.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Αυτό που προέχει είναι τα νουμεράκια για εσάς δυστυχώς, να πούμε ότι βγήκαν τα νούμερα, αυτά που προβλέψαμε. Η πραγματικότητα όμως είναι τελείως διαφορετική, γι’ αυτό και πάρα πολύ σύντομα, μέσα στο 2023, οι Έλληνες πολίτες θα σας δώσουν τη θέση που σας αξίζει, θα σας κάνουν παρελθόν -αυτό είναι το μόνο βέβαιο- γιατί δεν μπορείτε ούτε να εξασφαλίσετε το παρόν τους ούτε να εγγυηθείτε το μέλλον τους.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός εισηγητής του ΜέΡΑ25 κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Ο κρατικός προϋπολογισμός του 2023 χαρακτηρίζεται από ευσεβείς επικοινωνιακούς πόθους, μοιράζοντας προεκλογικά δωράκια και επιδιώκοντας να παρουσιάσει μια επίπλαστη «μαγική εικόνα» για την πορεία της ελληνικής οικονομίας και τις προοπτικές της σε μια χρονιά με πολλές εκλογικές αναμετρήσεις, βουλευτικές και δημοτικές, μέσα σε μια συνεχώς επιδεινούμενη κατάσταση διαφθοράς και αναξιοκρατίας.

Ακόμα και ο ρυθμός μεγέθυνσης του ΑΕΠ φέτος θα είναι πολύ χαμηλότερος απ’ ό,τι προέβλεπε η Κυβέρνηση. Ο στόχος αυτός στηρίχθηκε στην κατανάλωση βασισμένη σε κρατικές ενισχύσεις, που σε ένα πτωχευμένο, χρεοκοπημένο, με τεράστιο δημόσιο χρέος κράτος και ελλείμματα αυτές οι ενέσεις προέρχονται από δάνεια τα οποία δυσχεραίνουν έτι περισσότερο τη θέση μας και δεν προέρχεται η όποια μεγέθυνση του ΑΕΠ από επενδύσεις και παραγωγική διαδικασία.

Ο προϋπολογισμός του 2023 επιφυλάσσει αφ’ ενός περαιτέρω ακραία λιτότητα και φτωχοποίηση μέσω της ακρίβειας, των περικοπών και της φορολογικής αφαίμαξης για τους πολλούς και αφ’ ετέρου πλουσιοπάροχες επιδοτήσεις, ενισχύσεις και απευθείας αναθέσεις στους ολιγάρχες χορηγούς της Κυβέρνησης.

Στην Ελλάδα, βάσει στοιχείων της ΕΛΣΤΑΤ, το 30% περίπου του πληθυσμού απειλείται από ακραία φτώχεια και κοινωνικό αποκλεισμό. Αυτό, σε συνδυασμό με το ότι το προνομιούχο 1% του πληθυσμού κατέχει το 56% του εθνικού πλούτου, αναδεικνύει ότι στη χώρα μας υπάρχει ακραία πόλωση και ότι ο πλούτος δεν κατανέμεται δίκαια, όπως αναφέρει ο καθηγητής Μυλόπουλος σε πρόσφατο άρθρο του στη «ΝΑΥΤΕΜΠΟΡΙΚΗ», με αποτέλεσμα την όποια μεγέθυνση του ΑΕΠ να την καρπώνονται οι λίγοι και να μη διαχέεται στην κοινωνία.

Η Ελλάδα μπορεί να είναι μια μικρή χώρα, αλλά οι πλουσιότερες οικογένειές της διαθέτουν τεράστια περιουσία και μεγάλη επιρροή, αναφέρει η εφημερίδα «GUARDIAN». Η Ελλάδα βρίσκεται στις τελευταίες θέσεις από τις τριάντα χώρες μέλη του ΟΟΣΑ όσον αφορά τους μισθούς, τις πολλές ώρες εργασίας, την καταπάτηση των δικαιωμάτων των εργαζομένων, το διαθέσιμο εισόδημα, το οποίο μειώνεται περισσότερο και δεν επαρκεί ούτε για τα πιο αναγκαία. Βλέπουμε πλέον να βάζουν αντικλεπτικά σε βρεφικές τροφές και σε φτηνές κονσέρβες. Η φτώχεια και οι ανισότητες αυξάνονται και είναι τρομακτικό για μία οικογένεια να μην μπορεί να αγοράσει βρεφικό γάλα για τα παιδιά της ή μία κονσέρβα.

Η ιδιωτική κατανάλωση θα επιδεινωθεί και θα μειωθεί το 2023 λόγω απόσυρσης αρκετών μέτρων στήριξης, λόγω του πληθωρισμού, της ακρίβειας, του ρεύματος, των καυσίμων, λόγω αύξησης των ιδιωτικών χρεών και των κόκκινων δανείων και της συνεχιζόμενης υπερφορολόγησης για να επιτευχθούν πάλι τα αβάσταχτα πρωτογενή πλεονάσματα. Η διαχείριση των κόκκινων δανείων από όλες τις μνημονιακές κυβερνήσεις αποσκοπεί στην εξάλειψη ενός βασικού χαρακτηριστικού της ελληνικής κοινωνίας, την ιδιοκατοίκηση, την ιδιωτική περιουσία των μικρών και μεσαίων εισοδημάτων.

Όσον αφορά τα κρατικά έσοδα, οι έμμεσοι φόροι, ο ΦΠΑ και οι ειδικοί φόροι κατανάλωσης, που είναι οι πιο ταξικοί και οι πιο άδικοι γιατί μεταφέρουν εμμέσως πλούτο από τους φτωχότερους στους πλουσιότερους, θα ξεπεράσουν το 57% από το 55% που είναι φέτος και θα είναι πάλι οι κύριοι αιμοδότες του κρατικού προϋπολογισμού για το 2023.

Στον τομέα των επενδύσεων οι πάρα πολλές μικρές και μεσαίες επιχειρήσεις, οι οποίες αντιπροσωπεύουν περίπου το 97% των επιχειρήσεων στη χώρα μας, στην απόλυτη πλειοψηφία τους δεν έχουν πρόσβαση στον δανεισμό και την τεχνογνωσία. Είναι αυτές που θα συνεχίσουν να αργοπεθαίνουν και θα επηρεάσουν αρνητικά την ιδιωτική κατανάλωση, την ανεργία και τη φτώχεια. Οι επενδύσεις θα επηρεαστούν αρνητικά επίσης από την αύξηση των επιτοκίων. Το ξεπούλημα ακινήτων από τα «κοράκια» στους ξένους ασφαλώς και δεν αποτελεί παραγωγική επένδυση. Οι πόροι του Ταμείου Ανάκαμψης, που έγινε για να μη δημιουργηθεί το ευρωομόλογο, θα πάνε στους πολύ λίγους και πολύ μεγάλους και δεν θα διαχυθούν στην οικονομία ευρέως.

Όσον αφορά τον τουρισμό, τη βαριά βιομηχανία της χώρας μας, το μικρότερο κονδύλι του προϋπολογισμού αφορά το Υπουργείο Τουρισμού. Η πολυπόθητη επέκταση της τουριστικής περιόδου θα παραμείνει όνειρο θερινής νυκτός.

Στον τομέα της υγείας λόγω της πανδημίας η Κυβέρνηση είχε τη δυνατότητα να επενδύσει και να στηρίξει το ΕΣΥ, έκανε όμως ακριβώς το αντίθετο λόγω της πολιτικής της ιδεολογίας αλλά και της εξάρτησής της από τους ολιγάρχες και τα μεγάλα ιδιωτικά συμφέροντα. Έτσι, είναι μία από τις χώρες με τους περισσότερους θανάτους λόγω πανδημίας, θάνατοι στον βωμό της ιδιωτικοποίησης του ΕΣΥ.

Θέσατε το ιατρικό και νοσηλευτικό προσωπικό σε αναστολή λόγω άρνησης εμβολιασμού. Διχάσατε την κοινωνία με την επιβολή προστίμου 100 ευρώ στους ανεμβολίαστους. Απαξιώνετε το ΕΣΥ λόγω έλλειψης ιατρικού και νοσηλευτικού προσωπικού και υποδομών, όπως, παραδείγματος χάριν, στην Παιδοχειρουργική Κλινική του Πανεπιστημιακού Γενικού Νοσοκομείου Ηρακλείου που οδηγείται σε υπολειτουργία και της Μονάδας Τεχνητού Νεφρού του ίδιου νοσοκομείου.

Είναι ανήκουστο σε δημόσιο νοσοκομείο, όπως το Πανεπιστημιακό Γενικό Νοσοκομείο Ηρακλείου, να μειώνετε τη χρήση ηλεκτρικής ενέργειας για τη θέρμανση και τον φωτισμό. Στη δευτεροβάθμια περίθαλψη καταργείτε την πλήρη και αποκλειστική απασχόληση για τους γιατρούς του ΕΣΥ, ιδιωτικοποιώντας τα νοσοκομεία μέσω ΣΔΙΤ και μετατρέποντας την υγεία των συμπολιτών μας σε ακόμα πιο ακριβό εμπόρευμα και προνόμιο για τους λίγους.

Τώρα βλέπουμε και τα προβλήματα από τις ελλείψεις φαρμάκων λόγω εξαγωγών προς όφελος των φαρμακοβιομηχανιών. Business us usual.

Στους τομείς της παιδείας και του πολιτισμού, με τον νόμο για τα ιδιωτικά κολέγια και με την αστυνομία μέσα στα πανεπιστήμια απαξιώνετε και υποβαθμίζετε τα δημόσια πανεπιστήμια. Αφήνετε άλυτο το πρόβλημα της αναγνώρισης των δικαιωμάτων τετρακοσίων χιλιάδων φοιτητών και αποφοίτων των ΤΕΙ. Δεν δημιουργείτε δημόσια ινστιτούτα επαγγελματικής κατάρτισης ειδικής αγωγής έτσι ώστε όταν αποφοιτήσουν τα παιδιά με ειδικές ανάγκες από τα ειδικά σχολεία να μπορέσουν να συνεχίσουν τη ζωή τους. Μετατρέπετε τα μουσεία από οργανικές μονάδες της αρχαιολογικής υπηρεσίας σε νομικά πρόσωπα δημοσίου δικαίου, υποβαθμίζοντάς τα με απώτερο σκοπό να τα ιδιωτικοποιήσετε και αυτά.

Στον τομέα της εργασίας και της κοινωνικής πρόνοιας, η αύξηση κατά περίπου 7,5% στις κύριες συντάξεις δεν καλύπτει ούτε καν τον επίσημο πληθωρισμό που πλήττει ασύμμετρα τα πιο ευάλωτα στρώματα. Η έλλειψη εργατικού δυναμικού, σε συνδυασμό με το δημογραφικό πρόβλημα, όπου η αναλογία εργαζομένων προς συνταξιούχους θα μειώνεται συνεχώς, θα οδηγήσει είτε σε περαιτέρω δάνεια εκ μέρους του δημοσίου -για να στηρίξει τις συντάξεις και άρα, σε αύξηση του δημόσιου χρέους- είτε θα τις ξαναμειώσετε. Αυτό, όμως, που επιδιώκετε είναι να απαξιώνεται το συνταξιοδοτικό σύστημα και να το κάνετε ουσιαστικά ιδιωτικό, συνδεδεμένο με το χρηματιστήριο. Η αβεβαιότητα κυριαρχεί παντού, ενώ θα αυξάνεται και η ψυχολογική πίεση.

Έρχομαι στην εξωτερική πολιτική δύναμη, την άμυνα και τη διαφάνεια. Περιμέναμε από την επίσκεψη του Πρωθυπουργού στις ΗΠΑ να ζητήσει το αυτονόητο από τους Αμερικανούς, την εγγύηση των ανατολικών συνόρων, πράγμα που δεν το έπραξε. Από την ομιλία του Προέδρου της Ουκρανίας στη Βουλή, είμαστε οι μόνοι που αποχωρήσαμε όταν τοποθετήθηκε ο νεοναζιστής πολεμιστής του Αζόφ, ενώ εσείς οι τρεις, Νέα Δημοκρατία, ΣΥΡΙΖΑ και ΠΑΣΟΚ - Κίνημα Αλλαγής, μείνατε και στο τέλος ποιον χειροκροτούσατε άραγε; Τον Ζελένσκι ή τον Πρωθυπουργό, η συμπεριφορά του οποίου παραπέμπει σε πρακτικές Λουδοβίκου: «Ο νόμος είμαι εγώ», «L’ etat c’est moi»;

Διότι μόνο έτσι μπορούμε να τον χαρακτηρίσουμε για το ελληνικό Watergate, όταν λειτουργεί ως απόλυτος μονάρχης παρακολουθώντας τους πάντες, τους Αρχηγούς των Ενόπλων Δυνάμεων, Υπουργούς, δημοσιογράφους, επιχειρηματίες. Το δε Κατάρ-gate δεν είναι παρά μόνο η αρχή των αποκαλύψεων, η κορυφή του παγόβουνου και των σκανδάλων, όπως ανέφερε ο δημοσιογράφος που το δημοσιοποίησε.

Να υπογραμμίσω ξανά το πρόβλημα της διαφθοράς και τον τρόπο με τον οποίο λαμβάνονται οι αποφάσεις μέσα στην Ευρωπαϊκή Ένωση, που εσείς λέτε συνεχώς «ναι» σε όλα, αποφάσεις τις οποίες επηρεάζουν οι λομπίστες συνεργάτες πολύ μεγάλων οικονομικών συμφερόντων προς ίδιον όφελος και προς όφελος των ολιγαρχών αφεντικών τους και όχι, πάντως, προς όφελος των ευρωπαϊκών λαών και πολιτών.

Να τονίσω ότι εμείς, το ΜέΡΑ25 και το DiEM25, είμαστε οι μόνοι που στηρίζαμε συνεχώς τον Τζούλιαν Ασάνζ ο οποίος δημοσιοποίησε πληροφορίες για να μπορούμε εμείς σήμερα να έχουμε πρόσβαση και γνώση για το τι γίνεται γύρω μας και τώρα διώκεται ανελέητα.

Περαιτέρω, ψηφίσατε νόμο βάσει του οποίου τα χρηματιστηριακά κακουργήματα παραγράφονται σε πέντε αντί δέκα χρόνια, όπως ισχύει, πράγμα το οποίο δεν συμβαίνει πουθενά σε όλον τον πολιτισμένο κόσμο. Συγκάλυψη και αμνηστία για τραπεζίτες, πολιτικούς, επιχειρηματίες, εργολάβους. Η Ελλάδα είναι από τις πιο διεφθαρμένες χώρες της Ευρωπαϊκής Ένωσης αναφέρει το «Global Risk Profile».

Οι προτάσεις του ΜέΡΑ25: Άμεση κατάργηση του χρηματιστηρίου ενέργειας που ξεκίνησε ο ΣΥΡΙΖΑ και συνεχίζετε εσείς. Αυτόματη τιμωρητική αναπροσαρμογή των χαμηλότερων μισθών και συντάξεων. Ίδρυση δημόσιου οργανισμού κοινωνικής κατοικίας και παροχή πράσινων ποιοτικών κατοικιών με κοινωνικά κριτήρια. Κατάργηση των προπληρωμών φόρων και μείωση του ΦΠΑ και του ειδικού φόρου κατανάλωσης που οδηγούν σε φοροδιαφυγή, αθέμιτο ανταγωνισμό και μείωση των κρατικών εσόδων. Επιβολή ειδικού ψηφιακού φόρου 4% στους τεχνοφεουδάρχες Facebook, «AMAZON», Netflix, Google, που τώρα είναι μηδέν. Εγκατάσταση φωτοβολταϊκών στις στέγες από τους πολλούς, όπως έγινε στο Φράιμπουργκ της Γερμανίας και όχι ξεπούλημα παραγωγικής γης για εγκατάσταση φωτοβολταϊκών από τους λίγους. Ανεμογεννήτριες στη θάλασσα και όχι στην ξηρά. Οριοθέτηση ΑΟΖ μετά από πρόσκληση και πρόκληση για διεθνή συνδιάσκεψη όλων των εμπλεκόμενων χωρών της Ανατολικής Μεσογείου και όχι μέσω διμερών διαπραγματεύσεων. Καμμιά εξόρυξη. Κατάργηση του «ΗΡΑΚΛΗ» και λύση του προβλήματος για τα δάνεια με ρήτρα ελβετικού φράγκου που έχουν δώσει παραπλανητικά οι τράπεζες σε ανυποψίαστους πολίτες οι οποίοι δεν γνωρίζουν καν τι σημαίνει «συστημικός κίνδυνος». Διαγραφή και όχι αναστολή για φορολογικές και ασφαλιστικές υποχρεώσεις, όπως ακριβώς τονίζει και η ΓΣΕΒΕΕ, για τις πολύ μικρές και μικρές επιχειρήσεις. Επανίδρυση δημόσιας αγροτικής τράπεζας. Επανακοινωνικοποίηση των δημόσιων αγαθών και πόρων της ΔΕΗ. Επανάκτηση εθνικής κυριαρχίας στα δημόσια έσοδα και του φορολογικού λογισμικού, με κατάργηση της ελεγχόμενης από την τρόικα ΑΑΔΕ, με τη δημιουργία μιας νέας αυτόνομης γενικής γραμματείας δημοσίων εσόδων, με τον γενικό γραμματέα να μην επιλέγεται από την κυβέρνηση ούτε από τους δανειστές, αλλά να εκλέγεται από κοινωνική επιτροπή επιλογής του προσωπικού της οποίας το 1/3 είναι Βουλευτές, το 1/3 κληρωτοί δικαστές και το 1/3 κληρωτοί επαγγελματίες λογιστές και φοροτεχνικοί.

Η πρόταση αυτή του ΜέΡΑ25 που αφορά στα διαβουλευτικά συμβούλια κληρωτών και εκλεγμένων πολιτών είναι καινοτόμος, αμεσοδημοκρατική και αντιπροσωπευτική για την αντιμετώπιση των μεγάλων ζητημάτων που απαιτούν ευρείες κοινωνικές συναινέσεις και μακροπρόθεσμο σχεδιασμό.

Κλείνοντας, να τονίσω ότι ο Πρόεδρος του Αρείου Πάγου από το 2007 έως το 2009 ο κ. Βασίλειος Νικόπουλος το αναφέρει στο βιβλίο του «Αγαπημένο μου Σύνταγμα. Η αλήθεια για την σημερινή αντισυνταγματική κατάσταση της Ελλάδας» ότι: «Η Κυβέρνηση λειτουργεί ως εντολοδόχος της τρόικας, ενώ η ιστορία δεν θα συγχωρέσει ποτέ το κατάπτυστο «ναι» στους οικονομικούς εισβολείς». Και συνεχίζει: «Πρώτη φορά στην ιστορία του τόπου το Σύνταγμα έγινε κουρελόχαρτο. Η Ελλάδα έχει παραιτηθεί από την εθνική της κυριαρχία. Αυτοκαταλύεται ως ανεξάρτητο κράτος χωρίς πόλεμο, εν καιρώ ειρήνης. Πρόκειται για πρωτοφανές ιστορικό γεγονός. Δεν υπάρχει χώρα στον κόσμο που να μη δανείζεται. Καμμία, όμως, χώρα στον κόσμο δεν έχει παραδώσει -άνευ όρων μάλιστα- την κυριαρχία της στους δανειστές, όπως έκανε η Ελλάδα».

Αυτά λέει ο κ. Νικόπουλος και υπογραμμίζει ότι: «Οι δανειακές συμβάσεις έπρεπε να είχαν γίνει από αυξημένη πλειοψηφία των τριών πέμπτων του αριθμού των Βουλευτών. Οι συμβάσεις αυτές είναι νομικώς ανυπόστατες και ως τέτοιες δεν παράγουν έννομα αποτελέσματα».

Τα τονίζω όλα αυτά για να προειδοποιήσω ότι η επόμενη κυβέρνηση, που μπορεί να είναι τρικομματική με άνωθεν και έξωθεν εντολές, να διαθέτει πάνω από εκατόν ογδόντα Βουλευτές και να υπογράψει ό,τι θα της φέρουν, το παιχνίδι θα είναι πάλι στημένο και θα βάλει ταφόπλακα στα πάντα.

Τελειώνοντας, έχουμε μία τρόικα που δεν ελέγχουμε, ένα φορολογικό λογισμικό που δεν ελέγχουμε, έχουμε μία δημόσια υπηρεσία που δεν ελέγχουμε, έναν Πρωθυπουργό που δεν ελέγχουμε, μια Ευρωπαϊκή Ένωση σε νομική, οικονομική και πολιτική κατάπτωση, διεφθαρμένη. Ελπίδα μαζί σας, έτσι δεν έχουμε. Γι’ αυτό το ΜέΡΑ25 λέει: Ρήξη με όλα αυτά για να υπάρξει προοπτική κι ελπίδα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Ανεξάρτητη Βουλευτής κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε,

Κύριε Υπουργέ, κυρίες και κύριοι συνάδελφοι, η συζήτηση για τον Προϋπολογισμό ξεκινά σε ένα κλίμα που πραγματικά δεν τιμά καμμία δημοκρατική χώρα, μέσα σε μία δίνη σκανδάλων, υποκλοπών και διαφθοράς, που πραγματικά μας θλίβει ή, τουλάχιστον, θα έπρεπε να μας θλίβει όλους, και φυσικά, με τη σκιά του θανάτου του Κωστή Φραγκούλη να βαραίνει την καρδιά κάθε πολίτη που αντιλαμβάνεται πως η ζωή όλων των ανθρώπων έχει αξία. Έτσι, εν μέσω ενός «τυφώνα» που απειλεί τα θεμέλια της δημοκρατίας στη χώρα μας, αρχίζουμε να συζητάμε έναν προϋπολογισμό ο οποίος σύμφωνα με τα λεγόμενα του αρμόδιου Υπουργού, του Υπουργού Οικονομικών του κ. Σταϊκούρα, είναι προϋπολογισμός συνέπειας, συνέχειας και σταθερότητας, σε μία περίοδο υψηλής αβεβαιότητας.

Εξάλλου, η ίδια η κυβερνώσα παράταξη επιχειρεί να μας πείσει ότι ο προϋπολογισμός είναι σχεδιασμένος με τρόπο τέτοιο που θα έρθει να διαφυλάξει την αναπτυξιακή δυναμική, δίχως να θέσει σε κίνδυνο τη δημοσιονομική σταθερότητα και παράλληλα, προσπαθεί να δώσει στήριξη στην κοινωνία σε μία περίοδο κατά την οποία η Ευρώπη προσπαθεί να συνέλθει από τη μεγαλύτερη υγειονομική κρίση των τελευταίων εκατό ετών, από τον μεγαλύτερο πόλεμο στο έδαφός της για τα τελευταία εβδομήντα πέντε χρόνια και τη μεγαλύτερη ενεργειακή κρίση των τελευταίων πενήντα ετών.

Ας συμφωνήσουμε, κυρίες και κύριοι της Συμπολίτευσης, σε ένα πράγμα, που είναι και πραγματικά το μόνο στο οποίο θα μπορέσουμε να συμφωνήσουμε. Πράγματι, ζούμε σε μία περίοδο αβεβαιότητας. Ακόμη προσπαθούμε να διαχειριστούμε την κρίση της πανδημίας και είμαστε εν μέσω μιας σοβαρότατης ενεργειακής κρίσης. Το δυστύχημα για τη χώρα μας είναι πως αυτή η χιονοστιβάδα ήρθε να χειροτερέψει μία κατάσταση που ήδη είχε διαμορφωθεί σε βάρος των ασθενέστερων συμπολιτών μας και το είχε διαμορφώσει η Νέα Δημοκρατία με τα νομοθετήματά της. Η πανδημία, ο πόλεμος και η ενεργειακή κρίση χτύπησαν την πόρτα μίας ήδη επιβαρυμένης οικονομίας, μίας ήδη φτωχοποιημένης κοινωνίας. Η παγκόσμια κρίση ήρθε να προστεθεί στην εγχώρια, η αύξηση των τιμών εξαιτίας του πολέμου στην Ουκρανία ήρθε να συναντήσει την ακρίβεια της Νέας Δημοκρατίας και γι’ αυτό και οι συμπολίτες μας δεν βιώνουν με τον ίδιο τρόπο την κρίση της ακρίβειας, όπως τη βιώνουν πολίτες σε άλλες ευρωπαϊκές χώρες.

Ζούμε, πράγματι, ως χώρα εντός ακραίων συνθηκών και έρχεται η ανοχή, ακόμα και η συνδρομή, πολλές φορές, της Κυβέρνησης να τις κάνει ακόμα χειρότερες γιατί βλέπουμε, παρά την κρίση, παρά την ακρίβεια, παρά την ενεργειακή αύξηση, την ολιγαρχία να σωρεύει ανεξέλεγκτα υπερκέρδη, να κερδοσκοπεί σε βάρος των συμπολιτών μας με τους πιο αδύναμους από αυτούς τους ανέργους, τους συνταξιούχους, τους χαμηλόμισθους να αγωνίζονται, πραγματικά να παλεύουν όχι να βγάλουν τον μήνα, αλλά να βγάλουν την ημέρα.

Ο κ. Μητσοτάκης και η Κυβέρνησή του είναι απόλυτα υπεύθυνοι για την αισχροκέρδεια της ολιγαρχίας που πραγματικά λεηλατεί καθημερινά το εισόδημα των Ελλήνων πολιτών, γιατί πραγματικά, κυρίες και κύριοι συνάδελφοι της Συμπολίτευσης, όσο κι αν προσπαθήσετε να πείσετε τον ελληνικό λαό για το αντίθετο οι συμπολίτες μας αντιλαμβάνονται το γεγονός πως δεν σας αφορά να τους βοηθήσετε, αλλά σας απασχολεί μόνο να νομοθετήσετε επικοινωνιακά και με το βλέμμα σας στην κάλπη που πλησιάζει, αλλά και στα ποσοστά σας που πέφτουν. Αντί να στηρίξετε στρατηγικά και σχεδιασμένα και οργανωμένα τους Έλληνες πολίτες, τους δίνετε αποσπασματικές παροχές και επιδόματα με την ελπίδα πως έτσι θα ξεχάσουν τα νομοθετικά σας ατοπήματα.

Ακόμα και το «καλάθι του νοικοκυριού», παρ’ ότι προσδοκούσατε να σας προσφέρει μια αύξηση στα ποσοστά σας, αλλά και στον τρόπο που σας αντιμετωπίζει η κοινωνία, δεν έχει για εσάς τα επιδιωκόμενα αποτελέσματα, καθώς έχουμε δει την πλειοψηφία των συνανθρώπων μας να κρίνει πως δεν επαρκεί. Και, πράγματι, δεν επαρκεί. Αν ανατρέξουμε σε σύγχρονα στοιχεία του ΙΝΕ/ΓΣΕΕ μέχρι τον Σεπτέμβριο νοικοκυριά με εισόδημα χαμηλότερο των 750 ευρώ έχουν χάσει μέχρι και 40% της αγοραστικής τους δύναμης. Από τον περασμένο Απρίλιο έως σήμερα η απώλεια της αγοραστικής δύναμης του κατώτατου μισθού είναι περίπου στο 19%, ενώ για το πρώτο τρίμηνο του 2022 είχαμε μείωση του πραγματικού μέσου μισθού που άγγιξε το 12%.

Με αυτά τα στοιχεία και με τον προϋπολογισμό του Οκτωβρίου να κυμαίνεται περίπου στο 9,1% πώς μπορείτε αλήθεια, κυρίες και κύριοι της Νέας Δημοκρατίας, να πανηγυρίζετε; Πώς μπορείτε μέσα σε αυτό το πλαίσιο να λέτε ότι φροντίζετε να διασφαλίσετε την ανάπτυξη και τη δημοσιονομική ισορροπία και πως αυξάνονται οι επενδύσεις με το σχέδιο προϋπολογισμού που φέρνετε για το 2023; Αλήθεια, θα μας πείτε με ποιον τρόπο οι επενδύσεις που θα έρθουν να ωφελήσουν, σίγουρα, τις τσέπες λίγων ολιγαρχών θα βοηθήσουν το μέσο νοικοκυριό να βάλει φαγητό στο τραπέζι του, να πληρώσει τους λογαριασμούς του, να καλύψει τις ανάγκες της καθημερινότητας;

Έχετε, με πλήρη συναίσθηση, όλο το τελευταίο διάστημα, επιλέξει να συνδράμετε επικοινωνιακά τους φτωχότερους και ασθενέστερους πολίτες της χώρας μας, όχι να τους στηρίξετε πραγματικά. Έχετε δημιουργήσει μια αλυσίδα από passes: Fuel pass, energy pass, food pass, επίδομα θέρμανσης, το οποίο επίδομα θέρμανσης, όπως επεσήμανα και στην επιτροπή, για να μπορέσει να το λάβει κάποιος, ο οποίος, για παράδειγμα, διαμένει σε πολυκατοικία με κεντρική θέρμανση, θα πρέπει να κάνουν αίτηση όλοι οι άνθρωποι που μένουν στην πολυκατοικία, όλοι οι ένοικοι. Αλλιώς δεν ενεργοποιείται η δυνατότητα πληρωμής από τον διαχειριστή. Άρα, αν ακόμα και ένα διαμέρισμα δεν έχει κάνει αίτηση για να λάβει το επίδομα, τότε δεν θα το πάρει κανείς. Φυσικά, αυτό δεν σκεφτήκατε να το αναφέρετε σε καμμία ανακοίνωση, σε κανένα δελτίο Τύπου ή, για να είμαι ακριβέστερη, επιλέξατε να μην το αναφέρετε.

Βασιζόμενοι στην επιδοματική πολιτική που έχετε αναπτύξει, μιας και έχετε κάνει τους συμπολίτες μας κυνηγούς επιδομάτων για να καταφέρουν να επιβιώσουν, αλλά και σε μια στρεβλή εικόνα περί αύξησης των φορολογικών εσόδων όταν γνωρίζετε πολύ καλά πως η αύξηση προκύπτει από τη στρατηγική φορολογική αφαίμαξη των μικρών και των μεσαίων εισοδημάτων και τους έμμεσους φόρους, έχετε βάλει και συνεχίζετε ευλαβικά να οικοδομείτε μια εικονική χώρα που υπάρχει μόνο στο μυαλό σας, μια χώρα ανάπτυξης, επενδύσεων, χτισμένη με τις αξίες του φιλελευθερισμού που πλέον σε θεωρητικό επίπεδο και μόνο ασπάζεστε.

Η φανταστική αυτή χώρα -πιστέψτε με- υπάρχει μόνο στο μυαλό σας, γιατί οι πολίτες της Ελλάδας, της χώρας στην οποία ζούμε, βλέπουν το εισόδημά τους να μειώνεται καθημερινά, βλέπουν την αγοραστική τους δύναμη να περιορίζεται καθημερινά, βλέπουν κάθε βράδυ να μετρούν τον μισθό τους και τη σύνταξή τους να δουν τι τους έχει απομείνει για να μπορέσουν να ανταποκριθούν στις απαιτήσεις και να καλύψουν τις ανάγκες μέχρι το τέλος του μήνα.

Κυρίες και κύριοι συνάδελφοι της Νέας Δημοκρατίας, ας είμαστε ρεαλιστές. Αν σας ενδιέφερε ειλικρινά να στηρίξετε τους συμπολίτες μας, δεν θα επιλέγατε αποκλειστικά τη λύση των passes ούτε θα κατηγορούσατε τον πόλεμο στην Ουκρανία και τις διεθνείς αυξήσεις για να καλύψετε τη δική σας ανεπάρκεια. Θα είχατε παρέμβει ρυθμιστικά στην αγορά ενέργειας, θέτοντας πραγματικό πλαφόν στις τιμές, μιας και η δήθεν κατάργηση της ρήτρας αναπροσαρμογής όχι μόνο δεν βελτίωσε την κατάσταση, αλλά αύξησε σε περιπτώσεις το τελικό κόστος. Επίσης, θα είχατε πατάξει την αισχροκέρδεια και θα είχατε προσπαθήσει να αντιμετωπίσετε τις αιτίες και όχι τα αποτελέσματα του προβλήματος. Θα είχατε επιχειρήσει να ελέγξετε το κόστος από τους έμμεσους φόρους, όπως ο ΦΠΑ στα τρόφιμα και ο ειδικός φόρος κατανάλωσης στα καύσιμα που έρχονται να αποτυπωθούν καθημερινά και εβδομαδιαία στον προϋπολογισμό μιας οικογένειας και ειδικότερα χτυπούν και επιβαρύνουν τα χαμηλά και τα μεσαία εισοδήματα. Θα εφαρμόζατε, με άλλα λόγια, μέτρα που πολλά άλλα ευρωπαϊκά κράτη εφαρμόζουν εδώ και καιρό.

Όμως, στον αντίποδα όλων αυτών εσείς, κυρίες και κύριοι της Νέας Δημοκρατίας, επιλέγετε συνειδητά να μην κάνετε τίποτα για να φορολογήσετε και να μειώσετε το ανεξέλεγκτο κόστος της ενέργειας κοιτάζοντας από την άλλη πλευρά και κλείνοντας τα μάτια στη συσσώρευση υπερκερδών στις τσέπες των εταιρειών ενέργειας. Αποφεύγετε τη φορολόγηση αυτών των υπερκερδών, όπως θα περίμενε κάποιος να έχετε κάνει, ειδικά με δεδομένες και τις δηλώσεις και τις δεσμεύσεις του Πρωθυπουργού επί του θέματος. Επιλέγετε, όμως, να μην το κάνετε, με πλήρη συνείδηση, αφήνοντας τις εταιρείες να συνεχίσουν να κερδίζουν και να αυξάνουν τα κέρδη τους. Προφανώς, μοναδικό σας μέλημα είναι η στήριξη των λίγων, η στήριξη των ολιγαρχών σε βάρος και στην πλάτη των πολλών, οι οποίοι συνεχίζουν να στοχοποιούνται και να φτωχοποιούνται.

Ως εκ τούτου, η εικόνα της ανάπτυξης όχι μόνο πλασματική και εικονική είναι, αλλά είναι και εξόχως επικίνδυνη, μιας και καλλιεργείτε ψευδείς προσδοκίες και φρούδες ελπίδες σε ανθρώπους, σε συμπολίτες μας που μοχθούν και αγωνίζονται τη στιγμή που βιώνουν μια εξαιρετικά διαφορετική πραγματικότητα από αυτήν που εσείς παρουσιάζετε.

Η απάντησή σας πως φταίει η διεθνής κρίση πραγματικά δεν πείθει κανέναν. Γιατί; Για έναν πολύ απλό λόγο, γιατί ο πτωχευτικός ψηφίστηκε πριν από τον πόλεμο, οι αυξήσεις στην ενέργεια, σε αγαθά και υπηρεσίες είχαν ξεκινήσει πριν από τον πόλεμο, οι αντιλαϊκές πολιτικές στείρας λιτότητας που εφαρμόζετε είχατε ξεκινήσει να τις εφαρμόζετε πριν από τον πόλεμο, η στήριξη της γαλάζιας ολιγαρχίας είχε αρχίσει πριν από τον πόλεμο. Η εισβολή της Ρωσίας στην Ουκρανία ήρθε να κάνει χείριστη μία ήδη κακή, κάκιστη κατάσταση.

Κλείνοντας, ο προϋπολογισμός που εισηγείστε για το 2023 είναι απλώς η τελική υπογραφή στο διαζύγιο της Νέας Δημοκρατίας με την κοινωνία και τους πολίτες. Είναι η τελική πράξη του δράματος της διακυβέρνησης του Κυριάκου Μητσοτάκη, μιας και η ρίζα, η πηγή όλων των νομοθετημάτων που στρέφονται εναντίον των πολλών, όλων των βημάτων στήριξης των λίγων σε βάρος της κοινωνίας, ακόμα και της θεσμικής και πολιτειακής κρίσης που βιώνουμε το τελευταίο διάστημα, είναι ο ίδιος ο Πρωθυπουργός.

Συνάδελφοι της Συμπολίτευσης, μένει να αντιληφθείτε και εσείς αυτό που αντιλαμβάνονται εδώ και καιρό οι συμπολίτες μας. Τι είναι αυτό; Πως οι ημέρες σας στο τιμόνι της χώρας είναι μετρημένες και ολοένα λιγοστεύουν. Αυτό είναι σίγουρο, όπως εξίσου σίγουρο είναι ότι αυτός ο προϋπολογισμός θα έχει τη διάρκεια ζωής όσες και οι ημέρες διακυβέρνησης της χώρας από τη Νέα Δημοκρατία, δηλαδή θα είναι ελάχιστες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Σταύρος Κελέτσης.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Αν θέλαμε με μία λέξη να περιγράψουμε το περιβάλλον μέσα στο οποίο πρόκειται να εκτελεστεί ο προϋπολογισμός του 2023, αυτή είναι η λέξη «αβεβαιότητα». Και, βέβαια, είναι το ίδιο περιβάλλον και ταιριάζει ο ίδιος χαρακτηρισμός και στον τρόπο εκτέλεσης του προϋπολογισμού του 2022. Γιατί η αβεβαιότητα συναρτάται από το ρευστό διεθνές οικονομικό περιβάλλον και τις συνέπειες στην παραγωγή και στην παγκόσμια οικονομία, αρχικά μεν από την πανδημία του κορωνοϊού και φυσικά από τον πόλεμο στην Ουκρανία και την αναστάτωση που προκάλεσε, τόσο στο θέμα της διατάραξης της εφοδιαστικής αλυσίδας και τη δημιουργία της επισιτιστικής κρίσης, όσο, κυρίως, στην εκτίναξη των τιμών του φυσικού αερίου και γενικότερα των καυσίμων και της ενέργειας, που με τη σειρά τους δημιούργησαν μεγάλα κύματα ακρίβειας και πληθωρισμού στις οικονομίες όλων των χωρών του κόσμου και, φυσικά, της Ευρωπαϊκής Ένωσης.

Σύμφωνα με την τελευταία έκθεση του Διεθνούς Νομισματικού Ταμείου, η παγκόσμια οικονομία αντιμετωπίζει μια ολοένα και πιο θολή και αβέβαιη προοπτική, δηλαδή θλιβερή. Σύμφωνα με την έκθεση οι μηχανές στις τρεις μεγάλες οικονομίες του κόσμου έχουν σταματήσει, δηλαδή στις Ηνωμένες Πολιτείες, στην Κίνα και στην Ευρώπη και ελλοχεύει ο κίνδυνος μίας παγκόσμιας οικονομικής κρίσης.

Οι προβλέψεις για την ανάπτυξη της παγκόσμιας οικονομίας σε παγκόσμιο επίπεδο είναι ότι θα πέσουν τα ποσοστά ανάπτυξης από το 6,1% στο 3,2%. Στις Ηνωμένες Πολιτείες αναμένεται η ανάπτυξη για το 2023 να είναι στο 1%. Στην Κίνα η ανάπτυξη αναμένεται να έχει ρυθμούς 3,3%, που είναι οι πιο αργοί ρυθμοί της τελευταίας τεσσαρακονταετίας και στην Ευρωζώνη ο ρυθμός ανάπτυξης ξέρουμε ότι πέφτει στο 2,6% το 2022 με πρόβλεψη για 1,2% το 2023.

Στο μέτωπο του πληθωρισμού, για μεν τις ανεπτυγμένες οικονομίες αναμένεται πληθωρισμός 6%, ενώ για τις λιγότερο ανεπτυγμένες και τις αναπτυσσόμενες χώρες 9,5%. Γίνεται αντιληπτό ότι μέσα από αυτές τις συνθήκες επηρεάζεται η κάθε εθνική οικονομία και οι συνθήκες αυτές, όπως και η έκθεση τονίζει, οδηγούν σε μια ύφεση που είναι πέντε φορές μεγαλύτερη από την ύφεση του 1970.

Και καταλήγει η έκθεση «ακόμη και στο ενδεχόμενο λήξης του πολέμου στην Ουκρανία και περιορισμού της ενεργειακής κρίσης, η αλματώδης αύξηση των τιμών των τροφίμων ενισχύει την αβεβαιότητα, με κίνδυνο κοινωνικών εκρήξεων, θρυμματισμού του γεωπολιτικού τοπίου και ζωτικές ελλείψεις στο διεθνές εμπόριο».

Όταν, λοιπόν, αυτές είναι οι συνθήκες και αυτό είναι το γενικότερο τοπίο που έχει διαμορφωθεί παγκοσμίως, η προσέγγιση της Αντιπολίτευσης και οι ισχυρισμοί που ακούσαμε και απόψε περί ακρίβειας Μητσοτάκη και Νέας Δημοκρατίας αγγίζουν τα όρια της γελοιότητας. Ακούγονται πραγματικά ως ανέκδοτο.

Είναι γνωστό πως οι συνθήκες αυτές, όσο ο πόλεμος συνεχίζεται, θα συνεχίσουν να υπάρχουν. Επιπλέον, είναι γνωστό ότι η ανθρωπότητα δεν έχει ακόμη ξεμπερδέψει με την πανδημία και τις συνέπειές της. Άρα, λοιπόν, θα πρέπει ο κάθε προϋπολογισμός να λαμβάνει υπ’ όψιν αυτές τις συνθήκες και αυτή την αβεβαιότητα.

Η Κυβέρνησή μας και για το 2022, που είχαμε αυτή τη δύσκολη κατάσταση, προέβη σε μέτρα για την αντιμετώπιση τόσο της ενεργειακής κρίσης, όσο και των αποτελεσμάτων που είχε η κρίση της πανδημίας, σε μικρότερο, βέβαια, βαθμό σε σχέση με τα δύο προηγούμενα χρόνια.

Για την αντιμετώπιση των συνεπειών της ενεργειακής κρίσης για το 2022 το ύψος των παρεμβάσεων ανέρχεται στα 4,8 δισεκατομμύρια ευρώ και ως στόχο είχε τη στήριξη του συνόλου της κοινωνίας, των νοικοκυριών και των επιχειρήσεων, προκειμένου να αντιμετωπίσουν ένα μέρος της αύξησης του κόστους της ενέργειας, αλλά και στοχευμένα να βοηθηθούν συμπολίτες και κοινωνικές ομάδες, όπως είναι οι γεωργοί, οι κτηνοτρόφοι, οι ελεύθεροι επαγγελματίες, που υπέστησαν τις μεγαλύτερες συνέπειες και είχαν τη μεγαλύτερη ανάγκη.

Σήμερα γίνεται σκληρή διαπραγμάτευση στο επίπεδο της Ευρώπης για το θέμα της ενέργειας και το πλαφόν στις τιμές του φυσικού αερίου. Να θυμίσουμε ότι αυτή η συζήτηση ξεκίνησε με πρωτοβουλία της ελληνικής Κυβέρνησης και του Έλληνα Πρωθυπουργού και ήταν από τις πρώτες η δική μας Κυβέρνηση που αντέδρασε και χτύπησε τον κώδωνα του κινδύνου και είπε ότι πρέπει να αντιδράσουμε συνεργαζόμενοι σε ένα κοινό επίπεδο, στο επίπεδο της Ευρώπης.

Οι κυριότερες παρεμβάσεις που έγιναν στο εθνικό επίπεδο ήταν οι εξής: Η Κυβέρνηση επιδότησε την κατανάλωση της ηλεκτρικής ενέργειας και του φυσικού αερίου σε νοικοκυριά και επιχειρήσεις, ένα μέτρο που κόστισε δημοσιονομικά περίπου 8,1 δισεκατομμύρια ευρώ. Επιστρέψαμε το 60% της αύξησης του κόστους της ηλεκτρικής ενέργειας για τα οικιακά τιμολόγια την περίοδο από 1η Δεκεμβρίου 2021 έως τις 30 Ιουνίου 2022. Επιδοτήσαμε το πετρέλαιο θέρμανσης και κίνησης, ένα μέτρο που είχε ένα δημοσιονομικό κόστος 311 εκατομμύρια ευρώ. Προχωρήσαμε στην αύξηση του επιδόματος θέρμανσης για το 2022 και το 2023 ύψους 300 εκατομμυρίων ευρώ.

Καθιερώσαμε μέτρα όπως η προπληρωμένη κάρτα αγοράς καυσίμων, fuel pass, για έξι μήνες, από τον Απρίλιο του 2022 ως το Σεπτέμβριο του 2022. Και, βέβαια, πήραμε ειδικά μέτρα ανακούφισης για τους γεωργούς και τους κτηνοτρόφους, που κόστισαν 212 εκατομμύρια ευρώ και αφορούσαν στην επιδότηση στα λιπάσματα και τις ζωοτροφές και την επιστροφή ενός μέρους του ειδικού φόρου κατανάλωσης στο πετρέλαιο κίνησης.

Ταυτόχρονα, με 816 εκατομμύρια ευρώ στηρίξαμε τα ευάλωτα νοικοκυριά και συμπολίτες μας που είχαν ανάγκη, όπως οι χαμηλοσυνταξιούχοι, οι ανασφάλιστοι, οι υπερήλικες και τα άτομα με αναπηρία.

Για το 2023, πέραν των 250 εκατομμυρίων ευρώ που έχουν προβλεφθεί για το επίδομα θέρμανσης, προβλέπονται επιπλέον πιστώσεις στον νυν προϋπολογισμό ύψους 1 δισεκατομμυρίου ευρώ, κυρίως για την επιδότηση των λογαριασμών ηλεκτρικού ρεύματος και την κάλυψη του κόστους των ενεργειακών δαπανών των φορέων της γενικής κυβέρνησης.

Όσον αφορά στο κόστος των παρεμβάσεων για την πανδημία, αυτό ανέβηκε στο ύψος των 4,4 δισεκατομμυρίων ευρώ για το 2022 και πάρθηκαν μέτρα, όπως η μείωση των ασφαλιστικών εισφορών κατά τρεις ποσοστιαίες μονάδες, η αναστολή της εισφοράς αλληλεγγύης στον ιδιωτικό τομέα, η μείωση του ΦΠΑ σε επιλεγμένα προϊόντα και υπηρεσίες, η αποζημίωση ειδικού σκοπού εργαζομένων των οποίων οι συμβάσεις τέθηκαν σε αναστολή και στήριξη του προγράμματος «ΣΥΝΕΡΓΑΣΙΑ», η κάλυψη ασφαλιστικών εισφορών και επιδότηση πρόσληψης μακροχρόνια ανέργων, η ενίσχυση επιχειρήσεων του τουριστικού κλάδου για τη στήριξή του, η μη επιστρεπτέα επιχορήγηση σε μικρές και πολύ μικρές επιχειρήσεις μέσω των ΟΤΑ, το πρόγραμμα «ΓΕΦΥΡΑ ΙΙ» για νομικά πρόσωπα και δανειολήπτες και η κάλυψη έκτακτων αναγκών στον τομέα της υγείας, που χρειάστηκε να γίνει προκειμένου να ενισχυθεί με επιπλέον προσωπικό το οποίο προσελήφθη για να καλυφθούν οι ανάγκες που δημιούργησε η πανδημία. Για το 2023 προβλέπονται επιπλέον 180 εκατομμύρια ευρώ για την κάλυψη του μισθολογικού κόστους του έκτακτου υγειονομικού προσωπικού.

Εκτός, όμως, από τα μέτρα που αφορούν στην ενεργειακή κρίση και στην πανδημία, η Κυβέρνηση έκανε γενικότερες παρεμβάσεις και έλαβε συγκεκριμένα μέτρα πολιτικής που είχαν ως στόχο τη στήριξη της οικονομίας και την τόνωση της οικονομικής δραστηριότητας. Οι παρεμβάσεις αυτές ανέρχονται περίπου στα 301 εκατομμύρια ευρώ για το 2022, ενώ θα φτάσουν σε ύψος 4,2 δισεκατομμυρίων ευρώ για το 2023 και αφορούν κυρίως στα μέτρα που ανακοίνωσε ο Πρωθυπουργός στην Έκθεση της Θεσσαλονίκης.

Ειδικότερα, η Κυβέρνηση προχωρά: Στη μόνιμη και οριστική κατάργηση της ειδικής εισφοράς αλληλεγγύης στους δημοσίους υπαλλήλους, στους συνταξιούχους και στον ιδιωτικό τομέα από το 2023. Στη διατήρηση της μείωσης των ασφαλιστικών εισφορών στους μισθωτούς του ιδιωτικού τομέα κατά 3 ποσοστιαίες μονάδες. Στη διατήρηση του μειωμένου ποσοστού ΦΠΑ σε επιλεγμένα προϊόντα και υπηρεσίες που επιλέχθηκαν λόγω της κρίσης της πανδημίας και για το 2023. Στην αναστολή του ΦΠΑ στις νέες οικοδομές και για το 2023 και για το 2024, προκειμένου να τονωθεί η οικοδομική δραστηριότητα.

Επιπλέον, επιδοτείται η εγκατάσταση φωτοβολταϊκών πάνελ, υλοποιείται το πρόγραμμα στήριξης του κόστους της στέγης για τα νέα ζευγάρια έως τριάντα εννέα ετών και επεκτείνεται το επίδομα μητρότητας στον ιδιωτικό τομέα από τους έξι στους εννέα μήνες. Επίσης, αυξάνεται το επίδομα στέγασης των φοιτητών για κάθε έτος και δίνονται 26 εκατομμύρια ευρώ και το 2022, αλλά και το 2023 και λαμβάνονται μέτρα τόνωσης του τουρισμού, όπου με στοχευμένες πολιτικές δίνονται κίνητρα για την επέκταση της τουριστικής περιόδου. Τέλος, αυξάνονται οι μισθολογικές δαπάνες για τους γιατρούς του ΕΣΥ και τα στελέχη των Ενόπλων Δυνάμεων.

Συμπέρασμα: Τι αποδεικνύουν όλες οι παραπάνω παρεμβάσεις που έγιναν το 2022 και πρόκειται να γίνουν το 2023; Αποδεικνύουν την κοινωνική ευαισθησία της Κυβέρνησης, την ευαισθησία ιδιαίτερα για εκείνους που πλήττονται περισσότερο και είναι πιο ευάλωτοι στις κρίσεις της πανδημίας και της ενέργειας. Δεν είναι τυχαία, κυρίες και κύριοι συνάδελφοι, η εδραίωση της πεποίθησης στην ελληνική κοινωνία ότι αυτή η Κυβέρνηση και αυτός ο Πρωθυπουργός μπορούν να αντιμετωπίσουν με επιτυχία και αποτελεσματικότητα, καλύτερα από κάθε άλλο τις κρίσεις αυτές.

Και αυτή η πεποίθηση, κυρίες και κύριοι της Αντιπολίτευσης, δεν πρόκειται να αλλάξει όσο κι αν προσπαθήσετε, με όποιους τρόπους και να χρησιμοποιήσετε, με όση λάσπη και να ρίξετε. Γιατί; Δεν πρόκειται να αλλάξει αυτή η πεποίθηση και δεν πρόκειται να πληγεί αυτή η Κυβέρνηση, διότι η πεποίθηση αυτή θα εκφραστεί με την ψήφο των Ελλήνων στο τέλος της τετραετίας, θα εκφραστεί μέσα από τις εκλογές που θα δώσουν και πάλι τη νίκη στη Νέα Δημοκρατία και θα έχουμε εκ νέου μια αυτοδύναμη Κυβέρνηση της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η ειδική εισηγήτρια του ΣΥΡΙΖΑ - Προοδευτική Συμμαχία η κ. Μαριλίζα Ξενογιαννακοπούλου.

Κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε το σχέδιο προϋπολογισμού για το 2023 μέσα σε ένα ιδιαίτερα σκοτεινό και ζοφερό περιβάλλον, εξαιτίας της αντιδημοκρατικής εκτροπής του σκανδάλου των υποκλοπών, των προσπαθειών της Κυβέρνησης Μητσοτάκη να το συγκαλύψουν, αλλά και βέβαια, τις ασκούμενες κυβερνητικές πολιτικές οι οποίες συστηματικά έρχονται να πλήξουν την κοινωνική πλειοψηφία, να ανατροφοδοτήσουν τη μεγάλη κρίση της ενέργειας και της ακρίβειας και φυσικά, να πολλαπλασιάσουν τα αρνητικά αποτελέσματα στην κοινωνία.

Η πραγματικότητα είναι ότι οι εργαζόμενοι στη χώρα μας αυτή τη στιγμή υποφέρουν. Μιλώντας για τον κατώτατο μισθό, για τον οποίο υπάρχει προεκλογική εξαγγελία για αύξησή του τον Μάιο, πέραν της μικρής διπλής αύξησης που δόθηκε φέτος, αυτή την ώρα έχει ήδη χάσει το 19% της αγοραστικής δύναμης.

Την ίδια ώρα έρχονται τα ευρωπαϊκά συνδικάτα με συγκεκριμένη έρευνα που δείχνει τις μισθολογικές επιπτώσεις εξαιτίας της κρίσης της ενέργειας σε όλη την Ευρώπη και αποτυπώνουν πολύ χαρακτηριστικά ότι, ειδικά για τη χώρα μας, ο εργαζόμενος που αμείβεται με τον κατώτατο μισθό αναγκάζεται να απωλέσει δύο μηνιάτικα για να καλύψει μόνο το κόστος ενέργειας. Καταθέτω στα Πρακτικά τη μελέτη.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια ώρα, με τα στοιχεία της EUROSTAT, ένας στους τρεις Έλληνες αυτή τη στιγμή κινδυνεύει από ακραία φτώχεια, εξαιτίας της μείωσης της αγοραστικής δύναμης, της αυξανόμενης ακρίβειας και της ενεργειακής κρίσης. Ένα νοικοκυριό το οποίο έχει εισόδημα κάτω από 750 ευρώ, έχει χάσει το 40% της αγοραστικής του δύναμης είτε είναι εργαζόμενοι είτε είναι συνταξιούχοι. Αυτή είναι η πραγματικότητα.

Σε αυτή την πραγματικότητα η Κυβέρνηση Μητσοτάκη τι κάνει; Δεν κάνει τίποτα. Κάνει επικοινωνιακές φιέστες με το «καλάθι του νοικοκυριού», αρνείται πεισματικά να μειώσει τον ΦΠΑ στα είδη πρώτης ανάγκης -εμείς έχουμε προτείνει εδώ και μήνες μία μείωση στο 6%- και φυσικά, όπως ανέδειξαν οι εισηγητές του ΣΥΡΙΖΑ - Προοδευτική Συμμαχία, αλλά και όλοι οι εισηγητές της Αντιπολίτευσης προηγουμένως, συνεχίζει να επιδοτεί την αισχροκέρδεια της ενέργειας χωρίς κανένα ουσιαστικό αποτέλεσμα.

Κι επειδή η Κυβέρνηση μας λέει συνεχώς, κύριε Υπουργέ, ότι πρωτοτυπούμε αρνητικά, επειδή σας εγκαλούμε που δεν μειώνετε τον ΦΠΑ, θέλω να καταθέσω τη μελέτη του ILO, του Διεθνούς Γραφείου Εργασίας.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας προσκαλώ να τη μελετήσετε, όπου με πολύ συγκεκριμένα στοιχεία λέει δύο πράγματα: Ότι σε αυτή τη φάση της συνεχούς φτωχοποίησης των εργαζομένων η χώρα μας, όπως ανέφεραν και τα ευρωπαϊκά συνδικάτα, είναι στη χειρότερη θέση και ότι πρέπει να μειωθεί ο ΦΠΑ. Ο ILO καλεί τις κυβερνήσεις να μειώσουν τον ΦΠΑ στα είδη πρώτης ανάγκης για δύο λόγους. Πρώτα απ’ όλα, για να στηριχθούν οι εργαζόμενοι και οι πιο ευάλωτοι αυτόν τον δύσκολο χειμώνα, αλλά, επίσης, για να υπάρξει αποτελεσματική αποκλιμάκωση του πληθωρισμού.

Επειδή συνεχώς μας λέτε ότι στην Ευρώπη δεν αναφέρονται στη μείωση του ΦΠΑ, το αντίθετο ισχύει και ιδιαίτερα γι’ αυτούς που θέλουν πραγματικά να στηρίξουν το εισόδημα των εργαζομένων.

Ταυτόχρονα, υπάρχει επιδείνωση όλων των στοιχείων για την ανεργία. Ακόμα και το σχέδιο προϋπολογισμού αναφέρει στασιμότητα όσον αφορά στην ανεργία. Τι εννοούν στασιμότητα από την πλευρά της Κυβέρνησης; Εννοούν ότι έχουμε επιδείνωση όσον αφορά στην ανεργία.

Τα στοιχεία είναι σαφή και συγκεκριμένα. Ήδη τον Αύγουστο που, υποτίθεται ότι είναι η αιχμή της απασχόλησης, είχαμε τον χειρότερο Αύγουστο στα τελευταία είκοσι χρόνια με μείωση, με αρνητικό ισοζύγιο όσον αφορά την απασχόληση με τριάντα τρεις χιλιάδες απολύσεις και αποχωρήσεις. Τον περασμένο Οκτώβριο έφτασε η μείωση, το αρνητικό ισοζύγιο με εκατόν δεκαέξι χιλιάδες απολύσεις και αποχωρήσεις.

Αυτά είναι τα μεγέθη όσον αφορά την ανεργία και οφείλονται, κύριε Υπουργέ, στο μεγάλο κόστος που αντιμετωπίζουν οι μικρομεσαίες επιχειρήσεις, που είναι ο κατ’ εξοχήν εργοδότης για το μεγαλύτερο κομμάτι του εργατικού δυναμικού της χώρας, που δεν έχουν καμμία ουσιαστική στήριξη από την Κυβέρνηση. Επίσης και ένα άλλο στοιχείο που αξίζει να αναφερθεί, γιατί δείχνει, ακριβώς, τα αρνητικά αποτελέσματα της πολιτικής της Κυβέρνησης είναι ότι συνεχώς αυξάνεται η μερική απασχόληση και η περιστασιακή απασχόληση εις βάρος των θέσεων πλήρους απασχόλησης.

Τα καταθέτω στα Πρακτικά.

(Στο σημείο αυτό η Βουλευτής, κ. Μαριλίζα Ξενογιαννακοπούλου, καταθέτει για τα Πρακτικά τα προαναφερθέντα έγγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνει αυτό; Ότι στην αρχή της χρονιάς, το Γενάρη του 2022, στις προσλήψεις οι θέσεις πλήρους απασχόλησης ήταν το 61% της απασχόλησης. Από τον Ιούνιο και μετά έχουμε αντιστροφή, κύριε Υπουργέ, αυτής της σχέσης και έχουμε φτάσει πλέον να έχουμε το 55% των προσλήψεων να είναι σε θέσεις μερικής απασχόλησης και περιστασιακές, και να είναι η μειοψηφία των προσλήψεων μόλις στο 45% σε θέσεις πλήρους απασχόλησης. Άρα, λοιπόν, εδώ έχουμε να κάνουμε αφ’ ενός με το πρόβλημα της οικονομίας και των μικρομεσαίων, οι οποίοι απολύουν εργαζόμενους, κλείνουν μικρομεσαίες επιχειρήσεις, αλλά φυσικά και την πλήρη εφαρμογή της αντεργατικής νομοθεσίας Χατζηδάκη η οποία δημιουργεί την ασυδοσία στο χώρο της αγοράς και της εργασίας.

Όσον αφορά τα αποτελέσματα στην απασχόληση, τα στοιχεία είναι πολύ συγκεκριμένα και ενδεικτικά. Αν πάρουμε τα τελευταία στοιχεία του ΟΟΣΑ η χώρα μας αυτή τη στιγμή είναι στη δεύτερη χειρότερη θέση για όλες τις χώρες του ΟΟΣΑ, όχι μόνο των ευρωπαϊκών. Όπως επίσης με τα στοιχεία της EUROSTAT έχει τη δεύτερη χειρότερη θέση όσον αφορά συνολικά την ανεργία, τη δεύτερη χειρότερη όσον αφορά τους νέους και τη χειρότερη, τη θλιβερή θέση όσον αφορά την ανεργία των γυναικών.

Τα καταθέτω στα Πρακτικά.

(Στο σημείο αυτό η Βουλευτής, κ. Μαριλίζα Ξενογιαννακοπούλου, καταθέτει για τα Πρακτικά τα προαναφερθέντα έγγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ιδιαίτερα δυσμενή θέση και χωρίς καμμία στήριξη είναι οι άνεργοι. Ο κ. Χατζηδάκης άλλαξε το νόμο του ΟΑΕΔ, απαξίωσε τον ΟΑΕΔ, τον έκανε δημόσια υπηρεσία, θέσπισε μέχρι και ποινολόγιο όσον αφορά τους ανέργους -δηλαδή τιμωρεί τους ανέργους αντί να τους στηρίζει, στερώντας τους ακόμα και από το επίδομα ανεργίας. Με τα 250 ευρώ τα οποία πρόκειται να δώσει η Κυβέρνηση τώρα στις γιορτές, στην ουσία θα καλύψει μόνο εκατό χιλιάδες από τις πεντακόσιες είκοσι πέντε χιλιάδες μακροχρόνια ανέργους που αυτή τη στιγμή είναι εγγεγραμμένοι στο μητρώο του ΟΑΕΔ. Δηλαδή τετρακόσιες είκοσι πέντε χιλιάδες άνεργοι δεν θα έχουν καμμία στήριξη σε αυτόν τον τόσο δύσκολο χειμώνα.

Στους συνταξιούχους η κατάσταση είναι εξίσου τραγική. Η Κυβέρνηση Μητσοτάκη κατήργησε τη δέκατη τρίτη σύνταξη, δεν έκανε αυτά που είχε υποσχεθεί όσον αφορά τα αναδρομικά στους χαμηλοσυνταξιούχους. Γιατί τα αναδρομικά για ένα εκατομμύριο διακόσιες χιλιάδες συνταξιούχους που αφορούν τα επικουρικά ταμεία και τα δώρα αφορούν, κυρίως, τους χαμηλοσυνταξιούχους. Επίσης, απαξίωσε τον ΕΦΚΑ. Μάλιστα ο κ. Χατζηδάκης προχωρά και στην υλοποίηση της αντισυνταγματικής ρύθμισης για μετακλητούς γενικούς διευθυντές. Πριν λίγες μέρες αποφάσισε τη συγκεκριμένη προκήρυξη η διοίκηση του ΕΦΚΑ, κάτι το οποίο πέραν του ότι είναι αντισυνταγματικό, είναι ταυτόχρονα και απαράδεκτο σε προεκλογική περίοδο, εκτός ΑΣΕΠ καθαρά για πελατειακές σχέσεις.

Για τους χαμηλοσυνταξιούχους και δίνετε για τις γιορτές 250 ευρώ τα οποία στην ουσία αφορούν ένα πολύ μικρό κομμάτι των συνταξιούχων, και σε καμμία περίπτωση, βέβαια, δεν μπορούν να προσεγγίσουν συνολικά ό,τι δίνετε και για τους συνταξιούχους και για τους ευάλωτους και για μακροχρόνια ανέργους τα 980 εκατομμύρια της δέκατης τρίτης σύνταξης. Όσον δε αφορά την αύξηση των συντάξεων από την επομένη χρονιά -το είπε και η εισηγήτρια μας η Έφη Αχτσιόγλου- αυτή η αύξηση οφείλεται στον νόμο του ΣΥΡΙΖΑ του 2017.

Τέλος για να κλείσω το κεφάλαιο των συντάξεων, το σχέδιο του προϋπολογισμού προβλέπει αυξημένο ποσό απονομής συντάξεων. Εδώ όμως πρέπει να μιλήσουμε για έναν άλλον εμπαιγμό, ότι ο κ. Χατζηδάκης με το σύστημα fast track των συντάξεων στην ουσία επιχείρησε να δείξει ότι μειώνονται οι εκκρεμότητες στις κύριες συντάξεις. Αλλά η αλήθεια ποια είναι, κυρίες και κύριοι συνάδελφοι; Ότι μία στις τρεις συντάξεις που βγαίνουν με αυτό το καινούργιο σύστημα, είτε έχει λάθη είτε βγαίνει με μειωμένη σύνταξη, που σημαίνει νέες καθυστερήσεις. Οι εκκρεμότητες ακόμα και με τα στοιχεία του Υπουργείου Εργασίας, παραμένουν στο ακέραιο όσον αφορά τις επικουρικές συντάξεις που είναι εκατόν είκοσι χιλιάδες, όσον αφορά τα εφάπαξ που είναι πενήντα πέντε χιλιάδες και όσον αφορά φυσικά τις παράλληλες συντάξεις που ξεπερνούν τις εβδομήντα χιλιάδες.

Ο εμπαιγμός όμως συνεχίζεται και αφορά τους μικρομεσαίους που τόσο υποτίθεται η Κυβέρνηση ότι κόπτεται. Γιατί ποια είναι η κατάσταση σήμερα; Το ιδιωτικό χρέος αυξάνει, οι ληξιπρόθεσμες οφειλές αυξάνουν. Και τι κάνει η Κυβέρνηση; Δημιουργεί ένα κλίμα ότι θα κάνει δεκαετή παραγραφή των οφειλών στον ΕΦΚΑ. Στην πραγματικότητα, βέβαια, δημιούργησε ένα τέτοιο κλίμα, ενώ μόνο όσοι δεν είχαν βεβαιωμένες οφειλές στη δεκαετία θα δουν αυτή την παραγραφή. Τι σημαίνει αυτό; Σημαίνει ότι αφορά 250 εκατομμύρια οφειλών στα 43 δισ. για να έχουμε μια εικόνα. Όσον δε αφορά τα χρέη των μικρομεσαίων και επαγγελματιών στον ΕΦΚΑ κάνει το αυτονόητο, αλλά αυξάνει με πολύ μεγάλη καθυστέρηση, τις δώδεκα δόσεις σε είκοσι τέσσερις δόσεις. Αλλά αυτό, κυρίες και κύριοι συνάδελφοι, δεν αρκεί σε καμμία περίπτωση αυτή τη στιγμή για να βοηθήσει τους μικρομεσαίους και επαγγελματίες.

Εμείς προτείνουμε μια γενναία ρύθμιση εκατόν είκοσι δόσεων, όπως είχε κάνει η κυβέρνηση του ΣΥΡΙΖΑ το 2019, με μείωση ενός μέρους του κεφαλαίου και με κατοχύρωση των συνταξιοδοτικών δικαιωμάτων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Το τρίτο στοιχείο του κυβερνητικού εμπαιγμού των μικρομεσαίων είναι το θέμα της μείωσης των ασφαλιστικών εισφορών. Υποτίθεται ότι υπάρχει μια μόνιμη πλέον μείωση 3%. Όμως τι αποκρύπτεται; Ότι από 1/1 της επόμενης χρονιάς θα υπάρχει αύξηση των εισφορών για μικρομεσαίους και επαγγελματίες 9,9%. Αυτή είναι η αλήθεια και αυτός είναι ο εμπαιγμός.

Είναι ένα σχέδιο προϋπολογισμού, που εν μέσω κρίσης δεν στηρίζει τους εργαζόμενους, δεν στηρίζει τους συνταξιούχους, δεν στηρίζει τους ανέργους, δεν στηρίζει τους μικρομεσαίους και μειώνει και τον κοινωνικό προϋπολογισμό όσον αφορά την πρόνοια. Είναι ένας προϋπολογισμός, λοιπόν, που καταψηφίζουμε, αλλά είναι και ένας προϋπολογισμός που δεν θα υλοποιηθεί, γιατί είναι σίγουρο ότι στις εκλογές, που απ’ ότι φαίνεται θα επισπευστούν, θα υπάρξει μια ισχυρή πλειοψηφία πολιτικής αλλαγής και μία ισχυρή προοδευτική διακυβέρνηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός εισηγητής του ΠΑΣΟΚ - Κίνημα Αλλαγής, κ. Χρήστος Γκόκας.

**ΧΡΗΣΤΟΣ ΓΚΟΚΑΣ:** Ευχαριστώ κύριε Πρόεδρε.

Κυρίες και κύριοι συνάδελφοι, πριν το 2009 στους προϋπολογισμούς συζητούσαμε για την περιβόητη σύγκλιση των εισοδημάτων των Ελλήνων με τον ευρωπαϊκό μέσο όρο, πριν φτάσουμε στον δημοσιονομικό εκτροχιασμό της περιόδου 2004 - 2009 για τον οποίο η Νέα Δημοκρατία δεν αναγνώρισε ποτέ τις ευθύνες της.

Και είναι δεδομένες και οι ευθύνες από την άρνησή σας, όπως και του ΣΥΡΙΖΑ, κύριοι της Νέας Δημοκρατίας να στηρίξετε τότε τη μόνη προσφερόμενη εθνική στρατηγική για τη χώρα με τα μέτωπα στην άνω και κάτω πλατεία Συντάγματος ή με τα προγράμματα Θεσσαλονίκης του ΣΥΡΙΖΑ από τη μια μεριά και τα «Ζάππεια» της Νέας Δημοκρατίας από την άλλη. Μια σύγκλιση που η χώρα μας είχε πετύχει μέχρι το 2004, τουλάχιστον, σε επίπεδο κατά κεφαλήν διαθέσιμου εισοδήματος των νοικοκυριών και είχε βρεθεί στην εικοστή θέση των πιο ανεπτυγμένων χωρών.

Ο τελευταίος προϋπολογισμός της Κυβέρνησης Μητσοτάκη αποτυπώνει στην ουσία και την αλήθεια του απολογισμού της τετραετίας της διακυβέρνησης της χώρας από τη Νέα Δημοκρατία.

Η αλήθεια αυτή είναι αμείλικτη απέναντι στον μύθο της εξόδου από τα μνημόνια και της κανονικότητας. Η απόσταση του κατά κεφαλήν πραγματικού εισοδήματος και του διαθέσιμου εισοδήματος των νοικοκυριών συνεχίζει να αυξάνεται σε σχέση με τον ευρωπαϊκό μέσο όρο κάθε έτος από το 2009 και μετά έως και το 2021 που πέρασε το 35%. Άρα, παρά την έξοδο από τα μνημόνια η Ελλάδα παραμένει σε τροχιά απόκλισης σε σχέση με την Ευρώπη και όχι σύγκλισης. Αλλά πώς θα αλλάξει αυτή η τάση από μια συντηρητική Κυβέρνηση που ονομάζει τη διευρυνόμενη απόκλιση ως κανονικότητα;

Δυστυχώς το πρόβλημα είναι ότι η χώρα μας καταρρέει πλέον και σε επίπεδο δημοκρατικών θεσμών. Το ζήτημα των παράνομων παρακολουθήσεων τόσο με επισυνδέσεις από την ΕΥΠ όσο και με κακόβουλα λογισμικά αποτελεί πλήγμα για τη δημοκρατία. Για το ΠΑΣΟΚ - Κίνημα Αλλαγής η διαφάνεια, η δημοκρατία, η διασφάλιση των ατομικών δικαιωμάτων, η κάθαρση είναι μείζον θέμα. Διότι η δική μας παράταξη είναι αυτή που έχει ως απαρέγκλιτη αρχή στην πράξη και όχι μόνο στα λόγια τη διαύγεια, τη λογοδοσία και τη μηδενική ανοχή στη διαφθορά και πρώτα για τα δικά της στελέχη χωρίς καμμία απολύτως ανοχή και το εννοούμε απόλυτα, γιατί ο καθένας, όπως και στην περίπτωση Καϊλή, έχει τις δικές του ευθύνες.

Η παράταξη όμως και ο Πρόεδρος Νίκος Ανδρουλάκης πήραν άμεσα τις αποφάσεις που αντιστοιχούν στις αρχές μας, τις αξίες αλλά και την ιστορία και την προσφορά της παράταξης του ΠΑΣΟΚ. Εμείς, μόνοι μας, για την Ελλάδα θεσμοθετήσαμε το νόμο για την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες ή την άρση του τραπεζικού απορρήτου. Όπως είμαστε υπερήφανοι για ουσιαστικές μεταρρυθμίσεις, όπως το ΑΣΕΠ, το ΕΣΥ, τη «ΔΙΑΥΓΕΙΑ», τα ΚΕΠ την ηλεκτρονική συνταγογράφηση και πολλά άλλα.

Γιατί όμως θέτουμε το ζήτημα της δημοκρατίας σε μια συζήτηση για τον προϋπολογισμό; Μα, προφανώς γιατί ισχυρή δημοκρατία και διαφάνεια, οικονομική πρόοδος και κοινωνική συνοχή είναι έννοιες βαθιά αλληλένδετες. Για τη Νέα Δημοκρατία του κ. Μητσοτάκη η δημοκρατία ίσως να είναι δευτερεύον ζήτημα. Δευτερεύον είναι για την κατά τα λοιπά πατριωτική Νέα Δημοκρατία και το δημογραφικό, που αναδεικνύει η έκθεση Πισσαρίδη, αλλά ξεχάστηκε όταν άρχισε η ροή των πόρων του Ταμείου Ανάκαμψης.

Και τι ελαφρυντικά ψάχνετε, κυρίες και κύριοι συνάδελφοι της Πλειοψηφίας, για τις ανεπάρκειές σας; Τι λέει η Κυβέρνηση; «Μα, εμείς διαχειριστήκαμε πανδημία». Ναι, εσείς αλλά και άλλες εκατόν ενενήντα κυβερνήσεις του κόσμου. Μπορείτε να μας πείτε γιατί ενώ την τριετία 2020 - 2022 η Κυβέρνηση φαίνεται ότι δαπάνησε τους περισσότερους πόρους στην Ευρώπη και από τους περισσότερους στον κόσμο, κατατάσσεται κατά τα άλλα δέκατη έκτη στις είκοσι επτά χώρες σε ανάκαμψη του ΑΕΠ της; Τι αποδεικνύει αυτό; Αποδεικνύει ότι αυτοί οι πόροι κατανεμήθηκαν άστοχα και άδικα σε αυτούς που δεν τα είχαν ανάγκη.

Η δε σχέση έμμεσων-άμεσων φόρων ξεπέρασε το 1,6 έναντι 1,15 το 2014 και είναι ήδη αυξημένοι από την περίοδο ΣΥΡΙΖΑ. Η αύξηση αυτή προβλέπεται να συνεχιστεί το 2023. Οι πολίτες πληρώνουν επιπλέον και τον νέο φόρο πληθωρισμού στο δημόσιο ταμείο. Δηλαδή οι ευάλωτοι για μια ακόμα φορά πλήττονται περισσότερο από όλους.

Μας λέτε από την άλλη μεριά για την ανάπτυξη και είναι πασιφανές ότι αυτή βασίζεται στην κατανάλωση. Η χώρα παραμένει τελευταία και το 2022 σε ακαθάριστο σχηματισμό παγίου κεφαλαίου δηλαδή σε επενδύσεις, με το επενδυτικό κενό που τη χωρίζει από τις υπόλοιπες ευρωπαϊκές χώρες να είναι τεράστιο. Το μεγαλύτερο μέρος των άμεσων ξένων επενδύσεων κατευθύνεται, κυρίως, στη διαχείριση ακινήτων και στις χρηματοπιστωτικές και ασφαλιστικές δραστηριότητες, όχι, δηλαδή, σε παραγωγικές επενδύσεις και επενδύσεις σε υποδομές.

Στο πεδίο αυτό επομένως αποδομείται πλήρως και το φιλοεπενδυτικό προφίλ της Κυβέρνησης αλλά και ο περιβόητος τομέας των επενδύσεων του ιδιωτικού τομέα. Είναι προφανές ότι η ετήσια αύξηση των επενδύσεων από το 10% του ΑΕΠ που κυμαίνονταν το 2019, στο 13% του ΑΕΠ που κυμαίνονταν στα μέσα του 2022, οφείλεται αποκλειστικά στο ότι οι δαπάνες του κρατικού προϋπολογισμού Δημοσίων Επενδύσεων αυξήθηκαν από το 3,1% του ΑΕΠ στο 5,5% του ΑΕΠ το 2022 αντίστοιχα. Για το Πρόγραμμα Δημοσίων Επενδύσεων, οι δαπάνες προβλέπονται στα 8,3 δισεκατομμύρια για το 2023 έναντι 8,8 δισεκατομμυρίων κλείσιμο το 2022 με 6,8 δισεκατομμύρια συγχρηματοδοτούμενους πόρους, 1,5 δισεκατομμύριο από εθνικούς πόρους, ενώ προβλέπονται και 3,66 δισεκατομμύρια από το Ταμείο Ανάκαμψης και Ανθεκτικότητας. Το αξίωμα ότι για κάθε 1 ευρώ από τους πόρους του Ταμείου Ανάκαμψης θα κινητοποιούνται 2 ευρώ από τον ιδιωτικό τομέα διαψεύδεται ως τώρα τραγικά. Τα δεδομένα αυτά απορρίπτουν πλήρως και το δήθεν αναπτυξιακό αποτύπωμα από τη διαχείριση περιουσιακών στοιχείων από το Υπερταμείο παρ’ όλο που αυτή διαφημίζεται ως εξαιρετικά σημαντική.

Ο προϋπολογισμός του Υπουργείου Υποδομών και Μεταφορών ανέρχεται για το 2023 σε 2,346 δισεκατομμύρια ευρώ έναντι εκτίμησης 1,782 δισεκατομμυρίων για το 2021 με 415 εκατομμύρια από το Ταμείο Ανάκαμψης, αυξημένους λόγω, κυρίως, του Ταμείου Ανάπτυξης και Ανθεκτικότητας και δευτερευόντως του Προγράμματος Δημοσίων Επενδύσεων. Οι ανάγκες όμως είναι πολύ περισσότερες.

Το βασικό ερώτημα είναι, αν έργα στρατηγικής σημασίας για τον ρόλο της χώρας στην Ευρώπη και τα Βαλκάνια, παραδείγματος χάριν ο αυτοκινητόδρομος Αδριατικής - Ιονίου, δηλαδή ο Μπλε Διάδρομος, σιδηροδρομικοί άξονες, δίκτυα μεταφοράς ενέργειας και λοιπά μπορεί να ενταχθούν και να υλοποιηθούν στο χρονοδιάγραμμα του Ταμείου Ανάκαμψης ή θα το εξαντλήσουμε σε εκκλησίες, μουσεία κ.λπ., μικρά έργα, χρήσιμα μεν αλλά που δεν εξυπηρετούν τις μεγάλες στρατηγικές της χώρας;

Οι εξαγγελίες του προγράμματος 13 δισεκατομμυρίων από το Υπουργείο Υποδομών και Μεταφορών δεν αφορούν σε έναν ολοκληρωμένο σχεδιασμό για το σύνολο των υποδομών της χώρας και την αναβάθμιση του εθνικού συστήματος μεταφορών. Στο μεγαλύτερο, βέβαια, μέρος αφορά εξαγγελίες ακόμη. Πολλά μεγάλα οδικά έργα ακόμα περιμένουν. Προχωρά μόνο ο Ε65 και με προβλήματα.

Ο άξονας Πάτρα - Πύργος πάει για μετά το 2025, τα υπόλοιπα τμήματα μετά τον Πύργο περιμένουν. Για τον ΒΟΑΚ οκτώ χρόνια πλέον δεν έγινε τίποτα και τώρα στη λογική της προηγούμενης κυβέρνησης δρομολογήθηκε ένα τριχοτομημένο έργο και ΣΔΙΤ, και σύμβαση παραχώρησης, και δημόσιο έργο. Στην Ιόνια Οδό το τμήμα Γιάννενα - Κακαβιά υποβαθμίζεται με τρίιχνη διατομή και μόνο μέχρι το Καλπάκι, μια επιλογή αντίθετη με την ιδιαίτερη περιφερειακή και εθνική σημασία του έργου, μια επιλογή που βρίσκει αντίθετους τους Ηπειρώτες και όχι μόνο. Το έργο αυτό πρέπει να ολοκληρωθεί ως αυτοκινητόδρομος, για να συνδεθεί με τον Μπλε Διάδρομο, όπως επίσης πρέπει να προχωρήσουν και οι κάθετες συνδέσεις της Πρέβεζας με Ιόνια και Εγνατία Οδό, που ακόμα δεν έχουν μελετηθεί.

Αντίστοιχα στο πακέτο των σιδηροδρομικών έργων 4 δισεκατομμυρίων δεν περιλαμβάνεται η ολοκληρωμένη σιδηροδρομική Εγνατία από Ηγουμενίτσα μέχρι Έβρο, ούτε το δίκτυο της Πελοποννήσου μετά την Πάτρα ούτε η σύνδεση της δυτικής Μακεδονίας ούτε και η συνολική αναβάθμιση του σιδηροδρομικού δικτύου, ενώ φαίνεται ότι το ενδιαφέρον που υπάρχει για τη δημιουργία της σιδηροδρομικής γραμμής Πόγραδετς - Ιεροπηγής επίσης δεν εντάσσεται στους σχεδιασμούς της Κυβέρνησης.

Κυρίες και κύριοι συνάδελφοι, ενώ η Κυβέρνηση μέσα από λάθη και καθυστερήσεις για ενίσχυση των μέσων μαζικής μεταφοράς, ισχυρίζεται ότι έχει λύσει τα ζητήματα των αστικών συγκοινωνιών, δεν έχει ακόμη καταφέρει να λύσει αυτό το πρόβλημα με τα ανεπαρκή μέχρι στιγμής μέτρα. Για τις υποδομές του τομέα μεταφορών, για να κλείσω αυτό το κεφάλαιο, θεωρώ ότι πρέπει να προσαρμόζεται με τους ευρωπαϊκούς σχεδιασμούς για τη δημιουργία διευρωπαϊκών δικτύων μεταφορών όταν εμείς σχεδιάζουμε τις αντίστοιχες εθνικές στρατηγικές.

Η δε έλλειψη περιφερειακού σχεδιασμού και ιδιαίτερα η απουσία ένταξης σοβαρών, μεγάλων παραγωγικών και αναπτυξιακών έργων από το Ταμείο Ανάκαμψης στην ελληνική περιφέρεια αποτυπώνεται ενδεικτικά και στην εκλογική περιφέρειά μου, στην Άρτα, όπου δεν προχωρά και δεν προβλέπεται χρηματοδότηση για τα μεγάλα παραγωγικά έργα -η Άρτα στηρίζεται στον πρωτογενή τομέα- όπως τα εγγειοβελτιωτικά έργα ή το αρδευτικό έργο Πέτα - Κομποτίου έχουν να χρηματοδοτηθούν από το 2014.

Δεν υπάρχει προγραμματισμός ή δεν έχουν ξεκινήσει άλλα έργα σημαντικά όπως η αντιπλημμυρική προστασία της Άρτας, η αξιοποίηση του γεωθερμικού πεδίου, η αξιοποίηση του Αμβρακικού Κόλπου, έργα ανάπτυξης στον ορεινό όγκο, η ενίσχυση σε προσωπικό, εξοπλισμό και υποδομές στο νοσοκομείο, ενώ κινδυνεύουν τα πανεπιστημιακά τμήματα αφού δεν στηρίζονται με υποδομές, δεν λύθηκε το θέμα των επαγγελματικών δικαιωμάτων στο Τμήμα Γεωπονίας και επιπλέον υπάρχουν τα προβλήματα εισαγωγής σπουδαστών λόγω της ελάχιστης βάσης εισαγωγής. Παραγωγοί και κτηνοτρόφοι, όπως και σε όλη τη χώρα, πλήττονται από τον υπερδιπλασιασμό στο κόστος παραγωγής χωρίς ενίσχυση για την απώλεια εισοδήματος, είτε λόγω της περσινής ακαρπίας στην Άρτα από τον παγετό της άνοιξης του 2021 είτε από την κατάρρευση των τιμών για όσα προϊόντα πουλήθηκαν και δεν μένουν στα δέντρα, ελιές, εσπεριδοειδή και, δυστυχώς, φέτος και στα ακτινίδια.

Κυρίες και κύριοι συνάδελφοι, κλείνοντας, το ΠΑΣΟΚ - Κίνημα Αλλαγής έχει μια εντελώς διαφορετική λογική σε σχέση με την οικονομική πρόοδο στο μέλλον. Την παρουσίασε προχθές ο Πρόεδρός μας. Στα βασικά σημεία αφορά στην αντιμετώπιση της ακρίβειας με πλαφόν στις τιμές λιανικής στην ενέργεια, στοχευμένη μείωση του ΦΠΑ και έμμεσων φόρων, ελέγχους στην αγορά, πρόταση νόμου για Αρχή Προστασίας Καταναλωτή, τολμηρές παρεμβάσεις για την προστασία από την αύξηση του κόστους δανεισμού και των κόκκινων δανείων και επαναθεσμοθέτηση της προστασίας της πρώτης κατοικίας. Έχουμε καταθέσει σχετική πρόταση νόμου. Επίσης, ολοκληρωμένο πρόγραμμα για την κοινωνική κατοικία και την αντιμετώπιση των προβλημάτων της νέας γενιάς. Ρυθμίσεις εκατόν είκοσι δόσεων για χρέη σε εφορία και ΕΦΚΑ με κίνητρα για τους συνεπείς δανειολήπτες. Αύξηση του κατώτατου μισθού στα 751 ευρώ και στη συνέχεια την επαναφορά των συλλογικών συμβάσεων εργασίας. Το αναθεωρημένο ΕΚΑΣ, ώστε να ενισχυθούν αυτοί που πραγματικά έχουν ανάγκη όλοι οι χαμηλοσυνταξιούχοι αλλά και οι αγρότες συνταξιούχοι. Και, βεβαίως, η αναθεώρηση του ελληνικού σχεδίου για το Ταμείο Ανάκαμψης και Ανθεκτικότητας μακριά από πελατειακές λογικές με περιφερειακή και αναπτυξιακή διάσταση. Οι δεσμεύσεις μας αυτές αποτελούν το μόνο αξιόπιστο σχέδιο απέναντι στη συντηρητική κανονικότητα της Νέας Δημοκρατίας. Κι αυτό θα κριθεί θετικά από τους πολίτες.

Ο τελευταίος τέταρτος προϋπολογισμός της Κυβέρνησης αποτυπώνει έναν ιδιαίτερο αρνητικό απολογισμό της θητείας της, κυρίως, για τον κόσμο της παραγωγής και της εργασίας. Τα νοικοκυριά και οι επαγγελματίες, οι επιχειρήσεις, ιδιαίτερα οι μικρομεσαίες, οι παραγωγοί είναι σε αδιέξοδο. Δηλαδή, οι πολλοί. Ενώ η αξιοποίηση του πακέτου πόρων αυτών των 72 δισεκατομμυρίων με το Ταμείο Ανάκαμψης και Ανθεκτικότητας κατευθύνονται σε μεγάλα πακέτα, δηλαδή σε λίγους και αφού έχει προετοιμαστεί και το κατάλληλο θεσμικό πλαίσιο με τις πρότυπες προτάσεις με ιδιωτικούς φορείς επίβλεψης και άλλα συστήματα στην ανάθεση των μεγάλων έργων.

Κυρίες και κύριοι συνάδελφοι, ούτε ο προϋπολογισμός 2023 δίνει απαντήσεις στο αίτημα για δίκαιη κοινωνία, εργασία και αξιοπρέπεια για όλους προοπτική και μέλλον για τους νέους στον τόπο τους. Δεν στηρίζει την βιώσιμη ανάπτυξη με περιφερειακή και κοινωνική διάσταση και δεν είναι αξιόπιστος. Γι’ αυτό και τον καταψηφίζουμε πλην των αμυντικών δαπανών και των δαπανών για την Προεδρία της Δημοκρατίας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η ειδική εισηγήτρια της Νέας Δημοκρατίας, κ. Άννα Μάνη - Παπαδημητρίου.

Ορίστε, κυρία Παπαδημητρίου, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητούμε σήμερα τον κρατικό προϋπολογισμό του 2023, τον οποίο έχω την τιμή να εισηγούμαι. Έναν ιστορικής σημασίας προϋπολογισμό καθότι είναι ο πρώτος τα τελευταία δώδεκα χρόνια εκτός πλαισίου μνημονιακής επιτήρησης ή ενισχυμένης εποπτείας. Μετά από δώδεκα χρόνια η πατρίδα μας χάρη στη σκληρή δουλειά και τη μεταρρυθμιστική συνέπεια της Κυβέρνησης μα, κυρίως, χάρη στις θυσίες των Ελλήνων πολιτών έχει ανακτήσει πλέον την οικονομική της αυτονομία και ατενίζει το μέλλον με αισιοδοξία.

Η συλλογική αυτή προσπάθεια, η πρόοδος και η προοπτική της ελληνικής οικονομίας αναγνωρίζονται σήμερα από όλους τους ευρωπαϊκούς θεσμούς και τους εταίρους. Ενδεικτική, μάλιστα, είναι η απόφαση που έλαβε προ ημερών το Eurogroup με την οποία θα μειωθεί το δημόσιο χρέος κατά 6 δισεκατομμύρια ευρώ. Μια απόφαση ορόσημο για την Ελλάδα η οποία έρχεται σε συνέχεια της εξόδου από την ενισχυμένη εποπτεία από τον περασμένο Αύγουστο αλλά και των έντεκα συνεχών αναβαθμίσεων της ελληνικής οικονομίας, τα τελευταία τρία χρόνια, φτάνοντας μόλις μία θέση πριν την επενδυτική βαθμίδα. Αξίζουν, πραγματικά, συγχαρητήρια στην ηγεσία του Υπουργείου Οικονομικών για το συστηματικό και εξαιρετικό έργο που επιτελεί, έργο που φέρει απτά αποτελέσματα.

Αγαπητοί συνάδελφοι, ο προϋπολογισμός του 2023 καταρτίζεται μέσα σε ένα εξαιρετικά αβέβαιο και ρευστό διεθνές περιβάλλον υψηλών και σύνθετων απαιτήσεων. Κανείς δεν εξωραΐζει την κατάσταση. Απέναντι όμως στις προκλήσεις που προκύπτουν από τον πόλεμο στην Ουκρανία, την ενεργειακή κρίση και το υψηλότερο πληθωριστικό κύμα των τελευταίων πενήντα ετών, η εθνική οικονομία επιδεικνύει αξιοσημείωτη ανθεκτικότητα και ταυτόχρονα δυναμική. Καθώς οδεύουμε προς το 2023, η Ελλάδα βρίσκεται στην πρώτη βαθμίδα των χωρών της Ευρωπαϊκής Ένωσης όσον αφορά την ανάπτυξη.

Το 2022, η χώρα μας σύμφωνα με τις τελευταίες προβλέψεις θα παρουσιάσει ρυθμό ανάπτυξης 5,6%, διπλάσιο, δηλαδή, έναντι του ευρωπαϊκού μέσου όρου, ενώ το 2023 1,8%, που σύμφωνα με τις εκτιμήσεις της Ευρωπαϊκής Επιτροπής θα είναι τριπλάσιος από τον μέσο όρο των κρατών μελών της Ευρωπαϊκής Ένωσης. Επιπλέον, το δημόσιο χρέος έχει υποχωρήσει σχεδόν κατά πενήντα μονάδες τα τελευταία τρία χρόνια και αναμένεται το 2023 να ανέλθει στα 159,3% του ΑΕΠ. Είμαστε η χώρα με την ταχύτερη αποκλιμάκωση χρέους σε όλη την Ευρώπη.

Περαιτέρω η αύξηση του ΑΕΠ -το οποίο αναμένεται να υπερβεί τα 224 δισεκατομμύρια ευρώ το ερχόμενο έτος- η επιστροφή στα πρωτογενή πλεονάσματα, η σημαντική μείωση της ανεργίας κατά πέντε ποσοστιαίες μονάδες αλλά και το ιστορικό ρεκόρ στις επενδύσεις και τις εξαγωγές, όλοι αυτοί οι θετικοί δείκτες της οικονομίας καταδεικνύουν ξεκάθαρα τη σπουδαία πρόοδο που έχει επιτευχθεί. Πρόοδος που μόνο τυχαία δεν είναι.

Η Κυβέρνηση παρά τις διαδοχικές κρίσεις παρέμεινε συνεπής στη μεταρρυθμιστική της ατζέντα στηρίζοντας την κοινωνία και τον παραγωγικό ιστό της χώρας. Χαρακτηριστικά το 2022 προχώρησε σε μέτρα στήριξης ύψους 4,8 δισεκατομμυρίων ευρώ για την αντιμετώπιση των συνεπειών της ενεργειακής κρίσης, το υψηλότερο ποσό που δόθηκε σε οποιαδήποτε ευρωπαϊκή χώρα, ενώ σε 4,4 δισεκατομμύρια ευρώ ανήλθαν τα μέτρα για τις συνέπειες της υγειονομικής κρίσης.

Η στήριξη των νοικοκυριών και των επιχειρήσεων παραμένει στο επίκεντρο και το 2023, καθώς στον προϋπολογισμό έχουν ενσωματωθεί όλα τα μέτρα στήριξης που ανακοίνωσε ο Πρωθυπουργός Κυριάκος Μητσοτάκης στη Διεθνή Έκθεση Θεσσαλονίκης, μέτρα που θα λειτουργήσουν ως ανάχωμα στο διεθνές κύμα ακρίβειας και τις υψηλές πληθωριστικές πιέσεις. Ανάμεσα σε αυτά περιλαμβάνονται μέτρα για την αύξηση του εισοδήματος των εργαζομένων και τη δημιουργία θέσεων εργασίας, όπως η νέα τρίτη κατά σειρά αύξηση του κατώτατου μισθού, η μόνιμη μείωση των ασφαλιστικών εισφορών κατά τρεις μονάδες, η μόνιμη κατάργηση της ειδικής εισφοράς αλληλεγγύης για 1,2 εκατομμύρια εργαζόμενους στον ιδιωτικό τομέα, η επέκταση του επιδόματος μητρότητας στον ιδιωτικό τομέα από τους έξι στους εννέα μήνες. Επίσης, μέτρα για τη στήριξη των συνταξιούχων και των δημοσίων υπαλλήλων, όπως η αύξηση των κύριων συντάξεων κατά 7,75%, η πρώτη μετά από δώδεκα ολόκληρα χρόνια. Η μόνιμη κατάργηση της εισφοράς αλληλεγγύης για ένα εκατομμύριο συνταξιούχους και πεντακόσιες χιλιάδες δημοσίους υπαλλήλους, η αναμόρφωση του ειδικού μισθολογίου των γιατρών του ΕΣΥ, η διευθέτηση μισθολογικών αιτημάτων των Ενόπλων Δυνάμεων αλλά φυσικά και ένα πλέγμα μέτρων για την ενίσχυση της κατοικίας και της κοινωνικής στέγης με επίκεντρο κυρίως τη νέα γενιά.

Κυρίες και κύριοι συνάδελφοι, έχοντας αναφερθεί στα βασικά μεγέθη του προϋπολογισμού αλλά και στα κυριότερα μέτρα στήριξης που προβλέπονται, θα ήθελα να εστιάσω σε έναν τομέα νευραλγικής σημασίας για την εθνική οικονομία, στον τομέα των επενδύσεων. Όσον αφορά τις άμεσες ξένες επενδύσεις είναι αδιαμφισβήτητο ότι η Ελλάδα, η πατρίδα μας, αποτελεί πλέον έναν ασφαλή επενδυτικό προορισμό και καταρρίπτει το ένα ιστορικό ρεκόρ μετά το άλλο. Οι άμεσες ξένες επενδύσεις αγγίζουν τα 5,3 δισεκατομμύρια ευρώ το 2021, ποσό που ενδεχομένως να ξεπεραστεί και φέτος αλλά και τον επόμενο χρόνο. Μάλιστα, η Ευρωπαϊκή Επιτροπή εκτιμά πως την επόμενη τριετία θα είμαστε πρώτοι στον ρυθμό ανάπτυξης επενδύσεων σε όλη την Ευρώπη. Οι επενδύσεις ενισχύουν την εθνική οικονομία, δημιουργούν νέες και ποιοτικές θέσεις εργασίας, ανοίγουν προοπτικές για τη χώρα μας, η οποία αποτελεί πλέον έναν σημαντικό πυλώνα σταθερότητας και σπουδαίων επενδυτικών ευκαιριών.

Πέρα από τα παραπάνω, και στον τομέα των Δημοσίων Επενδύσεων το 2023 θα καταγράφουν επίπεδα ιστορικού ρεκόρ. Έργα ύψους 11,9 δισεκατομμυρίων ευρώ που ισοδυναμούν με το 5,3% του ΑΕΠ της χώρας θα χρηματοδοτηθούν το επόμενο έτος από το Πρόγραμμα Δημοσίων Επενδύσεων και το Ταμείο Ανάκαμψης. Θα έχουμε μία πραγματική εκτίναξη των Δημοσίων Επενδύσεων, ένα άλμα στο μέλλον, αν αναλογιστεί κανείς ότι οι δαπάνες του προγράμματος από το 2012 έως το 2019 κυμαίνονταν μεταξύ 3,1% έως 3,7% του ΑΕΠ. Με άλλα λόγια, από τα 6,1 δισεκατομμύρια ευρώ των Δημοσίων Επενδύσεων το 2012 οι Δημόσιες Επενδύσεις αγγίζουν φέτος τα 11,6 δισεκατομμύρια και το 2023 θα φτάσουν τα 11,9 δισεκατομμύρια ευρώ.

Περαιτέρω, καθοριστικής σημασίας για τις δημόσιες επενδύσεις τα επόμενα χρόνια θα είναι και το σχέδιο «Ελλάδα 2.0» στο πλαίσιο του Ευρωπαϊκού Ταμείου Ανάκαμψης και Ανθεκτικότητας, ένα ολιστικό πρόγραμμα που σηματοδοτεί την Ελλάδα του αύριο, αγγίζοντας κάθε γωνιά της ελληνικής περιφέρειας. Ήδη το 2022, έχουν ενταχθεί τετρακόσια σαράντα έργα συνολικού ύψους 13,7 δισεκατομμυρίων ευρώ. Είναι μια σπουδαία ευκαιρία που δεν πρέπει σε καμμία περίπτωση να πάει χαμένη. Στην κατεύθυνση αυτή, στόχος της Κυβέρνησης για τον οποίο ήδη εργάζεται συστηματικά είναι να αξιοποιήσει κάθε χρηματοδοτικό εργαλείο και να απορροφήσει κάθε διαθέσιμο πόρο, από όποια πηγή κι αν προέρχεται.

Πέραν των παραπάνω, στο κεφάλαιο του κοινωνικού προϋπολογισμού ενισχύθηκαν το 2022 τα νοσοκομεία και το σύστημα πρωτοβάθμιας φροντίδας υγείας, με επιπλέον μεταβιβάσεις ύψους 296 εκατομμυρίων ευρώ. Στο ποσό αυτό συμπεριλαμβάνονται 180 εκατομμύρια ευρώ για τη μισθοδοσία του επικουρικού προσωπικού που προσλήφθηκε ή εξακολουθεί να υπηρετεί λόγω παράτασης των συμβάσεών του, αλλά και 34 εκατομμύρια ευρώ για την αποζημίωση των ιατρών του ΕΣΥ που υπηρετούν σε κέντρα υγείας και σε λοιπές δημόσιες μονάδες πρωτοβάθμιας φροντίδας, στο πλαίσιο του «προσωπικού ιατρού».

Επίσης, προβλέπεται και το επόμενο έτος η συνέχιση της καταβολής σημαντικών προνοιακών παροχών και ενισχύσεων που υλοποιούνται ήδη, όπως είναι οι παροχή σε ανασφάλιστους υπερήλικες, το επίδομα κοινωνικής αλληλεγγύης ανασφάλιστων υπερηλίκων, το επίδομα παιδιού, το ελάχιστο εγγυημένο εισόδημα, η επιδότηση στέγασης, οι προνοιακές παροχές σε χρήμα σε άτομα με αναπηρία, το επίδομα γέννησης, το πρόγραμμα «Σχολικά Γεύματα», το πρόγραμμα «Στέγαση και Εργασία» που θα υλοποιείται πλέον από τον ΟΠΕΚΑ, καθώς και άλλα προγράμματα και δράσεις που αφορούν προνοιακές πολιτικές.

Κυρίες και κύριοι συνάδελφοι, ο κρατικός προϋπολογισμός του 2023, ο τέταρτος κατά σειρά προϋπολογισμός που υποβάλλει η Κυβέρνηση του Κυριάκου Μητσοτάκη, επιβεβαιώνει ακόμη μια φορά ότι η χώρα μας έχει γυρίσει οριστικά σελίδα και ότι δεν έχει τίποτα κοινό με την Ελλάδα που παρέλαβε το 2015 από τον ΣΥΡΙΖΑ. Μια Ελλάδα που επί διακυβέρνησης ΣΥΡΙΖΑ παρουσίαζε ρυθμό ανάπτυξης 0%, με ό,τι αυτό συνεπάγεται, με capital controls, με κλειστές τράπεζες, με ουρές στα ΑΤΜ για 60 ευρώ, μια Ελλάδα στο ευρωπαϊκό και διεθνές περιθώριο. Οι συμπολίτες μας δεν ξεχνούν ποιος αφαίμαξε τη μεσαία τάξη, ποιος επέβαλε είκοσι εννέα φόρους, ποιος πετσόκοψε το ΕΚΑΣ και τις συντάξεις, ποιος αποτέλεσε τροχοπέδη για την υγιή επιχειρηματικότητα, ποιος υποθήκευσε τη δημόσια περιουσία για εκατό χρόνια στο Υπερταμείο.

Κυρίες και κύριοι συνάδελφοι, η Ελλάδα του σήμερα, του 2023, στον τέταρτο χρόνο διακυβέρνησης της Νέας Δημοκρατίας είναι μια χώρα που πρωτοπορεί, που αναπτύσσεται με διπλάσιο και τριπλάσιο ρυθμό ανάπτυξης από τον ευρωπαϊκό μέσο όρο, που σημειώνει ιστορικά ρεκόρ στην απομείωση του δημόσιου χρέους, στις επενδύσεις, στις εξαγωγές στον τουρισμό.

Η Κυβέρνηση θα συνεχίσει να εργάζεται με σχέδιο, με υπευθυνότητα, με την ίδια συνέπεια λόγων και έργων. Αυτή την Κυβέρνηση, την Κυβέρνηση του Κυριάκου Μητσοτάκη χρειάζεται η χώρα μας, μια Κυβέρνηση σταθερή ισχυρή αυτοδύναμη, μία Κυβέρνηση που παρέχει ασφάλεια και σιγουριά στον ελληνικό λαό, που εμπνέει αισιοδοξία και εθνική αυτοπεποίθηση στη σημερινή δύσκολη οικονομική και γεωπολιτική συγκυρία. Και είναι βέβαιο ότι αυτή την Κυβέρνηση θα έχει και την επόμενη τετραετία.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στον χρόνο.

Τώρα τον λόγο έχει ο ειδικός εισηγητής του ΣΥΡΙΖΑ - Προοδευτική Συμμαχία ο κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ:** Ευχαριστώ πολύ, κύριε Πρόεδρε.

Κυρίες και κύριοι της Κυβέρνησης, θα μπορούσε κανείς να πει ότι ο προϋπολογισμός για το 2023 είναι μία από τα ίδια, σε σχέση και με την προηγούμενη χρονιά, όταν σας θυμίζω τότε πανηγυρίζατε και κάνατε μάλιστα λόγο μόνο εσείς διεθνώς για το τέλος των επιπτώσεων της πανδημίας και για την άμεση αποκλιμάκωση του ήδη τότε επελαύνοντας πληθωρισμού.

Γι’ αυτόν, όμως, ακριβώς τον λόγο σήμερα δεν μπορώ να πω μία από τα ίδια. Γιατί οι επιλογές πάντα έχουν συνέπειες και οι επιλογές της Κυβέρνησης Μητσοτάκη έχουν ως συνέπεια σήμερα να βρισκόμαστε σε πολύ χειρότερη θέση, σε πολύ χειρότερη κατάσταση από αυτή την οποία βρισκόμασταν ακριβώς έναν χρόνο πριν. Γιατί το 2022 σφραγίστηκε από την ολική κατάρρευση της εικονικής πραγματικότητας που ως τότε προστάτευε την Κυβέρνησή σας, η οποία αποτυπώνεται σε δύο κυρίως επίπεδα, την ενεργειακή και πληθωρική κρίση από τη μία, που βυθίζει τη χώρα και τους πολίτες στην ανασφάλεια και την ελληνική οικονομία σε αναταραχή και αβεβαιότητα και τη θεσμική κρίση του σκανδάλου των υποκλοπών, που τραυματίζει τη δημοκρατία μας, καταρρακώνει το πολιτικό σύστημα και κυρίως αναδεικνύει αυτό που φαινόταν από την πρώτη στιγμή, την ιστορική οπισθοχώρηση που εκπροσωπεί αυτή η Κυβέρνηση, οπισθοχώρηση στην οικονομία, την οπισθοχώρηση στη δημοκρατία. Πρόκειται για τις δύο όψεις του ίδιου νομίσματος και το κοινό τίμημα το πληρώνει τελικά ο ελληνικός λαός.

Από τη μία διεύρυνση της κοινωνικής ανισότητας, ενεργειακή φτώχεια, καθημερινός φόβος για τον λογαριασμό του ρεύματος, την επίσκεψη στο σουπερμάρκετ και από την άλλη, θεσμική εκτροπή, ασφυκτικός έλεγχος της ενημέρωσης, ευτελισμός κάθε έννοιας κράτους δικαίου, λογοδοσίας και πολιτικής ευθύνης. Με μια φράση, δεν πάει άλλο. Και δεν πάει άλλο γιατί και τα δεδομένα πλέον είναι αμείλικτα. Θα καταθέσω κάποια βασικά στοιχεία για τα Πρακτικά. Θα τα καταθέσω όλα μαζί γιατί είναι και πολλά, να μην καταχραστώ τον χρόνο.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε, λοιπόν, έναν πληθωρισμό που σταθεροποιείται πλέον σε δυσθεώρητα ύψη και μάλιστα με τις αυξήσεις να είναι πολλαπλάσιες στα τρόφιμα, όπου σε πολλές περιπτώσεις πλησιάζουν ή και ξεπερνούν το 20%, αλλά και στα καύσιμα και στην ενέργεια, σε εκείνα δηλαδή τα είδη που απορροφούν το συντριπτικά μεγαλύτερο μέρος του εισοδήματος των λαϊκών και μεσαίων στρωμάτων.

Έχουμε πανευρωπαϊκές πρωτιές στην τιμή της βενζίνης, οι οποίες είναι συνεχείς τις τελευταίες εβδομάδες.

Τα τελευταία στοιχεία της Κομισιόν από τη EUROSTAT δείχνουν τη χώρα μας με την ακριβότερη αμόλυβδη και το τρίτο ακριβότερο πετρέλαιο κίνησης σε ολόκληρη την Ευρώπη των 27. Δείχνουν την Ελλάδα να είναι πρώτη στην Ευρώπη κατά το πρώτο εξάμηνο του 2022 στην τιμή ηλεκτρικής ενέργειας προ φόρων και επιδοτήσεων -πάλι σύμφωνα με την EUROSTAT- και να έχει το τρίτο υψηλότερο κόστος ενέργειας μετά και τις επιδοτήσεις με όρους αγοραστικής δύναμης των πολιτών.

Κατά τη γνώμη μου, κάτι που είναι εξαιρετικά κρίσιμο να ειπωθεί, είναι ότι η κρίση αυτή έχει δύο εκφάνσεις. Η μία, βεβαίως, είναι η απότομη εκτίναξη των τιμών, την οποία παρουσιάζουμε με στοιχεία, και η άλλη είναι το ζήτημα του διαθέσιμου εισοδήματος. Εκεί ακριβώς είναι που η χώρα μας βιώνει τις πιο βαριές επιπτώσεις της κρίσης, γιατί ταυτόχρονα με την έκρηξη των τιμών υποχωρεί και άλλο η αγοραστική δύναμη των πολιτών και των νοικοκυριών, ενώ αυξάνεται και η απόσταση από την Ευρωπαϊκή Ένωση.

Σύμφωνα και πάλι με τα στοιχεία της EUROSTAT, το δεύτερο τρίμηνο του 2022 στην Ελλάδα οι ονομαστικοί μισθοί αυξήθηκαν μόλις 0,8%. Οι ονομαστικοί μισθοί είναι αυτοί, διότι οι πραγματικοί, βεβαίως λόγω του πληθωρισμού, μειώθηκαν. Την ίδια στιγμή, στην Ευρωζώνη, που και εκεί βεβαίως οι αυξήσεις είναι ανεπαρκείς σε σχέση με την κρίση την οποία βιώνει αυτή τη στιγμή η Ευρώπη, αλλά οι αυξήσεις εκεί ήταν πέντε φορές μεγαλύτερες απ’ ό,τι ήταν στην Ελλάδα και έφθασαν στο 4,1%.

Το κατά κεφαλήν ΑΕΠ με όρους αγοραστικής δύναμης είναι το δεύτερο χαμηλότερο στην Ευρώπη των είκοσι επτά, ενώ ήδη από το 2021 πάλι μας λέει η EUROSTAT ότι είχαμε τη δεύτερη χειρότερη επίδοση ως προς το ποσοστό των νοικοκυριών που είδαν μείωση του εισοδήματός τους.

Με λίγα λόγια, για να το πω με μία φράση, ο Έλληνας πολίτης πληρώνει πολύ πιο ακριβά προϊόντα και υπηρεσίες από τον μέσο Ευρωπαίο, την ώρα ακριβώς που το εισόδημά του είναι πολύ χαμηλότερο από το εισόδημα του μέσου Ευρωπαίου.

Ποιες είναι οι συνέπειες όλων αυτών των εξελίξεων, της εκτίναξης των τιμών, της καθήλωσης των εισοδημάτων; Ήδη από τον Σεπτέμβριο, μας λέει το ΙΝΕ της ΓΣΕΕ, πάνω από το 70% των εργαζομένων έχει μειώσει την κατανάλωση βασικών ειδών διατροφής, ενώ η απώλεια της αγοραστικής δύναμης των εργαζομένων έφτασε έως και το 40% για τον κατώτατο μισθό, δύο στους τρεις πολίτες έχουν μειώσει ήδη την κατανάλωση ρεύματος και ένας στους δύο τις δαπάνες ακόμη και σε βασικά είδη διατροφής, σύμφωνα με την έρευνα του Ινστιτούτου Λιανεμπορίου Καταναλωτικών Αγαθών.

Κύριοι της Κυβέρνησης, οι ευθύνες σας είναι τεράστιες για αυτή τη ζοφερή κατάσταση. Θυμίζω ότι ήδη από το καλοκαίρι του 2021 είχαμε καταθέσει την πρώτη δέσμη προτάσεων για την πληθωριστική κρίση, όταν εσείς προσπαθούσατε να μας πείσετε ότι δεν υπάρχει καμμία κρίση και ότι οι όποιες ανατιμήσεις, που ήδη τότε παρουσιάζονταν, ήταν προσωρινές. Εμείς επιμέναμε ότι χρειάζεται στήριξη του διαθέσιμου εισοδήματος, αποφασιστική κρατική παρέμβαση ρύθμισης των αγορών και στοχευμένες φορολογικές ελαφρύνσεις σε έμμεσους φόρους που σχετίζονται με τον πυρήνα ακριβώς της πληθωριστικής κρίσης.

Και σήμερα, όμως, εξακολουθείτε δυστυχώς να αντιμετωπίζετε το «τσουνάμι» της ακρίβειας με «χάρτινα» φράγματα, όπως το περίφημο «καλάθι του νοικοκυριού». Είναι ένα αποσπασματικό μέτρο που δεν φέρνει χειροπιαστά αποτελέσματα, όπως δείχνουν και τα επίσημα στοιχεία, πέραν βεβαίως από τις γνωστές επικοινωνιακές φιέστες.

Ακόμα χειρότερο, όμως, είναι ότι επιμένετε στην επιδότηση αισχροκέρδειας στην αγορά ενέργειας. Σύμφωνα με τα δικά σας στοιχεία, κόστισαν 8 δισεκατομμύρια μόνο για το 2022 οι αδιέξοδες επιδοτήσεις σε ρεύμα και φυσικό αέριο, με αποτέλεσμα η χώρα να εξακολουθεί να κάνει πρωταθλητισμό στο κόστος ενέργειας, οι τιμές των προϊόντων να ανεβαίνουν διαρκώς, καθώς επηρεάζονται βεβαίως σε πολύ μεγάλο βαθμό και από το ενεργειακό κόστος και μόνοι κερδισμένοι τελικά να είναι οι παραγωγοί ενέργειας.

Κυρίες και κύριοι συνάδελφοι, η Κυβέρνηση επιχειρεί να δικαιολογήσει την εμμονή της σε μια αποτυχημένη, αντικοινωνική πολιτική, καταφεύγοντας σε τεχνητούς πανηγυρισμούς περί ανάπτυξης και έκρηξης επενδύσεων. Και αυτό, όμως, το έργο το έχουμε ξαναδεί. Τι έλεγε πριν από ένα χρόνο η Κυβέρνηση για το 2022; Τα στοιχεία στον περσινό προϋπολογισμό έδειχναν αύξηση των πραγματικών επενδύσεων κατά 23,4% το 2022. Τι λέει τώρα η Κυβέρνηση απολογιστικά για το 2022; Είναι στο 10% τελικά αυτή η αύξηση. Η επενδυτική έκρηξη παραπέμπεται για μία ακόμη φορά για την επόμενη χρονιά, αυτή τη φορά για το 2023.

Όμως, και στους στόχους ενεργοποίησης του Ταμείου Ανάκαμψης και εδώ έχουμε για μία ακόμη φορά πλήρη διάψευση και κατάρρευση. Τα τελευταία διαθέσιμα στοιχεία από τα τέλη Νοεμβρίου μιλούν για πραγματική απορρόφηση πόρων που δεν ξεπερνά τα 500 εκατομμύρια ευρώ. Τη στιγμή δηλαδή που η πραγματική οικονομία διψά για ρευστότητα, η Κυβέρνηση τι κάνει; Παραπέμπει σε λογιστικό «παρκάρισμα» περίπου 1,5 δισεκατομμύριο για το 2022, πρακτική που έχει βεβαίως μόνο επικοινωνιακά αποτελέσματα και καμμία ουσία. Οι πόροι αυτοί φυσικά δεν προσμετρώνται στο ΑΕΠ και κάτι πολύ χειρότερο, φυσικά δεν φθάνουν στην πραγματική οικονομία, εκεί που είναι απολύτως απαραίτητοι.

Εύλογα αναρωτιέται κανείς, πώς θα επιτευχθεί ο κυβερνητικός στόχος για 2,8 δισεκατομμύρια απορρόφηση από το Ταμείο Ανάκαμψης το 2022, στόχο μάλιστα τον οποίο μειώσατε σε σχέση με το προηγούμενο προσχέδιο του προϋπολογισμού, που ήταν 3,2 δισεκατομμύρια; Πώς θα διασφαλιστεί ότι το 2023 η κατάσταση αυτή θα αναστραφεί και οι δαπάνες θα εκτοξευτούν, όπως προβλέπει ο προϋπολογισμός, στα 3,6 δισεκατομμύρια και μάλιστα εάν συμπεριλάβει κανείς και το σκέλος των δανείων, στα 7 δισεκατομμύρια ευρώ;

Είναι κρίσιμα ερωτήματα, καθώς βεβαίως από την αποδοτική υλοποίηση του Ταμείου συναρτώνται οι μακροοικονομικοί στόχοι και η πραγματική αύξηση του ΑΕΠ και των επενδύσεων στη χώρα.

Τα πράγματα, όμως, είναι ακόμα χειρότερα, εάν δούμε και τα ποιοτικά στοιχεία αυτών των επενδύσεων, γιατί δυστυχώς η πολιτική της Κυβέρνησης αναπαράγει τα διαχρονικά διαρθρωτικά προβλήματα της ελληνικής οικονομίας. Έχουμε υπεραντιπροσώπευση κατασκευών, real estate, τουρισμού, με τις πραγματικά παραγωγικές επενδύσεις που να αυξάνουν την εγχώρια προστιθέμενη αξία στη βιομηχανία, στη μεταποίηση και στην αγροδιατροφή να είναι ελάχιστες. Από το σχεδιασμό της Κυβέρνησης απουσιάζει το κριτήριο της ενίσχυσης της παραγωγικής βάσης της χώρας, με αποτέλεσμα η συντριπτική πλειοψηφία των πόρων να κατευθύνεται στις εισαγωγές και να αυξάνεται το εμπορικό έλλειμμα, ενώ βεβαίως ο αποκλεισμός των μικρών και μεσαίων επιχειρήσεων είναι πλέον ξεκάθαρος. Τα πρώτα 455 εκατομμύρια των χαμηλότοκων δανείων του Ταμείου Ανάκαμψης και Ανθεκτικότητας πάνε σε δεκατρείς μόλις επιχειρηματικούς ομίλους. Το τόσο κρίσιμο αυτό πρόγραμμα για την ελληνική οικονομία δεν πάει έτσι πουθενά, θα αποτύχει και ποσοτικά και ποιοτικά. Γι’ αυτό εμείς μιλάμε ξεκάθαρα για την ανάγκη αναθεώρησης και ανακατεύθυνσης αυτών των πόρων. Δεν είναι δυνατόν, για παράδειγμα, σε αυτές τις τόσο κρίσιμες συνθήκες της τεράστιας στεγαστικής κρίσης να αποδεχτούμε ένα πρόγραμμα, το οποίο προβλέπει λιγότερο από 1,5 εκατομμύριο, μόλις 1,3 εκατομμύριο για τη στέγη.

Βεβαίως, κυρίες και κύριοι της Κυβέρνησης, το κρίσιμο δεν είναι μόνο να μιλάμε γενικώς και αορίστως περί οικονομικής μεγέθυνσης, που και αυτή βεβαίως τίθεται εν αμφιβόλω, εάν δει κανείς τα στοιχεία του τρίτου τριμήνου που δείχνουν επιβράδυνση και ως προς το ΑΕΠ. Το κρίσιμο ερώτημα, όμως, είναι να συζητήσουμε για τι είδους ανάπτυξη ακριβώς μιλάμε, ποιους αφορά αυτή η ανάπτυξη; Για ποια ανάπτυξη μπορούμε να μιλάμε, όταν σχεδόν μία στις δύο μικρομεσαίες επιχειρήσεις δεν μπορούν να καλύψουν ούτε τα λειτουργικά έξοδα του τρέχοντος μήνα, όπως λέει το Ινστιτούτο Μικρών Επιχειρήσεων της ΓΣΕΒΕΕ, όταν τα χρέη προς την εφορία έχουν αυξηθεί κατά 8,6 δισεκατομμύρια από τον Ιούνιο του ’19, τα χρέη προς τα ασφαλιστικά ταμεία κατά 10,4 δισεκατομμύρια, τα κόκκινα δάνεια κατά 19 δισεκατομμύρια, με συνολική αύξηση του ιδιωτικού χρέους κοντά στα 40 δισεκατομμύρια ευρώ; Για ποια ανάπτυξη μιλάμε, όταν εδώ και ενάμιση χρόνο κρίσιμα έργα υποδομών, τοπικών περιφερειακών υποδομών, σε όλη τη χώρα έχουν βαλτώσει λόγω της έκρηξης του κόστους κατασκευής και η Κυβέρνηση δεν έχει κάνει τίποτε γι’ αυτό; Για ποια ανάπτυξη μιλάμε, όταν έχουμε μια οικονομία που γίνεται ξανά εισαγωγική με το εμπορικό έλλειμμα να αυξάνεται κατά περισσότερο από 63% μόνο στο πρώτο δεκάμηνο της τρέχουσας χρονιάς; Για ποια ανάπτυξη μιλάμε, όταν ο γενικός δείκτης βιομηχανικής παραγωγής καταγράφει μείωση για δεύτερο συνεχόμενο μήνα και η χώρα μας έχει για τον μήνα Οκτώβριο την τέταρτη χειρότερη επίδοση σε όλη την Ευρώπη ως προς τη βιομηχανική παραγωγή;

Και το πιο σημαντικό από όλα, ποιους μπορεί να αφορά αυτή η περίφημη ανάπτυξη με μια Κυβέρνηση, που όχι μόνο αδιαφορεί για την αύξηση των ανισοτήτων, αλλά ουσιαστικά την τροφοδοτεί αυτή την αύξηση των ανισοτήτων με την πολιτική της; Το έχουμε δει κατ’ επανάληψη. Το είδαμε με τα 7 δισεκατομμύρια των απευθείας αναθέσεων με πρόσχημα την πανδημία τα τελευταία δύο χρόνια, το βλέπουμε με τις περίφημες συμβάσεις συμβούλων που έχουν ξεπεράσει σύμφωνα με τα δημοσιεύματα το μισό δισεκατομμύριο.

Κυρίες και κύριοι της Κυβέρνησης, πρέπει να γίνει αντιληπτό ότι αυτή η κρίση, την οποία βιώνουμε σήμερα, δεν είναι μόνο μια κρίση οικονομική, είναι πρωτίστως μια κρίση κοινωνική. Στα τριάμισι χρόνια της διακυβέρνησής σας είδαμε τη συρρίκνωση της δημόσιας παιδείας, την απαξίωση των πανεπιστημίων, τη δραστική μείωση των εισακτέων. Τη στιγμή που η χώρα μας είναι πρωταθλήτρια στην Ευρωπαϊκή Ένωση στην ανεργία των νέων, εσείς έχετε κηρύξει τον πόλεμο στη νεολαία.

Είδαμε στην υγεία να μας γυρίζετε σαράντα χρόνια πίσω, στην προ ΕΣΥ περίοδο. Εκεί που ΣΥΡΙΖΑ πάλεψε και κάλυψε και τους ανασφάλιστους μέσω του δημόσιου συστήματος υγείας, εσείς σήμερα με τις αντιμεταρρυθμίσεις που κάνετε δεν καλύπτετε ούτε καν τους ασφαλισμένους. Οδηγείτε σε συρρίκνωση του κοινωνικού κράτους. Και πότε το κάνετε αυτό; Την περίοδο ακριβώς που η Ελλάδα, σύμφωνα και πάλι με τα στοιχεία της EUROSTAT, είναι μία από τις τέσσερις μόλις χώρες της Ευρωπαϊκής Ένωσης στην οποία ο πληθυσμός ο οποίος βρέθηκε σε κίνδυνο φτώχειας την περίοδο 2019 - 2021 αυξήθηκε. Ταυτόχρονα, όμως, με την οικονομική κρίση, ταυτόχρονα και με την κοινωνική κρίση, ζούμε και μια πρωτοφανή έκπτωση της ίδιας της δημοκρατίας από μία Κυβέρνηση και έναν Πρωθυπουργό που την αντιμετωπίζει ως βαρίδι.

Κυρίες και κύριοι συνάδελφοι, υπάρχει μόνο και μία ελπίδα για τη χώρα, ο προϋπολογισμός αυτός να μείνει στα χαρτιά και εκεί θα μείνει. Θα μείνει ως ένα τελευταίο τεκμήριο μιας Κυβέρνησης που όχι μόνο απέτυχε στο έργο της, αλλά προσέβαλε βίαια τις θεσμικές κατακτήσεις μιας ολόκληρης κοινωνίας. Ο προϋπολογισμός της Νέας Δημοκρατίας δεν θα εφαρμοστεί. Ο πολιτικός χρόνος αυτής της Κυβέρνησης τελειώνει.

Ο ΣΥΡΙΖΑ - Προοδευτική Συμμαχία θα κληθεί, όπως έγινε και στο πρόσφατο παρελθόν, να ηγηθεί της συλλογικής προσπάθειας για την έξοδο της ελληνικής κοινωνίας από την κρίση, με ένα πρόγραμμα που θα βάλει φρένο στην ακρίβεια και την ίδια στιγμή θα ανοίγει τον δρόμο για τις ριζικές μεταρρυθμίσεις που απαιτεί η εποχή μας, με διαμόρφωση δημόσιων εργαλείων σε κρίσιμους τομείς όπως είναι το τραπεζικό σύστημα και η ενέργεια, με αποφασιστική αναβάθμιση του κοινωνικού κράτους και του δημόσιου συστήματος υγείας, με ολοκληρωμένη ενίσχυση των δημόσιων επενδύσεων που μπορούν να ανατάξουν το σύνολο της παραγωγικής βάσης της χώρα, με ολοκληρωμένη εθνική αναπτυξιακή στρατηγική, που θα ανακατευθύνει τους διαθέσιμους πόρους για την παραγωγή εγχώριας προστιθέμενης αξίας και την κάλυψη του μεγάλου χρηματοδοτικού κενού που υπάρχει σήμερα στην πραγματική οικονομία, έτσι ώστε η επόμενη μέρα να αφορά την κοινωνική πλειοψηφία και όχι μόνο τους λίγους και εκλεκτούς φίλους της Κυβέρνησης Μητσοτάκη. Η ελληνική κοινωνία αξίζει μια νέα ελπίδα, αξίζει μια νέα προοπτική, αξίζει μία νέα αρχή. Η ελληνική κοινωνία απαιτεί πολιτική αλλαγή.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και θα ολοκληρώσουμε την αποψινή συνεδρίαση με τον ειδικό εισηγητή της Νέας Δημοκρατίας, τον κ. Βασίλειο - Νικόλαο Υψηλάντη.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Υπουργέ, κυρίες και κύριοι συνάδελφοι, απευθύνομαι στους συναδέλφους του ΣΥΡΙΖΑ ότι τρέφουν αυταπάτες. Έχουν κοντή μνήμη για τα πεπραγμένα τους και γι’ αυτά τα οποία τους καταδίκασε ο ελληνικός λαός. Και βέβαια θα αντιπαρέλθω τη στείρα και δίχως προτάσεις, αδιέξοδη, βαθύτατα λαϊκιστική και όζουσα θέση τους σε σχέση με αυτά τα οποία έκανε και αυτά τα οποία θα κάνει από εδώ και στο εξής η Νέα Δημοκρατία και ο Κυριάκος Μητσοτάκης, επισημαίνοντας αυτά τα οποία εθίγησαν στην τελευταία συνεδρίαση του Eurogroup από τον Πρόεδρο του Eurogroup Πασκάλ Ντόναχιου, ότι η Ελλάδα στέκεται γερά πλέον στα πόδια της με τις δικές της δυνάμεις.

Απόρροια του γεγονότος αυτού είναι, κυρίες και κύριοι συνάδελφοι, ότι θα εκταμιευθούν για τη χώρα μας τα τελευταία 725 εκατομμύρια ευρώ από τα κέρδη των ευρωπαϊκών τραπεζών και συνάμα καταργείται η τιμωρητική προσαύξηση του επιτοκίου στα δάνεια από τον Ευρωπαϊκό Μηχανισμό Σταθερότητας. Επίσης, πρέπει να επισημανθεί ότι, σύμφωνα με τα προσωρινά στοιχεία της ΕΛΣΤΑΤ για το τρίτο τρίμηνο του 2022, το ΑΕΠ της χώρας μας αυξήθηκε πάνω από τον ευρωπαϊκό μέσο όρο σε ποσοστό 2,8% σε σχέση με το αντίστοιχο τρίμηνο της περασμένης χρονιάς.

Πράγματι, κυρίες και κύριοι Βουλευτές, ο προϋπολογισμός του 2023 είναι γεγονός. Καταρτίζεται εκτός του πλαισίου μνημονιακής επιτήρησης ή ενισχυμένης εποπτείας. Είναι η χρονιά επίσης που πέρασε η Κυβέρνηση του Κυριάκου Μητσοτάκη αντιμετωπίζοντας με επιτυχία τόσες εξωγενείς απειλές, την πανδημία, τη συνέχεια της πανδημίας, την ενεργειακή κρίση, τα προβλήματα τα εθνικά με την Τουρκία.

Έγιναν δημοσιονομικές παρεμβάσεις τέτοιες για την αντιμετώπιση του μεγάλου προβλήματος του τρέχοντος έτους που είναι η ενεργειακή κρίση, οι οποίες είχαν σαν στόχο την κάλυψη του αυξημένου κόστους των τιμών στους λογαριασμούς ηλεκτρικής ενέργειας και του φυσικού αερίου, τις ανατιμήσεις των καυσίμων, την ενίσχυση των νοικοκυριών για τη θέρμανση των κατοικιών τους. Δόθηκαν ενισχύσεις για τις ευάλωτες κοινωνικές ομάδες, προκειμένου να αντιμετωπίσουν τις έντονες πληθωριστικές πιέσεις. Είχαμε την ενίσχυση του αγροτικού τομέα με ενισχυμένες φορολογικές ελαφρύνσεις και επιδοτήσεις, τον περιορισμό της κατανάλωσης ηλεκτρικής ενέργειας στους φορείς του δημοσίου και στις επιχειρήσεις.

Παράλληλα, συνεχίστηκε η εφαρμογή δημοσιονομικών παρεμβάσεων για την αντιμετώπιση της πανδημίας. Ενισχύθηκαν οι εργαζόμενοι του ιδιωτικού τομέα με τη μείωση κατά τρεις ποσοστιαίες μονάδες των ασφαλιστικών εισφορών των μισθωτών και με την αναστολή καταβολής του ειδικού φόρου αλληλεγγύης. Ενισχύθηκαν οι πληρωμένες επιχειρήσεις μέσω φορολογικών και ασφαλιστικών υποχρεώσεων.

Εκτός από τις προτεραιότητες αυτές για το 2022, είχαμε ακόμα την ενίσχυση της οικονομίας μέσω της βέλτιστης αξιοποίησης των πόρων του Ταμείου Ανάκαμψης και Ανασυγκρότησης. Τρία δισεκατομμύρια ήδη έχουν απορροφηθεί, κυρίες και κύριοι συνάδελφοι. Έχουμε τη συνέχιση της μείωσης της φορολογικής επιβάρυνσης των νοικοκυριών και των επιχειρήσεων μέσω της σημαντικής μείωσης του ΕΝΦΙΑ, της επέκτασης του μειωμένου ΦΠΑ σε μια σειρά από υπηρεσίες. Έχουμε την παροχή φορολογικών κινήτρων για τη χρήση ηλεκτρονικών συναλλαγών για τις πράσινες επενδύσεις και την καινοτομία και συνεργασίες στον εταιρικό μετασχηματισμό.

Υπήρξαν κίνητρα για αύξηση της πλήρους απασχόλησης και σημαντική αύξηση του κατώτατου μισθού. Ενίσχυση των νέων με επέκταση και αύξηση του φοιτητικού στεγαστικού επιδόματος. Εφαρμογή του προγράμματος «Πρώτο ένσημο» για την ενίσχυση της απασχόλησης. Κατάργηση σε ένα μεγάλο μέρος του φόρου γονικών παροχών και δωρεών, όσο και του τέλους συνδρομητών κινητής τηλεφωνίας.

Είχαμε την εφαρμογή ενός συνεκτικού, κύριοι συνάδελφοι του ΣΥΡΙΖΑ ιδιαίτερα, στεγαστικού πλαισίου για τους νέους και τις νέες της χώρας μας. Είχαμε την ενίσχυση των Ενόπλων Δυνάμεων με την αύξηση των δαπανών και των παραλλαγών εξοπλιστικών συστημάτων, καθώς και την οικονομική στήριξη των στελεχών αυτών. Είχαμε επίσης, την αποτελεσματικότερη διαχείριση των μεταναστευτικών ροών.

Βεβαίως, υπάρχει μια συνεχής επισκόπηση των εσόδων και των δαπανών της γενικής κυβέρνησης, προκειμένου να δημιουργείται δημοσιονομικός χώρος για την εφαρμογή νέων δράσεων.

Κύριε Υπουργέ, ελπίζω μέσα σε αυτό το πλαίσιο να έχουμε επιτέλους και τη μείωση των συντελεστών του ΦΠΑ στα νησιά μας το συντομότερο δυνατό.

Έχει καταγραφεί αύξηση των φορολογικών εσόδων κατά 6,8 δισεκατομμύρια ευρώ από τα 48,2 δισεκατομμύρια ευρώ το 2021 στα 54,9 δισεκατομμύρια ευρώ από 2022. Η αύξηση των εσόδων υπάρχει για τα φυσικά πρόσωπα και συνδέεται απευθείας με την αύξηση των εισοδημάτων, καθώς οι συντελεστές φορολογίας εισοδήματος παρέμειναν αμετάβλητοι σε σχέση με το προηγούμενο έτος. Η αύξηση του φόρου εισοδήματος από τα νομικά πρόσωπα συνδέεται με την αύξηση της κερδοφορίας των εταιρειών το 2021 έναντι του 2020, καθώς τα έσοδα των νομικών προσώπων που εισπράττονται το 2022 αφορούν το προηγούμενο οικονομικό έτος, ενώ το 2020 ήταν έτος πανδημίας.

Η αύξηση των εσόδων στον ΦΠΑ προέρχεται κυρίως από τα αυξημένα έσοδα του τουρισμού. Επίσης ένα μέρος αυτών προέρχεται από αύξηση της πραγματικής ιδιωτικής κατανάλωσης σε σταθερές τιμές και από την επίδραση του πληθωρισμού στην αύξηση της ονομαστικής εγχώριας κατανάλωσης.

Είχαμε αύξηση εσόδων κατά 390 εκατομμύρια από τους ειδικούς φόρους κατανάλωσης με τη σημείωση ότι ο ειδικός φόρος κατανάλωσης είναι σταθερό μέγεθος επί της ποσότητας πώλησης και δεν συνδέεται με τις τιμές πώλησης των προϊόντων. Το σύνολο των ανωτέρω εσόδων έχουν πλήρως διατεθεί για τη στήριξη των πολιτών μέσω των μέτρων για την ενεργειακή κρίση και τις λοιπές δημοσιονομικές παρεμβάσεις, όπως εξαγγέλθηκαν από τον Πρωθυπουργό στη Θεσσαλονίκη, χωρίς βεβαίως να συνυπολογίζονται σε όλα αυτά τα 4,4 δισεκατομμύρια ευρώ που διατέθηκαν για μέτρα αντιμετώπισης της υγειονομικής κρίσης μέσα στο 20022.

Παρά συνεπώς την αβεβαιότητα γύρω από τις γεωπολιτικές εξελίξεις, η Ελλάδα με τις επιλογές του Κυριάκου Μητσοτάκη και της Κυβέρνησής του επιδιώκει τη διατήρηση της δημοσιονομικής ισορροπίας της χώρας με τους διαθέσιμους πόρους να πηγαίνουν στον μετριασμό των συνεπειών της ενεργειακής κρίσης και του αυξημένου πληθωρισμού στην ελληνική κοινωνία και τον παραγωγικό ιστό της χώρας. Σταθερότητα συνεπώς και συνέχιση της αναπτυξιακής προοπτικής μας είναι οι στόχοι του προϋπολογισμού του 2023.

Ο σχεδιασμός ο δημοσιονομικός θα κινηθεί σε συγκριτικά στενότερα περιθώρια έναντι της μεγάλης δημοσιονομικής επέκτασης που ακολουθήθηκε για την κρίση της πανδημίας. Ωστόσο, η δημοσιονομική πολιτική που στήριξε την ανάκαμψη σχήματος V της ελληνικής οικονομίας αναμένεται να φέρει μακροοικονομικά οφέλη και στο 2023. Οι αυτόματοι σταθεροποιητές της ελληνικής οικονομίας, που στην παρούσα συγκυρία δρουν για την αποφυγή μιας περαιτέρω επιβράδυνσης, ενισχύονται από το 2023 με νέα μέτρα ελάφρυνσης των νοικοκυριών και των επιχειρήσεων σε ό,τι αφορά τη μόνιμη μείωση κατά τρεις ποσοστιαίες μονάδες των ασφαλιστικών εισφορών περίπου 2,2 εκατομμυρίων εργαζομένων του ιδιωτικού τομέα και την κατάργηση της ειδικής εισφοράς αλληλεγγύης στον ιδιωτικό τομέα με επέκταση του μέτρου στο δημόσιο και στους συνταξιούχους.

Για το 2023 περιλαμβάνονται επίσης, μεταξύ άλλων, η νέα αύξηση του κατώτατου μισθού από τον Μάιο του 2023, η αναμόρφωση του ειδικού μισθολογίου των γιατρών του ΕΣΥ, η διευθέτηση μισθολογικών αιτημάτων των Ενόπλων Δυνάμεων, η κατάργηση της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων, η αύξηση του στεγαστικού φοιτητικού επιδόματος, η επέκταση του επιδόματος μητρότητας στον ιδιωτικό τομέα, τα σημαντικά κίνητρα για την επέκταση της πλήρους απασχόλησης μέσω της μείωσης των ασφαλιστικών εισφορών και του τέλους επιτηδεύματος, την αναστολή του ΦΠΑ για τις νέες υποδομές και το συνολικό πλαίσιο δράσεων στήριξης της στέγασης με επίκεντρο τη νέα γενιά.

Από την άνοιξη του 2023 η ανάπτυξη της ελληνικής οικονομίας αναμένεται να ενδυναμωθεί με βάση των ως άνω μέτρων της βαθμιαίας υποχώρησης του ρυθμού αύξησης του δείκτη τιμών. Σταδιακά μέσα στο 2023 ελπίζουμε ότι οι διεθνείς τιμές στο πετρέλαιο αναμένεται να εξομαλυνθούν περαιτέρω, ενώ το ενεργειακό κόστος για τα νοικοκυριά και τις επιχειρήσεις θα συνεχίσει να επιδοτείται και οι συνέπειες της πανδημικής περιόδου στη λειτουργία της παγκόσμιας εφοδιαστικής αλυσίδας αναμένεται να έχουν πλέον εξαλειφθεί.

Ωστόσο, η μετακύλιση του ενεργειακού κόστους σε αγαθά και υπηρεσίες, για τα οποία οι τιμές τείνουν να αλλάζουν αργά, αναμένεται να διατηρήσει τον πληθωρισμό για μεγαλύτερο χρονικό διάστημα. Ως αποτέλεσμα ο ρυθμός του πληθωρισμού το 2023 προβλέπεται ηπιότερος έναντι του 2022, αλλά αυξημένος έναντι των προβλέψεων του προσχεδίου του κρατικού προϋπολογισμού το 2023 από 3% σε 5%. Σημειώνεται ότι, σύμφωνα με τις προβλέψεις της Ευρωπαϊκής Επιτροπής, ο πληθωρισμός αναμένεται να διαμορφωθεί το 2023 κατά μέσο όρο 7% στην Ευρωπαϊκή Ένωση και 6,1% στην Ευρωζώνη. Και εδώ εντοπίζεται και η μεγάλη διαφορά.

Η προσήλωση στην απορρόφηση των πόρων του Ταμείου Ανάκαμψης αναμένεται να φέρει μια ετήσια συμβολή στην ανάπτυξη κατά 1,9 ποσοστιαίες μονάδες το 2023.

Αυξημένες προβλέπονται οι δαπάνες για τους τομείς της υγείας, της παιδείας, αλλά και σε σημαντικά Υπουργεία, όπως το Μεταφορών, Ναυτιλίας, Ανάπτυξης, Ψηφιακής Διακυβέρνησης, Τουρισμού. Ειδικότερα επισημαίνω ότι έχουμε και πιστώσεις αυξημένες για τις Ένοπλες Δυνάμεις, καθώς επίσης και για τους ΟΤΑ το έτος 2022. Οι αποδόσεις του ΚΑΠ στους ΟΤΑ Α΄ και Β΄ βαθμού εκτιμάται ότι θα διαμορφωθούν στο συνολικό ποσό των 2.654.000.000 ευρώ, ενώ για το 2023, σημαντικά αυξημένες, προβλέπεται να ανέλθουν συνολικά στο ποσό των 2.788.000.000 ευρώ.

Ως αποτέλεσμα όλων αυτών η ετήσια αύξηση του πραγματικού ΑΕΠ του 2023 θα ανέλθει σε 1,8% χαμηλότερο έναντι του 2022, αλλά σημαντικά πιο πάνω από το μέσο όρο της Ευρωπαϊκής Ένωσης, ενώ για το 2023 το ΑΕΠ αναμένεται να υπερβεί τα 224 δισ. ευρώ, υψηλότερο κατά 45 δισ. και σε σχέση με το 2018 αυξημένο σε ποσοστό 25%.

Κυρίες και κύριοι συνάδελφοι, σε ιδιαίτερα δύσκολες συγκυρίες διεθνώς, η χώρα μας με συνετή διαχείριση συνυπολογίζει το αληθινό συμφέρον των Ελλήνων και της πατρίδας μας. Η Κυβέρνηση του Κυριάκου Μητσοτάκη θα συνεχίσει την εργώδη προσπάθεια και με τη στήριξη της πλειοψηφίας του ελληνικού λαού θα προσπαθεί για την καλυτέρευση της θέσης των Ελλήνων πολιτών και την ισχυροποίηση των θεμελίων μιας χώρας που θέλει να πορεύεται στην Ευρώπη και στο διεθνές γίγνεσθαι, περήφανα και με προοπτική. Δεν υπάρχουν άλλα περιθώρια για τους Έλληνες και για κανένα πισωγύρισμα.

Για όλους αυτούς τους λόγους σας καλώ να υπερψηφίσετε τον προϋπολογισμό του Κράτους για το 2023.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Υψηλάντη.

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 3 Οκτωβρίου 2022 (πρωί) και ερωτάται το Σώμα εάν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς τα Πρακτικά της Δευτέρας 3 Οκτωβρίου 2022 (πρωί) επικυρώθηκαν.

Πριν κλείσουμε τη συνεδρίαση, να σας ενημερώσω ότι αύριο το πρωί θα ξεκινήσουμε με τον κύκλο των κατά προτεραιότητα ομιλητών. Διαβάζω και τα ονόματά τους. Είναι οι εξής: Σταύρος Καλογιάννης από τη Νέα Δημοκρατία, Αικατερίνη Παπανάτσιου από το ΣΥΡΙΖΑ, Ευαγγελία Λιακούλη από το ΠΑΣΟΚ - Κίνημα Αλλαγής, Γιώργος Μαρίνος από το ΚΚΕ, Μαρία Αθανασίου από την Ελληνική Λύση και Σοφία Σακοράφα από το ΜέΡΑ25.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.07΄ λύεται η συνεδρίαση για σήμερα Τετάρτη 14 Δεκεμβρίου 2022 και ώρα 9.00΄, με αντικείμενο εργασιών του Σώματος, νομοθετική εργασία: συνέχιση της συζήτησης επί του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2023».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**